
— Ca şi politica, resuscitarea „te face frate cu dracul”, constată 
Clemens. N-aş putea spune că-ntr-o asemenea tovărăşie somnul ti-e lipsit de 
griji. 

Purtându-şi luneta sub braț, pufăia dintr-un trabuc şi se plimba încoace şi 
încolo pe puntea pupa a navei Dreyrugr (Sângeroasa). Nepricepând o boabă 
de engleză, timonierul Ari Grimolfsson îl privi atât de nedumerit, încât 
Clemens se văzu silit să-şi traducă spusele în nordica veche, pe care o 
stăpânea ca vai de lume. Expresia de pe chipul timonierului nu se schimbă 
câtuşi de puțin. 

Clemens îl blestemă straşnic în engleză, neuitând să-l facă barbar nătâng 
şi fără minte. De trei ani încoace, Clemens exersa zi şi noapte limba nordică 
a secolului al X-lea. Cu toate astea, era sărbătoare când femeile şi bărbații 
de la bordul navei reuşeau să înțeleagă măcar jumătate din spusele lui. 

— Cu o aproximare de plus sau minus câteva milenii, am ajuns un Huck 
Finn de nouăzeci şi cinci de ani, continuă el, pornit în josul Fluviului pe o 
plută. lar acum, iată-mă pe-un vas viking de mai mare râsul, navigând în 
amonte. Cine ştie ce mă mai aşteaptă?! Când o să-mi văd visul cu ochii? 

Ţinându-şi brațul drept lipit de corp ca să nu scape neprețuita lunetă de la 
subsuoară, lovi cu pumnul în palma deschisă a mâinii stângi. 

— Fier! Am nevoie de fier. Dar unde-o fi el oare pe planeta asta bogată 
în oameni, dar săracă în metale? Trebuie să găsesc! Altfel cum se explică 
existenţa securii lui Erik? În ce cantități? Suficiente? Pesemne că nu. N-o fi 
decât vreun meteorit amărât. Poate-mi ajunge pentru ce mi-am pus în minte. 
Bine, bine, dar unde? Dumnezeule, Fluviul ăsta ar putea avea două milioane 
de kilometri lungime, iar fierul, cât o fi el, se află probabil la capătul 
celălalt. Ba nu, imposibil! Trebuie să fie nu prea departe, la mai puţin de o 
sută de mii de mile de locul ăsta. Om fi greşit noi direcția. Neştiinţa, mama 
isteriei, sau o fi tocmai pe dos? Privi prin telescop către malul drept şi 
slobozi o nouă sudalmă. Rugăminţile lui de a se naviga pe lângă mal, ca să 
poată vedea defilarea chipurilor mai de aproape, se loviseră de un refuz 
hotărât. Comandantul flotei nordice, Regele Erik Bloodaxe, susținea că se 


aflau într-un teritoriu ostil. Până ieşea din această zonă, flota trebuia să 
rămână cât mai pe centrul Fluviului. 

Nava-amiral a acestei flote care număra trei ambarcațiuni identice era 
Dreyrugr. Lungă de aproape douăzeci şi patru de metri şi construită în 
principal din lemn de bambus, semăna cu o corabie de vikingi. Corpul ei 
lung se înălța puţin din apă, având sub bompres un galion din stejar ce 
înfățişa capul unui balaur şi pupa terminată în formă de coadă încolăcită. 
Punţile prova şi pupa erau supraînălţate, iar marginile lor se prelungeau 
până deasupra apei. Cele două catarge din bambus armate cu velatură se 
aflau la prora şi pupa. Velele foarte subțiri, dar extrem de rezistente şi 
elastice, erau confecționate din fâşii de stomac extrase de la un peşte de 
adânc, numit „Balaurul de Fluviu”. Nava se mai putea lăuda cu o cârmă 
acționată prin intermediul timonei de pe dunetă. 

Scuturile membrilor echipajului, rotunde, făcute din lemn de stejar şi 
piele atârnau peste copastie, iar vâslele lungi se odihneau pe stelaje. 
Dreyrugr naviga în volte largi împotriva vântului, o manevră necunoscută 
nordicilor pe vremea când trăiau pe Pământ. 

Bărbaţii şi femeile care nu trăgeau de frânghiile velaturii stăteau pe 
băncile vâslaşilor discutând, jucând zaruri sau pocher. De sub puntea pupa 
răzbăteau strigăte de satisfacţie sau înjurături care însoțeau fiecare zgomot 
difuz de bile ciocnite. Bloodaxe juca biliard cu paza lui de corp, iar în 
momente ca acelea, o astfel de îndeletnicire îl făcea pe Clemens să fiarbă de 
furie. Bloodaxe ştia că navele duşmane aflate la trei mile în susul Fluviului 
se pregăteau să-i intercepteze, iar cele de pe ambele maluri porniseră în 
urmărirea lor. Cu toate astea, regele se prefăcea că e foarte stăpân pe sine. 
Poate că-şi păstra calmul ca şi Drake înaintea bătăliei împotriva Marii 
Armade. 

— Numai că aici condiţiile sunt altele, bolborosi Clemens. Nu prea ai loc 
de manevre pe un fluviu cu lățimea doar de o milă şi jumătate. Şi nici nu 
văd semnele furtunii care să ne scoată din încurcătură. 

Cercetă malul prin lunetă, aşa cum făcuse mereu în cei trei ani de când 
flota ridicase pânzele. Era de înălțime obişnuită, iar capul mare făcea ca 
umerii destul de firavi să pară şi mai înguşti. Avea ochii albaştri, 
sprâncenele stufoase, nasul drept. Părul îi era lung, de culoare castaniu- 
roşcată. Mustaţa, atât de cunoscută cât trăise pe Pământ, dispăruse de pe 
faţa lui. (Aici bărbaţii erau resuscitați fără pilozități faciale.) Pieptul îi 
fusese năpădit de o claie de păr cârlionţat care se tălăzuia până la baza 


gâtului. Purta în jurul taliei un prosop alb care-i ajunge până la genunchi, 
încălțări din piele, precum şi o centură de care-şi agăţase armele şi husa 
lunetei. Pielea 1 se bronzase la soarele ecuatorial. 

Îşi luă luneta de la ochi şi privi către navele duşmane aflate la o milă în 
urmă. Văzu în acelaşi timp o schpire orbitoare pe cer: o sabie curbată de 
lumină, apărând brusc, parcă scoasă fulgerător din teaca de albastru. Se 
arcui cu iuţeală spre sol şi dispăru dincolo de munți. 

Sam tresări. În unele nopţi văzuse meteoriți, dar niciodată unul mare. 
Acum însă, acest uriaş zărit în plină zi îi arse retina şi strălucirea lui îi 
rămase întipărită pe retină vreme de câteva secunde. Apoi imaginea se 
stinse, iar Sam uită cu totul de steaua căzătoare. Se apucă din nou să 
cerceteze malurile prin lunetă. 

Porțiunea aceasta a Fluviului arăta exemplar. De fiecare parte a şuvoiului 
lat de o milă şi jumătate se aşternea o câmpie la fel de largă, acoperită de 
ierburi. Structurile uriaşe de forma unor ciuperci, potirele din piatră, aflate 
pe fiecare mal, stăteau la distanță de o milă unul de altul. Pe câmpii se 
vedeau puţini copaci, însă pe pantele dealurilor se întindeau păduri de pin, 
stejar, tisă şi arbore de fier. Acesta din urmă era un copac înalt de trei sute 
de metri, cu coaja cenuşie, frunze palmate uriaşe, sute de ramuri groase şi 
noduroase, având rădăcinile atât de adânc înfipte în sol şi lemnul atât de 
tare, încât nu putea fi tăiat, ars ori clintit din loc. Pe ramurile lui creşteau 
viţe care făceau flori strălucitoare şi multicolore. 

Urma o zonă de dealuri joase, lungă de o milă sau două, după care ochiul 
se izbea brusc de munţii cu versanţi netezi, care se înălțau ca nişte turnuri 
impunătoare de şase până la nouă mii de metri, imposibil de escaladat peste 
altitudinea de trei mu de metri. 

Ținutul prin care navigau cele trei corăbii nordice era locuit în general de 
germani de la începutul secolului al XIX-lea. Aproximativ zece la sută din 
populaţie era alcătuită din amestecul obişnuit al diferitelor naţii care trăiseră 
în alte locuri sau epoci ale Pământului. Aici, de exemplu, perşii din secolul I 
formau aproximativ zece la sută din populație. Mai exista, desigur, un 
procentaj de unu la sută, format din oameni azvârliți aici, cu totul 
întâmplător, din diverse epoci istorice. 

Ochiul lunetei surprinse colbele din bambus de pe câmpie şi chipurile 
oamenilor. Bărbaţii purtau doar prosoape de diferite mărimi şi culori; 
femeile, fuste scurte din acelaşi material, dar şi câte-o fâşie de pânză subțire 
petrecută peste sâni. Mai toți se strânseseră pe mal cu gând să urmărească 


bătălia. Aveau la sulițe şi săgeți cu vârfuri din cremene, dar nu păreau 
aranjaţi în ordine de bătaie. 

Deodată, Clemens mormăi nemulțumit şi rămase cu luneta fixată asupra 
chipului unui bărbat. De la distanţa aceea şi din cauză că instrumentul nu 
mărea imaginea cine ştie ce, nu reuşi să-i vadă clar trăsăturile. Dar umerii 
largi şi fața măslinie aveau un aer familiar. Unde mai văzuse acel chip? 

Apoi se lămuri brusc. Omul semăna izbitor de mult cu Sir Richard 
Burton, explorator englez, pe care-l văzuse pe Pământ în câteva fotografi. 
Oricum, trăsăturile celui pe care-l vedea acum aminteau de marele călător. 
Când corabia se mai îndepărtă, făcând imaginea neclară, Clemens oftă şi 
mută ochiul lunetei către alte chipuri. Nu va cunoaşte niciodată adevărata 
identitate a acelui bărbat. 

Ar fi dorit să debarce pentru a sta de vorbă cu el, să afle dacă era cu 
adevărat Burton. Deşi în cei douăzeci de ani petrecuţi pe planeta-fluviu 
văzuse milioane de chipuri, Clemens încă nu întâlnise vreo persoană pe care 
s-o fi cunoscut pe Pământ, Nu-l cunoştea personal pe Burton, dar era sigur 
că acesta auzise de el. Omul acesta — dacă era chiar Burton — ar constitui o 
legătură, fie ea cât de firavă, cu Pământul pierdut. 

Curând, în ochiul rotund al lunetei apăru o siluetă depărtată şi neclară şi, 
incapabil să-şi creadă ochilor, Clemens exclamă uimit: 

— Livy! Of, Doamne! Livy! 

Nu încăpea nici o îndoială. Deşi trăsăturile nu se distingeau cu claritate, 
ele evidențiau un adevăr copleşitor, imposibil de negat. Capul, pieptănătura, 
statura şi mersul inconfundabil (unic precum o amprentă digitală) dovedeau 
fără tăgadă că o avea în fața ochilor pe soția lui pământeană. 

— Livy! scânci el. Corabia se înclină când făcu o voltă în vânt şi o pierdu 
din ochi. Cu mişcări febrile, răsuci luneta în toate părțile, doar-doar o va 
regăsi. Cu ochii ieşiţi din orbite, începu să bată cu piciorul în punte şi să 
răcnească: Bloodaxe! Bloodaxe! Vino sus! Grăbeştete! 

Se întoarse către timonier şi-i strigă să cârmească pentru a îndrepta 
corabia spre mal. La început, Grimolfsson se arătă surprins de agitația lui 
Clemens. Apoi îl privi printre gene, clătinând din cap în semn de refuz şi-şi 
întări gestul cu un mârâit: nu. 

— Îţi ordon! urlă Clemens cu o voce stridentă, uitând că timonierul nu 
pricepea englezeşte. Soţia mea-i acolo! Livy! Frumoasa mea Livy, aşa cum 
era la douăzeci şi cinci de ani! Revenită din morţi! 


În spatele lui se auzi un huruit puternic, de aceea se răsuci fulgerător şi 
zări un cap cu păr blond şi cu o ureche retezată apărând la nivelul punţii. 
Apoi văzu umerii impunători, pieptul masiv, bicepşii uriași şi, în cele din 
urmă, picioarele musculoase ca nişte piloni: Erik Bloodaxe urcase pe punte. 
Purta un kilt pepit, negru cu verde, o centură lată de care stăteau agăţate 
câteva cuțite cu lama din cuarţ şi un cobur pentru secure. Aceasta era făcută 
din oţel, având lama lată şi mânerul din lemn de stejar. După câte ştia 
Clemens, securea era un unicat pe această planetă, unde piatra şi lemnul 
constituiau singurele materiale pentru confecționarea de arme. 

Bloodaxe măsură fluviul din ochi şi se încruntă. Apoi se uită la Clemens 
şi-l întrebă: 

— Ce-ai păţit, sma-skitligr? Când ai ţipat ca mireasa lui Thor în noaptea 
nunții m-ai făcut să greşesc lovitura de tac. Am pierdut o țigară de foi în 
fața lui Toki Njalsson. Îşi scoase securea din cobur şi o învârti deasupra 
capului. Oţelul albăstrui reflectă razele de soare. Ai face bine să găseşti un 
motiv convingător ca să te iert că m-ai deranjat. Mulţi au pierit de mâna 
mea pentru vini mai mărunte. 

Deşi chipul bronzat nu-l dădu de gol, Clemens păli, dar nu fiindcă se 
temea de ameninţarea lui Erik. Simţindu-şi părul fluturând în vânt, rămase 
cu privirea aţintită la Erik, iar fixitatea ochilor şi profilul acvilin îl făcură să 
semene cu un şoim. 

— Du-te dracului cu securea ta cu tot! strigă el. Am văzut-o pe 
nevastămea, Livy, pe malul drept! Vreau... Îţi cer să mă duci să fiu iar 
alături de ea! Of, Doamne, după atâţia ani căutări zadarnice! N-o să-ţi ia 
decât un minut! N-ai dreptul să mă refuzi; nu poți fi atât de inuman! 

Securea sclipi şi şuieră prin aer. Nordicul rânji. 

— Ce-atâta tevatură pentru o femeie? Ce, ea nu-ţi convine spuse el şi 
făcu un gest către o femeie scundă şi negricioasă care stătea lângă platforma 
lansatorului de rachete. 

Lui Clemens îi pieri tot sângele din obraji. 

— Temah e fată bună, admise el. Ţin mult la ea! Dar nu e Livy! 

— Ajunge cu prostiile, spuse Bloodaxe. Crezi că am dat în mintea 
copiilor ca tine? Dacă trag la mal, o să fim prinşi între forțele de uscat şi 
cele de pe Fluviu şi-or să ne facă fărâme, ca grânele puse-n moara lui Freyr. 
Mai bine uit-o. 

Asemenea unui şoim, Clemens scoase un țipăt şi, vânturând braţe, se 
repezi la viking. Erik îl lovi cu latul securii în cap şi-l dobori pe punte. 


Vreme de câteva secunde, Clemens rămase întins cu ochii larg deschişi, 
privind direct spre soare. Sângele îi şiroia pe faţă. Apoi se ridică în patru 
labe şi începu să verse. 

Grăbit, Erik dădu o poruncă. Temah, care privea temătoare cu coada 
ochiului la Erik, cobori în Fluviu o găleată legată cu o frânghie. Azvârli apă 
asupra lui Clemens care se aşeză în şezut, apoi se ridică nesigur în picioare. 
Temah mai scoase o găleată cu apă şi spălă puntea de sânge. 

Clemens rânji către Erik. Acesta pufni în râs şi spuse: 

— Prăpădit şi laş ce eşti, te-am lăsat prea mult slobod la gură! Acum ai 
aflat ce păţesc aceia care-i vorbesc lui Erik Bloodaxe ca unui sclav. Să te 
socoteşti norocos că nu te-am ucis. 

Clemens îi întoarse spatele lui Erik, porni împleticindu-se către copastie 
ŞI începu să o escaladeze. 

— Livy! 

Lăsând să-i scape o înjurătură, Bloodaxe se repezi după el îl apucă de 
mijloc şi-l târî înapoi. Apoi îi dădu brânci lui Clemens cu atâta forță, încât 
acesta se întinse iarăşi cât era de lung pe punte. 

— Doar n-o să mă părăseşti tocmai acum! Se răsti Erik. Am nevoie de 
tine să-mi găseşti mina de fier! 

— Dar nu-i nici..., începu Clemens, apoi amuţi. Dacă nordicul ar afla că 
habar n-are unde-ar putea fi mina aceea, l-ar ucide fără să mai stea mult pe 
gânduri. 

— Pe de altă parte, continuă Erik bine dispus, după ce găsim fierul, poate 
am nevoie de tine să ne îndrumi spre Turnul Polar, deşi cred c-am ajunge 
acolo urmând chiar cursul Fluviului. Dar ai multe cunoştinţe care-mi fac 
trebuință. În plus, m-aş sluji de prietenul tău, uriaşul Joe Miller. 

— Joe! spuse Clemens cu voce răguşită şi încercă să se ridice. Joe 
Miller! Unde-i Joe? O să te omoare! 

Securea îi şuieră pe deasupra capului. 

— Nu cumva să-i povesteşti lui Joe ce s-a întâmplat, m-auzi? Jur pe 
găvanul orb al lui Odin că o să pun mâna pe tine şi te omor înainte ca el să 
aibă vreme să mă atingă. Ai priceput? 

Din nou în picioare, Clemens se legănă nesigur. Apoi strigă şi mai tare: 

— Joe! Joe Miller! 

De sub puntea de dunetă răsună un mormăit. Era atât de apăsat, încât 
membrii echipajului simțiră fiori reci pe şira spinării, cu toate că mai 
auziseră sunetul acela de-o mie de ori. 

Sub greutatea lui Joe, scara rezistentă din lemn de bambus scârţâi atât de 
tare, încât acoperi toate celelalte zgomote: cântecul vântului, fluturarea 
velaturii membranoase,  scrâşnetul lemnului la îmbinări, strigătele 
echipajului, bolboroseala apei produsă de înaintarea corăbiei. 

Capul care apăru deasupra nivelului punţii era şi mai înspăimântător 
decât vocea inuman de groasă: mare cât un butoi, de bere, numai linii drepte 
şi arcuite abrupt, ca o platoşă cu contraforți din os acoperită de pielea 
rozalie. Ochii mici, de un albastru intens, stăteau la pândă în găvanele 
osoase. Nasul nu se potrivea cu restul trăsăturilor, fundcă ar fi trebuit să fie 
plat şi cu nări larg desfăcute. Arăta mai curând ca o imitație comică şi 
monstruoasă a nasului uman, amintind de botul maimuţelor ce fac lumea să 
se strâmbe de râs. Buza superioară, lungă şi umbrită de nas, semăna cu cea 
a unui cimpanzeu sau a unui irlandez ridiculizat în benzi desenate. 
Amândouă buzele îi erau subțiri şi răsfrânte, împinse înainte de fălcile 
butucănoase. 

Avea umerii atât de solizi, încât ai lui Erik Bloodaxe arătau ca nişte 
caricaturi. Când mergea, îşi împingea în față burdihanul uriaş, rotund ca un 
balon, care încerca să se desprindă de trup. Din cauza torsului lung, 
picioarele şi braţele lui păreau disproporționat de scurte. Sam Clemens abia 
de ajungea cu bărbia la împreunarea dintre coapse şi corp, iar braţele, atunci 
când erau întinse în față, îl puteau ţine suspendat în aer pe Clemens, aşa 
cum se întâmplase de atâtea ori, chiar şi o oră fără clintească sau să tremure. 

Nu purta îmbrăcăminte şi nici nu avea nevoie de aşa ceva, fiindcă 
decenţa, atâta cât avea, o deprinsese de la homo sapiens care era cam certat 
cu ea. Părul de culoare roşu-ruginiu, mai des decât la om, dar mai rar decât 
la cimpanzeu, forma o blană care acum era năclăită de sudoare. Pielea îi era 
roz-închis, aducând cu aceea a unui nordic blond. 

Îşi trecu palma de mărimea unei enciclopedii voluminoase prin părul 
ondulat, care-i pornea la vreo doi centimetri deasupra ochilor şi-i atârna pe 
spate. Căscă arătându-şi dinții uriaşi, asemănători cu cei umani. 

— Dormeam, mugi el, zi mă vizam pe Pământ, printre 
Klravulzitmengbhabafving — şeea şe voi numizi mamuzi. Şe zile frumoaze 
am mai trăit acolo. 

Pomi înainte târşâindu-şi picioarele, apoi se opri brusc: 


— Zam! Şe z-a-ntâmplat? Zângerezi! Zi-a fozt rău? 

Erik Bloodaxe se dădu înapoi din calea titantropului, strigând în acelaşi 
timp după gărzi. 

— Prietenul tău a luat-o razna! I s-a părut c-a văzut-o pe nevastă-sa — 

asta se-ntâmplă pentru a mia oară — şi m-a atacat fiindcă am refuzat să-l 
duc la mal. Joe, pe boaşele lui Tyr! Doar de câte ori i s-a năzărit c-o vede pe 
femeia aia, de câte ori am oprit ca să descopere că era vorba de-o muiere 
care doar semăna puţin cu Livy a lui! De data asta am zis nu! Chiar dacă era 
ea, tot nu m-aş fi răzgândit! Doar n-o să ne băgăm singuri în gura lupului! 

Erik se încorda, ținându-şi securea pregătită sa-l izbească pe uriaş. De pe 
puntea de mijloc a corăbiei se auziră strigăte şi pe scară apăru în goană un 
bărbat roşcovan purtând în mână o secure din cremene. Timonierul îi făcu 
semn să plece. Văzându-l pe Joe Miller atât de pornit, roşcovanul se retrase 
fără a mai sta pe gânduri. 

— Şe zpui, Zam? întrebă Miller. Ză-l fac bucăzi? 

Clemens îşi prinse capul între mâini şi spuse: 

— Nu. Cred că are dreptate. Nu sunt sigur că am văzut-o chiar pe Livy. 
Pesemne era vreo gospodină, o nemţoaică. Habar n-am! Apoi gemu. Nu 
ştiu! Poate era chiar ea! 

De pe puntea de mijloc se auziră țiuiturile cornurilor făcute din os de 
peşte şi răpăitul unei tobe. 

— Să lăsăm asta, Joe, interveni Clemens, măcar până trecem de 
strâmtoare. Dacă vrem să rămânem în viaţă trebuie să luptăm alături de el. 
Poate altă dată... 

— Zam, mereu zpui altă dată, dar data azta văd că-i tari departe. De şe? 

— Dacă nu pricepi nici măcar atâta lucru înseamnă că eşti prost cum te 
arată şi chipul! se răsti Clemens la el. 

În ochii lui Joe străluciră câteva lacrimi şi obrajii umflaţi se umeziră. 

— De viecare dată când te zperii, zpui că-z prozt, remarcă el. De şe te 
răzbuni pe mine? De şe nu zari la şei care bagă zpaima-n tine? La 
Bloodacze de şe nu zari? 

— Iartă-mă, Joe, spuse Clemens. Gura pruncilor: şi-a oamenilor- 
maimuţă adevăr grăieşte... Dacă mă gândesc mai bine, nu eşti prost, ci tare 
deştept. Las-o moartă, Joe. Îmi pare rău. 

Bloodaxe se înfoie spre ei, având însă grijă să nu se apropie prea mult de 
Joe. Rânji şi-şi învârti securea prin aer. 


— Curând fierul va da de fier! Apoi, printre hohote de râs, urmă: Dar ce- 
atâta vorbă? Deocamdată se va bate piatra împotriva lemnului, în afară de 
securea mea din stele, nu? Ce importanță mai are? M-am săturat de ultimele 
şase luni de pace. Vreau să aud strigăte de luptă, şuierat de săgeți, bufnetul 
oţelul meu ascuțit muşcând din carnea vrăjmaşilor, vreau să văd sângele 
țâşnind. Ard de nerăbdare ca un armăsar ţinut în padoc şi care a simţit în 
nări miros de iapă în călduri; sunt în stare să mă-mpreunez cu moartea. 

— Vorbe! spuse Joe Miller. În felul tău, ejti la fel de rău ca zi Zam. 
Tremuri de zpaimă, dar te-mbezi cu vorbe goale. 

— Nu-ţi înţeleg vorbirea beteagă, spuse Bloodaxe, Maimuţele n-ar trebui 
să-ndrăznească a folosi limba omului. 

— Ba mă-nzeleji foarte bine, îl tempera Joe. 

— Joe, ține-ţi gura, îl rugă Clemens. Privi în susul Fluviului. La două 
mile depărtare, câmpiile de pe ambele maluri se îngustau, strivite de munții 
care se strângeau, formând un defileu lat de numai un sfert de milă. Apa 
clocotea la baza stâncilor înalte de aproape o mie de metri. Pe piscurile din 
ambele părți ale defileului sclipeau obiecte care de jos nu puteau fi 
identificate. 

La jumătate de milă depărtare de strâmtoare, vreo treizeci de galere se 
aşezaseră în trei semicercuri. Ajutate de curentul puternic şi iute şi de cele 
şaizeci de vâsle fiecare, se îndreptau în viteză către cele trei corăbu 
nepoftite. Clemens se uită la ele prin lunetă, apoi spuse: 

— Fiecare are la bord patruzeci de luptători şi două lansatoare de rachete. 
Ne-au prins în capcană. lar rachetele noastre au stat nefolosite atâta vreme, 
că praful de puşcă s-a cristalizat mai mult ca sigur. Or să explodeze în 
tuburi şi o să zburăm pân” la cer şi mai departe. Dar ce-or fi chestiile acelea 
de pe vârful stâncilor? Aparate pentru aruncarea focului grecesc? 

Un supus aduse armura regală pentru Bloodaxe: un coif făcut din trei 
straturi suprapuse de piele, având aripioare şi apărătoare pentru nas, platoşă, 
pantaloni şi scut, toate din piele. Un altul îi înmâna un mănunchi de sulițe 
confecționate din lemn de tisă, având vârfuri din cremene. 

Femeile care se ocupau de rachete aşezară un proiectil în tubul de lansare 
care putea fi rotit. Racheta avea aproape doi metri lungime, mai puţin 
aripioarele de ghidaj, făcute din lemn de bambus, şi arăta exact ca o 
tiribombă de 4 Iulie. Focosul conținea zece kilograme de praf negru de 
puşcă în care se aflau fragmente minuscule de piatră, care în momentul 
exploziei deveneau şrapnele. 


Făcând puntea să scârţâie sub greutatea lui de patru sute de kilograme, 
Joe Miller coborî sub punte să-şi ia armura şi armele. Clemens îşi puse un 
coif şi-şi atârnă un scut pe umăr dar refuză să folosească platoşa. Teama de 
înec din cauza armurii grele în cazul căderii în Fluviu era mai mare decât 
aceea de a fi rănit. 

Clemens mulțumi zeilor, dacă exista vreunul, că avusese norocul de a se 
împrieteni cu Joe Miller. Acum erau frați de sânge — în ciuda faptului că 
leşinase în timpul ceremoniei care le cerea amândurora să-şi amestece 
sângele şi să se supună unor reguli chiar mai dureroase şi respingătoare. 
Miller trebuia să-l apere pe Clemens cu propria-i viață, iar Clemens trebuia 
să procedeze la fel. Până acum, titantropul dusese tot greul în lupte. Oricum 
făcea cel puţin cât doi luptători de rând. 

Bloodaxe nu-l suferea pe Miller din invidie. Se credea cel mai destoinic 
luptător din lume, deşi era conştient că Miller îl putea învinge fără nici un 
efort, ca şi cum ar fi alungat un câine şi acela prăpădit. 

Erik Bloodaxe dădu ordine de luptă, care fură transmise către celelalte 
două corăbii prin reflectarea luminii soarelui cu ajutorul unor oglinzi din 
obsidian. Corăbule vor rămâne cu pânzele ridicate şi vor încerca să treacă 
printre galioane. Manevra avea să se dovedească dificilă, deoarece corăbiile 
erau nevoite să-şi schimbe direcția de marş pentru a evita pintenarea, 
pierzând astfel vântul prielnic. În acelaşi timp, fiecare corabie avea să fie 
supusă unui tir din trei părți. 

— Au vântul de partea lor, spuse Clemens. Până să intrăm cu adevărat în 
luptă, rachetele lor vor avea o rază mai lungă de acțiune. 

— Uite cine s-a găsit să ne dea lecţii? făcu Bloodaxe, apoi tăcu brusc. 

Câteva dintre obiectele sclipitoare aflate pe vârful stâncilor îşi părăsiseră 
poziţiile şi pluteau prin aer pe o traiectorie care le aducea spre corăbiile 
vikinge. Nordicii porniră să strige uimiţi şi alarmaţi, dar Sam le recunoscu 
de îndată: planoare. Îi explică asta în câteva minute lui Bloodaxe. Regele 
începu să transmită informaţia către ceilalți vikingi, dar a trebuit să renunţe, 
întrucât galioanele din fruntea formaţiei duşmane traseră primele salve de 
rachete. Zburând nesigur şi lăsând în urma lor dâre de fum negru, zece 
rachete porniră în arc spre corăbiile cu pânze. Acestea îşi schimbară direcția 
de înaintare, manevră în cursul căreia două dintre ele evitară coliziunea 
doar printr-o minune. Câteva rachete aproape că raseră catargele sau 
copastiile, dar se prăbuşiră în Fluviu fără să explodeze. 


Primul planor veni la atac. Când porni într-un picaj de 45 de grade asupra 
corăbiei Dreyrugr, 1 se văzură aripile lungi şi fuzelajul zvelt şi argintiu pe 
care fuseseră pictate cu negru cruci malteze. Arcaşii nordici îşi încordară 
arcurile din lemn de tisă şi, la comanda arcaşului-şef, sloboziră săgețile. 

Lovit de câteva săgeți care rămăseseră înfipte în fuzelaj, aparatul de zbor 
plană la mică distanță deasupra apei, apoi se aşeză pe Fluviu. Dreyrugr 
scăpă neatinsă de bombele care acum se duseseră la fundul Fluviului. 

Alte planoare atacară simultan cele trei corăbii, iar galerele duşmane 
lansară o nouă salvă de rachete. Clemens aruncă o privire către lansatorul 
de rachete de la bord. Femeile blonde şi solide rotiră tubul sub comanda 
micuţei Temah, care mai avea de aşteptat până să atingă focosul. Dreyrugr 
încă nu ajunsese destul de aproape de vreo galeră. 

Vreme de o clipă totul rămase îngheţat ca într-o fotografie: cele două 
planoare, ale căror vârfuri de aripă se aflau la doar câţiva centimetri una de 
alta, ieşind din picaj după ce-şi lansaseră bombele mici şi negre care stăteau 
suspendate deasupra țintelor, rachetele germane pornite pe o traiectorie 
curbă şi aflate acum la jumătatea arcului coborâtor spre corăbule vikingilor. 

Clemens simţi răbufnirea vântului în spatele său, auzi un şuierat şi 
bubuitul unei explozii, iar velele fură izbite în plin de curentul de aer care 
înclină pe neaşteptate corabia în jurul axe ei longitudinale. Răsună un 
zgomot ascuţit, de parcă însăşi structura lumii era sfâşiată în bucăţi, şi o 
pocnitură ca şi când catargele ar fi fost izbite de securi gigantice. 

Bombele, planoarele, rachetele şi săgețile lăsară impresia că se ridicaseră 
în aer, apoi coborâseră, întoarse cu josul în sus. Parcă lansate din tuburi de 
rachetă, velele şi catargele se desprinseră de la locurile lor şi se înălțară în 
zbor. Lipsită de forța de împingere a pânzelor, corabia se roti, ajungând să 
stea paralel cu Fluviul, cu toate că în urmă cu o clipă se aflase la un unghi 
de 90 de grade faţă de curent. Clemens scăpă fără să fie măturat de pe punte 
de primul suflu al exploziei numai pentru că titantropul, ținându-se cu o 
mână de timonă, îl apucase strâns cu cealaltă. Ari Grimolfsson stătea şi el 
agăţat de timonă. Dinspre servantele lansatorului se auziră strigăte 
înspăimântate pe care vântul le duse până departe în amonte, apoi femeile 
se treziră ridicate în aer, zburară ca nişte păsări speriate, plutiră câteva 
momente, după care se prăbuşiră în Fluviu. Suflul smulse tubul lansatorului 
de pe postament şi-l azvârli departe peste bord. 

Bloodaxe se prinsese cu o mână de balustrada copastiei, fără a scăpa din 
cealaltă mână preţioasa lui secure din oţel. Deşi corabia se clătina puternic 


în față şi în spate, Bloodaxe reuşi să-şi vâre securea în cobur şi să se agaţe 
cu ambele mâini de balustradă. Asta spre norocul lui, fundcă vântul, urlând 
ca o femeie care se prăbuşeşte de pe o stâncă, se înteţi şi, peste câteva clipe, 
o nouă rafală fierbinte izbi corabia, asurzindu-l pe Clemens şi făcându-l să 
simtă o arşița de parcă ar fi apropierea unui furnal. 

Un talaz uriaş înălță corabia spre cer. Clemens deschise ochii şi urlă, însă 
vuietul exploziei ce încă-i persista în urechi împiedică să-şi audă propria 
voce. 

La depărtare de patru sau cinci mile se formase un zid de cel puţin 
cincisprezece metri de apă murdară, cafenie, care gonea spre corabie pe 
după cotul văii. Vru să închidă iarăşi ochii, dar nu reuşi. Simţindu-şi 
pleoapele înghețate, continuă să privească până când puhoiul ajunse la o 
milă depărtare. Abia atunci distinse copaci, pini, tisă şi stejari uriaşi răzlețiți 
pe coama valului şi, pe măsura ce acesta se apropia, fragmente de case din 
lemn de bambus sau pin, un acoperiş scăpat întreg printr-o minune, o 
corabie sfărâmată cu doar o jumătate de catarg şi corpul cenuşiu-închis, de 
mărimea unei balene, al unui Balaur de Fluviu, smuls din adâncurile apei. 

Rămase paralizat de groază. Ar fi vrut să nu fie în viață, numai să scape 
de moartea cumplită ce-l aştepta. Dar nu izbuti, aşa că, înmărmurit, 
incapabil să mai gândească, urmări cum corabia, în loc să fie târâtă la fund 
şi strivită sub avalanşa sutelor de mii de tone de apă, se înălța tot mai sus şi 
mai sus pe povârnişul valului, în timp ce stânca de deasupra, presărată cu 
rămăşiţe înnoroite, ameninţa să se prăvălească peste ei, iar cerul, care cu 
numai câteva minute mai devreme fusese albastru şi strălucitor, îşi schimbă 
culoarea, devenind cenușiu. 

Apoi corabia ajunse pe coamă, într-un echilibru fragil, gata să alunece la 
vale, se balansă, îşi cufundă botul în apă şi porni pe pantă în jos, către 
concavitatea valului. Un cadavru, catapultat de apele turbate, căzu pe punte 
în apropierea lui Clemens, care se holbă la el, neînţelegând pe deplin ce se 
întâmplase, prea paralizat de spaimă ca să mai simtă ceva; nu mai reacţiona 
la nimic. 

Aşa se face că rămase cu privirea ţintă la cadavrul lui Livy, pe jumătate 
mutilat. Era Livy, soţia lui, cea pe care o văzuse mai devreme pe malul 
Fluviului. 

Un alt val care se prăbuşi pe punte aproape că-i smulse pe el şi pe 
titantrop, gata să-i azvârle în vâltoare. Nereuşind să se mai agate de ceva, 


timonierul scoase un răcnet şi apa îl cără peste bord, laolaltă cu cadavrul 
femeii. 

Deplasându-se pe contrapanta concavității valului, corabia se întoarse de- 
a latul față de zidul de apă. Continua să se înalțe, parcă zburând, cu toate că 
era înclinată atât de mult pe o coastă, încât Miller şi Clemens rămaseră 
agățați de resturile timonei de parcă s-ar fi legănat de ramura unui arbore 
crescut pe versantul vertical al unui munte. Apoi corabia reveni la poziția 
orizontală şi porni să alunece pe următoarea pantă a valului. Bloodaxe nu 
reuşi să se mai țină de nimic şi se trezi azvârlit de-a latul punţii, cât pe ce să 
fie aruncat peste copastia din cealaltă parte, dar corabia se redresă ca prin 
minune şi el reuşi să-şi încleşteze mâinile de balustrada de la babord, 
rămânând atârnat de ea. 

Ajungând pe coama celui de-al treilea val, Dreyrugr se năpusti pieziş, 
coborând peretele muntelui de apă. Izbi o altă navă drept în bot, se 
cutremură din toate încheieturile, iar forța şocului îl făcu pe Bloodaxe să 
piardă contactul cu balustrada. Se răsuci de-a lungul ei, lunecă până se 
ciocni de balustrada ce împrejmuia puntea pupa, o sfărâmă, iar apa îl cără în 
Jos, sub puntea din mijlocul corăbiei. 

Sam Clemens nu-şi reveni din şoc decât în dimineaţa următoare. Tot 
mergând călare pe valurile uriaşe şi deplasându-se pieziş pe ele, Dreyrugr 
ajunsese până în dreptul câmpiei, care era acoperită de ape înspumate, dar 
mult mai puţin adânci. Fusese azvârlită pe lângă dealuri şi printr-o 
trecătoare îngustă, până la un canion nu prea mare de la poalele muntelui. 
Apoi, pe măsură ce nivelul apelor scăzuse, cu un bufnet, corabia se aşezase 
pe pământ. 

Încă stăpâniţi de groază, membrii echipajului rămaseră întinşi, ascultând 
vuietul furios al Fluviului şi şuieratul vântului şi cu ochii către cerul de 
culoarea metalului ce se răceşte după călire. Apoi şuieratul se potoli. Vântul 
care bătea înspre amonte se opri, făcând loc adierii blânde şi bine cunoscute 
ce sufla spre vărsare. 

Cei cinci supraviețuitori aflați pe punte începură să se agite şi să pună 
întrebări. Sam abia reuşi să îngâne câteva cuvinte printre buzele paralizate. 
Bâlbâindu-se, le povesti despre strălucirea pe care o văzuse pe cer cu 
cincisprezece minute înainte de dezlănțuirea vântului. Undeva în vale, 


probabil la vreo doua mile depărtare, se prăbuşise un meteorit uriaş. 
Curentul de aer stârnit de căldura produsă la trecerea corpului ceresc prin 
atmosferă, precum şi dislocarea unei enorme mase de aer dăduseră naştere 
acelor valuri gigantice. Aşa îngrozitoare cum li se păruseră, valurile acelea 
trebuie să fi arătat ca nişte pitici în comparaţie cu cele stârnite în apropierea 
punctului de impact. Din fericire, Dreyrugr se aflase la periferia zonei în 
care se dezlănțuise furia. 

— Când ne-a izbit, încetase să mai fie turbată şi devenise de-a dreptul 
ghiduşă. 

Câţiva dintre nordici se ridicară şovăitori în picioare şi păşiră precauţi. 
Unii scoaseră capetele prin gura tambuchiului. După ce fusese aruncat 
încolo şi încoace pe punte, Bloodaxe avea dureri cumplite, dar reuşi să 
răcnească: 

— Toată lumea să treacă sub punte! Vom mai avea parte de valuri, greu 
de spus câte, dar vor fi mai grozave decât cel ce ne-a aruncat aici! 

Exprimând situația în termeni moderați, Sam nu-l prea înghițea pe 
Bloodaxe, însă trebuia să-i recunoască priceperea când era vorba de 
năravurile apei. El, unul, îşi închipuise că primele valuri fuseseră şi 
ultimele, 

Membrii echipajului rămaseră în magazia de sub punte, fiecare căutându- 
şi un locşor şi ceva de care, la o adică, să se agaţe şi aşteptarea lor nu dură 
mult. Pământul vui şi se cutremură, apoi Fluviul se năpusti în trecătoare cu 
un şuierat, urmat de un urlet puternic. Luată pe sus de puhoi, Dreyrugr se 
balansă şi, în acelaşi timp, se răsuci în loc. Sam îngheţă. Era convins că 
dacă asta s-ar fi întâmplat ziua în amiaza mare, atât el cât şi ceilalți ar fi 
arătat ca nişte cadavre cu pielea albăstrui-cenușşie. 

Corabia porni pe val, frecându-se când şi când de pereţii canonului. Sam 
era gata să bage mâna în foc că, purtată de şuvoi, corabia Dreyrugr ajunsese 
la nivelul stâncilor care formau canionul, aflându-se pe punctul de a trece 
dincolo, însă ea se prăbuşi brusc. Părea să se scufunde cu repeziciune, 
fiindcă apele se scurgeau prin trecătoare la fel de iute precum intraseră. Se 
auzi o izbitură, urmată de respirația precipitată a bărbaţilor şi femeilor, de 
gemete, de sunetul picăturilor de apă şi urletul tot mai stins al fluviului care 
se retrăgea. 

Însă chinurile lor nu se încheiaseră. Erau siliţi să mai aştepte tremurând 
de groază până când uriaşa masă de apă se va rostogoli înapoi pentru a 
umple din nou spațiul din care fusese dislocată de sutele de tone ale 


meteoritului încins la roşu. Cu toate că noaptea era mult mai călduroasă 
decât de obicei, tremurau de parcă ar fi fost cufundați în apă înghețată. Şi, 
pentru prima oară după cei douăzeci de ani petrecuţi pe planeta asta nu 
avură parte de ploaie în cursul nopţii. 

Apele năvăliră din nou, însă, înainte de asta, simţiră pământul 
cutremurându-se şi gemând. Se auzi un muget şi un sfârâit de nedescris, iar 
corabia se ridică din nou, răsucindu-se izbindu-se de zidurile canionului, 
apoi se prăbuşi brusc. De astă dată vasul nu lovi prea violent solul, iar Sam 
puse totul pe seama stratului gros de mâl care acoperea pământul. 

— Nu cred în miracole, dar tocmai am trăit unul, spuse Sam în şoaptă. 
Nu-mi vine să cred că mai suntem în viaţă. 

Joe Miller, care-şi revenise mai repede decât restul oamenilor de la bord, 
plecă într-o recunoaştere care dură jumătate de oră. Se întoarse cărând în 
braţe trupul unui bărbat care nu mai avea nimic pe el. Omul era viu. Avea 
părul blond mânjit de noroi, un chip care părea frumos şi ochi albaştri 
bătând înspre cenușiu. Îi spuse lui Clemens ceva în germană şi, după ce-l 
întinseră pe punte, se strădui chiar să şi zâmbească. 

— L-am găzit într-un planor, îi lămuri Joe. Adică, între zvărâmăturile lui. 
Mai zunt o mulzime de morzi pe lângă canion. Cu el şe faşem? 

— EFi asta-i, ţi-l faci prieten, mormăi Clemens. Ai lui au dispărut; în zona 
asta n-a mai rămas nimeni în viaţă. 

Se cutremură. Îşi reaminti cu durere imaginea lui Livy: aruncată pe punte 
ca un dar făcut în răspăr, cu părul umed lipit de partea zdrobită a ţestei şi 
țintuindu-l rece cu singurul ochi rămas întreg. Îi veni să plângă, dar nu reuşi 
să-şi stoarcă măcar o lacrimă şi asta îl linişti. Tristeţea l-ar fi distrus. Mai 
târziu când va putea să se ţină pe picioare, îşi va găsi timp să jelească. Şi 
totul fusese atât de aproape... 

Bărbatul blond se ridică în şezut. Tremurând din tot corpul, spuse într-o 
engleză britanică impecabilă: 

— Mi-e frig. 

Miller cobori sub punte şi aduse peşte uscat, pâine din ghindă, muguri de 
bambus şi brânză. Vikingii țineau la păstrare alimente pentru perioadele în 
care s-ar fi aflat în zone ostile, care li s-ar fi interzis să-şi utilizeze potirele. 

— Proztul ăla de Bloodacze încă mai trăiezte, spuse Miller. Are câteva 
coazte rupte zi e plin de vânătăi zi răni. Da” gura-i merze ca-nainte. La se 
altşeva te pozi aztepta? 

Clemens începu să plângă. Joe Miller îl imită şi-şi suflă nasul zgomotos. 


— Gata, anunţă el, acum mă zimt mult mai bine. Nişiodată n-am fozt atât 
de zberiat ca acum. Când am văzut atâta apă, de parcă tozi mamuzii se 
năbustiseră spre noi, m-am gândit: Z-a terminat cu tine, Joe. Adio, Zam. 
Mâine-o ză te trezezti pe malul Fluviului într-un alt corp, dar pe Zam n-o 
să-l mai vezi în veşi. Aza mă temeam că ze va întâmpla. Doamne, şe zberiat 
am fozt! 

Tânărul necunoscut se prezentă. Se numea Lothar von Richthofen, pilot 
de planoare, căpitan în Forţele Aeriene ale Maiestăţii Sale Imperiale, 
Împăratul Alfred Întâiul al Noii Prusii. 

— În cursul ultimelor zece mii de mile parcurse am trecut pe lângă vreo 
sută de Noi Prusii, se miră Clemens. Fiecare era atât de mică încât, dac-ai fi 
stat în mijlocul uneia dintre ele şi-ai fi aruncat o piatră mai cu nădejde, sigur 
ai fi nimerit în centrul alteia. Trebuie să-ţi spun că nici una dintre ele n-a 
fost bătăioasă ca ţara ta. Toate ne-au îngăduit coborârea la mal şi folosirea 
pietrelor pentru a ne încărca potirele, mai ales după ce le-am arătat ce- 
aveam de oferit în schimb. 

— Aţi făcut negoţ? 

— Sigur. Numai că n-am comercializat mărfuri, fiindcă toate navele 
comerciale de pe vechiul Pământ luate la un loc n-ar putea transporta bunuri 
cu ajutorul cărora să parcurgă o porțiune din Fluviu. Am vândut idei. De 
exemplu, le-am arătat cum să producă mese de biliard şi fixativ 
dezodorizant din gelatină de peşte. 

Pe vremea când trăia pe Pământ, Împăratul din locurile astea era Conte 
de Waldersee, Feldmareşal german, născut în 1832, decedat în 1904. 

Clemens încuviință din cap şi spuse: 

— Ţin minte c-am citit în ziare despre moartea lui şi-am simţit o mare 
satisfacție la gândul că mai supravieţuisem unui contemporan. Cât am trăit, 
asta a fost una dintre plăcerile autentice pentru care nu trebuia să plătesc. 
Ținând seama că ştii să zbori, înseamnă că aparții secolului al XX-lea, 
corect? 

Lothar von Richthofen îşi prezentă viaţa pe scurt. Pilotase un avion de 
luptă pe vremea Marelui Război. Fratele lui fusese un adevărat as al 
văzduhului, recunoscut ca atare de ambele părți beligerante. 

— În primul sau al doilea război mondial? se interesă Clemens. 
Cunoscând destul de mulți oameni care trăiseră în secolul al XX-lea, aflase 
unele amănunte — dar şi ficțiuni — privind evenimentele petrecute după 
moartea sa, survenită în 1910. 


Von Richthofen îi mai oferi detalii. Participase la primul război mondial. 
Luptase sub comanda fratelui său şi doborâse patruzeci de avioane ale 
aliaţilor. În 1922, pe când transporta o actriță americană de film care 
călătorea cu impresarul ei, de la Hamburg la Berlin, aparatul se prăbuşise, 
provocându-i moartea. 

— Norocul care-l răsfățase pe Lothar von Richthofen m-a părăsit, 
remarcă el. Cel puţin aşa am crezut pe vremea aceea. Pufni în râs. Acum 
iată-mă, am din nou trupul de la douăzeci şi cinci de ani şi-am scăpat de 
tristețile vârstei înaintate, când femeile nu se mai uită la tine, vinul ți-aduce 
lacrimi în ochi în loc să te-nveselească şi simți un gust amar la gândul 
propriei tale slăbiciuni, care, cu fiecare zi ce trece, te-aduce tot mai aproape 
de pragul morţii. Când a căzut meteoritul, norocul s-a îndurat iar de mine. 
Aripile planorului s-au frânt la prima pală de vânt, dar în loc să se 
prăbușească, fuzelajul a continuat să plutească, răsucindu-se, pierzând 
înălțime, ridicându-se din nou, coborând, până când, uşor ca o foaie de 
hârtie, am aterizat pe un deal. După aceea, a venit al doilea val al stihiei, 
fuzelajul a fost purtat de ape şi m-am trezit aşezat fără zdruncinături la 
poalele muntelui. Un adevărat miracol! 

— Miracolul: o distribuţie aleatorie a evenimentelor care se întâmplă o 
dată la un miliard, spuse Clemens. Crezi că viitura a fost provocată de un 
meteorit uriaş? 

— L-am văzut scânteind şi lăsând în urmă o dâră de foc. Din fericire 
pentru noi, s-a prăbuşit foarte departe de aici. 

Coborâră din corabie şi porniră clefăind prin noroiul gros spre gura 
canionului. Joe Miller eliberă drumul de buşteni pe care chiar şi un atelaj cu 
cai s-ar fi chinuit să-i urnească din loc. Pe alții îi împinse deoparte şi cei trei 
reuşiră să coboare panta dealului până spre câmpie. În urma lor veneau 
ceilalți membri ai echipajului. 

Mergeau în tăcere. Cu excepţia arborilor de fier, restul vegetației fusese 
rasă de pe fața solului. Aceştia aveau rădăcinile atât de adânc înfipte în 
pământ, încât majoritatea rămăseseră în picioare. Se vedeau şi petice de 
iarbă în locurile unde noroiul nu se depusese. Asta dovedea rezistenţa şi 
îndărătnicia ierbii pe care milioanele de tone de apă nu reuşiseră s-o smulgă 
din sol. 

Ici şi colo apăreau resturile lăsate de viitură: cadavre de bărbaţi şi femei, 
lemne sfărâmate, prosoape, potire, o barcă scobită din trunchiul unui copac, 
pini, tisă şi stejari dezrădăcinaţi. Marile potire de piatră, având forma unor 


ciuperci, aşezate la distanţă de o milă unul de altul, rămăseseră neatinse pe 
ambele maluri, dar multe erau pe jumătate îngropate în nămol. 

— Ploile vor căra noroiul, spuse Clemens. Terenul e înclinat către Fluviu. 
Ocoli câteva cadavre. Îi stârneau o ură surdă. Pe de altă parte, se temea că 
va ajunge să vadă iar trupul lui Livy şi nu credea că va fi în stare să suporte 
o asemenea privelişte fără să înnebunească. De-un lucru putem fi siguri, 
reluă el. Între noi şi meteorit nu mai e nimeni. Ca primi sosiți, avem 
prioritar asupra lui, iar după aceea va trebui să apărăm fierul acela ca pe-o 
comoară de lupii care vor veni în grabă, atraşi de mirosul lui. Vrei să rămâi 
cu noi? Dacă mă ajuţi, într-o bună zi o să ai un avion adevărat, nu doar un 
planor. 

Sam îi povesti câte ceva despre Visul lui. Apoi aminti de istorisirea lui 
Joe Miller legată de Turnul Ceţurilor. 

— Nu putem izbândi decât dacă avem mult fier, spuse el convins. Dar 
trebuie să muncim îndârțit. Vikingii nu mă pot ajuta să construiesc un vas 
cu aburi. Nu posedă cunoştinţele tehnice de care am eu nevoie. Până acum 
m-am slujit de ei să ajung la vreo sursă de fier. Am sperat să regăsesc 
zăcământul din care provine metalul folosit la confecționarea securii lui 
Erik. Stârnindu-le lăcomia după metal şi folosindu-mă de povestea lui 
Miller, i-am convins să pornească în expediția asta. Acum e de prisos să 
căutăm în alte părți. Ştim că fierul existent depăşeşte nevoile noastre. 
Trebuie doar să-l scoatem din pământ, să-l rafinăm şi să-i dăm formă. A, şi 
să-l apărăm. N-aş vrea să te mint spunându-ţi că totul va fi uşor. S-ar putea 
să dureze ani întregi până terminăm nava, şi are să fie muncă grea, nu 
glumă. 

Chipul lui Lothar se aprinse de la scânteia de speranță exprimată de 
vorbele lui Clemens. 

— E-un vis nobil şi minunat! exclamă el. Da, vreau să fiu alături de tine 
ŞI jur pe onoarea mea că te voi urma până luăm cu asalt Turnul Ceţurilor! Pe 
cuvântul meu de ofiţer şi gentleman, pe sângele baronilor de Richthofen! 

— Mi-e de ajuns dacă-ţi dai cuvântul ca bărbat, îl temperă Sam. 

— Ce trio ciudat, ba chiar incredibil, alcătuim! remarcă Lothar. O fiinţă 
subumană care a dispărut cu cel puţin o sută de mii de ani înainte de apariția 
primelor semne de civilizație. Un aviator nobil din Prusia secolului al XX- 
lea şi un mare umorist american născut în 1835. Iar echipajul nostru — 

auzind acel nostru, Clemens îşi arcui sprâncenele stufoase — format din 
vikingi din secolul al X-lea... 


— Care-a ajuns o ceată jalnică, completă Sam, privind spre Bloodaxe şi 
oamenii lui târâindu-şi paşii prin noroi. Toţi erau plini de vânătăi din cap şi 
până în picioare, iar unii şchiopătau. Nici eu nu mă simt prea grozav. Ai 
văzut vreodată un japonez frăgezind o caracatiță moartă? Acum ştiu cum se 
simte ființa aceea. Apropo, n-am fost doar umorist, ci şi om de litere. 

— O, iartă-mă! spuse Lothar. Te-am jignit! N-am vrut să te supăr! 
Domnule Clemens, dă-mi voie să-ți îndulcesc suferința povestindu-ți cât de 
mult râdeam pe vremea copilăriei citindu-ți cărțile. Consider că 
Huckleberry Finn e un roman extraordinar. Trebuie să recunosc, totuşi, că 
nu mi-a mers la inimă felul în care ai ridiculizat aristocrația în romanul Un 
yankeu la curtea Regelui Arthur. Acţiunea se petrecea în Anglia, iar tu erai 
american. 

Erik Bloodaxe socoti că se simțeau prea istoviți să înceapă imediat 
munca pentru transportarea corăbiei până la Fluviu. Spre seară, după ce-şi 
vor încărca potirele, vor mânca şi se vor odihni; vor lăsa truda istovitoare 
pentru a doua zi dimineaţă, după micul dejun. 

Se întoarseră la corabie şi-şi scoaseră din magazie potirele pe care le 
aşezară pe suprafaţa plată a tipsiilor de piatră. După ce soarele atinse 
piscurile munţilor înspre vest, oamenii începură să aştepte fulgerul 
dogorâtor. Descărcarea electrică avea să alimenteze convertoarele energie- 
materie din fundul dublu al fiecărui potir, astfel că, ridicând capacul mai 
târziu, oamenii vor găsi carne gătită, legume, pâine cu unt, fructe, tutun, 
gumă de visat, băuturi alcoolice şi mied. 

Dar când întunericul se înstăpâni asupra văii, potirele din piatră rămaseră 
mute şi reci. Din cele aflate dincolo de Fluviu, se văzură exploziile de 
lumină şi unii reuşiră să distingă şi vuictul produs de descărcarea electrică. 

Pentru prima oară în cei douăzeci de ani care trecuseră de la Ziua 
Resuscitării, pietrele de pe malul vestic al Fluviului nu funcționau. 

Bărbaţi şi femeile simțiră că Dumnezeu îi trădase. La fel ca şi apariția 
soarelui, cele trei ofrande zilnice făcute de pietre li se păruseră până atunci 
fireşti. Le-a luat câtva timp să alunge senzația de sfârşeală din stomac, 
consumând ultimele rezerve de peşte, muguri şi brânză. 

O vreme, Clemens rămase gânditor şi melancolic. Von Richthofen nu se 
dădu bătut şi propuse transportarea potirelor pe malul celălalt pentru ca 


măcar a doua zi să aibă mâncare. Clemens se ridică pe dată şi 1 se adresă lui 
Bloodaxe. Deşi nordicul era mai furios decât de obicei, a trebuit să admită 
că nu puteau sta cu braţele încrucişate. Joe Miller, germanul şi un roşcovan 
solid de origine suedeză, pe nume Toke Kroksson porniră prin noroi către 
corabie şi aduseră vâsle. Aceştia trei cărora li se alătură şi Clemens, duseră 
potirele pe malul celălalt într-o barcă; apoi Miller îl conduse pe Toke înapoi. 
Îşi găsiră culcuş peste noapte pe o piatră curată, fiindcă descărcările 
electrice arseseră şi îndepărtaseră noroiul. 

— Când va începe ploaia va trebui să ne băgăm sub piatră sugeră 
Clemens. Stătea întins pe spate ținându-şi mâinile împreunate sub cap şi 
privea la cerul înstelat. Datorită luminii emise de zeci de mii de stele cu 
mult mai mari decât Venus la apogeu şi a filamentelor sclipitoare care 
şerpuiau printre norii ide gaz, cerul acesta nu semăna cu cel văzut de pe 
Pământ. Unii sori erau atât de strălucitori, încât puteau fi văzuţi ca nişte 
fantome chiar şi la amiază. 

— Pesemne că meteoritul a sfărâmat câteva potire din piatră de pe malul 
vestic, spuse Sam. S-a întrerupt circuitul! Dumnezeule, ce mare-o fi! 
Probabil că sunt conectate cel puţin douăzeci de milioane de pietre, dacă nu 
s-au greşit calculele. 

— De-a lungul Fluviului vor izbucni conflicte sângeroase, gândi Lothar 
cu voce tare. Cei de pe malul vestic îi vor ataca pe cei de pe celălalt mal 
pentru a-şi putea încărca potirele. Ce război are să fie! Pe valea Fluviului 
trăiesc cel puţin treizeci şi cinci sau treizeci şi şapte de miliarde de oameni. 
Toţi se vor bate pe viaţă şi pe moarte pentru hrană. 

— Diztraczia e că dacă jumătate din ăztia zunt uciji şi rămân pietre 
destule, tot dejeaba, interveni Joe Miller. Douăjpatru de ore mai târțiu, 
morzii vor fi iar în viază, zi o iau cu tozii de la înşeput. 

— Nuss convins, îl contrazise Sam. Cred că există o legătură între pietre 
şi resuscitări. Dacă jumătate dintre pietre sunt scoase din funcțiune, 
înseamnă că pe linia Lazarus se înregistrează o scădere considerabilă a 
producției. Meteoritul acesta e un sabotor venit din cosmos. 

— De la o vreme cred că lumea asta şi resuscitarea noastră nu sunt opera 
unor fiinţe supranaturale, spuse von Richthofen. Aţi auzit povestea 
gogonată care circulă de-a lungul Fluviului? Se spune că un om s-a trezit 
înainte de Ziua Resuscitării într-un loc tare ciudat. În jurul lui erau milioane 
de trupuri care pluteau prin aer: bărbați, femei şi copii, cu toții goi şi raşi în 
cap, rotindu-se încet sub influenţa unei forțe necunoscute. Individul acesta, 


un englez pe nume Perkin, sau Burton, după spusele unora, a murit în jur de 
1890. A scăpat de-acolo, dar a fost prins de două fiinţe — cu aspect uman — 
care l-au adormit la loc. Apoi s-a trezit, ca şi noi, pe malurile Fluviului. Cei 
ce se ascund în spatele acestei afaceri nu-s infailibili. Au făcut o greşeală în 
cazul lui Burton. Omul a zărit ce se întâmplă înainte de Resuscitare, o fază 
intermediară între moartea noastră de pe Pământ şi pregătirea pentru viaţa 
pe lumea asta. Sună fantastic, parc-ar fi o poveste cu final dorit. Ar mai fi 
ŞI... 

— Am auzit povestea, îl întrerupse Clemens. Se gândi să-i spună că 
văzuse chipul lui Burton prin lunetă cu câteva clipe înainte de a o zări pe 
Livy, dar durerea ce i-o trezi amintirea ei îl făcu să renunțe. 

Se sculă în şezut, înjură şi ridică amenințător pumnul către stele, apoi 
începu să lăcrimeze. Aflat în spatele lui, Joe Miller întinse mâna uriaşă şi-l 
bătu uşor pe umăr. Stânjenit de această situație, von Richthofen preferă să 
privească în altă parte. 

— Abia aştept să ne umplem potirele, rupse el tăcerea. Aş da orice să trag 
un fum. 

Clemens râse şi-şi şterse lacrimile. 

— Nu plâng cu una cu două. Acum însă nu mă mai ruşinez s-o fac. Trăim 
într-o lume tristă, în multe privinţe la fel de tristă ca şi Pământul nostru. Ne 
bucurăm totuşi de trupul pe care l-am avut în tinereţe, nu trebuie să muncim 
pentru a ne câştiga hrana zilnică, am scăpat de grija facturilor neachitate, de 
teama că ne rămân femeile gravide, de bolile molipsitoare. Iar dacă suntem 
ucişi, a doua zi ne sculăm întregi şi bine dispuşi, deşi azvârliţi la mii de mile 
distantă de locul morţii. Nu seamănă cu cele propovăduite de preoţi. Asta, 
în sine, nu mă surprinde. Poate că, pe undeva, e chiar mai bine aşa. Cui i-ar 
plăcea să zboare mereu pe aripi aerodinamice instabile sau să stea toată ziua 
locului cântând prost la harpă sau să înalte mereu osanale? 

Lothar începu să râdă şi spuse: 

— Poţi să-ntrebi pe orice sărăntoc indian sau chinez dacă nu-i merge cu 
mult mai bine decât în cealaltă lume. Numai noi, occidentalii răsfățați de 
soartă, am ajuns să bodogănim şi să căutăm cauza şi efectul în tot ce ne 
înconjoară. Mare lucru n-am ştiut despre funcționarea cosmosului nostru 
pământesc iar despre acesta aproape că n-avem habar. Important e că ne 
aflăm aici şi poate vom descoperi cine şi de ce ne-a adus în locul ăsta. Până 
una-alta, cât se mai găsesc femei frumoase şi dornice de aventuri galante, 
țigări de foi, gumă de visat, vin şi câte-o bătaie pe cinste, cui îi pasă? O să 


mă distrez în această vale a umbrelor sclipitoare până când bucuriile vieții 
îmi vor fi răpite din nou. Viii cu viile şi plăcerile, morții cu cenuşa şi 
durerile. 

După aceea rămaseră tăcuți o vreme şi Clemens nu reuşi să adoarmă 
decât cu puţin timp înainte de începerea ploii. Cobori să se adăpostească 
sub ciupercă până ce ploaia se potoli. Revenit pe piatră, tremură şi se răsuci 
ore în şir de pe o parte pe alta, deşi se învelise cu prosoape groase şi mari. 
În zori, Miller îl scutură violent să se trezească. Grăbit, se dădu jos de pe 
piatră şi se îndepărtă de ea. Cinci minute mai târziu, piatra scoase o flacără 
albăstruie de vreo zece metri înălțime şi mugi ca un leu. 

În aceeaşi clipă, toate pietrele de peste Fluviu începură să vuiască. 

Clemens aruncă o privire spre Lothar. 

— Cineva a întregit circuitul. 

— Asta mă înfioară, îi răspunse Lothar. Cine-o fi acest cineva? 

Apoi tăcu, dar nici nu ajunseră bine pe malul celălalt, că porni să 
sporovăiască şi să râdă ca un oaspete la o petrecere mondenă. Prea multă 
veselie strică, socoti Clemens şi spusc: 

— Din câte ţin minte, până acum n-au intervenit în nici un fel. De data 
asta se pare că protectorii noştri n-au avut încotro. 

În următoarele cinci zile se străduiră să ducă corabia până pe mal. 
Zăboviră încă două săptămâni s-o repare. Rămaseră de pază tot timpul, dar 
nu văzură pe nimeni apărând în zonă. După ce lansară corabia la apă fără 
catarge şi pânze, vâsliră în josul Fluviului, dar nu întâlniră nici țipenie de 
om. 

Echipajul, învăţat să vadă câmpiile înţesate de bărbaţi şi femei, trăi un 
sentiment de nelinişte. Tăcerea devenise supărătoare. În lumea aceasta, în 
afară de peştii din Fluviu şi de râmele din sol, nu existau animale, însă 
oamenii animau peisajul. 

— Curând vor apărea şi hienele, îi spuse Clemens lui Bloodaxe. Fierul 
acela e mai preţios decât a fost vreodată aurul pe Pământ. Vrei bătălii? O să 
ai parte de atâtea, de-o să-ţi iasă şi-pe nas. 

Rotindu-şi securea, nordicul se strâmbă de durerea pe care o simţea în 
regiunea coastelor. 


— Să vină! Vor afla că luptă pentru a aduce bucurie în inimile 
frumoaselor Valkirii! 

— Vorbe! îl contră Joe Miller. Sam zâmbi, dar se furişă în spatele 
titantropului. Bloodaxe se temea doar de o singură ființă pe lume, dar se 
putea întâmpla să-şi piardă mințile, şi aşa puţine şi să sară la bătaie. Se 
stăpâni, fiindcă avea nevoie de Miller, care valora cât douăzeci de 
războinici de-ai lui. 

Vreme de două zile, corabia navigă doar pe lumină. Noaptea, la timonă 
rămânea un singur om, iar ceilalţi dormeau. În cea de-a treia zi, pe înserat, 
titantropul, Clemens şi von Richthofen stăteau pe puntea prova fumând şi 
sorbind whisky, oferit de potirele lor la ultima escală. 

— De ce-i spuneţi Joe Miller? întrebă Lothar. 

— Dac-ar fi să-i pronunţi numele adevărat ţi-ai rupe limba, fiindcă-i mai 
lung decât orice termen tehnic inventat vreodată de-un filozof german, îi 
explică Sam. N-am fost în stare să-l rostesc nici prima dată, nici de atunci 
încoace. După ce-a învăţat engleză cât să-mi poată spune o glumă — şi te 
asigur că era tare nerăbdător s-o facă — am hotărât să-i zic Joe Miller. Mi-a 
relatat una atât de prăfuită, că nici nu-mi venea să cred. Ştiam că e 
cunoscută de multă vreme; prima dată am ascultat-o, într-o formă puţin 
diferită, în Hannibal, Missouri, pe când eram copil. Şi spre dezgustul meu, o 
ascultam la bătrâneţe pentru a suta oară. Dar în nici un caz nu m-am aşteptat 
s-o aud spusă de cineva care a murit cu o sută de mii sau chiar un milion de 
ani înainte ca eu să mă nasc! 

— Dar cum sună? 

— Păi, cică era odată un vânător care urmărise ziua-ntreagă o căprioară 
rănită. A sosit şi noaptea care a adus cu ea o furtună grozavă. Văzând 
hcărirea unui foc, vânătorul s-a oprit în faţa unei peşteri. L-a întrebat pe 
vraciul bătrân care trăia acolo dacă îi îngăduie să rămână peste noapte. Şi 
vraciul i-a răspuns: „Sigur, dar stăm cam îngrămădiţi. Va trebui să dormi cu 
fiică-mea.” Să-ţi spun mai departe? 

— Zam n-a râz atunşi, mormăi Joe. Uneori îmi vine-a crede că zi-a 
pierdut zimzul umorului. 

Plin de afecțiune, Clemens îl trase pe Joe de nasul în formă de proiectil şi 
spuse: 

— Uneori îmi vine-a crede că nu grezezti. În realitate sunt cel mai mare 
umorist din lume fiindcă mă macină tristeți nesfârşite. Râsul îşi trage seva 
din durere. 


O vreme, pufăi din ţigara de foi şi rămase cu ochii spre mal. Înainte de 
apusul soarelui, corabia intrase într-un ținut unde căldura degajată de 
meteorit fusese cumplită. În afară de câţiva arbori de fier, restul copacilor 
fuseseră mistuiți într-o mare de flăcări. Arborii de fier îşi pierduseră 
frunzele în acel nimicitor incendiu şi până şi coaja lor extrem de rezistentă 
arsese, iar lemnul, mai rezistent decât granitul, se carbonizase. De 
asemenea, explozia îi înclinase sau îi trântise pe unii la pământ, retezându-i 
de la nivelul solului. Potirele de piatră se înnegriseră şi nu mai stăteau 
vertical, dar nu se deformaseră deloc. 

— Lothar, vorbi el într-un târziu, cred că a venit momentul să afli de ce 
am pornit în căutarea asta. Joe ţi-o poate spune în felul lui; eu vreau să-ți 
explic ce nu înţelegi. E o situaţie ciudată, dar cu nimic mai stranie decât tot 
ce s-a-ntâmplat de când ne-am trezit cu toții din morți. 

— Mi-e zete, îl întrerupse Joe. Vreau mai întâi o gură de apă. 

Îşi concentra ochii albaştri-închis, adumbriţi de găvanele osoase, asupra 
cupei adânci. Privi cu o asemenea intensitate, de parcă ar fi încercat să 
reînvie scenele pe care urma să le descrie. Articulând unele consoane mai 
puternic decât pe altele, conferindu-i limbii pe care o vorbea o sonoritate 
gâlgâitoare dar, în acelaşi timp, comică prin sâsâit, cu glasul gutural care 
creştea, devenind răsunător şi profund ca acela auzit din adâncul oracolului 
de la Delphi, Joe începu să depene povestea Turnului Ceţurilor: 

— M-am trezit undeva pe malul Fluviului, gol puzcă aza cum sunt zi 
acum. Mă aflam într-un loc cu mult la nord fază de pozizia noaztră de azi, 
fiindcă era mai frig zi lumina nu avea ztrăluşirea de aişi. N-am văjut nişi un 
om, numai noi... ăă, titantropii, după cum ne numezte Zam. Aveam potire, 
dar mai mari decât ale voaztre, aza ca ăzta. Zi nu primeam bere zi vizkey. 
Nu ztiam şe-i aşela alcool, fiindcă nu apărea în potirele noaztre. Beam apă 
din Fluviu. 

Am crejut că zuntem în locul unde merji când mori, adică zeii ne 
dăduseră locul aşela zi tot şe ne trebuia. Eram fericizi, ne împerecheam, 
mâncam, dormeam zi luptam cu duzmanii. Zi-az fi fozt fericit zi-acum dacă 
n-ar fi apărut baborul. 

— Vrea să zică vapor, interveni Sam. 

— Aza am zbuz zi eu. Babor. Zam, nu mă mai întrerube. Zi-aza m-ai 
întristat zbunându-mi că nu ezistă zei. Păi eu i-am văjut. 

— Ai văzut zeii! întrebă Lothar. 

— Nu togmai. Am văzut unde trăiezc. Le-am văjut nava. 


Von Richthofen deveni curios: 

— Poftim? Despre ce vorbeşti tu acolo? 

Clemens îi făcu un semn cu ţigara de foi. 

— Mai încolo. Lasă-l să vorbească. Dacă-l întrerupem prea des, începe să 
le-ncurce. 

— Acolo de unde vin eu nimeni nu ze bagă-n vorba altuia. Dac-o faşe, se 
aleje c-un pumn în bot. 

— De-aceea ai tu nasul atât de mare, Joe. Şi te durea rău? 

Joe Miller îşi mângâie podoaba. 

— Altul n-am, zi zunt mândru cu el. În partea azta a văii n-am văjut 
vreun pigbeu cu azemenea nas. Acolo de unde vin eu, nazu-i un zemn al 
mărimii... cum îi zbuneţi voi, Zam? 

Sam se înecă şi-şi scoase ţigara din gură. 

— Joe, parcă ne povesteai despre navă. 

— Aza. Ba nu. Nu-i adevărat. Încă nu azunzezem acolo. Dar cum vă 
zbuneam, într-o ji ztăteam lunjit pe mal zi mă uitam la hârzoana peztilor. 
Mă bătea gândul ză mă ridic zi ză-mi fac un cârlig ză prind zi eu câziva. Zi 
deodată aud un mujet. Zi şe ză veji, de după cotul Fluviului a apărut un 
monztru îngrojitor. M-am zberiat rău. Am zărit în zuz. Tocmai voiam ză 
fug, dar am văjut oameni călare pe el. Arătau ca oamenii, dar când monztrul 
z-a apropiat, am văjut că erau nişte piticozi azili zi plini de zcabie zi n- 
aveau nişi unul naz. I-az fi putut bate măr pe tozi cu o zingură mână, numai 
că ei călăreau monztrul aşela numit Zarpele de Fluviu de parcă erau albine 
pe blana urzului. Aza că... 

Ascultând din nou povestea, Clemens retrăi sentimentele pe care le 
avusese şi prima oară. Se simţea apropiat de fiinţa aceasta de la începuturile 
umanității. Cu toate că pronunța bolovănos, sâsâind, bâlbâindu-se şi 
găsindu-şi cu greu cuvintele, exprimarea Titanului îl impresiona. Clemens 
intui panica maimuţei, uimirea şi dorinţa aproape copleşitoare de a o rupe la 
goană. Mai încercă şi celălalt îndemn interior, curiozitatea, cărei o înălţase 
la rangul de rudă apropiată a omului, dacă nu chiar de egal al lui. Dincolo 
de fruntea boltită palpita acea materiei cenuşie care nu se mulțumea să 
existe pur şi simplu, ci simţeai nevoia de a se hrăni cu forme şi lucruri 
necunoscute, cu modele încă nevăzute. 

Joe a rămas pe mal, deşi a stat cu mâna încleştată pe toarta potirului, nu 
cumva să-l piardă în caz că ar fi trebuit să fugă. 


Monstrul s-a apropiat. Lui Joe i s-a năzărit că s-ar putea sa nu fie viu. Dar 
dacă aşa stăteau lucrurile, de ce-şi ținea capul aplecat, gata să lovească? Şi 
cu toate astea, nu părea viu. Radia un aer de neființă. Asta nu însemna 
nimic, bineînțeles. Joe văzuse un urs rănit prefăcându-se că-i mort de-a 
binelea şi apoi ridicându-se brusc şi smulgând braţul unui vânător. 

Şi totuşi, deşi asistase la moartea vânătorului, a doua zi îl văzuse din nou 
în viaţă în ziua în care se trezise pe malul Fluviului alături de alţi semeni. 
Iar dacă vânătorul, dar şi Joe puteau să trăiască din nou, atunci de ce n-ar fi 
putut şi acel cap de şarpe cu trăsături împietrite să-şi piardă rigiditatea ca de 
moarte pentru a-l lua în colți? 

Şi-a făcut uitate temerile şi, tremurând, s-a apropiat de monstru. Era un 
Titan, fratele mai mare al omului, abia trezit la viaţă şi manifestând dorinţa 
oricărui primat de a şti ce se petrece în jurul lui. 

Un pigmeu arătând jalnic, dar purtând pe frunte un cerculeţ din sticlă pe 
care se vedea un soare arzător pictat cu roşu, i-a făcut semn lui Joe Miller să 
se apropie. Ceilalți pigmei de pe creatura nemişcata au rămas în spatele 
omului cu cerculeţ pe frunte, ținându-şi pregătite sulițe şi alte obiecte 
despre care Joe a aflat mai târziu că se numeau arcuri şi săgeți. Nu păreau 
înspăimântați de colos, dar asta era pesemne din cauză că obosiseră de atâta 
vâslit în susul Fluviului şi nu le păsa ce se va întâmpla. 

I-a trebuit mult timp pigmeului să-l convingă pe Joe să urce pe navă. Au 
venit cu toții la țărm să-şi încarce potirele, moment în care Joe s-a tras 
departe de ei. Au mâncat, ca şi Joe de altfel, dar păstrând distanţa. Speriați 
de sosirea navei, semenii lui Joe fugiseră spre dealuri. Curând după aceea, 
văzând că Şarpele de Fluviu nu-l ameninţa pe Joe, s-au apropiat cu băgare 
de seamă. Pigmeii s-au retras pe nava lor. 

Apoi căpetenia a scos un obiect necunoscut din potir, a apropiat o sârmă 
înroşită de capătul lui; atât din obiect cât şi din gura pigmeului a ieşit fum. 
La vederea primului vălătuc de fum, Joe a tresărit; ai lui au şters-o din nou 
spre poalele dealurilor. Joe s-a întrebat dacă fiinţele lipsite de nas erau 
cumva puii balaurului. Poate că progeniturile lui luau această formă larvară, 
dar erau ele capabile să scoată fum şi foc pe nări ca şi mama lor? 

— Nu-z prozt cum par, spuse Joe. Nu mi-a trebuit mult până ză-mi dau 
zeama că fumul iejea din aşel lucru, care ze cheamă zigară. Căpetenia lor 
mi-a dat de înzelez că dacă mă zui pe navă îmi dă zi mie ză fumej. Acum, 
când jtiu şe jtiu, aj fi nebun z-o fac, dar atunşi voiam ză trag un fum. 
Pezemne că vroiam ză-mi imprezionez tribul, şine ztie. 


A sărit pe navă, iar sub greutatea lui aceasta s-a înclinat la babord. Şi-a 
învârtit potirul, arătându-le pigmeilor că le va zdrobi ţestele cu el dacă va fi 
atacat. Au priceput semnele şi nu s-au apropiat de el. Căpetenia i-a dat lui 
Joe o țigară de foi şi, cu toate că l-a apucat tuşea, gustul tutunului i s-a părut 
ciudat, ba chiar i-a plăcut. Mai apoi, după ce a băut bere pentru prima oară, 
a rămas fascinat. 

Şi în felul acesta, Joe a hotărât să călătorească pe spinarea Șarpelui de 
Fluviu alături de pigmei. A fost pus să tragă la rame şi i s-a dat numele de 
Tehuti. 

— 'Tehuti? se miră von Richthofen. 

— Numele grecesc e Hermes, lămuri Clemens lucrurile. Egiptenii, care-l 
numeau Thot, îl înfăţişau pe zeu sub forma unui ibis cu ciocul lung. Cred că 
Joe trebuie să le fi amintit de zeul-babuin, Bast, dar nasul uriaş a cântărit 
mai greu în hotărârea lor. Aşa a devenit el Thot sau Tehuti. 

Zilele şi nopţile petrecute pe Fluviu zburau ca vântul. Joe se simţea 
uneori ostenit de toate şi dorea să fie debarcat. Deprinsese deja limba 
pigmeilor, dar se exprima poticnit. Căpetenia era de acord să-i facă pe voie 
lui Joe, înțelegând limpede că orice refuz se putea încheia cu măcelărirea 
întregului echipaj. Spunea însă cu amărăciune în glas că Tehuti îşi 
întrerupea educația tocmai când începuse să facă progrese. Fusese o brută 
deşi avea chipul zeului înţelepciunii, iar curând va deveni om. 

Brută? Zeu? Om? 

Ce însemnau aceste cuvinte? 

Ordinea nu era întru totul corectă, zicea căpetenia. Succesiunea normală 
mergea de jos în sus: brută, om şi zeu. Într-adevăr, puteai întâlni un zeu 
luând înfăţişarea unei fiare, iar omul, în sufletul căruia se amestecau 
trăsături de animal şi de zeu oscila între unul şi altul, devenind când unul 
când celălalt. 

Asta depăşea puterea de înţelegere a lui Tehuti, care avea creierul mai 
puțin dezvoltat. Atunci se aşeza şi rămânea cu privirea aţintită către malul 
de care se apropiau. Nu va mai avea țigări şi bere. Oamenii de pe mal 
făceau parte din acelaşi neam cu el, dar nu erau din tribul lui şi l-ar fi putut 
omori. Pe de altă parte, pentru prima oară în viaţă se simţea atras de 
speculația intelectuală şi, o dată revenit între titantropi, dorința de 
emancipare avea să se stingă. 

De aceea s-a uitat la căpetenie şi a clipit, a zâmbit clătinând din cap şi i-a 
spus că va rămâne pe navă. Şi-a ocupat locul la cârma pupa şi a reînceput să 


studieze cel mai minunat dintre lucruri: limbajul care putea exprima idei 
filozofice. A dobândit fluentă în exprimare şi a început să priceapă spusele 
căpeteniei, deşi uneori îi venea foarte greu, de parcă ar fi strâns în palmă un 
ghem de ghimpi. Dacă îi scăpa o idee sau alta, o urmărea, o prindea, 
înghițind-o, întâmplându-i-se uneori să se înece cu ea. Până la urmă, o 
digera şi se extrăgea esenţa din ea. 

Fluviul curgea pe lângă ei. Echipajul vâslea, ţinându-se aproape de mal, 
unde curentul era mai slab. După zile şi nopţi de călătorie, soarele nu mai 
urca prea sus pe cer ci, la zenit, rămânea mereu mai jos față de cum se 
obişnuiseră. lar aerul devenise mai rece. 

— Joe şi ceilalţi se apropiau de polul nord, explică Sam. Înclinaţia 
ecuatorului acestei planete faţă de planul echpticii este zero. După cum ştii, 
nu există anotimpuri; ziua şi noaptea sunt egale ca durată. Dar Joe se 
apropia de punctul din care soarele se vede tot timpul jumătate sub orizont 
şi jumătate deasupra lui. Mai curând, aşa l-ar fi văzut în absenţa munţilor. 

— Da, era tot timpul crepuzcul. Mi-era frig, dar oamenilor le era zi mai 
zi. Tremurau din toate mădularele. 

— Corpul lui mătăhălos radiază mai lent căldura decât trupurile noastre 
pipernicite, spuse Clemens. 

— Te rog, Zam. Ză zbun mai departe zau ză-mi zin gura? 

Lothar şi Sam îi zâmbiră împăciuitor. 

Continuă. Vântul creştea în intensitate, ceața se îndesea. L-a cuprins 
neliniştea. Ar fi vrut să se întoarcă, dar fără să piardă respectul de care se 
bucura din partea căpeteniei. S-a hotărât să meargă până la capăt alături de 
el. 

— Nu ştiai încotro se duceau? întrebă Lothar. 

— Nu togmai. Intenzionau ză azungă la ijvoarele Fluviului. Zocoteau 
pezemne că jeli trăiau acolo zi o ză le îngăduie intrarea în adevărata lume 
de dincolo. Jişeau că lumea azta nu era şea adevărată, şi doar o etapă zpre 
ea. N-am priceput eu ezact, dar aza zbuneau. 

Nava a intrat într-un golfuleţ apărat de o limbă de pământ. Pe mal nu au 
mai văzut nici un potir de piatră. De nevoie, au prins peşte şi l-au uscat. Mai 
aveau la bord rezerve de muguri de bambus strânşi din ţinuturile însorite 
pentru asemenea situații. 

Căpetenia şi oamenii lui s-au rugat, apoi au început să escaladeze o serie 
de cascade. Forța supraumană a lui Tehuti-Joe Miller i-a ajutat să 


depăşească multe piedici. Alteori, masivitatea lui devenea o povară şi un 
pericol. 

Au continuat să urce, tot timpul uzi din cauza umezelii din aer. Când au 
ajuns la o stâncă al cărui perete neted ca gheaţa avea înălțimea de trei sute 
de metri şi-au pierdut orice speranţă. Pornind în recunoaştere, au găsit o 
frânghie atârnând pe fața stâncii. Era alcătuită din prosoape legate unul de 
altul. Joe i-a încercat rezistenţa şi a urcat pe ea folosindu-și forța braţelor şi 
împingându-se cu picioarele şi a ajuns în vârf. A privit în jos spre cei care-l 
urmau. Căpetenia, care pornise prima, a obosit curând şi, ajuns la jumătatea 
distanţei, n-a mai fost în stare să urce. Joe l-a tras cu tot cu frânghia extrem 
de grea până sus. Apoi a procedat la fel şi cu ceilalți. 

— De unde, Doamne iartă-mă, apăruse frânghia? întrebă von Richthofen. 

— Le pregătise cineva drumul, spuse Clemens. Ținând seama de nivelul 
scăzut al tehnologiei de pe această planetă, nimeri n-ar fi găsit o modalitate 
de a duce frânghia pe vârf ca s-o lege acolo. Un balon ar fi reuşit să ducă un 
om până sus. S-ar putea confecţiona un balon din piele de Balaur de Fluviu 
sau din piele de om, să ştii. lar hidrogenul îl poţi obține trecând abur peste 
mangal supraîncălzit în prezenţa unui catalizator potrivit. Dar în lumea asta 
săracă în metale, de unde catalizatori? Hidrogenul poate fi produs şi fără 
catalizator, dar cu un consum enorm de combustibil. Ei însă n-au găsit nici 
urmă de cuptoare necesare pentru producerea hidrogenului. Pe de altă parte, 
de ce-ar fi lăsat prosoapele? Dacă mai aveau nevoie de ele? Nu, o persoană 
necunoscută, să-i zicem Necunoscutul Misterios, a pus frânghia aceea 
pentru Joe şi pigmei. Sau pentru cine s-ar întâmpla să treacă pe acolo. Să nu 
mă-ntrebi cine sau de ce a făcut asta. Ai răbdare. Mai sunt multe de spus. 

Cărând cu ei frânghia, au parcurs câteva mile pe platoul scăldat în lumina 
crepusculară şi ceţoasă. Au ajuns la o altă stâncă de unde au văzut că 
Fluviul se lărgea deasupra lor într-o cascadă. Joe socotea că era atâta apă 
acolo, încât până şi luna Pământului putea pluti pe ea. Nu s-ar fi mirat prea 
mult dacă marele astru negru-argintiu ar fi apărut pe buza cascadei şi s-ar fi 
prăbuşit în acel tunet al apei, spărgându-se în bucăţi de pietrele din vâltoare. 

Vântul şfichiuitor s-a întețit; ceața a devenit tot mai densă. Picăturile de 
apă se condensau pe prosoapele în care se înfofoliseră din cap până în 
picioare. Stânca din faţa lor era netedă ca oglinda şi cădea perpendicular pe 
cea abia escaladată. Vârful i se pierdea în negură; putea avea la fel de bine 
cincisprezece sau trei mii de metri înălțime. Au cercetat baza ei, sperând să 
găsească măcar o fisură. ŞI au aflat-o. Era un intrând la joncţiunea platoului 


cu stânca. Dar atât de scund, încât i-a silit să intre târâş, pe coate şi 
genunchi. Joe şi-a ros umerii de pereţi. Stânca era însă netedă, de parcă 
tunelul fusese făcut de un om, iar apoi lustruit până la dispariția oricărei 
asperităţi. 

Tunelul urca prin munte la un unghi ceva mai mic de 45 de grade. 
Lungimea lui nu putea fi apreciată. Când ajunseră la capătul celălalt, umerii 
lui Joe sângerau şi, cu toate că se înfăşurase în prosoape, palmele şi 
genunchii îi erau carne vie. 

— Nu pricep, spuse von Richthofen, am impresia că munţii au fost 
modelaţi în aşa fel încât să constituie un obstacol în drumul oamenilor spre 
capătul Fluviului. De ce a fost tunelul acesta săpat în stâncă pentru a 
permite trecerea nepoftiților? Şi de ce nu exista un tunel în primul perete de 
stâncă? 

— Ar fi fost vizibil pentru toate santinelele sau patrulele din ţinut, 
răspunse Clemens. Al doilea perete stâncos era învăluit în ceață. 

— Frânghia din prosoape albe pare mult mai evidentă, nu se lăsă Lothar. 

— Poate c-a fost pusă acolo cu puţin timp înainte de venirea lui Joe, 
spuse Clemens. 

Von Richthofen râse. 

— Pentru numele lui Dumnejeu, lază-mă pe mine ză zbun! La urma 
urmei, e poveztea mea. 

— Şi e gogonată ca şi tine, îl puse la punct Clemens, făcând aluzie la 
înfăţişarea mătăhăloasă a lui Joe. 

— Pietrele zi betzele pot ză-mi frângă coaztele. 

Au mai parcurs zece mile de-a lungul altui platou. Au dormit chinuit, au 
mâncat, apoi au început urcuşul. Deşi versanții erau foarte abrupți şi 
accidentaţi, puteau fi escaladaţi. Principalul duşman îl constituia lipsa de 
oxigen. Respirau gâfâit şi erau nevoiţi să se odihnească din ce în ce mai des. 

Pe Joe deja îl dureau picioarele. Nici n-a întrebat dacă se poate odihni. 
Atâta vreme cât ceilalți erau în stare să păşească mai departe, trebuia să-i 
însoţească. 

— Joe nu poate sta în picioare la fel de mult ca omul, interveni Clemens. 
Toţi membrii speciei lui suferă de platfus. Greutatea lor e prea mare pentru 


orice biped. Nu m-ar mira dacă specia din care face parte a dispărut tocmai 
din pricină că li s-a prăbuşit bolta piciorului. 

— Zitiu eu un zbeşimen de Homo Sapiens care-o ză ze brăbuzeazcă la 
bământ cu nazul frânt dacă zi-l bagă unde nu-i fierbe oala, spuse Joe. 

Au tot urcat până când Fluviul, cât era el de lat, se vedea dedesubtul lor 
doar ca un firicel. Nici firicelul acesta nu putea fi văzut tot timpul din cauza 
norilor. Zăpada şi gheaţa făceau ascensiunea şi mai primejdioasă. Au găsit 
apoi un drum de coborâre spre un alt platou şi au orbecăit prin ceaţă 
înfruntând un vânt care urla şi-i lovea cu sălbăticie. 

S-au trezit lângă o deschizătură uriaşă aflată în munte. Din ea ţâşnea 
Fluviul, iar versanții munţilor se ridicau netezi şi verticali în jurul lor. Nu-şi 
puteau continua drumul decât pătrunzând în deschizătura aceea. Mugetul 
produs la gura ei era atât de puternic, încât semăna cu vocea unui zeu care 
vorbea tunător ca moartea, iar ei nici nu se puteau auzi unul pe altul. 

Joe Miller a descoperit o brână îngustă care pătrundea în peşteră la mare 
înălțime deasupra apei. A observat căpetenia aşezându-se înapoia lui. După 
o vreme a înţeles că pigmeii îl considerau călăuză şi sprijin. Când strigau să 
se facă auziți în ciuda urletului apei, îl numeau Tehuti. Nu părea ceva 
neobişnuit, însă înainte simţise nuanţe de batjocură în modul cum foloseau 
acest nume. Acum devenise adevăratul lor Tehuti. 

— E ca şi cum l-am numi pe prostul satului Iehova sau cam aşa ceva, îl 
întrerupse iarăşi Clemens. Când n-au nevoie de ajutorul zeilor, oamenii îşi 
bat joc de ei. La ananghie, îi tratează cu respect. Am putea spune că Thot îi 
conducea prin poarta către Lumea Umbrelor. Sigur, cad în păcatul comun 
omenirii de a transforma orice coincidență în simbol. Câine fără purici nu se 
poate. 

Joe Miller respira precipitat, iar nasul lui grotesc fremăta, la fel ca şi 
pieptul, aducând a foale. Retrăirea acelor sentimente deşteptase multe 
spaime uitate. 

Brâna nu semăna cu tunelul săpat în munte. Nu fusese pregătită pentru ei. 
Era presărată cu colți de rocă, şi din ea lipseau porțiuni, iar uneori urca atât 
de sus, încât Joe trebuia să se târâie pe burtă pentru a se strecura printre ea 
şi tavanul peşterii. Bezna îl făcea să se simtă orb, de parcă cineva îi scosese 
ochii. Nici auzul nu-l ajuta prea mult, fiindcă vuietul apei îl asurzea. Nu-i 
rămăsese decât pipăitul pentru a se orienta şi uneori devenea atât de agitat, 
încât se întreba dacă nu cumva şi acest simţ îl trădase. Ar fi renunțat cu 


totul, numai că, dacă ar fi făcut-o, cei din spatele lui nu şi-ar fi putut 
continua drumul. 

— Ne-am obrit de două ori ză mâncăm zi ză dormim, spuse el. Togmai 
când credeam că ne-am butea târî bână terminăm mâncarea, am văjut o pată 
în faza ochilor. Nu era o lumină. Doar o îndulşire a întunericului. 

leşiseră din peşteră, în aerul de pe partea cealaltă a muntelui. La câteva 
sute de metri sub ei se vedea o mare de nori. Soarele se ascunsese dincolo 
de munți, însă cerul încă nu se întunecase. Brâna îngustă continua şi, 
însângerându-şi mâinile şi picioarele, au coborât târâş, fiindcă poteca se 
îngustase din cale-afară. 

Tremurând din toate mădularele, apucau fiecare colț de stâncă. Un om a 
alunecat şi, în cădere, s-a agăţat de un altul. Urlând, amândoi au dispărut 
printre nori. 

Aerul se încălzise. 

— Fluviul ceda din căldura acumulată, explică Sam Clemens. Nu numai 
că izvorăşte la pol, dar se şi varsă acolo după ce a preluat căldură în 
călătonia lui întortocheată de-a lungul şi de-a latul planetei. Aerul de la polul 
nord e rece, dar nici nu se compară cu cel de pe Pământ. Asta-i pură 
speculație, bineînţeles. 

Au ajuns la o altă brână pe care puteau sta în picioare cu faţa la stâncă, 
înaintând în lateral, ca nişte crabi. Drumul înconjura muntele. Joe s-a oprit 
brusc. Valea îngustă se lărgise, făcând loc unei câmpii. De jos a auzit 
zgomotul valurilor lovindu-se de stânci. 

Prin lumina difuză, Joe a zărit munţii ce înconjurau marea de la polul 
nord. Apele acoperite de nori alcătuiau o suprafaţă cu diametrul de şaizeci 
de mile. Pe ţărmul opus, norii erau mai deşi. Atunci nu fusese în stare să-şi 
explice fenomenul, dar Sam îi explicase că norii ascundeau gura Fluviului, 
unde apele mai calde intrau în contact cu aerul rece. 

Joe a mai făcut câţiva paşi, urmând curbura brânei. 

Şi atunci a văzut un cilindru din metal în calea lui. 

Arăta atât de straniu încât, vreme de o clipă, nu a priceput ce era. Apăruse 
pe neaşteptate. Apoi a căpătat contururi familiare şi şi-a dat seama că era un 
potir pierdut de vreun om care trecuse pe poteca aceea periculoasă înaintea 
lui. Un pelerin necunoscut care supravieţuise aceloraşi primejdii. Până în 
acel loc. Pusese potirul jos să mănânce. Capacul fiind dat în lături, Joe a 
văzut înăuntru resturi putrezite şi urât mirositoare de peşte şi pâine 


mucegăită. Omul purtase potirul sperând pesemne să dea peste vreo piatră 
ŞI să-l reîncarce. 

Păţise el ceva. N-ar fi lăsat potirul acolo decât dacă ar fi fost ucis ori s-ar 
fi speriat atât de tare, încât uitase de el. 

Gândul i-a îngheţat lui Joe sângele în vine. 

A trecut de ieşitura care apăruse într-un loc unde brâna ocolea o stâncă 
din granit. Pentru o clipă a pierdut marea din ochi. 

A depăşit stânca şi a scos un țipăt 

Oamenii l-au strigat, vrând să ştie ce-l tulburase atât. 

Nu le-a putut spune, fiindcă uimirea îl făcuse să uite limbajul abia 
deprins, şi le-a vorbit în limba lui natală. 

Norii din mijlocul mării se sparseră doar în câteva secunde. Dintre ei a 
răsărit vârful unei construcţii. Era cilindrică, de culoare cenuşie, aducând cu 
un potir gigantic. 

Ceaţa se risipea şi se forma la loc în jurul lui, când dezvăluindu-l când 
ascunzându-l. 

Undeva, în munţii care înconjurau marea polară, exista o spărtură. 
Soarele se afla exact în dreptul ei. O rază de lumină a străpuns această 
deschizătură şi a căzut pe partea de sus a turnului. 

Joe şi-a mijit ochii şi a încercat să vadă prin răsfrângerea orbitoare. 

Exact deasupra turnului a apărut ceva rotund pe cale de a ateriza. Ca un 
ou, alb, datorită căruia strălucea atât de puternic în lumina soarelui. 

În următoarea clipă, când soarele a dispărut din dreptul spărturii, 
strălucirea s-a stins. Turnul şi obiectul de deasupra lui s-au mistuit în ceață 
şi beznă. Exclamând la vederea obiectului zburător, Joe a făcut un pas 
înapoi. S-a împiedicat de potirul rămas de la pelerin. 

A vânturat din braţe să-şi recapete echilibrul, dar nici măcar agilitatea lui 
de maimuţă nu l-a putut salva. S-a prăbuşit pe spate, urlând îngrozit şi 
rostogolindu-se prin aer. O singură dată a reuşit să mai zărească un şir de 
siluete neclare, ale căror guri formau pete de culoare mai închisă: tovarăşi 
lui, care-i urmăreau căderea spre norii şi apele de dedesubt. 

— Nu-mi aminteze ză fi 1jbit apa, spuse Joe. M-am trejit tranzbortat la 
vreo douăjeşi de mile de locul în care trăia Zam Clemenz. Mă refer la locul 
în care trăiau nordişii din zecolul jeşe era noaztră. A trebuit s-o iau de la 
înşebut cu altă limbă. Omulezii fără naz z-au zberiat de mine, dar voiau ză 
lupt în numele lor. Apoi l-am cunozcut be Zam şi ne-am împrietenit 


Rămaseră tăcuți o vreme. Joe duse paharul la buzele lui mobile de 
cimpanzeu şi bău restul de alcool. Cu un aer serios pe chipuri, ceilalți doi îl 
urmăriră în linişte. Doar licărul țigărilor mai străpungea bezna. 

Von Richthofen rupse tăcerea: 

— Omul acela care purta un cerculeţ de sticlă cu un soare pictat. Cum 
spuneai că-l chema? 

— N-am jis nişicum. 

— Bine, dar cum se numea? 

— Ikhnaton. Zam jtie mai multe despre el decât mine deji eu am trăit trei 
ani în preazma lui. Dar, spuse Joe sumeţindu-se, îl jtiu pe om, iar Zam 
cunoajte câteva adevăruri iztorişe, parc-aza le zişe. 

Von Richthofen le ură noapte bună şi coborî sub punte. Sam se plimbă de 
colo-colo, oprindu-se o clipă să-i aprindă timonierului o țigară. Vroia să 
doarmă, dar nu reuşea. Insomniile îl chinuiseră ani de zile; se învârtejeau 
prin creierul lui, care funcționa cu o viteză înnebunitoare, parcă detaşat de 
dorința organismului de a se odihni. 

Joe Miller rămase pe vine, rezemându-se de balustradă şi-şi aşteptă 
amicul — singura ființă în care avea încredere şi pe care o iubea — să 
coboare. Capul îi lunecă pe neaşteptate în piept, nasul bont descrise, obosit, 
un arc şi Joe începu să sforăie. Zgomotul amintea de doborârea unor copaci 
cu ajutorul unui ferăstrău mecanic. Arbori de sequoia spintecaţi, crăpaţi, 
gemeau. Suspine şi bolboroseli de neînchipuit începură să alterneze cu 
activitățile desfăşurate de cioplitorii în lemn. 

— Fie-zi zomnul dulce, micuzule, îl imită Sam, ştiind că Joe visa 
Pământul pierdut pe vecie, unde hălăduiau mamuţi, urşi uriaşi, lei şi unde 
femele frumoase — pentru el — din aceeaşi specie îi făceau curte. Joe gemu 
în somn, apoi scânci şi Sam îşi dădu seama că visa din nou că fusese prins 
de-un urs care-i molfăia picioarele. Pe Joe îl dureau labele zi şi noapte. 
Asemenea tuturor membrilor speciei lui, era prea corpolent şi greoi pentru a 
se deplasa ca un biped. Natura făcuse un experiment cu o specie subumană 
gigantică şi o lepădase ca pe un deşeu. 

— Creşterea şi decăderea suferinzilor de platfus, spuse Sam. Un articol 
pe care n-am sa-l scriu niciodată. 


Scoase şi el un geamăt slab ca un ecou. Revăzu trupul pe jumătate 
sfârtecat al Livyei, redat pentru o clipă de valuri, apoi smuls din nou. Dar 
oare fusese cu adevărat Livy? Nu i se mai păruse de cel puţin zece ori c-o 
văzuse printre nenumăratele fiinţe de pe maluri? Cu toate astea, rămăsese 
dezamăgit de fiecare dată când, cu chiu cu vai, îl convinsese pe Bloodaxe să 
tragă la mal pentru a vedea măcar dacă avea dreptate. Acum nu găsea nici 
un motiv să creadă că acel cadavru fusese al soției lui. 

Gemu din nou. Ce cruzime, dacă fusese chiar Livy! Ce mult semăna 
întâmplarea asta cu viaţa! S-o ai atât de aproape şi apoi să-ți fie smulsă cu 
câteva clipe înainte de a putea să fii alături de ea. Şi s-o vadă azvârlită pe 
punte ca şi cum Dumnezeu — sau forța plină de dispreţ care conducea 
universul — ar fi rostit printre hohote de râs: „Vezi ce aproape ai fost?! 
Suferă, nenorocită adunătură de atomi! Jeleşte, prăpăditule! Trebuie să 
plăteşti prin lacrimi şi chin!” 

— Pentru ce să plătesc? mormăi Sam şi-şi muşcă ţigara de foi. Ce crime 
am comis? N-am suferit de ajuns pe Pământ pentru cele făptuite de mine, ba 
chiar şi pentru cele nefăcute? 

Moartea venise să-l ia de pe Pământ şi se bucurase fiindcă asta însemna 
sfârşitul tuturor durerilor. Nu mai trebuia să jelească suferințele şi moartea 
iubitei lui soții şi a fiicelor şi nici să se întunece la chip fiindcă se simţea 
răspunzător de moartea singurului fiu, care pierise din neglijenţa lui. Sau 
fiul se îmbolnăvise din pricina lipsei lui de precauție? Unde îi fusese mintea 
când lăsase cuvertura să alunece şi să-l lase expus pe micuțul Langdon în 
timpul plimbări cu sania pe o zi atât de friguroasă de iarnă? 

— Nu! exclamă Sam, făcându-l pe Joe să se foiască şi pe timonier să 
bolborosească ceva în nordică. 

Lovi cu pumnul în palma deschisă a celeilalte mâini şi Joe mormăi ceva 
neinteligibil. 

— Doamne, de ce trebuie să mă simt vinovat pentru tot ce-am făptuit? 
strigă Sam. Acum nu mai contează! Toate păcatele s-au şters; am pornit-o 
de la capăt, cu sufletele curate. 

Ba conta. N-avea importanţă că toți morţii trăiau din nou, bolnavii erau 
sănătoşi, iar faptele rele rămăseseră atât de departe în timp şi spațiu, încât 
trebuia să fie iertate şi uitate. Omul nu-şi putea renega faptele şi gândurile 
pe care le avusese pe Pământ. 

Regretă că n-avea cu sine gumă de visat. Ea l-ar fi făcut fericit alungând 
remuşcările care nu-i dădeau pace. 


Pe de altă parte, ar fi putut la fel de bine să-i zgândărească suferința. N- 
avea cum să ştie dacă nu va trăi un sentiment atât de adânc de groază, încât 
să-şi dorească moartea. Fiind din, cale-afară de înspăimântat de monştrii 
care-l ameninţaseră în somn după ultimul consum de gumă, acum nu mai 
îndrăznea nici să se gândească la ea. De data asta, poate... Ba nu! 

Micuţul Langdon! Nu-l va revedea nicicând! Nu avea decât doi ani şi 
patru luni când murise, iar asta însenina că nu fusese resuscitat în Valea 
Fluviului. Acelaşi lucru era valabil cu toţi copiii care decedaseră pe Pământ 
înainte de a împlini cinci ani. Cel puţin pe planeta aceasta. Era de presupus 
că trăiau cu toţii, probabil pe alta. Din motive pe care Sam nu le cunoştea, 
cei care se ocupau de resuscitare hotărâseră să nu-i aducă aici pe sugari. Nu 
1 se va oferi prilejul de a-şi repara greşeala. 

Tot astfel, nu le va mai găsi nici pe Livy sau pe fiicele lui: Sarah, Jean şi 
Clara. În nici un caz de-a lungul Fluviului lungi de douăzeci de mii de mile, 
pe malurile căruia trăiesc treizeci şi şapte de miliarde de oameni. Chiar dacă 
cineva ar fi pornit de la un capăt, privind fiecare persoană de pe un singur 
mal, iar apoi, ajungând la celălalt, s-ar fi întors pe malul opus fără să-i scape 
nimeni, i-ar fi trebuit... cât oare? O milă pătrată cercetată pe zi ar însemna 
un drum de, să zicem 365 în 40.000.000, cât făcea asta? Nu se pricepea să 
socotească în gând, dar sigur rezultau mai bine de 109.000 ani. 

Chiar dacă cineva ar fi fost în stare să parcurgă o distanță atât de 
istovitoare asigurându-se că nu i-a scăpat nici un chip, tot se putea întâmpla 
ca după o sută de mii de ani să nu-l vadă. Persoana căutată putea să fi murit 
înaintea celui ce o căuta şi să fi fost azvârlită în josul Fluviului, adică în 
urma celui care-o căuta. Ori se putea ca persoana căutată să treacă în timpul 
nopţii pe lângă cel ce-o căuta. 

Poate că exista însă şi o altă cale. Exista posibilitatea ca fiinţele care se 
ocupau de această vale a Fluviului şi de resuscitare să aibă puterea de a 
localiza pe oricine ar fi voit. Sigur posedau un fişier central sau vreun alt 
mijloc de stabilire a identităţii sau locului în care se aflau diferiți locuitori ai 
văii. 

Ori, dacă nu posedau aşa ceva, puteau fi siliți să plătească pentru ceea ce 
făcuseră. 

Relatarea lui Joe Miller nu era o invenție. Prezenta unele aspecte foarte 
neclare, însă ele trezeau un sentiment reconfortant. Cu alte cuvinte, acea 
persoană sau ființă fără de nume voia ca locuitorii văii să aibă cunoştinţă de 
turnul învăluit de cețurile mării de la polul nord. De ce? Sam nu ştia şi nici 


nu putea emite vreo teorie. Dar tunelul acela fusese săpat în stâncă pentru a 
îngădui oamenilor să descopere turnul. Acolo se afla cu siguranță lumina 
care putea să alunge vălul de ignoranță. Sam era convins de asta. Se 
cuvenea să nu uite bine cunoscuta istorie a acelui englez, Burton sau Perkin, 
dar mai curând Burton, care se trezise înainte de termen, în faza 
pregătitoare a resuscitării. Evenimentul acesta era la fel de întâmplător ca şi 
tunelul săpat prin munte? 

Tot astfel avusese şi Sam Clemens primul lui vis, pe care îl alimentase 
până ce devenise Marele Vis. Pentru a-l transforma în realitate, avea nevoie 
de fier, mult fier. De aceea îl convinsese pe Erik Bloodaxe să plece în 
expediție în căutarea sursei securii lui. Sam nu se prea aştepta să afle 
cantități suficiente de metal pentru a construi uriaşul vapor, dar nordicul 
avea să-l ducă în susul Fluviului, spre marea polară, 

Având un noroc pe care nu-l merita — şi simţea că nu e demn de nimic 
bun — se găsea în preajma unei cantități mai mari de metal decât nădăjduise. 
Asta nu însemna că îşi pierduse orice speranţă. 

Avea nevoie de oameni pricepuţi. Ingineri care să cunoască metode de 
extragere a fierului conţinut de meteorit, de topire şi de turnare, dar şi de 
tehnicieni pentru sutele de componente ale vaporului. 

Îl împunse pe Joe Miller cu vârful piciorului în coaste şi-i spuse: 

— Scoală-te, Joe. Curând are să plouă. 

Titantropul mârâi şi se ridică întinzându-se, amintind de un turn care 
răsare din ceaţă. În lumina stelelor, dinţii îi sclipiră. Îl urmă pe Sam, iar 
scândurile din lemn de bambus scârţâiră sub greutatea lui. De sub punte se 
auzi o înjurătură în nordică. 

Muntii de pe ambele maluri erau acum acoperiți de nori, iar întunericul 
cobora asupra văii, scoțând în evidenţă strălucirea nemiloasă a celor 
douăzeci de mii de stele gigantice şi a norilor de gaz. În scurt timp, după 
ploaia torențială de jumătate de oră, norii aveau să se risipească. 

Fulgerul vârstă cerul pe malul estic; tunetul bubui la câteva secunde în 
urma lui. Fulgerul îl speria întotdeauna sau, mai curând, pe copilul din el. Îi 
brăzda trupul şi-i arăta chipurile tulburate sau tulburătoare ale celor pe care- 
1 jignise, insultase sau dezonorase, iar dincolo de ele se găseau chipuri 
nedesluşite care-i puneau în cârcă păcate nenumite. Fulgerul se zbătea în 
sufletul lui; în asemenea momente credea în existenţa unui Dumnezeu 
răzbunător, hotărât să-l ardă de viu, să-l copleşească prin dureri de 


neînchipuit. Undeva printre nori se afla Judecătorul Neîndurător căutându-l 
pe Sam Clemens. 

— Z-aude un tunet în zozul Fluviului, spuse Joe. Ba nu! Nu-i tunet. I- 
azcultă! Nu-l auji? E şeva şiudat, zeamănă a tunet, da-i altceva. 

Sam ascultă şi simți că pielea i se încrâncenează de frig. Dinspre aval 
răsună un duduit slab. În clipa în care auzi un bubuit ceva mai tare din 
amonte, senzația de frig se accentuă. 

— Ce naiba se-ntâmplă? 

— Nu te zberia, Zam. Zunt alături de tine. 

Numai că şi el începuse să tremure. 

Un fulger răspândi dâre de lumină albicioasă pe malul răsăritean. 

Sam tresări şi exclamă: 

— Isuse! Am văzut ceva licărind. 

Joe se apropie ocrotitor şi spuse: 

— Zi eu am văjut! Nava! Ztii, şea pe care-am văjut-o deazupra turnului. 
Dar a dizpărut. 

Joe şi Sam rămaseră tăcuţi şi scrutară întunericul. Fulgerul explodă iar, 
însă de astă dată deasupra Fluviului nu se mai zări forma albă, ovoidală. 

— A apărut din senin şi s-a mistuit în beznă. Ca un miraj, aprecie Sam. 
Dacă n-ai fi văzut-o şi tu, aş fi crezut că-i o iluzie. 

Sam se trezi. După noaptea petrecută pe punte, înţepenise şi se simţea 
înfrigurat şi dezorientat. Se rostogoli şi privi printre gene la soarele care 
tocmai se înălța deasupra lanţului muntos dinspre răsărit. 

Joe stătea întins pe spate lângă el, iar timonierul dormea lângă timonă. 

Dar altceva îl făcu să se ridice în picioare. Când coborî privirea, auriul 
soarelui se estompă şi văzu că tot ce-l înconjura era verde. Noroiul care 
acoperise câmpiile şi munţii, aşchule şi tot felul de resturi aduse de apă 
dispăruseră. Câmpia era acoperită de iarbă proaspătă, dealurile se făleau cu 
ierburi înalte, pâlcuri de bambuşi, precum şi cu stejari, tisă şi arbori de fier 
uriaşi. 

— Asta-i treaba, mormăi Sam, zâmbind mai mult fără voia lui, fiindcă 
încă nu-şi revenise din uimire. Cineva sau ceva îi adormise pe toți cei de pe 
Dreyrugr Şi, în vreme ce nimeni nu-şi dăduse seama de nimic, se efectuase 
incredibila operaţiune de îndepărtare a noroiului şi de înlocuire a vegetației. 
Această porțiune a Fluviului renăscuse! 

Se simți neînsemnat, slab şi neajutorat ca un nou-născut. Ce-ar putea face 
el, sau alt om, pentru a înfrunta nişte ființe care aveau la dispoziție 
asemenea puteri nebănuite, încât reuşeau să realizeze adevărate miracole? 

Trebuia totuşi să existe o explicație, măcar fizică. Totul fusese făcut prin 
intermediul ştiinţei şi a capacității de a controla fără efort forţe 
inimaginabile; în asta nu era nimic supranatural. 

Întrezări totuşi o rază de speranţă. S-ar putea ca vreuna dintre fiinţele 
acestea necunoscute să treacă de partea omenirii. De ce? Ca rezultat al 
vreunei bătălii mistice? 

Curând se treziră şi ceilalți. Bloodaxe şi von Richthofen apărură pe punte 
în acelaşi timp. Văzându-l pe neamţ, Bloodaxe se încruntă, fiindcă nu 
aprobase prezenţa lui pe puntea de dunetă, dar priveliştea vegetației 
renăscute îl uimi în aşa măsură încât uită să-l mai alunge. 

Razele soarelui căzură pe potirele de piatră de forma unor ciuperci. 
Aruncară scânteieri spre sute de apariții minuscule, moviliţe parcă alcătuite 
din ceață, care apăruseră brusc pe iarba din preajma pietrelor. Moviliţele se 
unduiră asemenea unor valuri de căldură şi, ca la un semn, se închegară în 
forme solide. Pe iarbă stăteau întinşi sute de oameni: bărbaţi şi femei. Erau 
goi-puşcă, iar lângă fiecare dintre ei se afla un maldăr de prosoape şi câte 
un potir. 

— O translație în bloc, murmură Sam către neamţ. Cei care au murit din 
cauza defectării pietrelor de pe malul apusean. Oameni de pretutindeni. 
Singurul avantaj e că va trece multă vreme până să se organizeze şi n-au 
habar că sub picioarele lor se găseşte o sursă de fier. 

— Dar cum găsim meteoritul? întrebă von Richthofen. Mai mult ca sigur 
că urmele lui au fost acoperite. 

— Dac-o mai fi acolo, spuse Sam şi scăpă o înjurătură. Pentru cel care-a 
făcut toate astea peste noapte nu era mare lucru să mute meteoritul, 
indiferent cât de mare ar fi fost. Oftă şi continuă: Ori poate a căzut în 
mijlocul Fluviului şi acum zace la sute de metri adâncime. 

— Pari deprimat, prietene, spuse Lothar. Vino-ţi în fire. În primul rând, 
poate că meteoritul n-a fost luat. Iar apoi, ce contează? N-o să-ți meargă 
mai rău decât până acum. Încă mai sunt femei, vin, cântece... 

— Astea nu mă mulţumesc. În plus, nu admit ideea c-am fost resuscitaţi 
doar pentru a ne distra o eternitate întreagă. N-are rost să credem aşa ceva. 


— De ce nu? întrebă Lothar zâmbind. N-ai cum să ştii ce le-a îndemnat 
pe ființele astea să creeze totul şi să ne aducă aici. Poate se hrănesc cu 
sentimentele noastre. 

Vorbele lui Lothar îi stârniră interesul. Simţi că deprimarea nu-l mai 
apasă atât de rău. Îi veni o idee care, cu toate că în sine era întristătoare, îl 
umplu de entuziasm. 

— Vrei să spui că am devenit o turmă înzestrată cu emoţii? Iar păstorii 
noştri se îmbuibă cu hălci mari şi suculente de iubire, costițe de speranţe, 
ficat de disperare, piept de râs, inimi de ură, chifle de orgasm? 

— E o simplă teorie, se scuză Lothar. Dar e pe măsura altora, ba chiar 
mai bună decât ele. Nu mă deranjează că mă store de sentimente. De fapt, 
aş putea fi unul dintre taurii lor de prăsilă, ca să zic aşa. Şi fiindcă veni 
vorba, ia te uită la frumuseţea aceea de colo. Numai să m-apropii de ea, şi 
gata! 

Bine dispus pe moment, Sam se lăsă curând pradă unei tristeți 
iremediabile. Poate că neamţul avea dreptate. Dacă era aşa, fiinţele umane 
aveau tot atâtea şanse de a câştiga în fața necunoscutului cât o vită care 
încearcă să-şi păcălească stăpânul. Până să fie înfrânt definitiv, taurul ar 
găsi prilejul de a împunge, chiar de a ucide. 

Îi explică lui Bloodaxe cum stăteau lucrurile. Norvegianul îl privi 
neîncrezător. 

— Cum găsim steaua căzătoare? Nu putem răscoli tot pământul căutând- 
o. Doar ştii cât de îndărătnică e iarba asta. Cu unelte din piatră până şi 
săparea unei gropi amărâte îţi ia zile întregi. Şi iarba creşte curând la loc, 
acoperind-o. 

— Trebuie să existe o soluţie, spuse Sam. Măcar de-am avea un magnet 
natural ori vreun soi de detector de metale. Dar de unde? 

Lothar îşi găsise de lucru făcând semne cu mâna către o blondă cu aspect 
statuar, aflată pe mal, dar nu-i scăpase nici o vorbă de-a lui Sam. Se întoarse 
ŞI spuse: 

— Din aer lucrurile apar cu totul diferit. Se poate întâmpla ca zeci de 
generaţii de agricultori să are pământul fără să-şi dea seama că dedesubt se 
află o clădire. Dar un aviator, trecând pe deasupra acelui loc, vede imediat 
că acolo e îngropat ceva. Apare o schimbare de culoare față de restul 
peisajului, uneori chiar şi vegetația arată altfel, deşi lucrul acesta nu e 
valabil aici. Adevărul e că pământul dezvăluie multe lucruri ascunse celui 
care zboară la înălțime. Solul are alt aspect deasupra ruinelor. 


Sam se însufleți. 

— Vrei să spui că dacă ţi-am construi un planor ai putea descoperi locul? 

— Tare mi-ar plăcea, spuse Lothar. Poate reuşim într-o bună zi. Trebuie 
doar să urcăm destul de sus pe munte şi să privim atent în vale. 

Plin de încântare, Sam trase o sudalmă. 

— Mare noroc pe capul nostru că te avem printre noi. N-aş fi aflat 
niciodată asemenea lucruri. Apoi se încruntă: Dar nu putem urca prea sus. 
Uită-te la munţii ăştia. Se ridică drepţi, netezi şi alunecoşi ca politicienii 
care nu mai recunosc promisiunile pe care le-au făcut în timpul campaniei 
electorale. 

Neavând răbdare să-i asculte, Bloodaxe îi întrebă ce puneau la cale. Sam 
îi explică. 

— Deci până la urmă, amicul ne-ar putea fi de folos, spuse Bloodaxe. 
Asta n-ar fi o problemă de netrecut, numai să găsim cremene. Până la vreo 
trei sute de metri înălțime putem ciopli trepte în peretele muntelui. O să ne 
ia ceva timp, dar merită. 

— Şi dacă n-avem cremene? întrebă Sam. 

— Putem răzbate cu ajutorul explozibililor, afirmă Bloodaxe. Facem praf 
de puşcă. 

— Pentru asta avem nevoie de excremente umane, de care nu ducem 
lipsă, spuse Sam. Iar din bambus şi pin obținem mangal. Dar de unde sulf? 
Poate nici nu găsim aşa ceva prea lesne. 

— Ştim că e din abundență la vreo şapte sute de mile în josul Fluviului, 
explică Bloodaxe. Să luăm lucrurile pe rând. Întâi trebuie să localizăm 
meteoritul. După ce facem asta, trebuie să amânăm excavaţiile până 
construim un fort pentru a apăra zona. Vă spun eu, s-ar putea să fim primii, 
dar în nici un caz singurii. Atraşi de miros, oamenii vor veni ca lupii, din 
toate părțile. Vor apărea puzderie şi va trebui să luptăm împotriva tuturor ca 
să ținem fierul numai pentru noi. De aceea, întâi găsim steaua şi apoi săpăm 
s-o păstrăm. 

Sam scoase o înjurătură. 

— S-ar putea să trecem chiar acum pe lângă ea. 

— Atunci o să tragem la țărm, îl linişti Bloodaxe. Putem începe chiar din 
locul ăsta. De altfel, tot trebuie să luăm dejunul. 

După trei zile, echipajul de pe Dreyrugr stabili că în imediata apropiere 
nu exista nici un depozit de cremene sau cuarț. Şi chiar de-ar fi existat 
cândva, mai mult ca sigur că se topise din cauza căldurii emanate de 


prăbuşirea meteoritului. lar după apariția vegetației, solul nu conţinea nici o 
rocă. 

Rocile folosite pentru confecționarea de unelte se întâlneau de obicei la 
poalele dealurilor sau munţilor. Ori, dacă munţii erau crăpați la bază, 
fenomen destul de frecvent, ei puteau oferi roci utile. Însă zona era pustie. 

— Ne-a părăsit norocul, se văicări Sam într-o seară în cursul unei discuţii 
cu von Richthofen. N-avem cum să descoperim meteoritul. Şi chiar dacă l- 
am găsi, cu ce să facem minerit? Oxizii de nichel şi fier sunt materiale 
foarte dure. 

— Ai fost cel mai mare umorist al lumii, spuse Lothar. Te-ai schimbat 
mult de când ai fost resuscitat? 

— Ce-are una cu alta? exclamă Sam. Umoristul e omul al cărui suflet e 
negru ca noaptea, dar care transformă bezna în explozii de lumină. lar când 
lumina piere, întunericul redevine stăpân. 

Rămase cu privirea aţintită la pâlcurile de bambuşi. Zări chipuri, întregi, 
micşorându-se, apoi alungindu-se, lățindu-se, luându-și zborul — asemenea 
scânteilor dintr-un foc întețit — şi mistuindu-se până când noaptea şi stelele 
le absorbi. Cu ochii plânşi, Livy se ridică într-o spirală. Chipul lui Jean, 
rece şi neclintit ca şi atunci când o văzuse pentru ultima oară în sicriu, 
tremură cuprins de flăcări, dar rămânând îngheţat, apoi se înălţă o dată cu 
fumul. Tatăl lui, la fel. Fratele lui, Henry, cu trăsăturile arse şi umflate de 
explozia unui cazan cu aburi. Iar la urmă o faţă zâmbitoare, cea a lui Tom 
Blakenship, băiatul ce-i servise ca model pentru Huckleberry Finn. 

Copilul care visa să plutească etern pe o plută la vale pe Mississippi, 
inconştient, dar trecând prin multe aventuri, sălăşuise mereu în sufletul lui 
Sam. Acum avea prilejul să călătorească pe apă la nesfârşit. Putea trăi 
nenumărate momente de adâncă emoție, putea discuta pe săturate cu duci, 
conți şi capete încoronate. Putea lenevi, pescui, 1 se oferea prilejul să 
flecărească zi şi noapte, fără a trebui să muncească pentru a-şi câştiga 
existenţa, avea posibilitatea de a se lăsa în voia apei o mie de ani şi de a 
face tot ce poftea. 

Din nefericire, nu putea face exact ce dorea. Sclavia legată pe potire se 
practica în prea multe zone. Existau indivizi ticăloşiţi care capturau oameni 
ŞI-I privau de produsele de lux oferite de potire: țigări de foi, băutură, gumă 
de visat. Prizonierilor li se dădea să mănânce cât să nu moară de foame, iar 
asta doar pentru a li se putea folosi potirele. Erau ţinuţi legaţi de mâini şi de 
picioare, ca nişte păsări duse la piață, nu cumva să-şi pună capăt zilelor. lar 


dacă vreunul reuşea să se sinucidă, atunci era translatat în alt loc la mii de 
mile depărtare şi cădea mai mult ca sigur în ghearele altor stăpâni de sclavi. 

În plus, era bărbat în toată firea şi bucuria de a călători pe o plută nu s-ar 
fi comparat cu aceea trăită de un copil. Nu, dacă-şi continua plimbarea pe 
Fluviu avea nevoie de protecție, confort şi, dorință lesne de înțeles, de 
autoritate. La asta se adăuga visul lui mai vechi, acela de a fi pilot pe o navă 
cu zbaturi. Pe Pământ reuşise acest lucru pentru scurt timp. Acum însă va fi 
căpitanul celui mai mare, mai rapid şi mai puternic vapor care existase 
vreodată, navigând pe cel mai lung Fluviu din lume, un Fluviu care făcea ca 
Missouri-Mississippi şi afluenții lor, Nilul, Congo, Obi, Râul Galben, 
adunate laolaltă, să pară ca un pârâu din ținutul Ozark. Vaporul lui va avea 
şase punți situate mult deasupra liniei de plutire, două roți cu zbatuni de 
dimensiuni uriaşe, cabine luxoase pentru echipaj şi numeroşii călători 
printre care se vor afla cele mai vestite personalități ale vremii în care au 
trăit. lar el, Samuel Langhorne Clemens, alias Mark Twain, va fi căpitan. 
Vaporul nu se va opri decât atunci când va atinge izvoarele Fluviului, de 
unde se va porni într-o expediție împotri-va monştrilor care creaseră acest 
loc şi redeşteptaseră omenirea pentru a retrăi dureri, dezamăgiri, suferinţe şi 
tristeţi. 

Călătoria ar dura o sută de ani sau poate două, chiar trei secole, dar asta 
nu avea importanţă. Lumea aceasta nu prea avea cu ce să se laude, însă 
timpul prisosea. 

Sam se lăsă prins de strălucirea imaginilor pe care le vedea cu ochiul 
minţii, de impresionanta navă fluvială, văzându-se în timonerie în postura 
de căpitan, avându-l ca secund probabil pe domnul Cristofor Columb sau pe 
domnul Francis Drake, căpitan al Trupelor de Asalt — ba nu, nu căpitan, ci 
maior, întrucât la bord nu se va afla decât o persoană care să poarte titlul de 
căpitan: Sam Clemens însuşi — maiorul va fi, desigur, Alexandru cel Mare 
sau Iulius Cezar sau poate chiar Ulysses S. Grant. 

Un gând negru săgeta minunatul balon care plutea dus pe aripile visului 
şi-l dezumflă pe neaşteptate. Cei doi nestruniţi ai Antichității, Alexandru şi 
Cezar, n-ar suporta multă vreme poziţia de subordonare. Ar complota încă 
dintru început pentru a trece la conducerea navei cu zbaturi. Iar cealaltă 
mare personalitate, U. S. Grant, va accepta să execute ordinele lui Sam 
Clemens, un simplu umorist, un om de litere, într-o lume în care nu se 
pomeniseră tipărituri? 


Pierzând aer, balonul iluziilor lui Sam se dezumflă. Atârna moale. Se 
gândi din nou la Livy, atât de aproape de el, însă smulsă brutal chiar de ceea 
ce făcuse posibil celălalt vis al lui. I se arătase pentru un scurt răstimp, apoi 
îi fusese răpită din nou, de capriciul unui zeu crud. Dar oare visul se putea 
împlini? Nici măcar nu era sigur că va reuşi să găsească meteoritul, care 
pesemne că se afla undeva în apropiere. 

— Sam, arăţi cam palid şi obosit, spuse Lothar. 

— Mă duc la culcare, îi răspunse Sam ridicându-se. 

— Cum adică, o dezamăgeşti pe frumoasa venețiană din secolul al XVII- 
lea care ţi-a făcut ochi dulci toată seara? îl sâcâi Lothar. 

— Ocupă-te tu de ea, îl sfătui Sam. Se îndepărtă. 

În cursul ultimelor ore se simţise de câteva ori tentat să o ducă în coliba 
lui, mai ales că se încălzise binişor cu whisky din potir. Acum se simţea 
lipsit de vlagă. În plus, ştia că va avea remuşcări dacă s-ar culca cu Angela 
Sangeotti. În cei douăzeci de ani petrecuţi aici avusese zece ţiitoare, şi de 
fiecare dată îl mustrase conştiinţa. lar acum, ciudat lucru, s-ar simţi vinovat, 
nu numai din cauza Livyei, ci şi a lui Temah, însoțitoarea sa de origine 
indoneziana, alături de care petrecuse ultimu cinci ani. „Ridicol!” şi-o 
spusese de nenumărate ori. „Nu am motive să mă consider vinovat faţă de 
Livy. Soarta ne-a despărțit de atâta timp, încât ne-am înstrăinat unul faţă de 
celălalt. Ni s-au întâmplat prea multe amândurora din Ziua Resuscitării 
până acum.” 

Raționamentul logic nu-l ajuta câtuşi de puţin. Suferea. La o adică, de ce 
nu? Rațiunea n-avea nimic de-a face cu adevărata logică; omul era un 
animal irațional, acționând strict în funcție de temperamentul înnăscut şi de 
stimulii în faţa cărora era vulnerabil. 

„Prin urmare, de ce să mă torturez din pricina unor lucruri care nu-mi pot 
fi imputate doar pentru că nu-mi pot înfrâna pornirile? 

Fiindcă îmi stă în fire să mă torturez singur pentru întâmplări de care nu-s 
vinovat. Sunt de două ori blestemat. Primul atom de pe Pământ, ciocnindu- 
se cu un alt atom, a dat naştere lanţului de evenimente care au condus, în 
mod mecanic, la apariția mea aici, pentru a păşi în bezna acestei planete 
ciudate prin mijlocul mulțimii de tineri îmbătrâniți, sosiți aici de 
pretutindeni şi din toate timpurile, îndreptându-mă spre o colibă din lemn 


de bambus unde mă aşteaptă singurătatea, vinovăția şi mustrările de 
conştiinţă, toate inutile din punct de vedere logic şi, totuşi, inevitabile.” 

— Ticăloşi cu inimă de piatră! răbufni el şi ridică pumnul spre cer. Apoi 
râse trist şi adăugă: Dar aşa cum eu nu mă pot schimba, nici Ei nu pot lupta 
împotriva propriei lor cruzimi şi nepăsări. Suntem cu toții prizonierii 
slăbiciunilor noastre. 

Gândurile acestea nu-l ajutară să alunge cât de cât dorinţa de răzbunare. 
Va muşca mâna care-i dăruise viaţă eternă. 

Coliba lui din lemn de bambus se afla la poalele dealurilor, sub un arbore 
de fier uriaş. Deşi era o cocioabă amărâtă, ea reprezenta un adevărat lux în 
acest ținut în care uneltele din piatră necesare pentru construirea unei case 
constituiau o raritate. Cei translataţi aici erau nevoiţi să se mulțumească cu 
locuinţe încropite din te miri ce: tulpini de bambus îndoite şi legate între ele 
cu împletituri din ierburi la vârf şi pe părțile laterale şi acoperite cu frunzele 
uriaşe rupte din arborii de fier. Din cele cinci sute de varietăți de bambus 
din această vale, unele puteau fi despicate şi fasonate, devenind cuțite care 
se toceau totuşi aproape imediat. 

Sam intră în colibă, se aşeză pe patul improvizat şi se acoperi cu câteva 
prosoape mari. Zgomotul difuz al petrecerii îl deranja. După ce se foi o 
vreme, cedă tentației de a mesteca o bucată de gumă de visat. Nu putea 
anticipa efectul: extaz, forme multicolore în permanentă schimbare, 
senzația că lumea era perfectă, dorința de a face dragoste sau o neagră 
deznădejde din care săreau să-l atace monştri, fantome acuzatoare, 
reminiscenţe ale Pământului pierdut, arzând în flăcările iadului în vreme ce 
demoni fără chip îşi râdeau în barbă de tipetele lui. 

Mestecă şi-şi înghiți saliva, dându-și imediat seama că greşise. Era deja 
prea târziu. Continuă să mestece, retrăind clipele în care, copil fiind, era cât 
pe ce să se înece dacă nu l-ar fi salvat cineva. „Asta a fost prima oară când 
am murit”, se gândi el, „ba nu, am murit la naştere. Ciudat, mama nu mi-a 
vorbit niciodată despre asta.” 

O văzu pe mama lui zăcând în pat, cu părul încâlcit, pielea lipsită de 
orice culoare, pleoapele întredeschise, gura căscată. Doctorul se ocupa de 
noul-născut — adică de Sam — şi trăgea dintr-o ţigară de foi. Vorbind cu 
jumătate de gură, se adresase tatălui: 

— Nu prea merita salvat. 

— Aveai de ales între a salva arătarea asta şi mamă? întrebase tata. 


Doctorul avea o claie de păr roşcat, o mustață roşcovană pe oală şi ochi 
albaştri spălăciți. 

— De obicei îmi îngrop greşelile, răspunsese el. Îţi faci prea multe 
probleme. Voi salva boţul ăsta de carne, deşi, zău că nu merită, şi o voi 
salva şi pe ea. 

Doctorul îl înfăşase şi-l pusese pe pat, după care se aşezase şi începuse să 
scrie într-un carneţel cu coperte negre. 

— Te-apuci să scrii într-un moment ca ăsta? întrebase tata. 

— Trebuie, răspunsese doctorul, şi aş fi avansat mai mult dacă n-aş 
trăncăni atâta. Asta-i un jurnal al tuturor sufletelor pe care le aduc pe lume. 
Sper să scriu într-o bună zi o carte mare despre evoluția celor ce le-am dat 
viaţă, pentru a vedea dacă a ieşit vreunul mai de doamne-ajută. Dacă voi 
reuşi să aduc în aceasta vale a plângerii un geniu, măcar unul, atunci pot să 
consider că a meritat să trăiesc. Dacă nu, înseamnă că mi-am risipit viaţa 
umplând lumea asta tristă cu dobitoci, ipocriți egoişti etc. 

Micuţul Sam începuse să urle, iar doctorul spusese: 

— Țipă ca un suflet pierdut în lupta cu moartea, nu ţi se pare? Parc-ar fi 
pedepsit să poarte toate păcatele lumii pe umerii lui firavi. 

— Eşti un om ciudat, spusese tată-său. Rău, dacă mă gândesc bine. Fără 
frica de Dumnezeu. 

— Da, plătesc tribut către Prinţul întunericului. 

Aerul din cameră era greu din cauza mirosului de sânge, respirației 
încărcate de alcool a doctorului, a duhorii de tutun şi de sudoare. 

— Cum îl veţi boteza? Samuel? Aşa mă cheamă şi pe mine! Înseamnă 
„numele lui Dumnezeu”. Glumesc şi eu. Doi de Samuel, ce zici? Arată 
bolnăvicios, amărât, nu cred că apucă ziua de mâine. Dar dacă o să trăiască, 
are să regrete că n-a murit. 

— Pleacă din casa mea, spurcăciune născută din diavol! Răcnise tata. Ce 
fel de om eşti? O să chem alt doctor! Nici măcar n-o să spun cuiva că ai 
asistat-o pe soția mea sau că mi-ai trecut pragul. O să alung din casa asta 
duhoarea ta nesuferită. 

Nesigur pe picioare, doctorul îşi aruncase instrumentele murdare în 
geantă şi o închisese cu un pocnet sec. 

— Prea bine. Numai că din pricina ta am zăbovit în satul ăsta nenorocit, 
plin de proşti. Drumul mă poartă spre lucruri mai măreţe şi mai plăcute, 
prietene provincial. Știind că şarlatanii care slujesc de moaşe în văgăuna 
asta sunt plecați din oraş, mi-am făcut milă cu tine doar fiindcă-s bun la 


inimă. M-am smuls din căldurica tavernei să bat drumul până aici şi să 
salvez pruncul ăsta căruia i-ar sta mai bine mort, infinit mai bine. Nu ştiu 
cum se face, dar asta-mi aduce aminte că trebuie să-mi plăteşti onorariul. 

— S-ar cuveni să te azvârl afară din casă şi să te răsplătesc doar cu 
blesteme! spusese tata. Dar oamenii trebuie să-şi plătească datoriile, 
indiferent dacă le convine ori nu. Uite-ţi cei treizeci de arginți. 

— Arată mai degrabă a bucăţi de hârtie, spusese doctorul. Ei, şi-acum 
poți să-l chemi pe cel care-o să-ţi recomande pilule, nebunie şi moarte, dar 
tine minte că Doctorul Ecks ţi-a smuls soția şi pruncul din ghearele morții. 
Ecks, cantitate neglijabilă, eternul călător, străinul misterios, ticălosul 
devotat ideii de a-i ţine-n viaţă pe alți ticăloşi, iubitor al diavolescului 
whisky, de vreme ce nu suport romul. 

— Afară! leşi! strigase tata. Pleacă până nu te omor! 

— Nu mai e nici un pic de recunoştinţă pe lumea asta, bolborosise 
Doctorul Ecks. Din nimic m-am născut, trec printr-o lume înțesată de proşti 
şi-n nimic mă voi întoarce. Ecks este egal cu zero. 

Transpirând, stând cu ochii căscaţi şi nemişcaţi ca aceia ai unei statui de 
piatră reprezentându-l pe Apollo, Sam urmărise întreaga dramă. Scena şi 
actorii rămăseseră prizonierii unui glob de lumină gălbuie prin care 
fulgerară dâre de lumină roşiatică, după care totul dispăru fără urmă. 
Doctorul privise peste umăr înainte de a ieşi din casă. Asta se întâmplase în 
Florida, Missouri, la data de 30 noiembrie 1835. Îşi scosese ţigara de foi din 
gură şi rânjise dispreţuitor, dându-și la iveală dinţii îngălbeniţi dintre care 
răsăreau doi canini anormal de lungi şi neverosimil de albi. 

Imaginea clipi scurt şi se stinse, de parcă ar fi fost o scenă dintr-un film 
care se opreşte brusc. Pe uşa care apăruse la locul naşterii lui Sam, iar acum 
devenise intrarea în coliba lui din bambus, intră o altă siluetă. Rămase 
pentru o clipă profilată în lumina stelelor, apoi se făcu una cu umbrele 
dinăuntru. Sam închise ochii şi-şi luă inima în dinți, pregătindu-se să 
trăiască din nou momente de spaimă. Gemu şi-i păru rău că mestecase gumă 
de visat. Ştia totuşi că dincolo de groază se întrezărea un grăunte de fericire. 
Ura ideea şi, în acelaşi timp, o îndrăgea. Drama legată de naşterea sa fusese 
o nălucire, rod al minţii lui care încerca să-şi explice de ce era aşa şi nu 
altfel. Dar ce însemna această siluetă întunecată, care păşea tăcută şi sigură 
ca şi moartea? Din ce cotlon ascuns al minții lui apăruse creatura asta? 

Auzi o voce baritonală: 


— Sam Clemens! Nu te agita! N-am de gând să-ți fac vreun rău! Am 
venit să te ajut! 

— ŞI ce doreşti ca răsplată pentru asta? întrebă Sam. Bărbatul chicoti şi 
spuse: 

— Îmi placi. Am făcut o alegere bună. 

— Poate vrei să spui că eu am preferat să mă alegi, îl ajuta Sam. 

Urmară câteva momente de tăcere, apoi omul continuă: 

— Înţeleg. Crezi că-s o altă nălucire stârnită de guma de visat. Nici 
vorbă. Poţi să mă pipăi. 

— La ce bun? Ca nălucire produsă de gumă, ar trebui să ştii că poţi fi 
văzut şi chiar pipăit. Spune-mi cu ce gând ai venit 

— Chiar totul? Istoria ar fi prea lungă, iar eu nu îndrăznesc să zăbovesc 
mult timp pe-aici. Mai sunt semeni de-ai mei prin zonă şi s-ar putea să bage 
de seamă. Asta mi-ar pricinui necazuri, fiindcă sunt tare bănuitori. Ştiu că 
printre ei există un trădător, dar n-au nici cea mai vagă idee cine-ar putea fi 
acela. 

— Semeni? Ei? repetă Sam. 

— Fi, adică noi, Eticii, facem investigații în aceasta zona, explică 
bărbatul. Trecem printr-o situație unică, fiind prima oară că grupuri complet 
lipsite de omogenitate au ajuns să trăiască laolaltă. Acest lucru ne oferă 
prilejul de a efectua studii şi de aceea înregistrăm totul. Deţin functia de 
administrator-şef, fiindcă sunt unul dintre Cei Doisprezece. 

— După ce mă trezesc o să caut să mă lămuresc în ceea ce; te priveşte, îi 
răspunse Sam. 

— Eşti treaz, iar eu exist. Sunt o realitate obiectivă. Şi, repet, nu am prea 
mult timp la dispoziţie. 

Sam dădu să se ridice, dar se trezi împins la loc de o mână care-l făcu să 
priceapă că se afla în faţa unei puternice forţe fizice şi mentale. Simţind-o, 
Sam începu să tremure. 

— Eşti unul dintre Ei, şopti el. Unul dintre Ei! 

Alungă din minte gândul de a-l prinde pe bărbat şi de a chema ajutoare. 

— Dintre ei, dar nu de partea lor. Sunt cu voi, fiinţele umane, şi mă voi 
îngriji ca semenii mei să nu-şi desăvârşească proiectul lor murdar. Am un 
plan, însă el cere mult timp, răbdare, paşi mărunți, precauţi şi înşelători. 
Până acum am luat legătura cu trei oameni; tu eşti al patrulea. Ceilalţi 
cunosc doar frânturi ale planului. Dacă vreunul dintre ei ar fi dat în vileag şi 
interogat, nu le-ar putea spune Eticilor decât puţine lucruri. Planul trebuie 


să se desfăşoare încet şi totul să pară drept simplă întâmplare. La fel cum şi 
meteoritul trebuie să lase impresia că a fost un accident. 

Sam vru din nou să se ridice, dar îşi înfrâna dorinţa înainte de a simţi 
atingerea mâinii; 

— N-a fost un accident? 

— Nu. Ştiu de multă vreme despre visul tău de a construi un vapor şi de a 
călători până la capătul Fluviului. Fără fier ţi-ar fi imposibil. De aceea am 
deviat meteoritul, aducându-l în câmpul de atracţie al acestei planete şi 
făcându-l să se prăbuşească în apropierea locului în care te aflai. Nici prea 
aproape, desigur, altfel ai fi murit şi-ai fi fost translatat din zona asta. Există 
sisteme de protecție pentru a împiedica materia cosmică să se prăbuşească 
în valea Fluviului, dar am reuşit să le anihilez până a trecut meteoritul. Din 
nefericire, supraveghetorii au repus în funcțiune sistemul de respingere 
aproape în ultimul moment. Când l-au activat, efectul lui a făcut ca 
meteoritul să capete altă traiectorie decât cea pe care-am calculat-o eu. 
Drept urmare, noi, adică tu, era cât pe ce să fim ucişi. Doar norocul te-a 
salvat. Dar mai apoi am aflat că ceea ce tu numeşti noroc ţine cu mine. 

— Şi-atunci, steaua căzătoare?... 

— E o stea doborâtă în mod deliberat. 

„Dacă ştie atâtea despre mine; trebuie să fie cineva din echipajul lui 
Dreyrugr” gândi Sam. „Doar dacă poate deveni invizibil... Nu-i imposibil. 
Nava în formă de ou pe care-am văzut-o era invizibilă; am zărit-o doar 
pentru că cineva a vrut asta. Pesemne că fulgerul a influențat aparatul care 
face nava invizibilă. Şi-atunci, ce să cred? Asta-i altă nălucire provocată de 
guma de visat.” 

— Unul dintre agenţii lor e aproape, spuse omul. Ascultă-mă cu atenție. 
Meteoritul n-a fost îndepărtat fiindcă n-am avut timp. Mai precis, eu am 
hotărât aşa. E îngropat sub pământul câmpiei şi dealurilor aflate la zece 
mile depărtare. Să numeri zece pietre-potir în susul Fluviului. Vei ajunge la 
marginea craterului original, unde sunt îngropate câteva fragmente mari şi 
multe altele mici. Să începi săpăturile. Restul te priveşte. Te voi ajuta când 
voi avea prilejul, dar nu pot întreprinde ceva care să bată la ochi. 

Inima lui Sam începu să bată atât de tare, încât nu reuşi să-şi audă nici 
propria voce. 

— De ce vrei să construiesc vaporul? 

— Vei afla la momentul potrivit. Deocamdată bucură-te că ţi s-a dat ce-ţi 
trebuie. Ascultă! La cinci mile în amonte, aproape de poalele munţilor se 


găseşte un zăcământ uriaş de bauxită. lar nu departe, un filon de platină şi la 
două mile de el, cinabru. 

— Bauxită? Platină? 

— Of, ce nătâng! 

Se auzi respirația precipitată a omului. Sam aproape că reuşi să simtă 
zbaterea interioară a omului care încerca să-şi înfrângă dezgustul şi furia. 
Apoi, cu glas liniştit, urmă: 

— Vei avea nevoie de bauxită pentru a obţine aluminiu, iar platina îți va 
sluji drept catalizator pentru nenumăratele componente ale vaporului. N-am 
timp să-ți explic acum. Prin părțile astea sunt câțiva ingineri care-ţi vor 
spune ce să faci cu substanţele minerale. Trebuie să plec. Se apropie. Să faci 
cum ţi-am spus. A, da, la treizeci de mile în susul Fluviului vei găsi 
cremene! 

— Dar..., începu Sam. Silueta se mai zări o clipă, apoi dispăru. Sam se 
ridică greoi şi merse până la uşă. Pe maluri ardeau focuri şi prin faţa lor se 
hârjoneau siluete şterse. Necunoscutul plecase. Sam dădu roată colibei, dar 
nu văzu pe nimeni. Ridică ochii spre cerul străveziu pe care se vedeau nori 
de gaze şi ciorchini de stele albe, albastre, roşii şi galbene. Spera să 
surprindă licărul pierit al vreunui vehicul care devenea invizibil. Zadarnică 
dorinţă. 

Întorcându-se spre colibă, tresări văzând o siluetă înspăimântător de 
mare, învăluită în întuneric, stând în fața intrării. Simţindu-şi inima 
bătându-i nebuneşte, întrebă nesigur: 

— Joe? 

— Da, bubui vocea groasă a lui Joe care înaintă spre el. Pe aişi a trecut 
sineva care nu-i om. Zimt mirozul lui. E-o aromă ziudată, altfel decât a 
voaztră. Ztii, azta m-a făcut ză-mi amintezc... 

Rămase tăcut vreme de câteva clipe. Sam aşteptă, ştiind că moara cu 
pietre uriaşe măcina materia gândului. Apoi Joe continuă: 

— Uf, ză mă ia naiba! 

— Ce s-a întâmplat, Joe? 

— Azta a fozt tare demult, z-a-ntâmplat pe Pământ, jtu, cu câtva timp 
înainte de a muri. Ba nu, nu ze boate. Izuze Criztoaze, dacă-i adevărat şe 


zpui despre eziztenza noastră, atunşi trebuie ză vi fost acum vreo zută de 
mil de ani! 

— Hai, Joe, nu mă ţine încordat. 

— Păi, n-o ză creji şe zic. Dar trebuie ză ţii minte că zi nazul meu are 
memorie. 

— Mi se pare absolut normal, doar ţi-e mai mare decât creierul, spuse 
Sam. Spune o dată, sau vrei să mor de curiozitate? 

— Am înzelez, Zam. Eram pe urmele unui membru din tribul 
vifzangkruilz, care locuia la vreo jeşe mile debărtare de noi, pe şealaltă parte 
a unui deal mare care zemăna cu... 

— lasă detaliile, Joe, îl îmboldi Sam. 

— Aza, era zbre zeară zi jtiam că mă abrobiam de dujmanul meu, fiindcă 
urmele lăzate de el erau prea broasbete. Zi atunşi am aujit un jgomot care 
m-a făcut ză cred că individul urmărit era de fapt be urmele mele zi aveam 
ză fiu eu cel lovit cu bâta-n cab în loc ză ze întâmble inverz. De aşeea m-am 
lăsat la bământ zi m-am târât zbre locul de unde venize jgomotul. Zi ghizi 
şe-am văjut. Doamne, cum de nu zi-am boveztit până acum? Mare nătărău 
mai zunt! 

— Cu asta sunt de acord. Deci?... 

— Omul m-a mirozit, nu-mi dau zeama cum, fiindcă, aja mare cum zunt, 
nu fac jgomot nişi cât o nevăztuică ztrecurându-ze către o pazăre. În zvârjit, 
venize be urmele mele zi m-ar fi butut lua brin zurprindere. Numai că acum 
Jăşea be bământ, reşe ca un zloi. Zi lângă el ztăteau două fiinze umane. Oi fi 
eu mai curazoz decât mulzi alzii, dar era brima oară că vedeam oameni zi 
brobabil că m-am zberiat. Zau oricum, eram precaut. Purtau haine, adică 
şeea ce mi-ai dezcris tu drept haine. Aveau în mână nijte lucruri şiudate, 
beze groaze ji negre, lungi de vreo treijeşi de şentimetri, care nu erau din 
lemn, băreau mai curând din ozel, ca zecurea lui Bloodacze. Eu stăteam 
bine azcunz, dar ticălojii au reujit cumva ză-ji dea zeama că mă aflam 
acolo. Unul dintre ei a întinz băzul zbre mine zi mi-am bierdut cunojtinza. 
Am adormit. Când mi-am revenit, şei doi oameni zi vif-ul dizbăruzeră. Am 
blecat de-acolo mâncând nori, dar mirozul aşela nu l-am uitat. 

— Asta-i toată povestea? 

Joe încuviinţă din cap. 

— La naiba, cum adică? exclamă Sam, Asta înseamnă că aceşti... aceşti 
oameni au fost cu ochii pe noi cinci sute de mii de ani? Sau mai mult? Ar 
putea fi aceiaşi? 


— Şe vrei ză Jişi? 

Sam îl avertiză pe Joe să nu spună nimănui ce avea să audă. Ştia că se 
putea încrede în titantrop, însă când începu să-i relateze cele întâmplate, 
simți mustrări de conştiinţă. X îi ceruse să nu scoată o vorbă către nimeni. 

Joe dădu din cap cu atâta convingere, încât nasul lui amintea de un 
buştean care sălta pe o mare agitată. 

— Totul ze leagă. Jişi că-i o coinşidenză? Fabtul că i-am văjut pe 
Pământ, aboi am mers în eczbedizia lui Ikhnaton, zi turnul zi nava 
jburătoare, zi faptul că tu ai fozt alez acum de acezt Icz ză conztruiejti 
baborul cu jbaturi? Despre azta şe bărere ai? 

Sam era atât de emoționat, încât nu reuşi să adoarmă decât aproape de 
crăpatul zorilor. Se sculă cu greu să ia micul dejun, deşi ar fi preferat să 
rămână în pat. În timp ce vikingii, neamţul şi Joe mâncau ceea ce le 
oferiseră potirele, el le prezentă o versiune cenzurată la sânge a experienţei 
pe care o avusese. Le povesti totul ca şi cum ar fi fost un vis. Dacă mirosul 
lui Joe n-ar fi venit ca o confirmare a vizitei necunoscutului, ar fi fost 
convins că fusese vorba de un vis. 

Von Richthofen se arătă reticent, desigur, însă nordici credeau în 
revelații prin intermediul viselor. Adică nu chiar toţi. Din nefericire, printre 
inevitabilii sceptici se număra şi Erik Bloodaxe. 

— Vrei să hoinărim cale de zece mile şi să ne apucăm de săpat doar 
pentru că tu ai avut un coşmar ciudat? explodă el. Clemens, mereu am zis 
că mintea ţi-e la fel de plăpândă ca şi curajul, dar acum m-am convins de 
asta! Las-o baltă! 

Sam se aşezase să mănânce. Se ridică în picioare şi, fulgerându-l pe 
Bloodaxe pe sub sprâncenele stufoase, spuse: 

— Atunci eu şi Joe plecăm singuri. O să-i convingem pe localnici să sape 
şi când vom găsi fier — şi sigur o să dăm de el — n-o să devii asociatul nostru 
nici în virtutea sentimentelor, nici pe bani. Cât priveşte iubirea, dacă veni 
vorba, nici pe Pământ, nici aici n-ai avut parte de ea, iar bani nu există pe 
planeta asta. 

Lăsând să-i cadă din gură bucăţi de pâine şi friptură, Bloodaxe răcni şi 
începu să-şi rotească securea. 

— N-o să permit unui sclav prăpădit să-mi vorbească astfel! Mai curând 
o să-ți sapi mormântul, pârlitule! 

Joe, care se ridicase deja să se alăture lui Clemens, mârâi şi-şi scoase de 
la brâu securea uriaşă. Vikingii îşi lăsară mâncarea şi merseră să se aşeze în 


spatele căpeteniei lor. Von Richthofen zâmbise tot timpul cât ascultase visul 
lui Clemens. Zâmbetul îi îngheţă pe față şi începu să tremure, dar nu de 
frică Se ridică şi el şi, fără să scoată o vorbă se aşeză în dreapta lui 
Clemens. Apoi 1 se adresă lui Bloodaxe: 

— Prietene nordic, ai batjocorit priceperea şi curajul războinicilor 
germani. O să-ţi vârâm rânjetul batjocoritor pe gât. 

Bloodaxe scoase un hohot puternic de râs: 

— Doi cocoşei luptători şi un maimuţoi! N-o să aveţi parte de-o moarte 
uşoară; mă îngrijesc eu să vă chinuiţi zile întregi până să vă bucuraţi de ea! 
O să vă milogiţi de mine să pun capăt durerilor voastre! 

— Joe! spuse Clemens. Ai grijă să-l ucizi întâi pe Bloodaxe! După aceea 
poți să mai transpiri niţel doborându-i pe ceilalți. 

Joe ridică securea grea de douăzeci şi cinci de kilograme deasupra 
umărului şi o roti în față şi-n spate descriind un arc de 45 de grade cu 
uşurinţa cu care ar fi învârtit un băț. 

— Pot ză-1 jdrobezc zternul dintr-o jvârlitură zi z-ar putea ză-i dărâm la 
bământ zi pe câziva dinapoia lui, spuse Joe. 

Nordicii ştiau că nu erau vorbe goale; îl văzuseră zdrobind multe ţeste. 
Era în stare să ucidă jumătate dintre ei înainte de a fi răpus, poate chiar să-i 
facă fărâme fără să păţească nimic. Dar ei juraseră să-l apere pe Bloodaxe 
până la moarte şi, cu toate că mulți dintre ei îl urau, nu voiau să-şi calce 
cuvântul. 

Pe valea Fluviului n-ar fi trebuit să existe laşi; curajul s-ar fi cuvenit să 
devină universal. Moartea nu era dispariția totală; orice om ucis se năştea 
din nou. Dar cei care dovediseră curaj pe Pământ erau curajoşi şi aici, iar 
laşii nu se schimbau câtuşi de puţin. Probabil că în sinea lui, omul ştia că 
moartea dura doar o zi, dar celulele corpului, inconştientul, emoţiile şi toate 
celelalte care alcătuiau laolaltă caracterul lui nu recunoșteau acest adevăr. 
Sam Clemens se ferea cât putea de violenţă şi de durerea care o însoțea, 
temându-se de ea mai mult decât de moartea violentă. Luptase alături de 
vikingi, mânuise o secure şi aruncase cu sulița, rănise şi fusese rănit, ba 
chiar ucisese o dată un om, deşi făcuse asta mai degrabă din întâmplare 
decât din pricepere. În concluzie, era un războinic mediocru. Atunci când 
lupta, sângele parcă-i fugea din trup şi toată forța lui se istovea. 

Sam ştia asta foarte bine, dar pentru atâta lucru nu se învinuia şi nici nu 
se ruşina. 


Bloodaxe era furios şi nu se temea defel. Dar dac-ar fi murit, lucru foarte 
probabil, nu şi-ar mai fi găsit locul alături de Clemens, care visa să 
construiască vaporul Fluvial şi să ia cu asalt citadelele de la polul nord. Şi, 
deşi dispreţuise visul, sufletul îi şoptea că el putea fi o revelație dăruită de 
zei. Era posibil să piardă un viitor glorios, iar asta doar din vina sa. 

Sam Clemens îl cunoştea ca pe propriul lui buzunar şi era gata să pună 
rămăşag că ambiția se va dovedi mai tare decât furia. Aşa se şi întâmplă. 
Regele îşi plecă securea şi făcu un efort să zâmbească. 

— Nu-i bine să pui la îndoială darurile zeilor înainte de a le cerceta, 
recunoscu el. Am cunoscut preoți cărora Odin şi Heimdall le-a încredinţat 
adevărul în vis, însă ei n-au avut curajul să lupte şi au minţit doar când nu a 
trebuit să vorbească în numele zeilor. Aşa că vom săpa în căutarea fierului. 
Dacă vom găsi, bine. Dacă nu... o vom lua de la început. 

Sam respiră uşurat şi speră să scape de tremurul care nu-i dădea pace. 
Băşica udului şi pântecul îl dureau de dorința de a se despovăra, însă nu 
îndrăzni să se retragă într-un asemenea moment. Trebuia să joace rolul 
bărbatului care câştigase bătălia. Zece minute mai târziu, incapabil să mai 
reziste, porni spre latrină. 

X, Necunoscutul Misterios, spusese că excavaţiile puteau începe în orice 
loc din apropierea celei de-a zecea pietre-potir din susul Fluviului. Cu toate 
acestea, trebuia ca presupuşii săpători să le dea o lecţie localnicilor pentru 
ca aceştia să priceapă cine e stăpânul. Un gangster din Chicagoul anilor 
douăzeci-treizeci, Alfonso Gilbretti, făcuse alianță cu un magnat belgian al 
cărbunelui şi oțelului de la sfârşitul secolului al XIX-lea şi cu un sultan al 
Turciei de la mijlocul veacului al XVIII-lea. Acest triumvirat urmase 
modelul deja bine cunoscut, punând bazele unei bande cu numeroase celule 
formate din cei care, în viaţa lor pământeană, îi exploataseră fără milă pe 
semenii lor prin crimă, afaceri sau alte activităţi. Cei care crâcniseră în fața 
acestor proaspăt autoproclamaţi stăpâni fuseseră lichidaţi cu o zi în urmă, 
iar banda stabilise ce parte va plăti fiecare „cetăţean” din ceea ce-i oferea 
potirul pentru a se bucura de „protecţie”. Gilbretti îşi alcătuise un harem de 
cinci femei, dintre care două se arătaseră dornice să-l slujească, iar una 
murise cu o seară înainte fiindcă încercase să-i crape capul cu un potir când 
acesta intrase peste ea în colibă. 

Clemens aflase toate astea ascultând diverse bârfe. Îşi dădu seama că 
vikingii vor avea de înfruntat două sute de bandiți şi cel puţin o mie de aşa- 
zişi membri ai miliției. Patruzeci de bărbați şi douăzeci de femei li se vor 


opune. Însă localnicii erau înarmaţi doar cu sulițe din lemn de bambus 
având vârfuri călite în foc, în vreme ce invadatorii aveau armuri din piele de 
balaur de Fluviu, securi, sulițe şi săgeți cu vârfuri făcute din piatră. Fără a-l 
mai pune la socoteală pe Joe Miller. 

Aflat pe corabie, Bloodaxe îi anunţă pe localnici de intențiile lui. Dacă 
voiau să li se alăture, erau liberi s-o facă sub conducerea nordicilor. Însă 
nici unul dintre ei nu va fi nevoit să „contribuie” cu nimic din ce-i oferea 
potirul personal şi nici o femeie nu va fi siluită. 

Gilbretti slobozi o înjurătură siciliana şi o sulița către Erik. Nordicul 
scăpă de efectul amândurora şi-şi azvârli securea. Lama ei se înfipse în 
pieptul lui Gilbretti şi, înainte ca cineva să apuce a face vreo mişcare, 
purtând asupra sa o bâtă ţintuită cu cremene, Erik coborî de pe corabie în 
goană să-şi recupereze prețioasa armă. Joe Miller porni după el, urmat de 
treizeci de războinici. Femeile sloboziră săgeți, iar alt grup de pe corabie 
trase în bandiți cu ultima rachetă pe care-o mai aveau. Nimeriră exact la 
țintă, în ultimele rânduri ale micii armate strânse de Gilbretti. Fură ucişi, 
răniți sau năuciţi aproape patruzeci de oameni. 

Câteva clipe mai târziu, magnatul belgian şi turcul erau morţi, având 
capetele făcute chisăliță de securea lui Joe, iar ceilalți fuseseră doborâți ori 
o rupseseră la goană. 

Dar nici din aceştia nu scăpă vreunul. Membrii miliției găsiră acum 
prilejui să se răzbune, bătându-i sau înjunghiindu-i de moarte. Nu rămaseră 
decât zece supraviețuitori pe care oamenii îi răstigniră şi îi împunseră cu 
bețe de bambus, ascuţite şi trecute prin foc. Sam Clemens reuşi să suporte o 
vreme urletele celor schingiuiți. Nu voia să-şi piardă din popularitate 
stricând distracţia oamenilor, aşa că se strădui să nu bage în seamă acest 
spectacol. Lothar von Richthofen spuse că înţelegea prea bine dorința celor 
ce fuseseră chinuiți până atunci de a provoca durere. Dar nu dorea să mai 
tolereze mult o asemenea barbarie. Păşi către cel mai apropiat schingiuit şi-l 
reduse la tăcere cu o singură lovitură de secure. Apoi ordonă ca ceilalți să 
fie ucişi imediat. Probabil că Erik Bloodaxe s-ar fi împotrivit acestei 
porunci, fundcă socotea normal ca duşmanii să fie torturați spre a le da un 
exemplu atât lor cât şi celorlalţi. Însă el fusese năucit de o bucată de piatră 
azvârlită de explozia rachetei şi nu mai ştia ce se întâmplă în jur. 

Cam fără tragere de inimă, membru miliției executară ordinul, dar aşa 
cum îl înțeleseseră ei. Îi aruncară pe cei nouă supraviețuitori în Fluviu, care 
avea să stingă flăcările, dar nu şi durerea provocată de aşchiile din lemn de 


bambus. Unii se zbătură minute întregi până să se înece. Lucru de mirare, 
fiindcă nefericiţii ar fi putut să alunge chinurile din pântece înghițind apă, 
ştiind că peste scurt timp vor fi din nou vii şi teferi. Dar dorinţa instinctivă 
de supraviețuire era atât de puternică, încât se zbăteau să-şi țină capetele 
deasupra apei cât de mult erau în stare. 


11 


Excavaţule nu începură imediat. Se impunea mai întâi organizarea 
localnicilor, statuarea clară a unor autorități legislative, judecătoreşti şi 
administrative şi întemeierea unei armate. Trebuia stabilită suprafața pe care 
se forma noul stat. Clemens şi Bloodaxe se gâlceviră o vreme pe această 
temă şi căzură de acord în cele din urmă că puteau administra zona 
întinzându-se trei mile în susul şi-n josul Fluviului, pornind de la locul 
exploatării. La granițe se construi un soi de linie de apărare care amintea de 
cea de la Maginot, adică o fâşie lată de şase metri, presărată cu pari ascuțiți 
din bambus, lungi de aproape şaizeci de centimetri, înfipti în pământ la 
diferite unghiuri. Linia mergea de la poalele munților până la malul 
Fluviului. În preajma obstacolelor cu săgeți şi ţepuşe se construiră colibe, ce 
slujeau de garnizoane în care locuiau sulițaşi împreună cu femeile lor. 

Un al treilea cal-de-frize se construi pe mal. După ce îl terminară, mutară 
corabia către locul din susul Fluviului unde, dacă era să dea crezare 
afirmațiilor Necunoscutului Misterios, se afla un filon de cremene. 
Bloodaxe rămase pe loc împreunai cu vreo cincisprezece dintre oamenii lui. 
Îi încredința secundului Snorri Ragnarsson sarcina de a conduce expediţia. 
Snorri urma să trateze cu localnicii pentru obţinerea de cremene, 
promițându-le o cotă din fierul care avea să fie extras. Dacă aceştia refuzau 
să cedeze, avea poruncă să-i amenințe. Bloodaxe socoti că Joe Miller era 
cel mai potrivit să însoţească expediția, fiindcă statura uriaşă şi înfăţişarea 
grotescă a titantropului aveau să bage spaima în oameni. 

Sam Clemens aprobă logica hotărârii, însă nu agrea ideea de a fi izolat de 
Joe. Nu vru totuşi să plece alături de Joc, fiindcă ştia de ce-ar fi fost în stare 
Bloodaxe în absenţa sa. Regele era arogant şi pus pe hartă. Dacă îi supăra 
pe oameni, putea provoca o revoluţie a cărei forță i-ar fi copleșit pe vikingii 
rămaşi. 

Fumând şi gândind febril, Sam păşea furios încoace şi încolo prin fața 
colibei lui. Sub stratul de iarbă se găsea fier, mai mult decât suficient pentru 


a-şi împlini Visul, dar nu putea începe săpăturile până nu se încheiau o 
mulțime de pregătiri. lar fiecare pas pe care se gândea să-l facă era 
descurajat de apariția altor probleme. Se simţea atât de frustrat, încât muşcă 
din ţigara de foi, cât pe ce s-o reteze. Trebuia ca oamenii care trăiau 
deasupra zăcământului de cremene să fie intimidaţi de apariția lui Joe 
pentru a coopera. Dar dacă Joe pleca, se putea ca Bloodaxe sa profite de 
ocazie pentru a-l ucide. Temându-se de Joe, n-ar face-o pe faţă, dar nu i-ar fi 
fost peste mână să aranjeze un accident. 

Lac de transpiraţie, Sam înjură. 

— Dacă mor, o să fiu resuscitat în alt loc, atât de departe de locul ăsta, că 
s-ar putea să-mi ia o mie de ani până să mă întorc vâslind într-o canoe. Până 
atunci se vor găsi alții să extragă fierul şi să construiască vaporul meu. Al 
meu! Al meu! Nu-i al lor! Numai al meu! 

Exact în acele momente de furie, Lothar von Richthofen se apropie în 
goană. 

— Am găsit doi oameni de care avem nevoie. Doar că unul nu-i bărbat, 
închipuieşte-ţi, o femeie inginer! 

Bărbatul, John Wesley O’Brien, fusese inginer metalurg pe la mijlocul 
secolului al XX-lea. Femeia era pe jumătate mongolă, jumătate rusoaică şi- 
şi petrecuse mare parte din viaţă în comunitățile miniere din Siberia. 

Sam Clemens dădu mâna cu ei şi le spuse pe scurt ce avea de făcut în 
prezent şi ce spera să realizeze în viitor. 

— Dacă există un zăcământ mare de bauxită în apropiere, atunci putem 
construi tipul de vapor dorit, spuse O’Brien. 

Era foarte emoţionat, ca orice om căruia 1 se oferea speranţa de a-şi 
continua aici profesiunea pe care-o avusese pe Pământ. Existau mulți ca el, 
atât bărbați cât şi femei, care vroiau sa lucreze, fie şi pentru a-şi omori 
vremea: doctori care n-aveau nimic de făcut decât să imobilizeze vreun 
mădular rupt, tipografi care n-aveau litere de aşezat în pagină pentru că nu 
găseau hârtie, poştaşi fără corespondenţă de dus, fermieri lipsiți de recolte, 
fierari fără cai de potcovit, gospodine fără copii de crescut, care găseau 
mâncarea gata preparată, nu erau nevoiți să meargă la cumpărături, iar 
curăţenia nu le lua mai mult de cincisprezece minute, comis-voiajori care n- 
aveau ce vinde, predicatori a căror învăţătură religioasă fusese pe deplin 
discreditată de însăşi existența acestei lumi, contrabandişti lipsiți de 
mijloacele necesare fabricării ilegale de alcool din cereale, fabricanți de 
nasturi fără nasturi, peşti şi târfe a căror profesiune se dusese de râpă de 


supraoferta venită din partea amatorilor, mecanici fără maşini, specialişti în 
arta persuasiunii privați de absenţa reclamelor, producători de covoare 
având la dispoziție doar iarbă ori fibre de bambus pentru prelucrare, 
cowboy văduviți de cai ori vite, pictori frustrați de lipsa vopselelor şi a 
pânzei, pianişti fără de piane, lucrători la calea ferată căutând fier, agenți de 
bursă fără acţiuni de negociat şi aşa mai departe. 

— Doriţi, totuşi, o navă cu aburi, continuă O'Brien, iar acest lucru este 
lipsit de realism. Ar trebui să vă opriți cel puţin o dată pe zi pentru a tăia 
lemn de foc, ceea ce ar însemna timp risipit chiar dacă localnicii v-ar 
permite să luați din cantitățile limitate de bambus şi pin. Pe de altă parte, 
arborii, cazanele şi alte componente s-ar uza cu mult înainte de a ajunge la 
capătul călătoriei şi n-aţi avea destul spaţiu la bord pentru a transporta fierul 
necesar fabricării pieselor de schimb. Nu, aveţi nevoie de motoare electrice. 
Ei bine, prin părțile acestea există un om pe care l-am întâlnit la scurtă 
vreme după translatarea mea. Acum nu ştiu unde se află, dar nu poate fi 
prea departe. O să-l caut eu, scutindu-vă de efort. Un adevărat vrăjitor în 
probleme de electricitate, el a fost inginer la sfârşitul secolului al XX-lea şi 
are cunoştinţele necesare pentru a construi exact tipul de motor care vă 
trebuie. 

— Opreşte-te, moară desferecată! exclamă Sam. De unde procurăm 
uriaşa cantitate de energie electrică necesară? Va trebui să creăm propria 
noastră Cascadă Niagara şi s-o cărăm cu noi? 

O'Brien era un tânăr scund, cu o coamă de păr aproape portocalie şi cu 
un chip având trăsături atât de delicate, încât părea efeminat. În ciuda 
zâmbetului puţin strâmb de pe buze, reuşea să fie totuşi fermecător. 

— Avem electricitate la dispoziţie pretutindeni de-a lungul Fluviului, 
spuse el. Arătă către silueta în formă de ciupercă a celei mai apropiate 
pietre-potir. Pietrele acestea emit o cantitate de energie electrică uriaşă de 
trei ori pe zi. Ce ne opreşte să conectăm cabluri de alimentare la câteva 
dintre ele şi să încărcăm acumulatoarele care vor alimenta motoarele navei? 

Sam se holbă o clipă, apoi exclamă: 

— Bleg şi nătărău ce sunt! Ba nu, asta-i o exprimare redundantă. Sunt un 
nătărău! Îmi stau în faţa ochilor de-atâta vreme şi nu m-am gândit o clipă la 
asta! Bineînţeles! După aceea privi printre gene şi-şi încruntă sprâncenele 
stufoase şi zbârlite: Dar cum naiba înmagazinezi toată energia aceea? Nu 
sunt eu mare specialist în electricitate, dar ştiu sigur că ai avea nevoie de o 


baterie mai mare decât Turnul Eiffel sau de-un acumulator de dimensiunile 
piscului Pike. 

O'Brien clătină din cap. 

— Aşa am crezut şi eu, dar individul, un mulatru, jumătate bur, jumătate 
zulus, pe nume Lobengula van Boom, susține că dacă are materialele 
necesare poate construi un dispozitiv de înmagazinare — căruia-i zice 
batacondensator — un cub cu latura de zece metri, cu capacitatea de zece 
megakilowaţi care poate furniza o zecime de volt pe secundă sau chiar totul 
odată. Dacă putem extrage bauxită, vom produce aluminiu pe care-l vom 
folosi la circuite şi la înfăşurăile motorului. Aluminiul n-are calitățile 
cuprului, dar cum nu găsim un asemenea material, ne vom face treaba şi 
aşa. 

Furia şi nemulțumirea lui Sam dispărură ca prin farmec, Zâmbi, pocni din 
degete şi sări în sus de fericire. 

— Găseşte-l pe van Boom! Vreau să-i vorbesc! 

Trase din țigară atât de tare, încât capătul ţigării de foi străluci precum 
imaginile care i se derulau prin minte. Uriaşul vapor cu zbaturi spumega 
deja în susul Fluviului, avându-l pe Sam Clemens în timonerie, Sam 
Clemens purtând şapca de Căpitan de Navă făcută din piele de Balaur de 
Fluviu, Sam Clemens, căpitan al miticului şi unicului vapor cu zbaturi care 
vibra parcă de nerăbdare să pornească în călătoria lungă de cel puţin un 
milion de mile. Nu mai existase o asemenea navă pe un astfel de Fluviu 
făcând o asemenea călătorie! Cu sirena răsunând, cu clopotele vuind, cu 
echipajul format din oameni faimoşi din toate timpurile. Începând cu 
subumanul Joe Miller din anul 1.000.000 înaintea erei noastre până la 
oamenii de ştiinţă firavi, dar deosebit de inteligenţi, ai sfârşitului de secol 
XX. 

Von Richthofen îl trezi la realitatea imediată: 

— Sunt gata să încep excavaţiile în căutarea fierului. Ce ai de gând cu 
Joe? 

Sam gemu şi spuse: 

— Nu mă pot hotărî. Sunt încordat ca un tăietor de diamante înainte de a 
face prima crestătură. O mişcare greşită şi diamantul Kohinoor se sparge. 
Am înțeles! O să-l trimit pe Joe. Trebuie să risc. Dar fără el mă simt 
neajutorat ca un apicultor care n-are găleată să strângă mierea sau ca un 


bancher în Vinerea Neagră:*. O să le spun lui Bloodaxe şi Joe şi o să-ți poţi 


alcătui echipa. Numai c-ar trebui să organizăm o mică ceremonie. Să dăm 
ceva de duşcă, iar eu o să inaugurez săpăturile. 

Câteva minute mai târziu, după ce ținuse o cuvântare, încălzit de o gură 
zdravănă de bourbon şi strângând o țigară de foi între dinți, Sam începu să 
sape. Hârleţul din lemn de bambus era ascuţit, însă iarba era atât de deasă şi 
rezistentă, încât a trebuit să-l transforme în cuțit. Asudând, înjurând, 
afirmând că urâse dintotdeauna munca fizică şi că nu era croit să devină 
săpător de şanţuri, Sam crâmpoți iarba. Când încercă să înfigă hârleţul de- 
acum bont în pământ, Sam descoperi că nu reuşise să scoată nici măcar o 
mână de ţărână. Trebuia ca iarba şi stratul de pământ uscat să fie 
îndepărtate. 

— Mama tuturor încornoraţilor! blestemă el şi azvârli hârleţul la pământ. 
Asta s-o facă un țărănoi care-i născut pentru asemenea muncă ingrată! Eu 
lucrez cu mintea! 

Mulțimea pufni în râs şi se apucă de treabă cu cuțite din bambus şi securi 
de cremene. 

— Dacă fierul o fi la trei metri adâncime o să ne ia trei ani să ajungem la 
el, spuse Sam. Joe, adu cât mai multă cremene, altfel n-avem nici un spor. 

— E muzat? întrebă Joe Miller. O ză-mi libzezti, Zam. 

— Trebuie să pleci, la fel ca toată lumea. Nu-ţi face griji pentru mine. 

În următoarele trei zile săpară o groapă de trei metri diametru şi treizeci 
de centimetri adâncime. Von Richthofen organiză echipele astfel că ele erau 
înlocuite la fiecare sfert de oră. Nu duceau lipsă de amatori bine clădiți, gata 
să sape, dar încetineala era provocată de cioplirea de noi unelte din cremene 
şi de confecționarea de unelte din lemn de bambus. Bloodaxe începu să 
mârâie văzând cum se ciobeau cuțitele şi securile, zicând că în caz de atac, 
armele din piatră n-ar fi putut să zgârie nici măcar pielea unui sugar. 
Clemens îl rugă pentru a nu ştiu câta oară să-i dea securea de oțel, însă 
Bloodaxe refuză. 

— Dacă Joe ar fi aici, l-aş pune pe el să i-o ia, îi spuse Clemens lui 
Lothar. Apropo, unde-o fi Joe? Ar fi trebuit să se întoarcă deja, fie cu mâna 
goală, fie aducându-ne daruri. 

— Cred c-ar fi cazul să trimitem pe cineva cu barca, sugeră von 
Richthofen. M-aş duce eu, dar am impresia că ai încă nevoie de mine ca să 


te apăr de Bloodaxe. 

— Dacă Joe a păţit ceva, o să avem amândoi nevoie de protecţie, 
conchise Sam. Uite, afganul acela, Abdul, ar putea deveni spionul nostru. E- 
n stare să treacă nebăgat în seamă şi printr-un coş colcăind de şerpi cu 
clopoței. 

După două zile, în zori, Abdul se întoarse. Îi trezi pe Sam şi pe Lothar, 
care dormeau în aceeaşi colibă în ideea de a se apăra unul pe celălalt. În 
engleza lui stâlcită, Abdul le povesti că Joe Miller era legat fedeleş într-o 
cuşcă solidă din lemn de bambus. Făcuse o tentativă de a-l elibera pe Joc, 
dar cuşca era păzită zi şi noapte. 

Vikingii fuseseră primiţi amical şi cu înțelegere. Căpetenia locală se 
arătase surprinsă de ideea că va face un târg bun dând cremene pentru fier. 
Organizase o mare petrecere pentru a sărbători acordul şi le oferise 
oaspeților băutură şi gumă de visat pe săturate. Nordicii fuseseră copleşiți în 
vreme ce sforăiau amețiți de alcool. Şi Joe dormea, dar se trezise când 
începuseră să-l lege. Fără nici o armă, omorâse douăzeci de oameni şi 
rănise cincisprezece, dar până la urmă căpetenia îl năucise cu o lovitură de 
bâtă după ceafă. Izbitura, care ar fi frânt gâtul oricui, îi luase puterile lui 
Joc, ceea ce le permisese atacatorilor să sară pe el imobilizându-l şi 
căpetenia îl mai trăsnise o dată în cap. 

— Căpetenia şi-a dat seama că Joe e un luptător puternic, spuse Abdul. 
Mai ceva decât Rustam. Am auzit fără să vreau câţiva oameni spunând că 
vor să-l folosească pe Joe ca ostatic. Căpetenia vrea să devină partener la 
mina de fier. Dacă e refuzat, nu-l va ucide pe Joe, dar îl va face sclav, deşi 
mă-ndoiesc de reuşită. Are de gând să ne omoare într-un atac şi să-i rămână 
tot fierul numai lui. E-n stare. Îşi alcătuieşte o flotă uriaşă; multe vase mici, 
încropite în grabă, dar bune să transporte câte patruzeci de oameni fiecare. 
Va declanşa un atac total, având războinici înarmaţi cu arme din cremene, 
arcuri şi săgeți şi bumeranguri grele. 

— ŞI cine-i acest presupus Napoleon? întrebă Sam. 

— Oamenii îi zic Regele loan. Cică a domnit în Anglia pe vremea când 
luptătorii purtau armuri şi luptau cu spada în mână. În epoca lui Saladin. 
Fratele lui a fost un războinic vestit, Richard Inimă de Leu. 

Sam blestemă şi spuse: 

— Ioan Fără-de-Ţară! Vicleanul Prinţ John cu inimă întunecată. Atât de 
ticălos, încât englezii au jurat să nu mai aibă niciodată vreun rege cu 


numele de Ioan. Decât el, mai bine ni-l puneam în cap pe nemernicul de 
Leopold al Belgiei sau pe Jim Fiske!” 

Jumătate de oră mai târziu, Sam se lăsă cotropit de deznădejde. De astă 
dată, mesajul îi parveni ca un zvon purtat din gură-n gură. La treizeci de 
mile în josul Fluviului se afla o flotă uriaşă care naviga înspre ei. Era 
compusă din şaizeci de vase cu un singur catarg, fiecare dintre ele 
transportând patruzeci de luptători. Conducătorul acestei armade era regele 
unui ținut aflat în afara zonei afectate de prăbuşirea meteoritului. Se numea 
Joseph Maria von Radowitz. 

— Am citit la şcoală despre el! se trezi von Richthofen. S-a născut în 
1797 şi cred c-a murit prin 1853. A fost expert în probleme de artilerie şi 
prieten apropiat al lui Frederick Wilhelm al IV-lea al Prusiei. Supranumit 
„Călugărul Războinic”, fiindcă deşi ajunsese general, avea opinii religioase 
de neclintit. A murit neconsolat, deoarece căzuse în dizgrație. Deci acum e 
din nou în viaţă, tânăr şi, neîndoielnic, încercând să-i convertească pe toți la 
puritanism, omorându-i pe cei care nu-s de acord cu părerile lui. 

O oră mai târziu, Sam primi vestea că flota Regelui loan ridicase ancora. 

— Forţele lui John vor ajunge primele, îi spuse Sam lui Bloodaxe. Se vor 
deplasa mai iute, fiindcă au de partea lor curentul şi vântul. 

— Ți-al ŞI găsit cui să-i spui toate astea! pufni cu dispreţ Bloodaxe. 

— Ce-ai de gând să întreprinzi? 

— Întâi îl zdrobesc pe englez, apoi îl fac praf pe neamt, îi răspunse 
Bloodaxe. Îşi învârti securea şi adăugă: Pe himenul sfâşiat al miresei lui 
Thor! încă mă dor coastele, dar n-o să bag în seamă durerea! 

Sam nu încercă să-l contrazică. Mai târziu, rămas singur cu Lothar, i se 
confesă: 

— E un lucru admirabil să lupți fără sorți de izbândă şi să mori. Dar din 
asta nu-ţi iese nimic. Știu, o să spui că n-am curaj nici cât un gândac, dar eu 
am un vis măreț, care transcende noțiunilor de credinţă şi moralitate, oricât 
de înălțătoare or fi ele. Lothar, îmi doresc vaporul ăsta şi vreau să-l pilotez 
până la capătul Fluviului, indiferent ce s-ar întâmpla! Dac-am avea vreo 
şansă în lupta ce urmează, n-aş gândi aşa. Dar n-avem. Suntem copleșiți 
numeric şi avem arme inferioare. De aceea am de gând să le propunem un 
târg. 

— Cur? întrebă amărât von Richthofen, pierzându-și culoarea din obraji. 

— Lui loan. O fi el cel mai mişel dintre regi, deşi mulţi îi râvnesc locul 
în competiția asta sălbatică, dar pe el l-am convinge mai uşor să se alieze cu 


noi. Flota lui Radowitz e mai mare decât a lui, şi chiar dacă loan ar reuşi 
printr-o minune să învingă, forţele i-ar slăbi într-atât, încât am putea să 
punem mâna pe el. Dar dacă ne alăturăm lui loan, i-am administra o 
asemenea papară lui Radowitz, că ar şterge-o de-aici cu coada între 
picioare, ca un câine bătut. 

Von Richthofen pufni în râs şi spuse: 

— Am crezut la început că vrei să ne ascundem în munți iar apoi să 
coborâm pentru a ne oferi serviciile celui mai tare. N-aş suporta ideea de-a 
fugi ca un laş, lăsându-i pe sărmanii oameni să ducă greul. 

— Să nu-mi spui pe nume dacă n-o să propun ceva cinstit, reluă Sam. Aş 
face-o dacă n-aş avea de ales. Sugerez să scăpăm într-un fel sau altul, de 
Bloodaxe. El nu va accepta să-l ia pe loan ca partener. 

— Va trebui să fii cu ochii pe loan, care e ca un şarpe veninos, îl sfătui 
neamţul. Dar altă ieşire nu văd. Şi nici nu mi se pare că trădăm pe cineva 
dacă-l ucidem pe Bloodaxe. Ne punem la adăpost. Şi el te-ar lichida cu 
primul prilej favorabil. 

— Iar noi nici măcar nu-l vom ucide de-adevăratelea, reflectă Sam. ÎI 
eliminăm doar din peisajul ăsta. 

Clemens vroia să mai discute despre modul de acțiune, însă von 
Richthofen spuse că vorbiseră de ajuns. Ca de obicei, Sam amâna momentul 
hotărâtor. Trebuia neapărat să treacă imediat la fapte. 

— Aşa cred şi cu, recunoscu Sam şi oftă. 

— Ce-ai păţit? întrebă Lothar. 

— Mă simt vinovat chiar înainte de a făptui păcatul, răspunse Sam. Mă 
simt ca un laş, deşi nu prea am motive. Absolut nici unul! Dar am fost adus 
pe lume ca să mă simt apăsat de păcate, chiar şi de acela de a mă fi născut. 

Lothar îşi ridică braţele de disperare şi se îndepărtă, aruncând peste umăr: 

— Urmează-mă ori rămâi aici. Nu cumva să te-aştepți că te voi 
recunoaşte drept căpitan al vaporului nostru. Căpitanii nu ezită să treacă la 
acțiune. 

Sam se strâmbă, dar porni după el. Lothar vorbi cu doisprezece oameni 
despre care era încredinţat că vor face cum li se spune. Până când puseră la 
punct amănuntele şi oamenii plecară după arme, amiaza trecu şi soarele 
începu să coboare. Se întoarseră dinspre colibe înarmaţi cu sulițe şi cuțite. 
Unul dintre ei avea un arc din lemn de bambus şi şase săgeți periculoase, 
eficace doar la mică distanţă. 


Pornind cu Lothar von Richthofen şi Sam Clemens în frunte, grupul se 
îndreptă spre coliba regelui nordic. Şase vikingi stăteau de pază afară. 

— Vrem să vorbim cu Bloodaxe, spuse Sam, încercând să se adreseze 
fără să-i tremure vocea. 

— E-năuntru cu o femeie, spuse Ve Grimarsson. 

Sam ridică mâna. Lothar ţâşni pe lângă el şi-l lovi pe Grimarsson cu o 
bâtă în cap. O săgeată şuieră pe lângă umărul lui şi se înfipse în gâtul unei 
santinele. În mai puţin de zece secunde, toţi zăceau morţi sau erau răniți 
prea grav ca să mai continue lupta. Din depărtare se auziră strigăte şi alți 
zece vikingi veniră în goană să-şi apere căpetenia. Gol-puşcă, urlând şi 
tinându-şi securea de oţel în poziție de atac, Bloodaxe ţâşni pe uşă. Von 
Richthofen se repezi cu sulița înainte şi o înfipse în nordic. Bloodaxe scăpă 
securea şi, împins de forța loviturii, păşi împleticit înapoi până se izbi de 
peretele din bambus al colibei. Rămase cu ochii căscaţi; deschise gura; 
sângele porni să curgă pe la colţurile buzelor şi pielea îi deveni cenuşie. 

Neamţul smulse sulița din abdomen şi Bloodaxe se prăvăli la pământ. 

În lupta ce urmă, şase dintre oamenii lui Clemens îşi pierdură viaţa, iar 
patru se aleseră cu răni. Vikingii nu se dădură bătuți până nu fură reduşi la 
tăcere ca şi regele lor. 

Horcăind de efort, mânjit de sângele duşmanilor şi sângerând dintr-o rană 
căpătată la umăr, Sam Clemens se rezemă în suliță. Ucisese un om, pe 
Gunnlaugr Thorrfinnsson, perforându-i un rinichi, în momentul când acesta 
îl atacase pe von Richthofen. Îi părea rău de Gunnlaugr. Dintre toţi nordicii, 
lui îi plăceau cel mai mult glumele spuse de Sam. lar acum fusese 
înjunghiat pe la spate de prietenul lui, acelaşi Sam Clemens. 

„Am luat parte la 38 de bătălii şi-am ucis doar doi oameni. Celălalt a fost 
un turc grav rănit care încerca să se ridice în picioare. Sam Clemens, marele 
războinic, inimosul erou,” Urmărit de aceste gânduri, privi cu oroarea şi 
fascinația pe care o exercitaseră dintotdeauna cadavrele asupra lui şi care nu 
s-ar fi stins nici dacă ar fi trăit zece mii de ani. 

Apoi scoase un țipăt de spaimă şi-şi trase piciorul stâng, într-un efort 
disperat de a şi-l smulge din mâna care-l reținea. Nereușind, ridică sulița, cu 
gând s-o înfigă în omul care-l imobilizase. Privi în jos, drept în ochii 
albaştri spălăciţi ai lui Bloodaxe. Acesta revenise la viaţă pentru o clipă. 
Din ochi dispăruse luciul sticlos, iar pielea nu mai era cenuşiu-albăstruie. 
Vocea-i era slabă, dar îndeajuns de puternică, astfel încât atât Sam, cât şi cei 
aflați aproape, auziră vorbele lui: 


— Bikkja! Căcăreze de şobolan! Ascultaţi-mă! Nu vă las să plecați până 
nu voi termina ce am de spus! Zeii mi-au dat puterile unei voluspa®*. Ei cer 
răzbunare pentru trădarea voastră. Ascultaţi! Ştiu că există fier sub iarba 
asta scăldată în sânge. Simt fierul curgându-mi prin vine. Culoarea lui 
întunecată îmi îngheață sângele. Veţi găsi mai mult fier decât vă trebuie 
pentru marele vapor alb. ÎI veţi extrage şi veţi construi o corabie care să 
rivalizeze cu Shithblathnir. Tu, Clemens Mişelul, îi vei fi căpitan, iar ea va 
pluti pe Fluviu mai multe mile decât poate merge-ntr-o zi Sleipnir, cel cu 
opt picioare. Vei rătăci de colo-colo, spre nord, sud, est şi vest, după cum 
te vor purta apele Fluviului. O să-nconjori lumea de nenumărate ori. Dar 
construcția lui şi navigația vor aduce multă amărăciune şi nenumărate 
nenorociri. lar după ani şi ani, cât viaţa a două generaţii de pe Pământ, după 
mari suferințe şi puţine bucurii, când vei crede c-ai ajuns, în sfârşit, la 
capătul lungii călătorii, atunci vei da din nou peste mine! 

Eu te voi căuta! O să te-aştept cu corabia mea şi-o să te omor. Şi n-o să 
apuci să vezi capătul Fluviului şi nici n-o să treci prin porțile Valhallei! 

Brusc înfrigurat, Sam se simți gata să se dezmembreze. Rămase 
nemişcat, cu toate că strânsoarea din jurul gleznei mai slăbise. Auzi 
horcăitul de moarte şi nici nu se clinti, nici nu privi în jos. 

Lipsit de vlagă, Bloodaxe vorbi iar: 

— Aştept! 

Se auzi un nou horcăit, ceva mai surd şi mâna lui Bloodaxe căzu la 
pământ. Sam făcu un efort să se îndepărteze de el, aproape sigur că se va 
desface în fărâme. Se uită la von Richthofen şi spuse: 

— Superstitii! Nimeni nu poate cunoaşte viitorul! 

— Nu se ştie, Sam. Dar dacă evenimentele se desfăşoară aşa cum crezi 
tu, adică automat şi mecanic, atunci viitorul e predeterminat. Dacă lucrurile 
sunt cunoscute dinainte, atunci de ce nu ni se revelă viitorul măcar pentru o 
clipă, de ce nu se aprind lumini orbitoare de-a lungul tunelului timpului, iar 
omul să vadă până dincolo? 

Sam nu-i răspunse. Von Richthofen râse pentru a-i arăta că glumea şi-l 
bătu pe umăr. 

— Vreau să beau ceva. Neapărat, spuse Sam. Nu dau doi bani pe 
superstițiile astea prosteşti. 

Era însă convins că ochii aceia care se stingeau văzuseră peste ani şi ani 
şi avea să creadă asta pe vecie. 

Când mai era o oră până la căderea întunericului apăru şi flota Regelui 
loan. Sam Clemens trimise un om pentru a-l anunţa pe loan că vroia să 
discute un posibil parteneriat. loan, gata oricând să discute cu cel pe care 
intenționa să-l înjunghie pe la spate, se arătă dispus să negocieze. Sam 
rămase pe mal, iar loan Fără-de-Țară se aplecă peste copastia galerei. După 
ce alungase senzația de îngheţ cu câteva pahare zdravene de whisky, Sam îi 
povesti cum stăteau lucrurile şi vorbi elocvent despre marele vapor ce urma 
a fi construit după extragerea flerului. 

loan era un bărbat scund, brunet, cu umeri foarte laţi, păr roşcovan şi 
ochi albaştri. Zâmbea mai tot timpul şi vorbea o engleză aproape lipsită de 
accentul vremii sale, ceea ce o făcea destul de uşor de înţeles. Înainte de a 
ajunge în această parte a Fluviului, trăise zece ani printre oamenii din 
Virginia sfârşitului de secol XVIII. Fiind un talentat lingvist, se exprima 
fluent şi se debarasase de multe dintre structurile caracteristice ale englezei 
şi francezei normande folosite în secolul al XII-lea. 

Înţelese imediat de ce i-ar sluji să se alăture lui Clemens împotriva lui 
von Radowitz. Nu încăpea nici o îndoială că avea rețineri privind modul de 
acțiune după ce scăpau de von Radowittz, însă coborî pe mal şi jură 
prietenie şi înfrățire veşnică. Amănuntele pactului fură stabilite la un pahar, 
apoi loan porunci eliberarea lui Joe Miller din cuşca aflată pe nava-amiral. 

Lui Sam nu-i stătea în fire să verse lacrimi cu una, cu două, dar pe obrajii 
lui apărură câteva lacrimi când îl văzu pe titantrop. Joe plângea ca o 
cascadă ambulantă şi, când îl strânse în braţe pe Sam, aproape că-i frânse 
coastele. 

Ceva mai târziu, von Richthofen nu-şi putu ascunde sentimentele faţă de 
Clemens: 

— Când îl aveai pe Bloodaxe alături, măcar ştiai la ce să te aştepţi. Prost 
târg am făcut! 

— Eu sunt din Missouri, îi răspunse Sam, şi n-am fost un neguţător 
strălucit de catâri. Cu toate astea, atunci când ai pe urmele tale o haită de 
lupi gata să te sfâşie, eşti în stare să dai o mârţoagă deşelată pe un mustang 
sălbatic, numai să te scoată din colții lor. Abia după aceea te gândeşti cum 
vei cobori fără să-ți frângi gâtul. 

Bătălia, care începu în zorii zilei următoare, ţinu multă vreme. Dezastrul 
îi pândi de câteva ori pe Sam şi pe Ioan. Profitând de ceața care căzuse în 


primele ore ale dimineții, flota englezului se pitise lângă malul răsăritean şi 
apăruse în spatele celei germane. Torţele aprinse azvârlite de marinarii lui 
Ioan incendiară multe dintre navele lui von Radowitz. Însă invadatorii se 
înțelegeau foarte bine între ei, dovedeau o disciplină exemplară, luptaseră 
îndelung alături unii de alţii şi erau mult mai bine înarmați. 

Rachetele lor scufundară numeroase galere de-ale lui Ioan şi făcură breşe 
în obstacolele construite de-a lungul malului. Soldaţii nemți debarcară la 
adăpostul unei ploi de săgeți. În cursul acestei manevre, o rachetă explodă 
în groapa săpată pentru extragerea fierului. Suflul îl azvârli cât colo pe Sam. 
Pe jumătate năucit, se ridică în picioare. În aceeaşi clipă simţi prezenţa unui 
bărbat pe care nu-l văzuse în viaţa lui, Sam era convins că omul nu mai 
apăruse în ținut până atunci. 

Necunoscutul avea un metru şi optzeci şi o statură robustă, chiar masivă. 
Ca un berbec roşcovan şi bătrân, deşi arăta, desigur, de parcă ar fi avut doar 
douăzeci şi cinci de ani. Părul inelat şi castaniu îi atârna pe spate până în 
talie. Avea sprâncenele la fel de stufoase ca şi Sam. Ochii îi erau mari, 
căprui-închis cu steluțe verzui. Avea nasul acvilin şi bărbia proeminentă, iar 
urechile mari făceau un unghi drept față de cap. 

„Trupul unui berbec bătrân”, gândi Sam, „şi capul unei bufniţe cu ciuf.” 

Arcul lui era confecționat dintr-un material pe care Sam îl mai văzuse, 
dar greu de procurat: două dintre coarnele curbate aflate în gura peştelui 
numit Balaurul de Fluviu. Amândouă erau unite, alcătuind un arc dublu şi 
curbat. De departe cel mai puternic şi rezistent din această vale, prezenta 
totuşi un dezavantaj. Arcaşul avea nevoie de brațe extrem de puternice 
pentru a-l îndoi. 

Necunoscutul avea în tolba din piele douăzeci de săgeți cu vârful din 
cremene, corpul croit cu multă iscusinţă din oase provenind de la 
aripioarele Balaurului de Fluviu şi aripile de ghidaj tăiate din bucăţi de os 
atât de subțiri, încât razele de soare treceau prin ele. 

Vorbi într-o germană cu accent străin, greu de identificat: 

— Semeni cu Sam Clemens. 

— Chiar sunt, răspunse Sam. Ce-a mai rămas din mine. Dar de unde?... 

— Mi-ai fost descris de..., necunoscutul tăcu o clipă, ...de unul dintre Ei. 

La început Sam nu pricepu. Pe de o parte semisurzenia provocată de 
explozie, urletele oamenilor care se ucideau unii pe alții la nici zece metri 
depărtare, iar pe de alta, bubuiturile îndepărtate ale rachetelor şi apariția 
neaşteptată a acestui bărbat confereau scenei un aer de irealitate. 


— Te-a trimis... Necunoscutul Misterios... el te-a îndrumat încoace! Eşti 
unul dintre Cei Doisprezece! 

— El? Nici gând! Ea m-a trimis! 

Sam nu avea vreme să ceară lămuriri. Îşi înfrână dorinţa de a-l întreba 
dacă se pricepea să folosească arcul. Dădea impresia că era în stare să-l 
pună pe deplin în valoare. Sam se căţără pe vârful mormanului de pământ 
din apropierea gropii şi arătă către cea mai apropiată navă duşmană care 
stătea cu prova spre mal. Pe puntea de dunetă stătea un bărbat care dădea 
comenzi. 

— Von Radowitz, conducătorul duşmanilor, spuse Sam. Cu arcurile 
noastre slabe nu-l putem nimeri. 

Cu mişcări calme dar rapide, oprindu-se doar cât să ţintească şi fără să 
compenseze viteza vântului care bătea constant cu şase mile pe oră, arcaşul 
slobozi o săgeată din arcul negru. Traiectoria săgeţii se sfârşi în plexul solar 
al lui von Radowitz. Sub forţa loviturii, neamţul făcu un pas înapoi, se 
răsuci, lăsând să se vadă vârful săgeții care îi ieşise prin spate, şi se prăbuşi 
peste balustradă drept în apa dintre navă şi mal. 

Secundul îşi regrupa oamenii, iar arcaşul îl străpunse şi pe el cu o 
săgeată. Îmbrăcat în armura din piele de Balaur de Fluviu şi învârtind prin 
aer bâta din lemn de stejar, Joe Miller făcea ravagii printre nemţii din 
centrul liniei de atac. Răspândea în jur moarte şi groază. Zdrobea douăzeci 
de ţeste pe minut şi, din când în când, prindea câte-un om cu mâna rămasă 
liberă şi-l azvârlea pentru a dobort alți câțiva. 

Se întâmplă ca în spatele lui Joe să se strecoare câte un duşman, însă 
săgețile negre din os doborâră cinci dintre aceştia unul după altul. 

Invadatorii rupseră rândurile şi încercară să se retragă spre navele lor. 
Gol, plin de sânge, dar zâmbitor, von Richthofen începu să danseze în faţa 
lui Sam. 

— Am câştigat! Am câştigat! 

— Ţi-ai câştigat dreptul de a avea maşina zburătoare, spuse Sam. Apoi, 
întorcându-se către necunoscut: Care ţi-e numele? 

— Multe nume avut-am, dar când bunicul m-a luat în braţe pentru-ntâia 
dată, m-a numit Odiseu. 

— Avem multe de vorbit. Altceva nu-i veni în minte. 

Oare acest bărbat fusese cântat de Homer? Adevăratul Ulise, adică 
istoricul Ulise, care luptase sub zidurile Troiei şi despre care povesteau 
legendele şi basmele strânse mai târziu? De ce nu? Bărbatul învăluit în 


umbre care-i vorbise lui Sam afirmase că alesese douăsprezece persoane din 
miliardele de oameni de pe planetă. Sam n-avea idee ce mijloace folosise 
pentru a-i alege, dar presupuse că nu greşise. lar Necunoscutul Misterios îi 
vorbise despre unul dintre ei: Richard Francis Burton. Oare Cei 
Doisprezece aveau un soi de aură care îngăduiau renegatului să-i 
recunoască pe aceia care se potriveau misiunii? Era ceva în sufletul lor 
care-i recomanda? 

Pe înnoptat, Sam, Joe, Lothar şi aheul porniră spre colibele lor după ce 
sărbătoriseră victoria. De atâta vorbit, Sam avea gâtlejul uscat. Încercase să 
stoarcă de la aheu tot ce ştia despre asediul Troiei şi peregrinările lui de 
după aceea. Aflase atâtea încât, în loc să se lumineze, era şi mai nedumerit. 

Troia pe care o ştia Odiseu nu era oraşul din preajma Helespontului, 
ruinele pe care arheologii pământeni le numeau Troia VII. Troia asediată de 
Odiseu, Agamemnon şi Diomede era mai departe spre sud, chiar în faţa 
insulei Lesbos, dar spre interior şi la nord de râul Kaikos. Fusese locuită de 
oameni înrudiți cu etruscii, care locuiau pe vremea aceea în Asia Mică şi 
mai târziu emigraseră în Italia din cauza invadatorilor eleni. Odiseu 
cunoştea oraşul pe care generaţiile ulterioare îl consideraseră ca fiind Troia. 
Acolo trăiau dardanieni şi barbari; ei erau înrudiți cu adevărații troieni. 
Oraşul lor căzuse în mâinile altor barbari veniţi din nord cu cinci ani înainte 
de războiul troian. 

Trei ani după asediul adevăratei Troie, care ținuse doar doi ani, Odiseu 
plecase în expediție alături de danaeni, sau ahei împotriva Egiptului sub 
domnia lui Ramses al III-lea. Raidul se sfârşise cu un dezastru. Odiseu 
fugise pe mare ca să scape cu viaţă şi, împotriva voinţei lui, făcuse un lung 
voiaj care ţinuse trei ani, în cursul căruia vizitase Malta, Sicilia şi unele 
părți ale Italiei, tărâmuri necunoscute grecilor de pe vremea aceea. Nu-i 
întâlnise pe lestrigoni, eoli, pe Calipso, Circe sau Polifem. Pe soția lui o 
chemase într-adevăr Penelopa, dar nu fusese silit să ucidă nici un pețitor. 

În ce-i privea pe Ahile şi Hector, Odiseu îi ştia doar ca personaje 
principale ale unui cânt. Presupunea că amândoi fuseseră pelasgi, o 
populație stabilită în Elada peninsulară înainte de a fi fost cucerită de aheii 
sosiți din nord. Aheii adaptaseră cântul pelasgic la propriile lor scopuri, iar 
mai târziu barzii o încorporaseră în Iliada. Odiseu aflase despre Iliada şi 
Odiseea fiindcă întâlnise un erudit care ştia ambele epopei pe de rost. 

— Atunci, ce ne poţi spune despre Calul Troian? exclamă Sam, 
aşteptându-se ca la această întrebare să nu primească răspuns. Spre 


surprinderea lui, Odiseu nu numai că ştia de el, dar spuse că ideea îi 
aparținuse în întregime. Fusese o înşelătorie gândită într-un moment de 
disperare şi ar fi trebuit să dea greş. 

Asta îl uimi cel mai mult pe Sam. Erudiţii făcuseră front comun pentru a 
respinge veridicitatea acestei istorii, susținând că era o imposibilitate 
strigătoare la cer. S-ar fi cuvenit să aibă dreptate, întrucât ideea părea într- 
adevăr trasă de păr şi părea cu totul improbabil ca aheii să fie atât de proşti 
construind calul, iar troienii îndeajuns de dobitoci lăsându-se păcăliți. Dar 
calul de lemn existase, iar aheii pătrunseseră în oraş ascunşi înăuntrul lui. 

Von Richthofen ascultă discuţia celor doi. Sam socoti că Joe şi Lothar ar 
trebui să ştie despre Etic, deşi acesta îl sfătuise să nu spună nimănui. Dacă 
n-o făcea, multe dintre hotărârile pe care le va lua Sam vor rămâne 
neînţelese chiar şi celor mai apropiaţi asociaţi. Pe de altă parte, Sam simţea 
că, destăinuind secretul şi către alții, îi va arăta Eticului cine era sufletul 
întregii acțiuni. Un gest copilăresc, la urma urmei, dar Sam se lăsă pradă 
imboldului. 

Cu excepția lui Joe care dormea deja, Sam le ură tuturor noapte bună şi 
se întinse pe patul improvizat. Deşi era foarte obosit, nu reuşi să adoarmă. 
Amintind de o tornadă care încearcă să treacă prin gaura cheii, sforăiturile 
şuierătoare ale lui Joe nu-l ajutară nicidecum să alunge insomnia. În plus, 
emoțiile legate de evenimentele următoarei zile îl țineau încordat de pe 
acum, făcându-l să-şi simtă creierul vibrând. Avea să fie o zi istorică, asta 
dacă se va găsi cineva să scrie istoria planetei. Sigur, vor exista hârtie, 
cerneluri, creioane, chiar şi o tiparniţă. Uriaşa Navă Fluvială va publica o 
revistă săptămânală. 

Va apărea o carte care va povesti cum a fost adâncită groapa prin 
detonarea rachetelor capturate de pe nava lui von Radowitz. Poate vor da de 
fier chiar mâine; trebuia să se întâmple aşa. 

La toate acestea se adăuga îngrijorarea în ce-l privea pe Regele Ioan, 
vicleanul mereu zâmbitor. Doar Dumnezeu ştia ce punea la cale mintea 
aceea şireată. Puțin probabil că loan va încerca ceva josnic înainte de 
construirea vaporului, iar clipa asta era departe, peste ani şi ani. 
Deocamdată nu avea nici un motiv de neliniște. Cu toate acestea, Sam se 
frământa de pe acum. 

Sam se trezi brusc, simţindu-şi inima bătând de parcă i-ar fi fost călcată 
în picioare de vreun monstru apărut în coşmarul pe care-l avusese. Prin 
spatiile libere dintre tulpinile de bambus şi pe lângă pânza atârnată la intrare 
pătrundea un aer umed. Ploaia răpăia pe acoperişul din frunze, iar dinspre 
munţi se rostogoli cu ecou bubuitul unui tunet. Joe, pe de altă parte, 
continua să sforăie bubuitor în legea lui. 

Sam se întinse, apoi scoase un țipăt şi se ridică în şezut. Atinsese pe 
cineva. Fulgerul îndepărtat mai îndulci bezna din interiorul colbei, lăsând 
să se zărească silueta neclară a cuiva care stătea ghemuit lângă pat. 

Sam auzi o voce baritonală: 

— Nu spera ca titantropul să-ți vină în ajutor. M-am îngrijit eu să nu se 
trezească înainte de răsăritul soarelui. 

Sam îşi dădu seama astfel că Eticul putea vedea şi pe întuneric. Îşi scoase 
o țigară de foi din sertarul măsuţei pliante şi întrebă: 

— Te deranjează dacă fumez? 

Răspunsul Necunoscutului Misterios întârzie atât de mult, încât Sam 
rămase pe gânduri. Licărul firului încins al brichetei lui Sam nu putea fi 
destul de puternic pentru a dezvălui trăsăturile bărbatului şi probabil că 
purta mască pe faţă. Oare nu suporta mirosul țigării de foi ori al tutunului în 
orice formă? Ezita să o spună răspicat fiindcă acest amănunt îl putea da de 
gol? Faţă de cine? Faţă de ceilalți Etici care ştiau că au un renegat printre 
ei? Erau doisprezece la număr, cel puţin aşa afirmase Necunoscutul. Dacă 
aceştia ar fi aflat că el, Sam Clemens, ar fi fost contactat de unul de-ai lor, 
căruia nu-i plăcea mirosul de tutun, atunci ar fi ştiut pe dată despre cine era 
vorba. 

Sam nu-şi exprimă bănuielile cu voce tare. Le va păstra pentru sine 
pentru a se sluji de ele mai târziu. 

— Fumează, spuse Necunoscutul. Deşi nu-l văzu şi nici nu-l auzi 
mişcându-se, Sam avu impresia că se trăsese puţin înapoi. 

— Care-i scopul acestei vizite neaşteptate? întrebă Sam. 

— Să te anunţ că nu ne vom putea vedea multă vreme. Nu vroiam să 
crezi că te-am părăsit. Trebuie să plec cu treburi pe care nu le-ai înțelege 
chiar dacă ți le-aş explica. Va trebui să te descurci singur. Dacă lucrurile vor 
merge prost în ce te priveşte, nu voi putea interveni nici măcar pe ascuns. 
Deocamdată, cu ce ai, poţi lucra cel puţin un deceniu. Vei fi nevoit să-ți 
foloseşti imaginația pentru a rezolva multe probleme tehnice care vor 
apărea. Eu nu-ţi mai pot furniza metale ori materiale trebuincioase sau să te 


scot din încurcăturile pe care le vei avea cu invadatorii. Am riscat destul 
aducându-i meteoritul şi spunându-ţi unde sunt bauxita şi platina. Mai 
există şi alți Etici, nu Cei Doisprezece, ci din eşalonul doi, care te vor 
supraveghea, însă ei nu vor interveni. Nu vor socoti că vaporul periclitează 
Planul. Ar prefera, bineînţeles, să nu ai fier, iar când vei „descoperi” platina 
şi bauxita se vor supăra de-a binelea. Vor ca voi, pământenii, să vă 
continuaţi dezvoltarea psihică, nu tehnologică. Dar nu-şi vor băga nasul în 
ceea ce faceţi. 

Sam simţi un fior. Deşi îl ura pe Etic, îşi dădu seama pe neaşteptate că 
ajunsese să se bizuie mult pe sprijinul lui moral şi material. 

— Sper să nu păţim nimic, spuse Sam. Astăzi era cât pe ce să pierd mina 
de fier. Dacă n-ar fi fost Joe şi individul acela, Odiseu... la stai puţin! se 
lumină el deodată. Odiseu mi-a spus că Eticul cu care a vorbit era femeie! 

Din întuneric se auzi un hohot reţinut de râs. 

— Ce-nseamnă asta? 

— Ori nu eşti singurul renegat, ori îți poţi schimba vocea. Ori poate nu- 
mi spui adevărul. Pesemne sunteți amestecați cu toții în chestia asta şi 
fiecare ne îndoapă cu minciuni pentru a-şi realiza propriile maşinațiuni. Am 
devenit nişte biete unelte în mâinile voastre. 

— Nu te mint! Şi nici nu-ți pot confirma bănuielile. Dacă tu, ori ceilalți 
pe care i-am ales, veți fi descoperiți, relatările voastre îi vor ameţi pe 
semenii mei. 

Se auzi un foşnet. 

— Acum trebuie să plec. Rămâi singur. Mult noroc. 

— Stai! Ce se-ntâmplă dacă dau greş? 

— Se va găsi altcineva să construiască vaporul, dar am motive să sper că 
o vei face tu însuţi. 

— Deci nu-s decât o unealtă. Dacă ea se strică, o azvârli şi găseşti alta. 

— Nu-ţi pot asigura reuşita. Nu-s zeu. 

— Să vă ia naiba pe toţi! strigă Sam. De ce n-aţi lăsat lucrurile cum erau 
pe Pământ? Ne bucuram de pacea veşnică. Fără durere şi suferinţă. Fără 
trudă necurmată şi pătimiri. Am pierdut totul. Devenisem liberi, scăpasem 
de povara cărnii. Voi ne-aţi întemnițat din nou şi ne-aţi luat până şi dreptul 
de a ne sinucide. Moartea a devenit ceva de neatins. E ca şi cum ne-aţi fi 
zvârlit pe vecie în iad! 

— Situația nu-i chiar atât de rea, îl domol Eticul. Majoritatea o duceți 
mai bine decât înainte. Ori cel puţin la fel de bine. Ologii, orbii, diformii, 


bolnavii, flămânzi sunt sănătoşi şi teferi. Nu trebuie să trudiți sau să vă 
faceţi probleme pentru hrana zilnică şi cei mai mulţi mănâncă mai bine 
decât pe Pământ. Cu toate astea, în mare, sunt de acord cu tine. A fost o 
crimă, cea mai cumplită crimă, să vă resuscităm. Prin urmare... 

— O vreau înapoi pe Livy! strigă Sam, Şi pe fiicele mele! Decât izolate, 
adică separate una de alta pe vecie, le prefer moarte! Măcar nu m-aş mai 
chinui tot timpul gândindu-mă că ar putea suferi sau s-ar putea afla într-o 
situație cumplită. De unde să ştiu eu că nu-s violate, bătute, torturate? Răul 
e atotputernic pe planeta asta. Aşa se şi cuvine, fiindcă aici s-a strâns 
populația originală a Pământului! 

— Aş putea să te-ajut, spuse Eticul. Dar mi-ar lua ani întregi să le găsesc. 
Nu-ţi explic ce mijloace aş folosi, pentru că e prea complicat, iar eu trebuie 
să plec înainte ca ploaia să înceteze. 

Sam se ridică şi păşi înainte cu mâinile întinse. 

— Opreşte-te! îl avertiză Eticul. M-ai atins o dată. 

Sam se opri. 

— Ai putea să mi-o găseşti pe Livy? Şi pe fete? 

— O voi face. Pe cuvântul meu. Dar... dar dacă va dura ani în şir? Să 
presupunem că până atunci vei construi vaporul şi te afli la un milion de 
mile în susul Fluviului, iar eu te anunţ că ţi-am găsit soția, însă ea e la trei 
milioane de mile în aval. Îţi pot comunica locul, dar nu ţi-o pot aduce, așa 
că totul ar cădea în sarcina ta. Ce vei face într-o asemenea situație? Te vei 
întoarce şi-ţi vei pierde douăzeci de ani revenind de unde ai plecat? Ţi-ar 
îngădui echipajul să procedezi aşa? Mă-ndoiesc. Pe de altă parte, chiar dacă 
ai reuşi, nu vei avea certitudinea că ea va fi în locul indicat. Între timp ar 
putea fi ucisă şi transferată altundeva, chiar şi mai departe decât la început. 

— Să te ia naiba! urlă Sam. 

— ŞI, să nu uităm, continuă Eticul, oamenii se mai schimbă. Când o vei 
revedea, s-ar putea să nu-ți mai placă. 

— O să te omor! răcni Sam. Aşa să-mi ajute!... 

Rogojina din bambus de la intrare se dădu în lături. Necunoscutul se 
profilă pentru o fracțiune de secundă, o siluetă îmbrăcată în mantie 
semănând cu un liliac, având pe cap ceva ce aducea cu un dom. Sam strânse 
pumnii şi se strădui să rămână nemişcat ca un sloi de gheaţă, așteptând ca 
furia să se topească. Apoi începu să se învârtă prin colibă până când, în cele 
din urmă, azvârli ţigara cât colo: Avea un gust amărui; până şi aerul pe care- 
| respira îl râcâia pe gât. 


— Blestemaţi să fie! Lua-l-ar naiba! O să-mi construiesc vaporul, o să 
ajung la polul nord şi aflu eu ce se petrece! Şi-o să-l ucid! Pe toți o să-i 
omor! 

Ploaia se opri. De departe se auziră strigăte. Sam ieşi, gândindu-se 
îngrozit că Necunoscutul fusese prins, deşi i se părea imposibil. În acelaşi 
moment înțelese că vaporul însemna foarte mult pentru el şi că nimic nu 
trebuia să împiedice construcţia lui, chiar dacă s-ar fi putut răzbuna chiar 
acum pe Etic. Odată şi-odată trebuia să vină şi asta. 

Dinspre câmpie se apropiau câteva persoane luminându-şi calea cu torţe. 
Când ajunseră mai aproape, Sam distinse chipurile câtorva santinele şi pe 
cel al lui von Richthofen. Cu ei se aflau trei necunoscuţi. 

Purtau veşminte încropite din prosoape mari, prinse laolaltă cu cleme 
magnetice, care le cădeau amplu în jurul trupurilor. Faţa celui mai scund 
dintre necunoscuţi era umbrită de o glugă. Cel mai înalt era un bărbat cu 
faţa lungă, osoasă şi negricioasă, având un nas uriaş şi încovoiat. 

— Vreţi să intraţi în competiţie? întrebă Sam. În coliba mea doarme 
cineva care vă bate de departe la capitolul ăsta. 

— Nom d'un con! Va te faire foutre! spuse lunganul. Oriunde mă duc 
trebuie să mă las insultat? Asta-i ospitalitatea pe care o oferiţi oaspeților? 
Cum, am călătorit zece mii de leghe în condiții cumplite în speranţa să-l 
găsesc pe omul care să mă facă să mai simt o dată oţelul în mână doar 
pentru ca el să-mi dea cu tifla? Află, mişel ignorant şi insolent, că Savinien 
Cyrano al II-lea de Bergerac nu întoarce şi celălalt obraz. Dacă nu-ţi ceri 
scuze cu toată sinceritatea şi nu vorbeşti cu glas de înger, te voi străpunge 
cu nasul pe care-l batjocoreşti atât! 

Sam îşi ceru prea plecate scuze, spunând că nervii îi fuseseră puşi la grea 
încercare în bătălia abia încheiată. Se uită cu mirare la figura legendară şi se 
întrebă dacă nu cumva era şi el unul dintre cei doisprezece aleşi. 

Cel de-al doilea bărbat, zvelt, blond şi cu ochi albaştri, se prezentă drept 
Hermann Göring. Un os spiralat, luat de la un peşte de Fluviu, îi atârna de o 
sfoară petrecută pe după gât şi, după acest semn, Sam îşi dădu seama că era 
membru al Bisericii Celei de-A Doua Şanse. Asta însemna bucluc, fiindcă 
predicatorii ei propovăduiau pacifismul absolut. 

Cea de-a treia persoană îşi dădu gluga pe spate şi dădu la iveală un chip 
atrăgător cu păr lung şi negru legat într-un coc precum al zeiţei Psyche. 

Sam se bălăbăni pe picioare, cât pe ce să leşine. 

— Livy! 


Femeia tresări. Fără să scoată un cuvânt, făcu un pas spre el şi, părând 
palidă în lumina torţelor, îl privi. Se legănă nesigură pe picioare, dând 
impresia că va leşina dintr-o clipă în alta. 

— Sam, spuse ea pierdut. 

El înainta, însă ea se răsuci şi se agăță de Bergerac să se sprijine. 
Francezul o îmbrățişa şi se uită urât la Sam Clemens. 

— Curaj, mieluşica mea! Cât mă ai alături, n-o să-ți facă nici un rău. Ce 
reprezintă el pentru tine? 

Ea ridică ochii spre el cu o expresie care-l convinse pe Sam. Urlă şi ridică 
pumnul spre stelele care tocmai apăreau dintre nori. 

Vaporul naviga prin visul lui Sam ca un diamant sclipitor de douăzeci de 
milioane de carate. 

O asemenea navă nu mai existase şi nici nu avea să existe vreodată. 

Va fi botezată Nu se închiriază. Va fi atât de blindată şi de înarmată, încât 
nimeni nu 1-0 va putea lua. Şi nici nu va reuşi cineva s-o cumpere ori s-o 
închirieze. 

Numele scris cu litere mari şi negre strălucea pe corpul ei alb. NU SE 
ÎNCHIRIAZĂ. 

Miticul vapor va avea patru punți: cea a căldărilor, cea principală, de 
promenadă şi de aterizare pentru aparatul de zbor. Gabaritul navei va fi de o 
sută patruzeci şi cinci de metri şi cincisprezece centimetri. Traversul navei 
în dreptul apărătorilor pentru zbaturi va fi de douăzeci de metri. Pescajul 
mediu, cu nava încărcată, patru metri. Corpul va fi făcut din magnaliu sau 
poate din plastic. Coşurile vor scoate fum doar din când în când, fiindcă la 
bord se va afla un cazan cu aburi. Dar asta doar pentru a propulsa gloanţele 
mari din plastic din mitraherele cu aburi. Zbaturile uriaşe vor fi acţionate de 
motoare electrice de dimensiuni enorme. 

Nu se închiriază va fi singura navă din metal de pe Fluviu, unica 
propulsată de altă forţă decât cea a braţelor şi vâslelor sau a vântului şi-i va 
face pe toţi să se ridice în picioare pentru a privi lung, fie ei născuţi în anul 
2.000.000 î.e.n. sau în 2000 e.n. 

lar el, Samuel Clemens, va fi Căpitanul, cu C mare, fiindcă la bordul 
navei cu un echipaj de o sută douăzeci de oameni, va exista doar un singur 
Căpitan. 


Regele Ioan al Angliei se putea autointitula şi Amiral, dacă avea chef, 
deşi, după părerea lui Sam Clemens, trebuia să fie Secund, nu Amiral. lar 
dacă ar fi fost după voia lui Sam Clemens, Regelui loan — loan Fără-de- 
Țară, loan împuţitul, loan Perfidul, loan Destrăbălatul, Ioan Cocină-de- 
Porci — nici măcar nu 1 s-ar îngădui să pună piciorul pe punte. Fumând o 
tgară groasă de foi, purtând o şapcă albă şi îmbrăcat cu un kilt tot alb, la 
care se va adăuga un prosop aruncat peste umeri ca o mantie, Sam Clemens 
se va apleca peste sabordul tribord al timoneriei şi va urla: Fiți gata, 
neisprăviţilor! Puneţi mâna pe hoitul acela putred de imoralitate şi perfidie 
şi aruncaţi-l de pe schela de acces la bord! Nu-mi pasă dacă o să cadă-n 
Fluviu sau pe mal! Scăpaţi-mă de gunoiul ăla uman! 

Iar Prinţul loan va zbura peste balustrada punţii cazanelor. Şiretul Ioan, 
răcnind, suduind în engleza medie cu accent franțuzit sau în franceza anglo- 
normandă sau în esperanto. Apoi pasarela va fi ridicată şi vor răsuna 
clopotele, sirena va şuiera, iar Sam Clemens, aşezat în spatele pilotului, va 
da ordinul de pornire în voiaj. 

Călătoria! În susul Fluviului, pentru a naviga probabil douăzeci de 
milioane de mile vreme de patruzeci sau o sută de ani. Ce vapor, ce Fluviu, 
ce voiaj, cum nu îndrăznise a visa pe Pământ, de mult dispărutul Pământ! În 
susul Fluviului, singurul de pe lumea aceasta, pe unica navă de-o asemenea 
măreție, cu Sam Clemens drept La Sipestro, Căpitan, respectat ca La Estro, 
Şef. 

Cât de fericit era! 

lar după aceea, în vreme ce se îndreptau spre mijlocul Fluviului, doar 
pentru a testa curentul, mult mai puternic acolo, în vreme ce miile de 
oameni de pe mal făceau semne cu braţele sau chiuiau sau plângeau în urma 
navei, Samuel Langhorn Clemens, alias Mark Twain — Căpitan, Şef — văzu 
un bărbat cu o chică blondă şi cu umeri laţi făcându-şi loc prin mulțime. 

Bărbatul purta un kilt dintr-o pânză ce aducea cu un prosop, fixată cu 
cleme magnetice. Sandalele erau confecționate din pielea unui Balaur de 
Fluviu mare cât o balenă. În jurul gâtului gros şi musculos avea un şirag de 
vertebre de peşte cu corn, strălucitor colorate. În mâna uriaşă şi puternică 
strângea coada unei securi de luptă făcute din fier. Ochii lui albaştri 
spălăciți îl ţinteau pe Sam Clemens, şi faţa lată cu nas vulturesc era 
amenințătoare. 

— Mai repede! Mai repede! Viteză maximă drept înainte! răcni Sam 
Clemens către pilot. 


Zbaturile mari începură să se afunde în apă din ce în ce mai grăbite — 
pleosc — pleosc. În ciuda izolaţiei din fibră de sticlă, vibraţiile făcură 
puntea să tremure. Deodată, bărbatul blond, Erik Bloodaxe, Regele viking 
din secolul al X-lea, apăru în timonerie. 

Strigă la Sam Clemens în nordica veche: 7rădătorule! Căcărează de 
Ratatosk! Ti-am spus c-o să te-aştept pe malul Fluviului! M-ai trădat ca să 
scoţi fierul din steaua căzută şi să-ţi construieşti singur vaporul! 

Sam fugi din timonerie şi coborî pe scări, de pe o punte pe alta, până 
ajunse în labirintul din cală, dar Erik Bloodaxe rămânea mereu la doi paşi în 
urma lui. 

Sam Clemens alergă pe lângă motoarele electrice de dimensiuni colosale, 
intră în laboratorul de chimie, unde inginerii fabricau nitratul de potasiu din 
excremente umane şi-l amestecau cu sulf şi mangal pentru a obţine praf de 
puşcă. Înşfacă un aprinzător şi o lampă cu răşină, apăsă pe cursor şi din 
cutie ţâşni o sârma luminoasă, încinsă până la alb. 

Opreşte-te, altfel arunc toată nava în aer! strigă Sam. 

Erik încremenise, dar îşi rotea securea uriaşă pe deasupra capului. Rânji 
şi spuse: Își iubeşti vaporul mai mult decât orice altceva, chiar mai mult 
decât pe nepreţuita Livy! N-ai îndrăzni s-o ucizi! O să te despic drept în 
două cu securea şi-am să-ţi iau Vaporul! 

Nu! Nu! răcni Sam. Să nu-ndrăzneşti! Nu eşti în stare! Nu poți! Acesta-i 
visul meu, dragostea mea, pasiunea, viața, lumea mea! Nu! 

Nordicul se mai apropie cu un pas; securea vâjâi încă o dată pe deasupra 
capului. 

Nu sunt în stare? la priveşte! 

Sam privi peste umărul lui Bloodaxe şi văzu o umbră. Se apropie şi 
deveni o siluetă înaltă, fără chip. Era X, Necunoscutul Misterios, Eticul 
renegat care făcuse meteoritul să se prăbuşească în Fluviu pentru ca Sam să 
aibă fier şi nichel şi să-şi construiască nava pe această planetă săracă în 
minerale. Pentru a pluti în susul Fluviului, către Marea Polară de Nord, 
unde Turnul Ceţurilor, Marele Potir, sau cum s-o fi numit, era ascuns într-o 
pâclă îngheţată. Iar o dată ajuns acolo, împreună cu cei unsprezece oameni 
aleşi de X pentru împlinirea planului încă nerevelat, Sam va năvăli în turn 
pentru a afla — ce anume? Ce se găsea acolo. 

Necunoscutule! strigă Sam. Salvează-mă! Ajutor! 

Hohotul de râs şuieră precum vântul mării polare, transformându-i 
măruntaiele în cristale de gheaţă. 


Salvează-te singur, Sam! 

Ba nu! Nu! răcni Sam. Şi atunci deschise ochii şi ultimul geamăt se 
stinse. Ori visase că gemea? 

Se ridică în picioare. Patul era făcut din lemn de bambus, iar salteaua 
dintr-o țesătură de fibre de bambus, umplută cu frunze uriaşe de arbore de 
fier. Pătura era încropită din cinci prosoape legate între ele cu cleme 
magnetice. În camera care măsura aproximativ şase metri pătraţi, se aflau 
un pat lipit de un perete, un birou şi o masă cu tăblie rotundă, în jur de 
douăsprezece scaune, toate din lemn de bambus ori pin şi o oală de noapte 
din lut ars. Se mai găseau şi o găleată din bambus, pe jumătate plină cu apă, 
o cutie largă şi înaltă cu multe compartimente pentru suluri de hârtie, un 
suport conţinând fleşete din lemn de bambus şi pin cu vârfurile din cremene 
sau fier, arcuri şi săgeți din tisă, o secure de război din fier-nichel şi patru 
cuțite lungi din oţel. Pe perete se vedeau zece cuiere de care atârnau 
prosoape albe. Pe un cuier pentru pălării se afla o şapcă de ofiţer naval, 
confecționată din piele şi acoperită cu pânză albă şi subțire. 

Pe masă era potirul lui, un cilindru metalic de culoare cenuşie, având o 
toartă metalică. 

Pe birou erau împrăştiate sticluţe din sticlă, conținând cerneală neagră 
precum funinginea, un număr de tocuri din os şi unul din fier-nichel. 
Hârtiile de pe birou erau făcute din coajă de bambus, deşi mai existau 
câteva foi din pergament subțire extras de pe partea interioară a stomacului 
de peşte cu corn. 

Ferestrele din geam (sau iublouri, cum obişnuia el să le numească) se 
înşirau de jur împrejurul camerei. După câte ştia Sam Clemens, aceasta era 
singura casă care se putea mândri cu ferestre în întreaga Vale a Fluviului. 
Desigur, pe o rază de zece mii de mile, alta ca ea nu mai exista. 

Singura lumină venea din cer. Cu toate că încă nu se crăpase de zi, 
lumina era ceva mai puternică decât cea aruncată de luna plină pe Pământ 
Stele uriaşe şi multicolore împânzeau cerul, unele atât de mari, încât arătau 
ca nişte bucăţi rupte din lună. Între stele, dincolo de ele şi chiar în faţa 
unora mai strălucitoare, se întindeau văluri şi ghirlande sclipitoare. Erau de 
fapt nori cosmici formaţi din gaz, splendori ce-i fermecau pe oamenii 
sensibili la frumos care trăiau de-a lungul Fluviului. 

Sam Clemens îşi linse buzele, simțind în gură un gust acru după alcoolul 
pe care-l băuse cu o seară înainte şi gustul şi mai neplăcut al visului din care 
tocmai se trezise, apoi făcu câțiva paşi nesiguri prin cameră. Deschise ochii 


de-a binelea abia când ajunse la birou; îşi luă aprinzătorul şi apropie firul 
înroşit al acestuia de lampa cu untură de peşte aflată pe un suport din piatră. 

Deschise un iublou şi privi spre Fluviu. Cu un an în urmă n-ar fi văzut 
decât câmpia netedă, lată de aproape o milă şi jumătate, acoperită de iarbă 
scurtă şi aspră, de un verde aprins. Acum devenise un teren înfiorător, 
presărat cu movile de pământ, galerii adânci şi multe clădiri construite din 
bambus şi pin în care se aflau cuptoare din cărămidă. Acestea erau aşa- 
zisele oţelării, fabrica de sticlă, topitoriile, morile de ciment, forjele, 
atelierele de fierărie, arsenalele, laboratoarele şi fabricile de acid sulfuric şi 
azotic. La jumătate de milă depărtare se vedea un gard înalt din buşteni de 
pin care înconjura locul unde avea să construiască prima ambarcaţiune din 
metal. 

În stânga lui licăreau câteva lămpi de lipit. Oamenii săpau chiar şi 
noaptea pentru a scoate hălci mari de siderit din pământ, producând piese 
din fier-nichel. 

În spatele său se aflase o pădure formată din arbori de fier înalţi de trei 
sute de metri, pini roşii, stejar negru şi alb, tisă şi desişuri de bambuşi. Toate 
aceste specii se înălțaseră cândva pe poalele dealurilor; se putea spune că, în 
general, dealurile rămăseseră la locul lor, însă arborii, în afara celor de fier, 
dispăruseră. Doar giganticii arbori de fier rezistaseră securilor mânuite de 
oamenii lui Clemens. Ierburile înalte fuseseră tăiate şi fibrele lor, tratate 
chimic, deveniseră hârtie şi frânghii, însă rădăcinile lor se dovediseră atât 
de rezistente şi de încâlcite, încât nu avuseseră nici un motiv să le mai 
scoată din pământ. Truda şi materialele necesare smulgerii rădăcinilor 
costase imens. Nu era vorba de bani, fiindcă aşa ceva nu exista, ci de 
sudoare, piatră uzată şi unelte din oţel care se ciobiseră. 

Zona frumoasă cândva, cu nenumărați copaci, iarbă strălucitor de verde 
şi flori colorate crescute pe plantele căţărătoare care înveşmântau copacii, 
arăta acum ca un câmp de bătălie. Fusese silit să creeze urâţenie pentru a 
construi un vapor frumos. 

Sam tresări sub mângâierea vântului rece şi umed care bătea întotdeauna 
seara dinspre amonte. Tresări înfiorat şi de priveliştea dezolantă ce-i apărea 
în fața ochilor. Indiferent de părerea pe care o avea despre această lume, 
iubea frumuseţea şi ordinea firească a naturii şi îndrăgea aspectul de parc al 
văii. O făcuse să arate înfiorător din cauza visului său. Şi trebuia să extindă 
hidoşenia, deoarece morile şi fabricile lui aveau nevoie de tot mai mult 
lemn pe care să-l ardă, să-l transforme în hârtie ori mangal. Terminase până 


şi ultimele resurse ale statului şi aproape că epuizase şi ceea ce obținuse 
prin negoţ de la Cernskujo, aflat la nord şi Publiujo, la sud. Dacă vroia mai 
mult, trebuia să pornească război împotriva celor mai apropiaţi vecini ori să 
încheie înţelegeri pentru a achiziționa materiale de la state mai îndepărtate 
sau de peste Fluviu. Sau să le cucerească şi să ia de acolo tot lemnul. N-ar fi 
dorit să procedeze astfel; ura războiul din principiu, iar practic, abia de-l 
putea suporta. 

Dar dacă ţinea să aibă Vaporul, trebuia să procure lemn pentru a-şi 
menţine fabricile în funcțiune. 

Mai avea nevoie şi de bauxită, criolit şi platină dacă voia să construiască 
generatoare şi motoare din aluminiu. 

Cea mai apropiată sursă de astfel de materiale era în Soul City, statul 
aflat la douăzeci şi şase de mile în josul Fluviului, condus de Elwood 
Hacking, care ura albii. 

Până acum, Sam reuşise să dea arme din fier contra bauxită, criolit, 
cinabru şi platină. Chiar şi propriul stat al lui Sam, Parolando, avea mare 
nevoie de arme. Parcă vrând să împovăreze şi mai mult situația lui Sam, 
Hacking insistase ca Parolando să-şi folosească oamenii săi pentru 
extragerea şi transportul minereului. 

Sam oftă din rărunchi. De ce naiba nu dirijase Necunoscutul Misterios 
meteoritul să cadă exact lângă zăcământul de bauxită? Dacă ar fi fost aşa, 
când el şi vikingii lui Bloodaxe sosiseră în zonă imediat după căderea 
meteoritului, ar fi putut să pună mâna pe teritoriul pe care se afla în prezent 
Soul City. La sosire, Hacking ar fi fost silit fie să se alăture lui Sam, fie să 
plece în altă parte. 

În ciuda forţei pe care-o avea Necunoscutul, tot nu i-ar fi fost uşor să 
devieze un meteorit de o sută de mii de tone din fier-nichel de pe traiectorie 
pentru a-l face să cadă la numai douăzeci şi şase de mile de zăcămintele de 
bauxită şi alte minerale. În realitate, Necunoscutul îşi închipuise că nimerise 
drept la ţintă, înainte de a pleca în acea misiune despre care nu scosese o 
vorbă, îi spusese lui Sam că mineralele se aflau în susul Fluviului, toate pe 
o rază de şapte mile. Dar se înşelase. Asta îl făcea pe Sam să fie fericit şi, în 
acelaşi timp, furios. Era supărat fiindcă nu toate zăcămintele îi erau la 
îndemână, dar se bucura văzând că şi Eticii puteau greşi. 

Acest adevăr nu le era de nici un folos oamenilor întemnițați pe vecie 
între munţii înalți de 6000 de metri într-o vale lată de aproximativ 9,9 mile. 


Dacă Sam nu reuşea să-şi construiască Vaporul, se putea ca oamenii să 
rămână prizonieri mii de ani sau o eternitate. 

Sam se apropie de dulăpiorul din lemn de pin nevopsit, deschise uşa şi 
scoase o sticlă cu aspect opac. Conţinea aproape jumătate de litru de whisky 
donat de oamenii care nu obișnuiau să bea. Trase o duşcă zdravănă, se 
strâmbă, pufni, se bătu pe piept şi puse sticla la loc. Ha! Nimic nu-i ca o 
duşcă la început de zi, mai ales după ce te-ai trezit dintr-un coşmar pe care 
l-ar fi detestat până şi Marele Cenzor al Viselor. Asta numai dacă, Marele 
Cenzor l-ar fi iubit cât de cât şi ar fi dovedit puţin respect faţă de un bine 
cunoscut creator de vise, adică Sam Clemens. Pesemne că Marele Cenzor 
nu ţinea deloc la Sam. După toate aparențele, puţini îl mai îndrăgeau în 
ultimul timp. lar el, pentru a-şi construi nava, se vedea silit să facă tot soiul 
de lucruri neplăcute. 

lar Livy, cea care-i fusese soție pe Pământ vreme de treizeci de ani, îi 
făcea viaţa şi mai amară. 

Înjură, îşi mângâie mustaţa inexistentă, băgă din nou mâna în dulăpior şi 
scoase sticla. Mai trase o duşcă. Simţi lacrimi în ochi, dar nu-şi dădu seama 
dacă erau din pricina tăriei băuturii ori a lui Livy. Pesemne că în lumea asta 
de forţe complexe şi operațiuni misterioase — în care existau şi agenţi 
misterioşi — lacrimile se datorau şi unora şi altora. La toate astea se adăugau 
alte lucruri, pe care intuiţia nu se deranja să le detecteze în aceste momente. 
Intuiţia trebuia să mai aştepte până când mintea i se va mai limpezi şi 
atunci, cu un efort, va descoperi care sunt adevăratele probleme. 

Traversă covoraşele din fibre de bambus şi se uită afară pe iublou. Jos, la 
vreo şaizeci de metri, sub ramurile unui arbore de fier, se afla o colibă cu 
două încăperi de formă rotundă şi cu un acoperiş conic. În dormitor trebuia 
să fie Olivia Langdon Clemens, soția sa — fosta — şi lunganul, deşiratul, 
năsosul şi colțurosul Savinien Cyrano al II-lea de Bergerac, spadasin, 
libertin şi om de litere. 

— Livy, cum de-ai putut? se tângui Sam. Cum de te-a lăsat sufletul să-mi 
frângi inima, iubirea Tinereţiu Tale? 

Trecuse un an de când ea sosise însoțită de Cyrano de Bergerac. 
Rămăsese trăsnit, aşa cum nu 1 se întâmplase în cei şaptezeci şi patru de ani 
cât trăise pe Pământ şi în cei douăzeci şi unu de când se afla pe Lumea 
Fluviului. Dar îşi revenise. Mai bine zis, şi-ar fi revenit dacă nu l-ar fi 
tulburat şi altceva, dar nu atât de cumplit. Nimic nu se compara cu ceea ce-i 
făcuse Livy. La urma urmei, era explicabil ca ea să-şi găsească pe cineva în 


decurs de douăzeci de ani. Mai ales că era tânără şi frumoasă, plină de 
pasiune şi nu nutrise speranţa de a-l revedea vreodată. Chiar şi el trăise cu 
vreo cinci-şase femei şi nu se putea aştepta la fidelitate şi castitate din 
partea ei. Dar crezuse că, atunci când îl va vedea, îşi va abandona 
însoţitorul aşa cum te grăbeşti să azvârli din mână un fier încălzit la roşu. 

Nici pomeneală. Ea îl iubea pe Bergerac. 

De când apăruse din ceţurile Fluviului, aproape că nu fusese zi în care să 
n-o vadă. Îşi vorbeau destul de politicos şi uneori reuşeau să-şi iasă din 
carapace, râzând şi glumind aşa cum făceau şi pe Pământ. Alteori, prin 
sclipiri inconfundabile, ochii lor îşi spuneau că vechea iubire încă mai 
pâlpâia între ei. În alte ocazii, închipuindu-şi că dorul îi trecuse — de parcă 
ar fi fost apucat de nevricale, se gândise el mai târziu râzând, când de fapt îi 
venea să plângă — păşea spre ea, ca tras de un magnet, însă ea se apropia şi 
mai mult de Cyrano, dacă acesta se întâmpla să fie în preajmă, sau îl căuta 
din priviri dacă nu era. 

Livy îşi petrecea noapte de noapte cu nespălatul, grosolanul, năsosul, 
guşatul franțuz, care se dovedea în acelaşi timp fascinant, inteligent, 
spiritual, viguros, talentat şi inimitabil. „Broscoi viril”, bolborosi Sam. ŞI-l 
imagină sărind, orăcăind plin de dorinţă, către silueta eterică, delicată şi 
atrăgătoare a lui Livy; ţopăind şi orăcăind... 

Se cutremură. Nu-i slujea la nimic. Nu reuşea s-o uite cu totul nici măcar 
când îşi aducea aici femei în secret, deşi nu era nevoie să se ascundă. Chiar 
dacă mesteca gumă de visat, tot nu şi-o putea scoate din gând. Ca un făcut, 
parcă adusă de vânturile dorinței, Livy pătrundea cu şi mai multă forţă în 
mintea lui ca o mare zbuciumată de furtună. Frumoasa navă Livy, cu 
velatură albă umflată de vânt, copastia rotunjită şi forme aerodinamice şi 
elegante... 

Şi-i auzea râsul, acel clinchet delicat, lucrul pe care-l îndura cel mai greu. 

Se îndepărtă şi privi pe iublourile prova. Rămase lângă piedestalul din 
lemn de stejar şi timona cu spiţe mari pe care o sculptase el însuşi pentru 
Vapor. Încăperea aceasta era „timoneria” lui, iar cele două camere din spate 
constituiau texasul'”. Clădirea se afla pe partea de deal din imediata 
apropiere a câmpiei. Era aşezată pe piloni înalți de zece metri şi nu se putea 
intra în ea decât pe o scară sau o scară de salvare (ca să folosim un termen 
marinăresc) de la tribord sau printr-un sabord direct de pe dealul din spatele 
camerei texasului. Deasupra timoneriei se găsea un clopot mare, după câte 
ştia el, singurul de pe Lumea Fluviului. Când ceasul cu apă din colţ anunța 


ora 6:00, el bătea clopotul. Iar valea cufundată încă în întuneric se trezea la 
viață. 

Ceaţa încă plutea deasupra Fluviului şi a malurilor lui, dar reuşi să vadă 
forma uriaşă culcuşită a pietrei-potir situată la vreo milă şi jumătate pe 
panta ce ducea spre Fluviu. O clipă mai târziu văzu o bărcuţă ca de jucărie 
apărând din ceaţă. Două siluete săriră pe mal, apoi o luară la fugă spre 
dreapta. În lumina destul de puternică, Sam le urmări cu privirea, cu toate 
că uneori îi erau ascunse vederii de diferite clădiri. După ce siluetele ocoliră 
fabrica de olărie care avea două etaje, cei doi o tăiară drept spre dealuri. 
Abia acum îi pierdu din ochi, dar se părea că se îndreptau spre „palatul” din 
buşteni al lui Ioan Plantagenet. 

Serviciul de santinele din Parolando nu se ridica la înălțime. La fiecare 
sfert de milă, pe mal, se găsea câte o colibă înălțată din zece în zece metri, 
în care erau patru oameni de serviciu. Dacă vedeau ceva care le dădea de 
bănuit, aceştia erau instruiți să bată din tobe, să sufle în cornurile din os şi 
să-şi aprindă torţele. 

Să fi fost doi bărbați strecurându-se la adăpostul cetii pentru a duce veşti 
regelui loan, ex-regele Ioan, al Angliei? 

Cincisprezece minute mai târziu, Sam văzu o umbră furişându-se printre 
clădiri. Apoi sfoara legată de clopoţelul aflat la intrarea în timonerie se 
mişcă. Privi prin iubloul de la tribord. Văzu chipul unui alb. Spionul 
personal al lui Sam, William Grevel, renumit neguțător de lână, cetăţean din 
Londra, decedat în Anul Domnului 1401. De-a lungul Fluviului nu existau 
oi şi nici vreun alt mamifer în afară de om. Dar fostul neguţător dovedise 
aptitudini deosebite pentru spionaj şi-i plăcea să-şi petreacă nopţile trăgând 
cu urechea. 

Sam îi făcu semn să urce; Grevel alergă pe scară şi intră după ce Sam 
dădu în lături bârna ce bloca uşa masivă din stejar. 

— Saluton, leutenanto Grevel, spuse Sam în esperanto. Kio estas? 

(În traducere: „Bun venit, locotenent Grevel. Ce s-a întâmplat?) 

—Bonan matenon, Estro. Ciu Grasa fripono, Rego Johano, estas jus 
akceptita duo spionoj, îi răspunse Grevel. 

(În traducere: „Bună dimineaţa, Şefule. Ticălosul ăla gras, Regele Ioan, 
tocmai a primit doi spioni.”) 


Nici Sam, nici Grevel nu puteau înţelege engleza vorbită de celălalt, dar, 
cu rare excepţii, se descurcau foarte bine în esperanto. 

Sam zâmbi. Bill Grevel îşi dăduse drumul în jos de pe ramura unui 
arbore de fier, trecând exact pe deasupra capului unei santinele, iar apoi, 
coborând pe o frânghie, ajunsese pe marginea acoperişului clădirii cu două 
etaje. Trecuse prin dormitorul unde se odihneau trei femei şi se târâse până 
în capul scării. loan şi spionii lui, un italian din secolul al XX-lea şi un 
ungur din secolul al VI-lea, se aflau la masă imediat dedesubt. Cei doi îi 
prezentau rezultatele călătoriei lor în amonte. loan era furios, şi pe drept 
cuvânt. 

Ascultând raportul lui Grevel, Sam se înfurie şi el. 

— A încercat să-l asasineze pe Arthur al Noii Britannii? Ce are de gând 
să facă omul ăsta, să ne distrugă pe toți? 

Păşi nervos de colo-colo, se opri cât să-şi aprindă un trabuc şi continuă să 
măsoare încăperea. Când se mai potoli, îl invită pe Grevel să guste puţin vin 
şi o bucată de brânză. 

Ironia soartei, ajutată pesemne şi de Etici, care cine ştie ce alte lucruri la 
fel mai puseseră la cale, făcuse ca regele Ioan al Angliei şi nepotul pe care-l 
ucisese în mod josnic să se afle la o depărtare de doar treizeci şi două de 
mile unul de altul. Arthur, Prinţ al Britanniei de pe defunctul Pământ, îşi 
strânsese oamenii printre care se trezise într-un stat căruia îi dăduse numele 
de Noua Britannie. Pe teritoriul lung de zece mile peste care domnea trăiau 
foarte puţini britani, dar asta nu avea importanţă. Tot Noua Britannie se 
numea. 

Arthur aflase doar de opt luni că unchiul său îi era vecin. Călătorise 
incognito prin Parolando pentru a se convinge cu ochii lui asupra identității 
omului care-i tăiase gâtul şi-l azvârlise în Sena, după ce-i legase bolovani 
de picioare. Arthur vroia să-l captureze pe loan şi să-l țină în viață cât de 
mult posibil torturându-l în fel şi chip. Dacă l-ar fi ucis de-a dreptul, ar fi 
pierdut pe vecie prilejul de a se bucura pe deplin de gustul răzbunării. O 
dată ucis, loan avea să se trezească în următoarea zi undeva, pe malul 
Fluviului, la mii de mile depărtare. 

Arthur trimisese mesageri cerând ca loan să-i fie predat. Aceste pretenții 
fuseseră respinse, desigur, datorită simțului onoarei ce-l anima pe Sam, dar 
şi temerii că loan îl împiedica să fie de acord cu cererile lui Arthur. 

De astă dată, loan trimisese patru oameni să-l asasineze pe Arthur. Doi 
fuseseră ucişi; ceilalți doi scăpaseră doar cu răni uşoare. Acest lucru 


însemna invazie. Arthur nu căuta numai să se răzbune pe loan, ci şi să intre 
în posesia meteoritului din fier. 

Statul dintre Parolando şi Noua Britannie, o porţiune de paisprezece mile 
de pe malul drept al Fluviului, era cunoscut sub numele de Pământul lui 
Chernsky, sau Cernskujo, în esperanto. Chernsky, colonel de cavalerie din 
Ucraina secolului al XVI-lea, refuzase alianţa cu Arthur. Dar statul imediat 
la nord de Noua Britannie era guvernat de Ieyasu. Ambiţios şi puternic, 
omul acesta întemeiase în 1 600 Şogunatul Tokugawa, cu capitala la Yedo, 
viitorul oraş Tokio. Spionii lui Sam afirmaseră că japonezul şi britanul se 
întâlniseră de şase ori, uneltind să pornească război. 

Pe de altă parte, la nord de statul leyasujo se afla Kleomenujo. Acesta din 
urmă era guvernat de Kleomenes, un rege al Spartei şi frate vitreg cu 
Leonidas, cel care rezistase în pasul Thermopile. Kleomenes îi întâlnise de 
trei ori pe leyasu şi Arthur. 

La sud de Parolando era o porţiune de unsprezece mile numită Publia, 
după regele ei, Publius Crassus. Publius fusese ofiţer în cavaleria lui Cezar 
în timpul campaniei din Galia. El părea să fie prietenos, deşi scosese un 
profit considerabil după ce-l lăsase pe Sam să-i taie pădurile. 

La sud de Publia se găsea Tifonujo, peste care domnea Tai Fung. una 
dintre căpeteniile lui Kublai Khan, care murise pe Pământ în urma unei 
căzături de pe cal. 

lar la sud de Tifonujo era Soul City, condusă de Elwood Hacking şi 
Milton Firebrass. 

Sam se opri şi se uită urât la Grevel pe sub sprâncenele stufoase. 

— Necazul cel mare e că nu putem face mare lucru, Bill. Dacă-i spun lui 
loan că ştiu de încercarea lui de a-l ucide pe Arthur care, după umila mea 
părere, merită să moară, atunci are să-şi dea seama că am spioni în casa lui. 
Iar el va dezminți totul, cerând să aduc martori, şi ştii ce-ar păţi şi ei şi tu. 

Grevel păli. 

— Nu-ţi pierde sângele rece, n-am de gând s-o fac. Nici vorbă. Singura 
soluţie e să ne ținem gura şi să fim cu ochii în patru. Numai că eu mă sufoc 
aici păstrând secretul. Omul ăsta îi întrece în josnicie pe toţi cei pe care i- 
am cunoscut şi dac-ai şti cât de larg mi-a fost cercul de cunoştinţe, 
incluzându-i între ele şi pe editori, mi-ai da dreptate. 

— loan nu-i decât un perceptor oarecare, spuse Grevel cu convingere, 
socotind că aceasta era o insultă supremă. Ceea ce pentru el era adevărat 


— Proastă zi am avut când a trebuit să mi-l aleg pe Ioan ca partener! 
mormăi Sam, pufăind din trabuc şi întorcându-se spre Grevel. Dar dacă nu 
l-as fi atras de partea mea, aş fi pierdut orice şansă de a avea fier. 

După ce-i mulțumi lui Grevel, se descotorosi de el. Cerul de deasupra 
munților de peste Fluviu căpătase o tentă roşiatică. Curând, întreaga boltă 
cerească avea să devină rozalie pe margini şi albastră în rest, dar mai era 
până să vadă soarele răsărind de dincolo de munţi. Pietrele-potir urmau să 
se descarce înainte de răsărit. 

Se spălă pe faţă într-un lghean, îşi pieptănă părul roşcat şi des peste cap, 
îşi întinse pastă de dinţi cu degetul peste dinți şi gingii şi scuipă. După 
aceea îşi luă centura cu patru teci şi o punguţă care se legăna de o cureluşă 
şi se încinse. Îşi puse un prosop lung pe umeri drept capă, îşi luă bastonul 
din stejar îmbrăcat în fier şi potirul. Cobori scările. Iarba era încă umedă. În 
fiecare noapte, vreme de jumătate de oră, ploua, iar valea nu se zvânta decât 
după răsăritul soarelui. Dacă microbi şi viruşii n-ar fi fost eradicaţi 
complet, jumătate din oamenii care trăiau pe Valea Fluviului ar fi murit 
demult de pneumonie şi gripă. 

Sam era din nou tânăr şi plin de vigoare, dar mişcarea tot nu-i plăcea. De 
fiecare dată când mergea pe jos, se gândea la calea ferată pe care ar fi vrut 
s-o construiască de acasă până la malul Fluviului. Dar asta i-ar îngrădi 
libertatea de mişcare. De ce n-ar construi, în schimb, un automobil al cărui 
motor să funcționeze pe bază de alcool obținut din lemn? 

Se trezi curând înconjurat de oameni; nu mai prididea să salute în dreapta 
şi-n stânga: Saluton! şi Bonan Matenon! Când ajunse la mal, îi dădu potirul 
său unui om care să-l aşeze pe platforma adâncită a stâncii sure, în formă de 
ciupercă. În adâncitură se aflau deja aproape şase sute de potire, iar 
mulțimea se retrase la o distanță respectabilă. Cincisprezece minute mai 
târziu, din rocă ţâşni un fulger însoțit de un zgomot asurzitor. Flăcările 
albastre se înălțară până la şapte-opt metri înălțime, iar tunetul răsună 
puternic, stârnind ecouri dinspre munţi. Păstrătorii de potire numiţi pentru 
acea zi urcară pe stâncă şi înmânară cilindrii posesorilor lor. Sam porni cu 
al său către timonerie, iar pe drum se întrebă de ce nu delega pe cineva să i-l 
aducă în fiecare zi. În realitate, fiecare om era atât de dependent de potir, 
încât nu-l putea încredința altcuiva, fiind tot timpul cu ochii pe el. 

Ajuns acasă, glisă capacul. În cele şase despărţituri se găseau micul dejun 
şi diverse bunătăţi. 


Potirul avea un fund fals în care era ascuns un convertor energie-materie 
şi meniuri programate. În acea dimineaţă primise ouă cu şuncă, pâine prăjită 
cu unt şi gem, un pahar cu lapte, o felie de pepene, zece ţigări, o porție de 
marijuana, un cub de gumă de visat, un trabuc şi o cană cu un lichior 
delicios. 

Se aşeză să mănânce cu mare poftă şi, ridicând ochii, simți un gust 
neplăcut în gură. Privind pe iubloul de la tribord (ca să nu mai aibă sub ochi 
uşa casei lui Cyrano), văzu un tânăr îngenuncheat. Ținându-şi ochii închişi 
şi mâinile împreunate, individul se ruga. Purta doar un kilt şi un os spiralat 
de Peşte de Fluviu atârnat de gât cu un şnur din piele. Părul îi era blond 
închis, faţa lată şi trupul musculos. Dar coastele începuseră să-i iasă în 
evidenţă. 

Credinciosul era Hermann Göring. 

Sam scăpă o sudalmă şi se ridică precipitat de pe scaun, dărâmându-l, îl 
ridică şi-şi mută micul dejun la masa rotundă din mijlocul camerei. 
Individul îi stricase pofta de mâncare în repetate rânduri. Sam nu suporta 
multe lucruri, dar pe ex-păcătoşi îi ura cel mai mult, iar Hermann Göring 
păcătuise mai abitir decât mulți alții şi acum, parcă pentru a-şi ispăşi 
păcatele, devenise mai sfânt decât oricare altul. Cel puţin aşa i se părea lui 
Sam, deşi Göring susținea că era, într-un fel, cel mai josnic dintre josnici. 

Du-te naibii cu umilinţa ta arogantă cu tot, spusese Sam. Ori măcar du-o 
cu vânt din pupa, că pute... 

Dacă n-ar fi existat Magna Carta, pe care o redactase chiar Sam (în ciuda 
protestelor Regelui loan, repetând în felul acesta istoria) de mult i-ar fi 
alungat pe Göring şi pe susţinătorii lui din Parolando. În fine, cel puţin de o 
săptămână. Dar Carta, constituția statului Parolando, cea mai democratică 
din istoria omenirii, prevedea libertatea religioasă şi libertatea neîngrădită a 
cuvântului. Aproape totală, mai precis. Trebuia să fie prevăzute anumite 
limite. 

Documentul pe care-l semnase cu mâna lui îi interzicea să-i împiedice pe 
misionarii Bisericii Celei de-A Doua Şanse să-şi exercite dreptul la predică. 

Cu toate astea, dacă Göring continua să protesteze, să țină cuvântări, să-i 
convertească şi pe alții la doctrina rezistenței paşnice, Sam Clemens nu-şi 
va vedea niciodată terminat vaporul. Hermann Göring făcuse din vapor un 
simbol; zicea că reprezintă trufia umană, lăcomia, înclinația spre violență şi 
lipsa de respect faţă de planurile pe care le concepuse Creatorul pentru 
lumea oamenilor. 


Omul nu trebuia să construiască Vapoare, ci mai curând temple 
impresionante pentru sufletul său. Omul nu avea nevoie acum decât de un 
acoperiş deasupra capului, ca să nu-l plouă, şi pereți subțiri pentru a se 
bucura din când în când de puţină intimitate. Omul nu mai era nevoit să-şi 
câştige existența prin sudoarea frunţii. Alimentele şi băutura îi erau oferite 
de-a gata, fără să fie obligat să dea nimic în schimb, nici măcar să se arate 
recunoscător. Omul avea acum timp pentru a-şi hotărî destinul. Dar nu 
trebuia ca el să-i calce pe alții în picioare, să-i lipsească de bunuri, iubire 
sau demnitate. Trebuia să dovedească respect față de ceilalți şi de sine 
însuşi. Dar nu putea face asta prin hoţie, tâlhărie, violenţă, dispreţ. Trebuia 
să... 

Sam îi întoarse spatele. Göring nutrea sentimente frumoase pe care Sam 
le împărtăşea. Numai că Göring se înşela dacă îşi închipuia că, lingând 
picioarele celor care-i aduseseră pe oameni acolo, va contribui la naşterea 
unei Utopii sau la salvarea sufletelor. Umanitatea fusese trasă din nou pe 
sfoară; era folosită, maltratată şi pervertită. Resuscitarea, reîntinerirea, lipsa 
bolilor, mâncarea, băutura şi fumatul pe gratis, absenţa obligaţiei de a 
munci din greu şi a necesităților economice, toate erau iluzii, reprezentau 
acadele pentru ademenirea omenirii, aflate în faza copilăriei, către o alee 
întunecoasă unde... Unde, ce? Nu avea idee. Însă Necunoscutul Misterios 
spusese că omenirea era atrasă în cea mai mare înşelătonie imaginabilă, 
chiar mai crudă decât cea reprezentată de viaţa pe Pământ. Omul fusese 
resuscitat şi plasat pe această planetă ca subiect al unui uriaş studiu 
academic. Asta era tot. lar după încheierea studiilor, Omul se va întoarce 
din nou în beznă şi uitare. Înşelat iarăşi. 

Dar ce avea de câştigat Necunoscutul spunând asta celor câţiva oameni 
pe care-i selectase? De ce nu alesese un număr mai mic pentru a-l ajuta să-i 
înfrângă pe egalii săi, Eticii? Ce urmărea de fapt? Oare îi minţea pe Sam, 
Cyrano, Odiseu şi pe ceilalți, pe care Sam încă nu-i cunoscuse? 

Sam Clemens habar n-avea. Era la fel de neştiutor ca şi pe Pământ. Nu 
ştia decât una şi bună: voia să aibă vaporul. 

Ceaţa se ridicase; perioada destinată micului dejun se încheiase. Verifică 
ceasul cu apă şi sună din clopotul cel mare de la timonerie. Imediat ce 
încetă să bată, începură fluierăturile sergenților. Pe întreaga suprafaţă a 
porțiunii late de zece mile, cunoscută şi sub numele de Parolando, se auzeau 
tuituri stridente. Apoi se auzi răpăitul tobelor şi oamenii din Parolando îşi 
începură ziua de muncă. 

În Parolando trăiau 17.000 de oameni, însă Vaporul avea să ia la bord 
doar o sută douăzeci. Dintre ei, douăzeci erau deja siguri că se vor îmbarca. 
Aceştia erau Sam şi Joe Miller, Lothar von Richthofen, van Boom, de 
Bergerac, Odiseu, trei ingineri, Regele Ioan, plus femeile cu care împărțeau 
colibele, cărora li se făcuseră promisiuni de călătorie. Restul aveau să afle 
cu câteva zile înainte de plecare dacă trudiseră degeaba sau nu. La vremea 
cuvenită, numele acestora vor fi trecute pe bilete de hârtie care se vor 
introduce într-o cuşcă mare din sârmă. Ea se va roti, iar apoi Sam, legat la 
ochi, o va opri şi va extrage, unul după altul, o sută de nume. Aceşti 
norocoşi vor forma echipajul vaporului Nu se închiriază. 

Acesta va avea de călătorit aproximativ cinci milioane de mile, dacă 
puteau da crezare vorbelor Necunoscutului. Socotind că ar parcurge în jur 
de 335 de mile în douăzeci şi patru de ore, vaporului i-ar lua mai bine de 
patruzeci şi unu de ani pentru a ajunge la capătul Fluviului. Dar nu putea 
parcurge zilnic această distanță, desigur. Echipajul va trage la mal pentru a- 
şi petrece vacantele pe uscat şi pentru efectuarea reparațiilor. Vaporul putea 
suferi uzuri, deşi Sam plănuia să ia cu sine multe piese de schimb. O dată 
aflată în marş, nava nu se mai putea întoarce pentru piese de schimb şi nici 
nu le putea găsi în altă parte. Nu vor mai descoperi nicăieri metal pentru aşa 
ceva. 

Lui Sam îi venea greu să creadă că va avea aproape o sută patruzeci de 
ani când va ajunge la izvoarele Fluviului. 

Dar ce însemna asta când îl aşteptau mii de ani de tinereţe? 

Privi prin iublourile babord. Câmpia era înțesată de oameni care coborau 
dinspre dealuri către fabrici. Dealurile din spatele său erau împânzite de 
alții, aflați în drum spre fabricile de pe dealuri. O mică armată lucra la 
barajul din nord-vest, de lângă poalele munţilor. Între două dealuri înalte se 
ridica un zid din beton pentru a zăgăzui apa unui pârâu care-şi avea izvorul 
aproape în vârful muntelui. Când lacul format în spatele barajului va ajunge 
la cota maximă, surplusul de apă va fi folosit pentru acţionarea 
generatoarelor electrice capabile să furnizeze energie morilor. 


Deocamdată, energia electrică necesară provenea de la o piatra-potir. Un 
transformator coborâtor de tensiune de dimensiuni uriaşe, construit din 
aluminiu, prelua energie de trei ori pe zi, o transmitea prin fire foarte groase 
tot din aluminiu către un dispozitiv mare cât o clădire cu două etaje, 
cunoscut sub numele de batacitor. Acesta era o descoperire electronică de la 
sfârşitul secolului al XX-lea, care înmagazina sute de kilovolți într-o sutime 
de microsecundă şi o putea elibera la orice putere, începând cu o zecime de 
volt şi terminând cu o sută de kilovolţi. Era prototipul de batacitor care va fi 
instalat pe vapor. În prezent, energia era consumată în primul rând de un 
dispozitiv de tăiere construit de van Boom, care tăia bucăţile de fier-nichel 
scoase la lumină din mina de pe câmpie. Energia putea fi folosită pentru 
topirea metalului. Aluminiul pentru fire şi batacitorul fuseseră fabricate cu 
eforturi şi costuri deosebite, din silicat de aluminiu, extras din lutul aflat sub 
rădăcinile ierbii de la poalele munților. Dar resursele se epuizaseră şi 
singura sursa exploatabilă din punct de vedere economic se afla acum în 
Soul City. 

Sam se aşeză la birou, trase un sertar şi scoase un ceaslov mare legat în 
piele de băşică de peşte, cu paginile din hârtie fabricată din fibre de 
bambus. Era jurnalul său, Memoriile unui Lazăr. Deocamdată folosea 
cerneală făcută din apă şi acid tanic obţinut din coajă de stejar şi cărbune 
chimic pur obținut din cărbune de lemn măcinat fin, aflat în suspensie, 
pentru a-şi nota întâmplările şi impresiile de peste zi. Când tehnologia din 
Parolando avea să atingă un nivel satisfăcător, va folosi înregistratorul 
electronic pe care 1-l promisese van Boom. 

Nici nu apucă să scrie câteva cuvinte, că auzi din nou răpăitul tobelor. 
Toba mare reprezenta liniile; tobele mici, punctele. Erau în codul Morse; 
limba, esperanto. 

Von Richthofen urma să tragă la mal peste câteva minute. 

Sam se ridică să privească din nou pe fereastră. Catamaranul pe care von 
Richthofen călătorise în aval cu trei zile în urmă se afla la jumătate de milă 
de mal. Prin iublourile de la tribord, Sam văzu un bărbat scund cu părul 
roşcovan ieşind pe porțile palatului din buşteni în care locuia Regele Ioan. 
În urma lui păşeau gărzi de corp şi tot soiul de linguşitori. 

Regele Ioan vroia să se asigure că von Richthofen nu-i transmitea vreun 
mesaj secret din partea lui Elwood Hacking. 

Fostul monarh al Angliei, în prezent părtaş la domnie în Parolando, purta 
un kilt pepit în roşu şi negru, un aranjament de prosoape care aducea cu un 


poncho, cizme înalte până la genunchi din piele roşie de Balaur de Fluviu. 
În jurul taliei purta o centură lată cu numeroase teci în care stăteau tot atâtea 
pumnale din oţel, o sabie scurtă şi o secure. Într-o mână ţinea un sceptru cu 
coroană, una dintre numeroasele surse de dispută între Sam şi Regele Ioan. 
Sam nu era dispus să consume metal pentru astfel de anacronisme inutile, 
dar loan insistase, iar Sam bătuse în retragere. 

Găsi o oarecare alinare când se gândi la numele acestei mici naţiuni. În 
esperanto, Parolando însemna „ţara pereche” şi numele rămăsese, fiindcă 
era guvernată de doi oameni. Dar Sam nu-i spusese lui loan că o altă 
traducere putea fi „Ţara lui Twain”. 

loan o luă pe o potecă din pământ bătătorit care ocolea clădirea joasă a 
unei fabrici, apoi ajunse la picioarele scării de la baza locuinţei lui Sam. 
Paza de corp, un individ mătăhălos, pe nume Sharkey, trase de frânghie şi 
clopotul cel mic slobozi un clinchet. 

Sam scoase capul pe uşă şi strigă: 

— Poftim la bord, loan! 

Ioan ridică ochii albaştri spălăciți spre el şi-i făcu semn lui Sharkey să 
urce înaintea lui loan se temea de asasini şi avea toate motivele. Pe de altă 
parte, se simţea ofensat că trebuia să vină acasă la Sam, însă ştia că von 
Richthofen îşi va prezenta raportul numai în faţa lui. 

Sharkey intră, cercetă timoneria lui Sam şi se uită prin cele trei încăperi 
ale texasului. Sam auzi un muget, la fel de grav şi de puternic precum al 
unui leu, venind dinspre ultimul dintre dormitoare. Sharkey reveni imediat 
ŞI închise uşa. 

— Chiar dacă-i bolnav, Joe Miller e-n stare să înghită la micul dejun trei 
boxeri profesionişti şi să mai ceară supliment, spuse Sam cu un zâmbet 

Sharkey nu-i răspunse. Făcu un semn în dreptul iubloului şi loan urcă 
fără să se mai teamă că va cădea pradă unei ambuscade. 

Catamaranul fusese tras pe uscat şi silueta delicată a lui von Richthofen 
traversa câmpia, ținându-şi potirul într-o mână şi bastonul de ambasador, 
confecționat din lemn, în cealaltă. Privind pe un alt iublou, Sam îl văzu pe 
lunganul de Bergerac conducând un pluton de soldați către zidul dinspre 
sud. Pe Livy n-o zări. 

loan intră. 

— Bonan matenon, Johano! îl întâmpină Sam. 

loan se simţea tare necăjit de faptul că Sam refuza să 1 se adreseze cu Via 
Rega Mosto — Maiestatea Voastră — atunci când erau singuri. La Konsulo — 


Consulul — era titlul corect al fiecăruia şi până şi acesta îi venea peste mână 
lui Sam, care-i încuraja pe alţii să i se adreseze cu La Estro, Şeful, fiindcă 
asta îl înfuria peste măsură pe loan. 

loan mormăi ceva şi se aşeză la masa rotundă. O altă pază de corp, un 
protomongol ciolănos şi impresionant prin musculatură, Zaksksromb, 
despre care se presupunea că murise cam prin anul 30.000 î.e.n., îi aprinse 
lui loan un trabuc uriaş. Zak, cum i se mai spunea, era, în afară de Joe 
Miller, cel mai puternic bărbat din Parolando. Unii susțineau că Joe Miller 
nu putea fi considerat om sau, cel puţin, sigur nu era homo sapiens. 

Sam se gândi că ar fi bine ca Joe să se dea jos din pat. Zak îi crea o stare 
de iritare. Dar Joe mestecase gumă de visat drept sedativ. În urmă cu două 
zile, dintre ghearele unei macarale scăpase o bucată mare de siderit în timp 
ce Joe trecea pe sub ea. Macaragiul susținea că fusese vorba de un simplu 
accident, dar Sam avea motive să se îndoiască. 

— Ai auzit ceva despre nepotul tău în ultima vreme? întrebă Sam şi pufăi 
din trabuc. 

loan nu tresări, însă ochii i se dilatară uşor. Îl privi pe Sam care se 
aşezase între timp în faţa lui la masă. 

— Nu. Era necesar? 

— Mă întrebam şi eu. M-am gândit să-l invit pe Arthur la o discuție. Nu 
înţeleg de ce doriți să vă ucideţi unul pe altul. Nu suntem pe Pământ, după 
cum bine ştii. De ce să nu dăm uitării vechile duşmănii? Ce dacă l-ai băgat 
într-un sac şi l-ai aruncat în estuar? Morţii cu morții, viii cu viii. Am putea 
să ne folosim de pădurile lui şi mai avem nevoie de calcar să producem 
carbonat de calciu şi magneziu. El are din belşug aşa ceva. 

Ioan îl fulgeră cu privirea, apoi îşi plecă ochii şi zâmbi. 

„Vicleanul loan”, gândi Sam. „Lunecosul loan. Josnicul loan.” 

— Pentru a obţine lemn şi calcar, va trebui să plătim cu oţel şi arme, 
răspunse loan. N-am de gând să-i îngădui nepotului meu să pună gheara pe 
mai mult oţel. 

— M-am gândit să abordez subiectul împreună cu tine, spuse Sam, 
fiindcă la amiază... 

loan se crispă. 

— Da? 

— Păi, m-am gândit să ridic problema în faţa Consiliului. S-ar putea să 
ajungem la vot. 

loan se linişti. 


— Zău? 

Sam se gândi: fi închipui că ai scăpat. Îi ai pe Pedro Ansurez şi pe 
Frederick Rolfe de partea ta şi un vot de cinci la trei în Consiliu înseamnă 
respingerea... 

Se gândi din nou să suspende Magna Carta, pentru a rezolva lucrurile 
care nu mai sufereau amânare. Dar asta ar fi însemnat război civil, adică 
sfârşitul visului său. 

Se învârti de colo-colo, în vreme ce loan îi descrise, cu voce tare şi cu 
detalii greţoase, modul cum o cucerise pe ultima blondă din viaţa lui. Sam 
se strădui să-i ignore vorbele; mereu se enerva când îl auzea pe omul acesta 
lăudându-se, deşi femeile care-i cedau lui loan nu puteau da vina pe alții 
pentru propria lor slăbiciune. 

Se auzi clinchetul clopoţelului. Sosise Lothar von Richthofen. Acum 
purta părul lung şi astfel, cu trăsăturile lui frumoase, oarecum slave, semăna 
cu un Göring mai puţin îndesat, dar mai atrăgător. Cei doi se cunoscuseră 
destul de bine în cursul primului război mondial, întrucât luptaseră sub 
conducerea baronului Manfred von Richthofen, fratele mai mare al lui 
Lothar. Acesta din urmă avea un caracter nestăpânit, direct şi agreabil, dar 
în această dimineaţă zâmbetele şi purtarea degajată dispăruseră. 

— Care-s veştile proaste? întrebă Sam. 

Lothar luă ceaşca de whisky oferită de Sam, o dădu pe gât şi spuse: 

— Sinjoro Hacking tocmai a încheiat construcția fortificațiilor. Soul City 
are acum de jur împrejur ziduri de şase metri înălțime şi trei grosime. S-a 
purtat urât cu mine, tare urât. M-a făcut ofejo şi honkio, cuvinte pe care nu 
le-am mai auzit.. Nu m-am deranjat să-i cer explicații. 

— Ofejo s-ar putea să vină de la englezescul ofay“, îl lămuri Sam, dar n- 
am auzit niciodată celălalt cuvânt. Honkio spuneai? 

— O să le auzi la tot pasul de-acum încolo, îl linişti Lothar, dacă o să ai 
de a face cu Hacking. lar de asta sunt sigur. După ce m-a potopit cu o 
sumedenie de vorbe jignitoare, mai ales la adresa strămoşilor mei nazişti, 
Hacking a trecut la treabă. Cât am trăit pe Pământ n-am auzit de nazişti, 
înţelegi, pentru că am murit într-un accident de avion în 1922. Părea că-l 
scosese ceva din sărite — poate că la început starea de nervozitate n-avea 
nici o legătură cu mine. Din tot ce a spus el, concluzia e că s-ar putea să 
întrerupă aprovizionarea cu bauxită şi alte minerale. 

Sam se rezemă de tăblia mesei până când realiză gravitatea situației. 

— Cred c-o să iau şi eu o doză de curaj, spuse el apucând sticla. 


— S-ar părea că Hacking nu-i prea încântat de structura populației 
statului său, continuă von Richthofen. Un sfert dintre ei sunt negri din 
Harlem care au murit între 1960 şi 1980, înţelegi, şi o optime, negri din 
Dahomey din secolul al XVIII-lea. Dar mai are un sfert de diverse origini: 
arabi wahhabi din secolul al XIV-lea, fanatici care încă mai susțin că 
Mahomed e profetul lor şi că se află aici doar pentru o scurtă perioadă de 
încercare. Mai e un sfert compus din caucazieni cu piele neagră, dravidieni, 
asiatici-indieni din secolul al XIII-lea şi o optime proveniți de pretutindeni 
şi din toate epocile. Din secolul al XX-lea există o oarecare majoritate de o 
optime. 

Sam dădu din cap aprobator. Deşi umanitatea resuscitată era formată din 
oameni care trăiseră începând cu anul 2.000.000 î.e.n. până în 2008, un sfert 
se născuseră după 1899, dacă estimările erau corecte. 

— Hacking vrea ca Soul City să fie populat exclusiv de negri. A spus că 
şi atunci când trăise pe Pământ nutrise convingerea că integrarea era 
posibilă. Tinerii albi din vremea lui se eliberaseră de prejudecățile 
părinților, iar el sperase. Dar în ţară nu sunt prea mulți dintre contemporanii 
lui albi. Iar arabii wahhabi îl scot din minți. Pe Pământ, Hacking a devenit 
musulman ştiai asta? Întâi a fost musulman negru, o varietate tipic 
americană. După aceea a trecut la adevăratul cult musulman, a făcu un 
pelerinaj la Mecca şi era foarte convins că arabii, cu toate că sunt albi, nu 
manifestau atitudini rasiste. Dar masacrul negrilor sudanezi de către cei de 
origine arabă şi istoria înrobirui negrilor de către arabi l-au tulburat. Oricum, 
aceşti wahhabi din secolul al XIX-lea nu sunt rasişti, ci doar fanatici 
religioşi care creează o mulțime de probleme. Hacking n-a spus lucrurilor 
pe nume, dar eu am stat acolo zece zile şi m-am convins cu ochi mei. 
Wahhabii vor să convertească întreaga populaţie din Soul City la tipul lor de 
religie şi, dacă n-o pot face pe cale paşnică vor recurge la vărsare de sânge. 
Hacking vrea să scape de ei şi de dravidieni, care se consideră superiori 
africanilor, indiferent de culoarea pielii. În orice caz, Hacking va continua 
să ne furnizeze bauxită dacă-i trimitem toți cetățenii noştri negri în 
schimbul wahhabilor şi a dravidienilor. Plus o cantitate sporită de arme din 
oțel. La care se adaugă o cotă mai mare de siderit brut. 

Sam gemu. Regele loan scuipă pe podea. Sam se strâmbă şi spuse: 

— Merdo, Johano! N-o să-i îngădui nici măcar unui Plantagenet să 
scuipe pe podeaua mea! Foloseşte scuipătoarea or ieşi afară! 


Văzându-l pe Regele loan că se burzuluieşte, făcu un efort să-şi 
domolească furia şi sentimentul de frustrare. Nu era momentul potrivit unei 
confruntări directe. Trufaşul ex-monarh nu va da înapoi în problema 
scuipatului, care era, la urma urmei derizorie. 

Sam făcu un gest prin care anula ieşirea de mai devreme şi spuse: 

— Să lăsăm asta. Scuipă după pofta inimii! Dar nu se putu abține să nu 
adauge: Atâta vreme cât mă voi bucura şi eu de acelaşi privilegiu în casa ta, 
desigur. 

loan mârâi şi băgă în gură o bucată de ciocolată. Vorbi morocănos şi 
indispus, ceea ce arăta că şi el se supărase, dar încerca să-şi stăpânească 
sentimentele. 

— Sarazinul ăsta, Hacking, a mers cam departe. Eu socot că i-am sărutat 
îndeajuns laba aceea neagră. Cererile lui au frânat construcția corăbiel... 

— A vaporului, loan, îl corectă Sam. E vapor, nu corabie. 

— Boato, smoato. Eu zic aşa, să cucerim Soul City, trecem toţi cetăţenii 
prin tăişul sabiei şi punem mâna pe minerale. Apoi vom putea fabrica 
aluminiul acolo. De fapt, tot în Soul City am putea construi şi vaporul. Şi 
pentru a fi siguri că nu ne mai supără nimeni, ar trebui să cucerim toate 
statele aflate între noi şi Soul City. 

loan cel nebun după putere. 

Cu toate acestea, Sam se simţi înclinat să-i dea dreptate, măcar în cazul 
de față. Peste aproape o lună, Parolando va poseda armele care să-i îngăduie 
să facă tocmai ce propunea loan acum. Numai că Publia avea o atitudine 
prietenoasă şi notele ei de plată nu se dovedeau împovărătoare, iar Tifonujo, 
deşi cerea un preţ cam mare, se lăsase lipsită de toți copacii. Era totuşi 
posibil ca ambele state să folosească fier-nichelul pe care-l primeau în 
schimbul lemnului pentru a face arme, astfel încât să atace Parolando. 

Pesemne că şi sălbaticii de peste Fluviu puneau la cale acelaşi lucru. 

— N-am terminat, reluă von Richthofen. Hacking a cerut ca schimbul de 
cetățeni să aibă loc pe baze egale, dar nu va încheia nici un acord în acest 
sens decât dacă trimitem un negru pentru a trata cu el. Zice că s-a simţit 
insultat pentru că m-aţi trimis pe mine, fiindcă eu aş fi prusac şi de viţă 
aristocratică până-n măduva oaselor. Dar va trece cu vederea jignirea, 
fiindcă de altceva nu suntem în stare, dacă-i vom trimite data viitoare un 
membru al Consiliului. Unul care să fie negru. 

Sam aproape că scăpă trabucul din mână. 

— N-avem nici un consilier negru! 


— Tocmai asta e! Cu alte cuvinte, Hacking ne sugerează să alegem unul. 

loan îşi trecu ambele mâini prin părul roşcat care-i ajungea până pe 
umeri, apoi se ridică în picioare. Ochii lui albaştri ardeau pe sub 
sprâncenele nisipii. 

— Sarazinul ăsta îşi închipuie că ne poate dicta cum să ne ocupăm de 
treburile noastre interne. Eu zic aşa: Război! 

— Nu, stai o clipă, dragă Johano. Ai toate motivele să fii furios, după 
cum spunea şi bătrânul fermier când a căzut în put, dar adevărul e că, deşi 
ne putem apăra foarte bine, nu suntem în stare să invadăm şi să ocupăm 
teritorii întinse. 

— Să ocupăm? strigă loan. Vom măcelări jumătate din populație şi o 
vom pune în lanţuri pe cealaltă! 

— loan, ăă, Maiestate, după moartea ta, lumea s-a schimbat mult. De 
acord, există alte forme de sclavie, mai subtile, dar n-aş vrea să ne certăm 
încercând a le defini. Aşa cum a spus şi vulpea către găini, n-are rost să 
facem tărăboi. O să numim încă un Consilier, pro tem”. ŞI-l trimitem să 
discute cu Hacking. 

— În Magna Carta nu există prevederi pentru Consilieri pro tem, 
interveni Lothar. 

— Putem modifica Magna Carta, sugeră Sam. 

— Va trebui să organizăm alegeri populare. 

loan pufni plin de dispreţ. El şi Sam Clemens avuseseră multe discuţii 
aprinse privind drepturile cetăţenilor. 

— Mai e ceva, spuse Lothar încă zâmbitor, dar pe un ton ce-i trăda 
exasperarea. 

— Hacking cere ca lui Firebrass să i se îngăduie să facă o inspecţie. Îl 
interesează în mod deosebit avionul nostru. 

loan începu să spumege. 

— Ne întreabă dacă primim bucuroşi un spion. 

— Nu ştiu, spuse Sam. Firebrass e şeful Statului Major al lui Hacking. S- 
ar putea ca el să-şi formeze o altă idee despre noi. E inginer, cred că a 
deținut o diplomă universitară în fizică. Am auzit de el. Lothar, tu ce-ai 
aflat? 

— Mi-a creat o impresie deosebită, recunoscu von Richthofen. S-a născut 
în 1974 la Syracuse, New York. Tatăl negru, mama jumătate irlandeză, 
jumătate indiană irocheză. A aparținut celui de al doilea grup care urma să 
coboare pe Marte şi a fost primul care a făcut ocolul planetei Jupiter. 


„Oamenii au reuşit şi asta”, se gândi Sam. „Au coborât pe Lună şi apoi 
pe Marte. Parcă-i ceva scos din paginile lui Jules Verne sau Frank Reade, 
Jr.. Fantastic şi, cu toate acestea, cu nimic mai prejos decât lumea în care ne 
aflăm. Sau, decât lumea simplă a anului 1910. Nimic nu putea fi explicat 
într-un mod care să satisfacă nevoia de înţelegere a omului.” I se părea 
incredibil. 

— Vom dezbate problema în şedinţa de azi a Consiliului, sugeră Sam, 
dacă nu ai nici o obiecție. Vom organiza alegeri generale pentru un consilier 
pro tem. În ce mă priveşte, îl propun pe Uzziah Cawber. 

— Cawber a fost sclav, nu? întrebă Lothar. Nu ştiu. Hacking a spus că nu 
vrea sclavi eliberați. 

Sclavul tot sclav rămâne, gândi Sam. Când un sclav se revoltă, ucide şi e 
ucis din pricina protestului său împotriva sclaviei — chiar dacă e resuscitat, 
el tot nu se consideră om liber. S-a născut şi a crescut într-o lume pătrunsă 
până-n străfunduri de esenţa sclaviei şi fiecare gând care-i trece prin minte, 
fiecare mişcare pe care-o face e afectată ori influenţată de sclavie. Cawber 
s-a născut în 1841 în Montgomery, Alabama, a învățat să scrie şi să 
citească şi a slujit ca secretar în casa fostului său stăpân, l-a ucis pe fiul 
acestuia în 1863, a scăpat şi a plecat către vest, devenind cowboy, lucru 
greu de înțeles, iar apoi miner. A fost omorât de o suliță sioux în 1876; 
fostul sclav ucis de unul care avea să devină sclav. Cawber e încântat de 
această lume — cel puţin aşa pretinde — fiindcă nimeni nu-l poate 
transforma sau lua ca sclav. Însă el este sclav al propriei lui gândiri şi al 
propriilor lui reacții. Chiar şi atunci când îşi ține capul sus, tresare dacă 
aude un plesnet de bici şi lasă capul în pământ fără ca măcar să-şi dea 
seama de asta... 

Oare de ce fusese readusă omenirea la viață? Bărbaţii şi femeile fuseseră 
distruşi de ceea ce se întâmplase pe Pământ şi nu vor reuşi nicicând să 
repare ce stricaseră. Membrii sectei A Doua Șansă susțineau că omul se 
putea schimba cu totul. Dar sectanţii erau o adunătură de mâncători de 
gumă de visat. 

— Dacă Hacking îndrăzneşte să spună ceva legat de sclavie, Cawber are 
să-l omoare, spuse Sam. Eu zic să-l trimitem pe el. 

Ioan ridică din sprâncenele nisipii în semn de mirare. Sam ştia ce gândea 
loan. Probabil că, într-un fel sau altul, se puteau folosi de Cawber. 

Sam aruncă o privire la ceasul de apă. 


— A venit vremea să facem turul de inspecție. loan, vrei să mă-nsoţeşti? 
Vin şi eu peste câteva clipe, spuse el şi se aşeză la birou să-şi noteze câte 
ceva în jurnal. 

Asta îi oferi lui loan prilejul de a ieşi primul, aşa cum merita un fost rege 
al Angliei şi al unei bune părți din Franţa. Sam se gândi că era ridicol să-şi 
facă probleme din pricina unor asemenea chestiuni de protocol, însă îl 
detesta atât de mult pe loan, încât nu suporta ca acesta să câştige nici măcar 
o victorie neînsemnată precum cea de acum. Preferă să mimeze că are de 
lucru decât să intre în conflict cu loan sau să iasă înaintea lui, declanşând 
astfel o criză de autoritate. 

Sam se grăbi să ajungă din urmă grupul care cuprindea cei şase Consilieri 
şi reuşi asta în fața fabricii de acid azotic. Trecură repede prin hale. 
Mirosurile degajate de acidul sulfuric şi cel azotic, de distilarea distructivă a 
lemnului pentru producerea de alcool, acetonă, creozot, terebentină şi acid 
acetic, băile pline cu formaldehidă şi tratarea excrementelor umane şi a 
lchenilor răzuiți de pe pereții munților pentru extragerea azotatului de 
potasiu, toate acestea, combinate, erau de ajuns pentru a face şi o hienă să 
verse ce-a mâncat la micul dejun. Consilierii se prăjiră şi asurziră în sala 
laminorului, în morile de măcinat, în forțele şi atelierele de fierărie. Se 
umplură din cap până în picioare de praful alb din morile de ciment şi de la 
fabrica de magneziu. În fabrica de aluminiu se prăjiră, asurziră şi respirără 
din nou aerul puturos. 

Armurăria, situată pe deal, nu funcţiona la ora aceea. În afara zgomotelor 
îndepărtate, era linişte. Dar frumuseţea dispăruse. Pământul fusese răscolit, 
copacii retezați, iar din coşurile fabricilor aflate în amonte fumul se ridica, 
negru şi înțepător, de-a lungul munților. 

În faţă le apăru van Boom, inginerul-şef care trăise la sfârşitul secolului 
al XX-lea şi era jumătate afrikander, jumătate zulus. Era un bărbat atrăgător, 
cu părul cârlonţat şi bine bronzat. Avea aproape un metru şi nouăzeci şi 
cântărea în jur de o sută zece kilograme. Se născuse într-o tranşee pe 
vremea Anilor Sângeroşi. 

Îi salută destul de cordial (ţinea la Sam şi tolera prezenţa lui Ioan), dar nu 
zâmbi ca de obicei. 

— E gata, spuse el, dar vreau să ţineţi seama de obiecțiunile mele. 
Jucăria e simpatică, face zgomot pe săturate, arată impresionant şi poate 
ucide. Dar reprezintă o risipă şi-i lipseşte eficienţa. 

— Te exprimi ca un membru al Congresului, îi reproşă Sam. 


Van Boom îi conduse pe uşa impunătoare a unei construcții din bambus 
şi le arătă arma din oţel aflată pe o masă. Apoi o ridică. Chiar şi în mâinile 
lui mari, pistolul era uriaş. Trecu pe lângă ei şi ieşi afară în soare. Sam îşi 
pierdu răbdarea. Întinsese mâna să ia arma, iar individul îl ignorase. Dacă 
van Boom vroia să facă o demonstraţie în aer liber, de ce nu spusese aşa de 
la bun început? 

— Inginerii ăştia! bolborosi Sam. Apoi ridică din umeri. i-ar veni mai 
uşor să atingi un catâr cu degetul între ochi decât să-i schimbi obiceiurile lui 
van Boom. 

Acesta ridică arma în aer, făcând metalul cenuşiu-argintiu să sclipească în 
razele soarelui. 

— Asta e pistolul Mark I, îi lămuri el. Numit astfel fiindcă l-a inventat 
Şeful. 

Supărarea lui Sam se topi ca gheaţa de pe Mississippi la vremea 
dezgheţului. 

— E o armă cu cremene, care se încarcă pe la culasă, poate trage foc cu 
foc şi are ţeava ghintuită şi capacitate de penetrare. Rămase cu arma în 
mâna dreaptă şi continuă: lată cum se încarcă. Se împinge înainte pârghia 
de blocare pe de partea stângă a ţevii. Acest lucru eliberează închizătorul 
culasei. Se apasă apoi în jos ţeava cu mâna stângă. Această mişcare împinge 
garda trăgaciului în pat, unde pavăza acționează ca braţ pentru armarea 
cocoşului. 

Băgă mâna într-o desagă atârnată de curea şi scoase un obiect mare şi 
cenuşiu de formă semisferică. 

— Acesta e un glonţ din bachelită sau formaldehid-fenol, o răşină, de 
calibrul şaizeci. Se împinge glontul, aşa cum vedeți, până când intră în 
ghidajele țevii. 

Apoi extrase din aceeaşi desagă un pachet lucios al cărui conținut era de 
culoare neagră. 

— Aceasta este o încărcătură de praf negru de puşcă învelit în azotat de 
celuloză. Curând vom avea cordită în locul prafului de puşcă. Asta, dacă 
vom folosi arma. Acum, introducem încărcătura în cameră cu capătul care 
conține amorsa înainte. Amorsa e un filament din hârtie azotată, impregnată 
cu praf de puşcă. După aceea ridic ţeava cu mâna stângă, în felul acesta, 
blocând-o în poziție de tragere. Acum Mark I este pregătit de tragere. Dar, 
în cazuri extreme, când amorsa nu ia foc, se poate turna praf în locaşul de 
lovire plasat puţin în faţa dispozitivului de ochire. Dacă se întâmplă să dea 


rateu, arma poate fi armată cu degetul mare. Trebuie remarcat că vrana de 
pe partea dreaptă a scutului apără faţa trăgătorului. 

Un om adusese o ţintă mare din lemn şi o fixase într-un cadru aşezat pe 
patru picioare. inta era aşezată la vreo douăzeci de metri. Van Boom se 
întoarse către ea, ținu pistolul întins înainte şi tinti prin mecanismul de 
ochire. 

— Daţi-vă înapoi, domnilor, îi sfătui el. Căldura degajată de trecerea prin 
aer va face să ardă stratul protector al glonţului şi va lăsa o dâră subțire de 
fum pe care o veţi putea vedea. Glonţul din plastic trebuie să fie de calibru 
mare din cauza greutății lui reduse. Dar acest lucru sporeşte rezistența 
opusă de aer la înaintare. Dacă hotărâm să folosim această armă, deşi eu mă 
opun cu toată convingerea, am putea să mărim calibrul la şaptezeci şi cinci 
pentru Mark II. Raza de lovire eficientă este de aproximativ cincizeci de 
metri, însă peste treizeci de metri precizia scade, şi nici până la distanţa asta 
nu ne putem lăuda cu rezultate prea grozave. 

Cremenea era în percutor. La apăsarea pe trăgaci, percutorul avea să cadă 
şi să zgârie suprafaţa aspră a frizei. Friza acoperea cavitatea de amorsare şi 
trebuia împinsă în faţă de cremene, lăsând liber filamentul amorsei 
încărcăturii de praf de puşcă. 

Se auzi un declic în clipa în care mecanismul de declanşare elberă 
cocoşul, urmă aprinderea instantanee a filamentului şi un bubuit. Declcul- 
flacără-bubuitul ținură cât ai spune clic-fâs-bum şi, între declic şi bubuitură, 
van Boom avu timp destul să şi aducă arma pe linia țintei după ce fusese 
azvârlită înapoi de lovitura cocoşului greu şi a cremenei. 

Într-adevăr, glonţul lăsă o dâră delicată de fum, care se risipi repede în 
vântul ce bătea cu aproximativ treizeci de kilometri pe oră. Van Boom sigur 
mai exersase tragerea, pentru că glonțul lovi ţinta aproape în centru. 
Pătrunse pe jumătate în lemnul moale de pin, se sfărâmă şi lăsă o gaură 
mare în urma sa. 

— Glonţul nu va pătrunde prea adânc în trupul unui om, spuse van 
Boom, dar va face o gaură mare. lar dacă loveşte în apropierea vreunui os, 
fragmentele lui l-ar sparge. 

În continuare, vreme de o oră, Consulii şi Consilierii fericiți traseră de 
zor unul după altul. Deşi puţin temător, pentru că până atunci nu mai văzuse 
vreo armă de foc, Regele loan se arătă deosebit de încântat. Cunoscuse 
praful de puşcă la vreo câţiva ani după ce fusese resuscitat, iar atunci 
văzuse doar bombe şi rachete. 


— Domnilor, spuse van Boom, dacă veţi continua tot aşa, veți termina 
toată provizia de gloanţe, şi confecționarea cere multă manoperă şi materie 
primă. Tocmai de aceea mă opun ideii de a face mai multe. Mai am şi alte 
obiecțiuni: unu, arma are precizie doar la distanţe mici; doi, încărcarea şi 
tragerea cer mult timp şi un arcaş bun poate doborî trei pistolari înainte ca 
aceştia să-şi reîncarce armele, rămânând în acelaşi timp în afara razei lor de 
acțiune. Pe de altă parte, gloanţele din plastic sunt irecuperabile, în vreme 
ce săgețile, da. 

— Toate astea-s vorbe fără noimă! îl puse Sam la punct. Simplul fapt că 
avem asemenea arme dovedeşte superioritatea noastră tehnologică şi 
militară. l-am speria de moarte pe jumătate din duşmani chiar înainte de 
începerea bătăliei. Pe de altă parte, uiţi cât timp îţi trebuie să pregăteşti un 
arcaş bun, iar pistolul poate fi mânuit după o lecţie destul de scurtă. 

— Adevărat, îl aprobă van Boom. Dar ar putea dobori pe cineva? Fiindcă 
veni vorba, mă gândeam să fac arbalete din oţel. Nu pot fi manevrate la fel 
de repede ca arcurile, dar nu necesită pregătire îndelungată, iar săgețile pot 
fi recuperate, iar acestea pot fi mult mai periculoase decât jucăriile astea 
zgomotoase şi puturoase. 

— Nici vorbă, domnule! spuse Sam. Nici să nu te gândeşti! Insist să 
producem cel puţin două sute de pistoale. Vom înarma un grup care se va 
numi Pistolarii din Parolando. Ei vor deveni spaima Fluviului — stai să vezi! 
O să te convingi curând! 

Deşi nu-i stătea în obicei, Ioan îl susținu pe Sam. Insistă ca primele 
pistoale să intre în posesia lui şi a lui Sam, iar următoarele douăsprezece în 
dotarea pazei lor de corp. Abia după aceea avea să fie organizat şi antrenat 
noul grup. 

Sam i se arătă recunoscător lui Ioan pentru sprijin, dar îşi spuse în gând 
să verifice oamenii care vor forma grupul de pistolari. Nu voia ca acesta să 
fie alcătuit cu precădere din oameni loiali lui loan. 

Van Boom nu se osteni să-şi ascundă nemulţumirea: 

— Să vă spun ceva! lau un arc bun din lemn de tisă şi douăsprezece 
săgeți şi mă aşez la cincizeci de metri. La un semnal, voi opt înaintați spre 
mine, trăgând după pofta inimii cu Mark I — iar eu vă voi dobori pe toți 


înainte să vă apropiaţi pentru a mă lovi! Facem târgul? Eu sunt gata să-mi 
risc viața! 

— Nu fi copil, îl sfătui Sam. 

Van Boom îşi dădu ochii peste cap. 

— Eu, copil?! Voi puneţi Parolando în primejdie — şi pe deasupra, 
vaporul — fiindcă vreţi pistoale cu care să vă jucaţi! 

— După ce sunt gata pistoalele, poţi să faci arcuri câte vrei, spuse Sam. 
Uite! Pentru Pistolari o să confecţionăm şi o armură. Asta o să te determine 
să-ţi schimbi părerea. De ce nu mi-a venit ideea mai devreme? Păi, oamenii 
noştri vor fi înveşmântaţi în oţel care va frânge armele epocii de piatră ale 
duşmanilor noştri de parcă ar fi paie. Să-i lăsăm pe ei să folosească săgeți 
cu vârf din cremene. Vor sări din platoşele de oţel, iar Pistolarii vor avea 
timp din belşug să tragă până-i vor goni pe duşmani dincolo de hotarele 
propriului lor stat! 

— Uitaţi că a trebuit să dăm în schimb minereu şi chiar arme din metal 
contra alimente şi materie primă, nu se lăsă van Boom. Duşmanul va avea 
săgeți cu vârfuri din oţel care pot trece şi prin armuri. Amintiţi-vă de Crecy 
şi de Agincourt. 

— Nimeni nu se mai poate înţelege cu tine, constată Sam. Cred că eşti pe 
jumătate turc, atât de încăpățânat ai devenit. 

— Dacă părerile dumneavoastră sunt reprezentative pentru rasa albă, 
atunci mă bucur că-s pe jumătate zulus, îi răspunse van Boom. 

— Nu fi arţăgos, îl îndemnă Sam. Să-ţi spun ceva, o să numim arma van 
Boom-Mark I. Ce părere a1? 

— Prefer să nu-mi leg numele de ea, se ţinu băţos inginerul. O să vă fac 
cele două sute de pistoale. Dar aş vrea să introduc în fabricație o versiune 
îmbunătățită, acea Mark II, despre care v-am vorbit. 

— Să producem întâi două sute din acestea, iar după aceea vom trece la 
Mark II, propuse Sam. N-aş vrea să pierdem prea mult timp tot încercând să 
obținem arma perfectă, pentru ca apoi să ne trezim dintr-o dată că nu avem 
nici una în caz de nevoie. Și totuşi... 

Vorbi pe îndelete despre Mark II. Avea o pasiune pentru dispozitivele 
mecanice. Pe Pământ inventase o serie de lucruri care îl făcuseră bogat. Şi 
mai era şi maşina de cules litere tip Paige, în care-şi îngropase — şi acesta 
era adevărul — toată averea pe care o agonisise din cărți. 

Sam se gândi la monstruoasa maşină de cules şi la modul în care-l 
adusese la sapă de lemn. Vreme de-o clipă, Paige şi Boom părură să se 


contopească şi se simți vinovat şi puţin îngrozit. 

Apoi van Boom se plânse în legătură cu materialele şi manopera investite 
în PAZ-I, prototipul aparatului de zbor. Sam nu-l luă în seamă. Plecă 
împreună cu ceilalți spre hangarul care se afla pe câmpie, la o milă 
depărtare de locuinţa sa. Aparatul era finisat parțial, dar la vremea primului 
zbor avea să arate la fel de scheletic şi de plăpând ca şi acum. 

— Seamănă cu unele avioane construite în 1910, constată von 
Richthofen. Când o să mă aşez în carlingă, o să rămân în bătaia vântului de 
la brâu în sus. Toată maşinăria asta seamănă mai mult cu o libelulă. 
Principalul scop e să testăm eficiența motorului pe bază de alcool obținut 
din lemn şi materialele folosite la fabricarea aparatului. 

Von Richthofen promise că în decurs de trei săptămâni va efectua primul 
zbor. Îi arătă lui Sam planurile pentru lansatoarele de rachete care vor fi 
aşezate sub aripi. 

— Avionul poate transporta circa şase rachete mici, dar va fi bun în 
primul rând pentru cercetare. Nu poate prinde o viteză mai mare de 
şaptezeci de kilometri pe oră împotriva vântului. Dar va fi plăcut să zbor cu 
el. 

Sam rămase dezamăgit că aparatul nu avea decât un loc. Aştepta cu 
nerăbdare să zboare pentru prima oară în viață — adică în a doua lui viață. 
Von Richthofen îl linişti însă, anunţându-l că următorul prototip va fi de 
două locuri, iar Sam va deveni primul pasager. 

— După ce-l testezi minuțios, spuse Sam. Se aştepta ca loan să 
protesteze, insistând ca el să fie plimbat primul. Dar se vedea limpede că 
Ioan nu era prea dornic să se ridice de la pământ. 

Făcură ultima oprire la şantierul naval, situat la jumătatea drumului dintre 
hangar şi locuința lui Sam. Ambarcaţiunea aflată în îngrăditura din buşteni 
de pin avea să fie terminată într-o săptămână. Balaurul de Fier I era 
prototipul amfibiu al şalupei care va intra în dotarea marelui vapor. Era o 
alcătuire minunată, făcută din magnaliu, lungă de aproape zece metri, de 
forma unui crucişător al Marinei Americane, având însă roți şi trei turele pe 
puntea ei zveltă. Acţionată cu abur şi arzând alcool obţinut din lemn, putea 
fi folosită pe apă şi pe uscat, avea un echipaj format din unsprezece oameni 
şi era, cel puţin aşa susținea Sam, invincibilă. 

Bătu uşor cu palma în corpul şalupei şi spuse: 

— De ce să ne facem probleme că n-avem arcaşi? Sau că avem numai 
asta? Cu o asemenea forță implacabilă putem sfărâma un regat. E dotată cu 


un tun acționat de abur cum n-a văzut nici Pământul, nici lumea asta. Are 
un cazan atât de mare fiindcă e propulsat de forţa aburului. 

Una peste alta, turul îl făcuse fericit. Adevărat, planurile pentru marele 
Vapor abia fuseseră schiţate, însă ele cereau timp. Pentru început, problema 
cea mai arzătoare era protejarea statului, iar pregătirile pentru construirea 
Vaporului îi dădeau o stare de bună dispoziţie. Îşi frecă mâinile satisfăcut şi 
pufăi dintr-o havană abia aprinsă, trăgând fumul verzui adânc în plămâni. 

lar apoi o văzu pe Livy. 

Iubita lui Livy, care bolise îndelung şi murise în cele din urmă în Italia în 
1904. 

Revenită la viaţă, tinereţe şi frumuseţe dar, vai, nu la pieptul lui. 

Păşea spre el ducându-şi potirul de toartă şi purtând un kilt tivit cu o 
bordură stacojie care-i venea până la jumătatea coapselor şi un văl străveziu 
drept sutien. Avea un trup încântător, picioare lungi, trăsături frumoase. 
Fruntea îi era înaltă şi de un alb strălucitor. Ochii, mari şi sclipitori. Buzele, 
pline şi arcuite; zâmbetul atrăgător; dinții, mici şi foarte albi. De obicei 
purta părul cu cărare, pieptănat atent, dar răsucit într-un coc. Acum ţinea 
după ureche o floare purpurie asemănătoare cu trandafirul care creştea pe 
plantele agățătoare care împodobeau arbori de fier. Salba de la gât era 
confecționată din vertebre spiralate de peşte cu corn. 

Sam simţi că 1 se strânge inima. 

Se legănă venind spre el, iar sânii îi jucau sub țesătura semitransparentă. 
Iat-o pe Livy a lui, care fusese întotdeauna atât de modestă, îmbrăcase 
rochii închise la culoare, fără decolteu şi lungi până la călcâie şi nu se 
dezbrăcase niciodată în faţa lui pe lumină. Acum Livy îi amintea de femeile 
pe jumătate despuiate din Insulele Sandwich. Avu un sentiment de jenă, ştia 
el de ce. Senzaţia de uşoară greață pe care-o trăise în prezenţa băştinaşilor 
se datorase atât nedoritei atracții pe care femeile o exercitaseră asupra lui 
cât şi repulsiei, fiecare dintre aceste stări fiind legată de cealaltă şi neavând 
vreo legătură cu localnicii per se. 

Livy crescuse într-un mediu puritan, dar asta n-o făcuse inflexibilă. Pe 
Pământ deprinsese să bea şi-i plăcuse berea, ba chiar fumase în câteva 
rânduri şi devenise oarecum păgână sau, mai curând, îşi arătase îndoiala 
față de dogmă. ÎI tolerase chiar şi pe el, care blestema mereu şi uneori, dacă 
se întâmpla să nu aibă fetele prin preajmă, îşi permitea să fie mai slobodă la 
gură. Acuzaţiile că ea îi cenzurase cărțile şi le făcuse astfel să-şi piardă din 
virilitate loveau în cine nu trebuia. Mai toată cenzura o aplicase chiar el. 


Da, Livy se dovedise întotdeauna adaptabilă. 

Poate depăşise măsura. Acum, după ce nu-l văzuse douăzeci de ani, se 
îndrăgostise de Cyrano de Bergerac. lar Sam trăia cu neplăcutul sentiment 
că franțuzul trezise în ea ceva ce i-ar fi stat şi lui în putere dacă n-ar fi fost 
atât de inhibat. Dar după aceşti ani petrecuți pe malul Fluviului şi după ce 
mestecase destulă gumă de visat, multe dintre reținerile dinainte 
dispăruseră. 

Dar era prea târziu. 

Doar dacă Cyrano ar fi dispărut... 

— Bună, Sam, îl salută ea. Cum îţi merge când vremea e atât de 
frumoasă? 

— Aici fiecare zi e frumoasă, îi răspunse el. Nici măcar nu poţi înjgheba 
o conversație despre vreme, pe lângă faptul că n-ai cum s-o schimbi. 

Ea râse cristalin. 

— Hai cu mine până la piatra-potir. Se apropie ora prânzului. 

Se jura în fiecare zi să nu se mai apropie de ea, fiindcă fiecare întâlnire îl 
îndurera. Şi cu toate astea, profita până şi de cea mai mică şansă de a fi cât 
mai aproape. 

— Şi Cyrano? 

— A, e tare fericit fiindcă, până la urmă, a primit şi el o floretă. Bildron, 
armurierul, i-a promis că o va căpăta primul, după tine şi ceilalți Consilieri, 
desigur. Atât de greu i-a venit să se împace cu gândul că n-o să mai ţină 
niciodată o floretă în mână... Apoi a auzit de meteorit şi am venit încoace, 
iar acum cel mai vestit spadasin din lume va avea prilejul de a demonstra 
tuturor că reputaţia lui n-a fost o minciună, aşa cum susțin unii. 

— Stai puțin, Livy. N-am spus că oamenii au minţit în privinţa reputației 
lui. Am susținut doar că s-au făcut unele exagerări. Eu încă nu cred istoria 
aceea despre felul cum a ţinut singur în şah două sute de spadasini. 

— Bătălia de la Porte de Nesle a avut loc în realitate! Şi n-au fost două 
sute! Sam, şi tu eşti unul dintre cei care scornesc neadevăruri, aşa ai făcut 
dintotdeauna. Erau o adunătură de ucigaşi plătiți, vreo sută sau cam pe- 
acolo. Chiar dac-ar fi fost doar douăzeci şi cinci, adevărul e că Cyrano i-a 
atacat cu mâna goală ca să-şi salveze prietenul, cavalerul de Lignieres. A 
ucis doi şi a rănit şapte, iar pe restul i-a alungat. Asta-i adevărul gol-goluţ! 

— Nu vreau să mă cert asupra meritelor bărbatului tău, spuse el. Şi nici 
pentru altceva. Să discutăm aşa cum aveam noi obiceiul, pe vremea când ne 
simţeam bine împreună — înainte de a te îmbolnăvi. 


Livy se opri. Se întunecă la chip. 

— Ştiam eu că ai urât boala mea. 

— Nu asta a fost cauza. Cred că mă simţeam vinovat pentru că erai 
bolnavă, de parcă putea fi cineva învinovăţit Dar nu te-am urât niciodată pe 
motivul ăsta. Dacă ar fi fost să detest pe cineva; eu o meritam pe deplin. 

— N-am spus ca m-ai urât, explică Livy. Am spus că n-ai suportat boala, 
şi ai dovedit-o în multe feluri. Oh, poate că-ţi închipuiai că eşti plin de 
nobleţe, bunătate şi iubire, iar de cele mai multe ori chiar aşa ai şi fost. Dar 
au existat şi destule momente când privirile, vorbele, bolboroselile şi 
gesturile... cum să te descriu mai exact? Nu reuşesc, dar ştiam că mă 
respingeai, uneori mă detestai, fiindcă eram bolnavă. 

— Ba nu! strigă el atât de tare, încât atrase privirile curioase ale câtorva. 

— De ce mai insişti? Adevărat ori nu, acum tot nu mai are importanţă. 
Te-am iubit atunci şi, într-un fel, încă te iubesc. Dar nu ca la început. 

Cât mai avură de mers pe drumul care traversa câmpia, Sam rămase 
tăcut. Trabucul avea un gust de parcă ar fi fost făcut din iarba sconcsului. 

Cyrano nu apăru. Supraveghea construcția unei secțiuni din zidul de 
apărare de pe malul Fluviului. Asta îl bucură pe Sam. Îi venea greu s-o 
întâlnească pe Livy singură, dar nu putea suporta s-o vadă alături de 
franțuz. 

Fără să mai scoată vreo vorbă, se despărțiră. 

În cale îi apăru o femeie frumoasă cu părul bogat, de culoarea mierii şi 
aşa reuşi să mai uite de sentimentele pe care le nutrea față de Livy. Se 
numea Gwenafra. Murise la vârsta de aproape şapte ani într-o zonă care 
trebuie să fi fost Cornwall, pe vremea când fenicienii sosiseră în acele părți 
pentru a exploata minele de staniu. Fusese resuscitată printre oameni care 
nu ştiau limba celtică şi adoptată de un grup care vorbea engleza. După cum 
îi descria, unul dintre ei fusese Sir Richard Burton, pe care Sam avea 
impresia că-l văzuse pe mal înainte de căderea meteoritului. Burton şi 
prietenii săi construiseră o ambarcaţiune cu pânze şi porniseră spre 
izvoarele Fluviului, lucru explicabil pentru un om care-şi petrecuse 
jumătate din viaţă explorând zonele sălbatice ale Africii şi ale altor 
continente. Pe Pământ, Burton căutase izvoarele Nilului şi descoperise lacul 
Tanganika. Ajuns pe această lume, pornise din nou căutarea sursei 
singurului fluviu — cel mai mare dintre toate — fără să se teamă că ar putea 
avea zece sau chiar douăzeci de milioane de mile lungime. 


După mai bine de-un an, ambarcaţiunea lui fusese atacata de răufăcători 
şi unul dintre ei o înjunghiase pe micuța Gwenafra cu un cuțit din piatră şi o 
azvârlise în Fluviu, unde se înecase. Se trezise în ziua următoare undeva 
departe, în emisfera nordică. Vremea era mai rece, soarele mai palid, iar 
oamenii de acolo susțineau că nu trebuia să mergi decât cale de douăzeci de 
mii de pietre-potir pentru a ajunge într-un ținut unde jumătate din timp 
soarele era deasupra munţilor, iar restul timpului ascuns de ei. Acolo trăiau 
oameni păroşi, cu chipuri simiene, înalți de trei metri şi cântărind peste trei 
sute de kilograme. 

(Acest lucru era adevărat, Joe Miller fiind unul dintre titantropu din acea 
zonă.) 

Oamenii din amonte care o adoptaseră vorbeau suomenkielta, ceea ce în 
engleză însemna finlandeză. Nu departe în josul Fluviului, trăiau suedezi 
din secolul al XX-lea, oameni paşnici. Gwenafra dusese o viaţă destul de 
fericită alături de părinţii ei adoptivi. Învăţase finlandeză, suedeză, engleză, 
un dialect chinez din secolul al IV-lea î.e.n. şi esperanto. 

Într-o bună zi se înecase accidental şi se trezise în aceste părți. Încă şi-l 
amintea pe Burton; păstra cu sfinţenie dragostea pe care o nutrise față de el. 
Dar având un caracter realist, era gata să iubească şi alți bărbaţi. Şi, după 
cum auzise Sam, avusese un iubit de care tocmai se despărțise. Acum voia 
un bărbat care să-i fie credincios, calitate greu de găsit pe această lume. 

Sam simţi o atracție irezistibilă faţă de ea. Singurul lucru care-l împiedica 
să-i propună convieţuirea era teama de a n-o înfuria pe Livy. O asemenea 
temere era ridicolă; atâta vreme cât trăia cu Cyrano, Livy nu avea dreptul 
să-i spună cum să-şi organizeze viaţa. Pe de altă parte, Livy arătase limpede 
că nu-i păsa de viaţa intimă ori publică a lui Sam. Cu toate astea, în mod 
inexplicabil, Sam se temea să-şi aducă o altă femeie în colibă. Nu vroia să 
rupă şi ultima legătură, oricât de firavă ar fi fost. 

Flecari câtva timp cu Gwenafra şi se convinse că încă nu-şi găsise pe 
nimeni. 

Prânzul se dovedi dezamăgitor. „Ruleta” ascunsă undeva în fundul fals al 
potirului, ca la o aruncare nefericită de zaruri, îi oferi o masă pe care doar 
un indian goshute ar fi fost în stare s-o mănânce, dar până şi acesta ar fi 
înghițit-o cu noduri. Sam aruncă totul, dar reuşi să se consoleze cu două 


trabuce, țigări şi aproximativ două sute de mililitri de băutură cu un gust 
delicios, dar neobişnuit. Papilele lui gustative începură să freamăte doar de 
mirosul ei. 

Întâlnirea cu Ioan şi Consiliul dură trei ore. După o gâlceava pe cinste şi 
câteva încercări de a rezolva neînțelegerea prin vot, hotărâră să prezinte 
oamenilor chestiunea de amendare a Cartei, astfel încât să poată fi ales un 
Consilier pro tem. loan ţinu lucrurile în loc vreme de cel puţin o oră, 
susținând că nu era nevoie de supunere la vot. Consiliul putea să afirme de- 
a dreptul că amendamentul fusese votat şi cu asta basta. Oricât 1 s-ar fi 
explicat, în mintea lui loan nu era loc pentru asemenea probleme. lar asta 
nu pentru că-i lipsea inteligenţa, ci pentru că, emoțional vorbind, nu era 
capabil să înțeleagă şi să accepte democraţia. 

Votară în unanimitate să accepte vizita lui Firebrass ca trimis oficial al lui 
Hacking. Numai că trebuia să fie urmărit pas cu pas. 

După toate acestea, loan se ridică şi ținu o cuvântare, sărind uneori de la 
exprimarea în esperanto la cea în franceza normandă, mai ales când se lăsa 
cuprins de emoție. Considera că, înainte de a fi invadat el însuşi, statul 
Parolando ar trebui să invadeze Soul City. Acţiunea putea începe de îndată 
ce erau gata pistoalele şi vehiculul amfibiu, Balaurul de Foc I. Era însă 
recomandabil să pună la încercare tăria armelor şi curajul trupelor mai întâi 
împotriva Noii Britannii. Spionii săi erau siguri că Arthur plănuia să-i atace 
foarte curând. 

Oamenii lui de paie îl sprijiniră, dar ceilalți, inclusiv Sam, votară 
împotriva unei asemenea acțiuni. loan se făcu roşu la chip, înjură şi bătu cu 
pumnul în masă, dar nimeni nu vru să se răzgândească. 

După masa de seară, tobele transmiseră un mesaj din partea lui Hacking: 
Firebrass avea să sosească a doua zi, cu puţin înainte de amiază. 

Sam se retrase în birou. La lumina lămpilor care ardeau ulei de peşte — 

curând aveau să folosească energia electrică — van Boom, Tanya Velitsky, 
John Wesley O’Brien, inginerii şi el analizară diferite idei privind modul de 
realizare a Vaporului şi făcură schiţe preliminare. Hârtia era deocamdată o 
raritate şi pentru desene vor avea nevoie de cantități enorme. Van Boom 
spuse că vor fi obligați să aştepte până când vor putea fabrica un anumit tip 
de plastic. Pe acest material puteau trasa schiţe cu un „creion” magnetizat, 
corecturile urmând a fi făcute foarte lesne prin demagnetizare. Sam aprecie 
soluția propusă. Numai că el vroia să înceapă construcția Vaporului în 


momentul în care vehiculul amfibiu va fi terminat. Van Boom spuse că nu 
putea fi de acord cu acest lucru. Aveau prea multe probleme de rezolvat. 

Înainte de încheierea întrunirii, van Boom scoase un pistol Mark I dintr- 
un sac. 

— Acum avem zece, explică el. Acesta e al dumneavoastră, cu 
complimente din partea Grupului de Ingineri din Parolando. Aveţi şi 
douăzeci de pachete de praf de puşcă, împreună cu douăzeci de gloanţe din 
plastic. Puteţi dormi cu ele sub pernă. 

Sam îi mulţumi, apoi inginerii plecară şi baricadă uşa. După aceea se 
duse în camera din spate să stea la palavre cu Joe Miller. Joe era încă treaz, 
dar spuse că nu va mai lua sedative înainte de culcare. Trebuia să se scoale 
devreme a doua zi. Sam îi ură noapte bună uriaşului şi se duse în dormitorul 
alăturat timoneriei. Dădu de duşcă două înghițituri de whisky şi se întinse în 
pat. După o vreme reuşi să ațipească, deşi se temea că ploaia de la ora trei îl 
va trezi ca de obicei şi nu va mai fi în stare să adoarmă din nou. 

Se trezi, dar ploaia încetase de mult. De undeva se auzeau strigăte, apoi 
răsună o explozie care clătină timoneria. Sări din pat, îşi trase repede un kilt 
pe el, înşfacă o secure şi dădu fuga în timonerie. Îşi aminti brusc de pistol, 
dar hotărî să se întoarcă după el când va afla ce se petrece, 

Fluviul era încă învăluit în ceaţă, dar dinspre el se revărsau sute de siluete 
întunecate, iar ici şi colo se zăreau vârfurile unor catarge. Pretutindeni pe 
întinsul câmpiei şi pe dealuri se agitau făclii. Tobele începură să bată. 

Se auzi o nouă detunătură. O strălucire în noapte şi trupuri ce zburau prin 
aer în toate direcțiile. 

Privi pe iubloul de la tribord. O mulţime de oameni ieşeau pe porțile 
împrejmuirii din buşteni care apăra palatul lui loan. Printre aceştia se zărea 
şi silueta mătăhăloasă a lui loan. 

Curând apărură din ceaţă şi alți oameni. În lumina puternică a stelelor se 
vedeau cum se aliniază şi pornesc înainte şir după şir. Primele rânduri ale 
invadatorilor ajunseseră deja în fabrici şi înaintau rapid pe câmpie, către 
poalele dealurilor. Dinăuntrul fabricilor răsunară explozii menite să-i alunge 
pe apărători. lar apoi, Sam văzu o flacără roşie dispărând imediat şi ceva 
negru țâşnind în direcția lui. Se aruncă la podea. Se auzi o detunătură 
dedesubtul lui, podeaua gemu şi se arcui, iar geamurile din sticlă implodară. 
O adiere de fum înecăcios îi ajunse la nări, apoi dispăru. 

Ar fi trebuit să se ridice şi să o rupă la goană, dar nu reuşi. Era asurzit şi 
împietrise locului. Oricând putea fi lansată o nouă rachetă care să nu-şi mai 


greşească ținta. 

Se simți apucat de umăr şi ridicat în aer. Apoi un braţ îi trecu pe sub 
picioare şi se trezi cărat afară. Braţele şi pieptul uriaşului erau foarte 
păroase, musculoase şi calde ca ale unei gorile. O voce care parcă venea de 
la capătul unui tunel îi tună în ureche: 

— [a-o uzurel, Şefu”. 

— Pune-mă jos, Joe. N-am nimic, doar că mi-e ruşine. Aşa şi trebuie: să 
mă ruşinez. 

Starea de şoc se risipea, în locul ei instalându-se un calm relativ. Apariţia 
masivului titantrop îi dădea curaj. Dragul de Joe — o fi fost el o creatură 
subumană nu deosebit de inteligentă, dar valora cât un batalion. 

Joe îşi îmbrăcă armura din piele. Într-o mână ţinea o secure enormă din 
oțel cu două tăişuri. 

— Cine-z aztia? mugi el. Din Zoul Zity? 

— Habar n-am, răspunse Sam. Eşti în stare să lupti? Te mai doare capul? 

— Doare. Daa, pot ză lupt. Unde plecăm de-aizi? 

Sam îl îndrumă spre poalele dealului, către locul unde oamenii se 
strângeau în jurul lui Ioan. Îşi auzi numele strigat, se întoarse şi văzu silueta 
deşirată a lui de Bergerac, având-o pe Livy alături. Era înarmată cu un scut 
mic şi rotund din stejar îmbrăcat în piele şi o suliță cu vârf din oţel. Cyrano 
se fălea cu o armă lungă, având o strălucire mată. Sam făcu ochii mari. Era 
o floretă. 

— Morbleu! strigă Cyrano, apoi trecu la esperanto: Armurierul tău mi-a 
dat-o imediat după masa de seară, zicând că n-are rost să mai aştepte. 

Îşi roti floreta, tăind aerul cu un şfichiuit puternic. 

— Mă simt din nou viu. Otel, oţel ascuţit! 

O explozie din apropiere îi făcu pe toți să se azvârle la pământ. Sam 
rămase întins până se convinse că nu aveau să fie loviți de o a doua rachetă 
ŞI privi spre timonerie. Primise o lovitură directă; faţada fusese pulverizată; 
focul cuprinsese o porțiune, urmând să ajungă imediat în texas. Jurnalul 
fusese cuprins de flăcări, dar putea să-şi recupereze potirul ceva mai târziu. 
El era indestructibil. 

În următoarele câteva clipe, armele bazuka aflate pe umerii trăgătorilor 
din Parolando sloboziră proiectile din lemn, având cozile cuprinse de jerbe 
de scântei, care se ridicară în aer, descriind traiectorii nesigure. Proiectilele 
căzură în apropierea sau chiar în mijlocul grupurilor de duşmani şi 


explodară ca nişte mingi de flăcări, făcând mult fum, care se risipi repede în 
vânt. 

Trei gonaci sosiră să raporteze care era situația Atacul fusese lansat din 
trei poziții, toate situate în apropierea Fluviului. Grosul trupelor era 
concentrat în această zonă, cu scopul clar de a-i captura pe conducătorii din 
Parolando, fabricile mai mari şi vehiculul amfibiu. Celelalte două corpuri 
de armată se aflau pe flancuri, la depărtare de aproximativ o milă. Forţa 
invadatoare era compusă din oameni din Noua Britannie şi Kleomenujo şi 
din ulmacii de peste Fluviu. Aceştia erau sălbatici care trăiseră în Siberia în 
jurul anului 30.000 î.e.n. şi ai căror urmaşi migraseră, traversând 
strâmtoarea Bering, devenind amerindieni. 

De nimic nu-i bun serviciul de spionaj al lui loan, gândi Sam. Doar dacă 
nu cumva are şi el vreun amestec în atacul ăsta. Dar dacă ar fi aşa, n-ar mai 
rămâne aici, unde riscă să fie ucis în orice clipă... Oricum, Arthur din Noua 
Britannie n-ar face nici în ruptul capului un târg cu unchiul care l-a ucis. 

Rachetele continuau să zboare de o parte şi de alta, iar focoasele de 
aproape două kilograme de exploziv şi schijele din fragmente de piatră 
făceau multe victime. Cei din Parolando erau avantajaţi; se puteau lipi de 
pământ, iar rachetele lor explodau în mijlocul atacatorilor aflați în marş. 
Pentru a-şi atinge scopul, invadatorii erau nevoiţi să înainteze. 

Cu toate acestea, era înspăimântător să te faci una cu pământul, aşteptând 
următoarea bubuitură, sperând că nu va răsuna mai aproape decât 
precedenta. Răniţii scoteau răcnete care lui Sam nu i se păreau totuşi 
sfâşietoare fiindcă, asurzit de explozii, abia de mai auzea, iar pe de altă 
parte, îl îngrijora mai mult soarta sa decât a altora. Apoi, dintr-o dată, 
rachetele încetară sa mai sfârtece tot ce exista în jur. Sam îşi simţi umărul 
zguduit de o mână uriaşă. Ridică ochii şi văzu pe mulţi din jurul său 
ridicându-se în picioare. Sergenţii răcneau în urechile celor năuciți de 
zgomote, încercând să alcătuiască o formație de luptă. Ori adversarii erau 
atât de aproape, încât nici una dintre părți nu mai folosea proiectile, ori le 
lansaseră pe toate. 

În faţă se vedea o masă întunecata, o mare de oameni turbaţi, urlând şi 
agitându-se în încercarea de a urca dealul, dar primele trei rânduri se 
prăbuşiră secerate de săgeți. Dar cei din spatele acestora nu se împrăştiară. 
Săriră peste trupurile prăbuşite şi continuară să înainteze. Deodată, arcaşii 
se treziră doborâţi de lovituri ori străpunşi de sulițe. 


Sam se ținu în preajma lui Joe Miller, care porni încet înainte, izbind cu 
securea în stânga şi-n dreapta. Apoi, uriaşul se prăvăli la pământ şi, aşa cum 
o haită de şacali atacă un leu bolnav, inamicii se repeziră asupra lui să-l 
dovedească. Sam încercă să ajungă la el; securea lui sfărâmă un scut şi o 
căpăţână, apoi un braţ ridicat în aer, după care simţi o durere arzătoare între 
coaste. Se trezi împins mereu înapoi, dar continuă să lovească în toate 
părțile cu securea până când, înfigând-o într-o ţeastă, o pierdu. Se împiedică 
de un morman de lemne. Deasupra lui se afla podeaua casei sfârtecate, care 
încă stătea în picioare, susținută pe trei piloni. 

Se răsuci şi observă pistolul Mark I pe care-l lăsase lângă pat. Lângă el se 
aflau trei pachete de praf de puşcă şi filamente de detonare îmbibate cu 
azotat şi câteva gloanţe din plastic. Explozia le azvârlise afară din casă 

Pe lângă el trecură doi bărbaţi încleştați ca într-un dans fiecare 
chinuindu-se să-şi prindă adversarul în strânsoare, gemând de efort şi 
privindu-se unul pe altul cu ură, în vreme ce pe feţele amândurora curgeau 
şiroaie de sânge. Cei doi se opriră o clipă şi abia acum Sam îl recunoscu pe 
Regele Ioan. Duşmanul lui era mai înalt dar nu tot atât de bine clădit. 
Acesta din urmă îşi pierduse coiful şi i se vedeau părul roşcovan şi ochii 
albaştri care străluceau în lumina văpăilor de deasupra lor. 

Sam desfăcu pistolul, introduse cartuşul şi încărcătura, aşa cum o făcuse 
ŞI în dimineaţa în care trăsese de probă pe deal, blocă ţeava şi se ridică în 
picioare. Cei doi bărbaţi încă luptau, unul dintre ei lunecă puţin şi a trebuit 
să se retragă, apoi celălalt pați la fel; fiecare încerca să-şi îngenuncheze 
adversarul. loan avea un cuţit din oţel în mâna dreaptă, iar duşmanul lui, o 
secure; fiecare se străduia să apuce braţul înarmat al celuilalt. 

Sam aruncă o privire împrejur. Nu venea nimeni să-l atace. Se trase 
înapoi şi întinse în față ţeava pistolului, ținându-l cu ambele mâini, să nu-i 
tremure. Apăsă pe trăgaci, auzi declicul, arma zvâcni într-o parte din cauza 
cocoşului greu, urmă o flacăra orbitoare, un bubuit, un nor de fum şi cel 
care-l atacase pe loan se prăbuşi în lături, cu o jumătate de cap spulberată 
de glonţ. 

loan căzu la pământ gâfâind. Apoi se ridică singur, îl privi pe Sam care-şi 
reîncărca arma şi-l spuse: 

— Mii de mulţumiri, colega! Omul acela era nepotul meu, Arthur! 

Sam nu-i răspunse. Dacă ar fi dovedit mai mult sânge rece, ar fi aşteptat 
până când Arthur l-ar fi ucis pe loan, iar apoi i-ar fi zburat capul. Părea o 
ironie ca el, Sam, care ar fi avut atâta de câştigat de pe urma morții lui loan, 


să-l salveze. Pe de altă parte, nici nu se putea aştepta la recunoştinţă din 
partea lui. Individul nu era în stare de asemenea sentimente. 

Sam termină de încărcat pistolul şi se îndepărta, căutându-l pe Joe Miller. 
O văzu însă pe Livy bătând în retragere cu paşi împleticiți, apărându-se cu 
scutul de loviturile date cu o secure din piatră de un ulmak al cărui braţ 
stâng atârna însângerat. Suliţa ei se frânsese şi în scurtă vreme ar fi fost 
doborâtă şi scutul i-ar fi fost sfărâmat. Sam apucă pistolul de țeavă şi lovind 
cu patul lui, crăpă capul ulmakului. Livy se prăbuşi istovită la pământ şi 
începu să plângă. În alte condiţii, s-ar fi aplecat s-o mângâie, însă Livy 
părea să nu fi pățit nimic iar, pe de alta parte, Sam nu ştia unde era Joe 
Miller. Se avântă în iureşul luptei şi-l văzu pe Joe din nou în picioare, 
zdrobind teste, trupuri şi braţe cu lovituri ample de secure. 

Sam se opri la câţiva paşi de un bărbat care venea din spatele lui Joe, 
tinând o secure mare în ambele mâini. Sam trase, iar glonţul smulse o parte 
din pieptul omului. 

Câteva clipe după aceea, duşmanii începură să se retragă, încercând să 
scape cu fuga. Cerul se întuneca. În lumina scăzută se vedeau oamenii din 
Parolando sosind dinspre nord şi sud. Celelalte două coloane dușmane 
fuseseră risipite, iar întăririle îi copleşiseră pe atacatori. Pe deasupra, nou- 
sosiții aduseseră rachete şi aruncaseră în aer bărcile şi canoele care îi 
aşteptau pe invadatori. 

Sam se simţea prea înflăcărat ca să mai ia în seamă pierderile umane şi 
distrugerile. Reuşise să scape pentru prima oară de starea de melancolie 
care-l cuprindea ori de câte ori trebuia să lupte. În ultimele zece minute, 
bătălia îi provocase o bucurie reală. 

O clipă mai târziu toată bucuria i se risipi. Pe câmpul de luptă apăru 
Hermann Göring, gol-puşcă, având o privire disperată în ochi; sângele îi 
şiroia pe faţă. Ţinea braţele ridicate deasupra capului şi striga: 

— O, frați şi surori! Ruşine vouă! Aţi ucis, ați urât, aţi râvnit după sânge 
şi ați trăit sentimentul crimei! De ce n-aţi lăsat braţele jos să-i primiţi pe 
duşmani cu iubire? Să le îngăduiți să facă ce vor din voi? Aţi fi suferit şi 
murit, însă victoria finală v-ar fi aparținut! Duşmanii ar fi simțit iubirea 
voastră, iar cu altă ocazie ar fi ezitat înainte de a porni la război. lar după 
aceea poate şi-ar fi pus întrebarea: „Ce fac? De ce mă port astfel? N-am 
câştigat nimic... iar iubirea voastră ar fi sfărâmat învelişul de piatră al 
inimilor lor şi...” 


Apropiindu-se din spate, loan îl lovi în cap cu mânerul cuțitului. Göring 
se prăbuşi şi rămase lat la pământ. 

— Asta merită trădătoru! strigă loan. Se uită împrejur cu o figură 
fioroasă şi răcni: Unde sunt Trimalchio şi Mordaunt, ambasadorii mei? 

— Doar n-or fi chiar atât de proşti să mai zăbovească prin preajmă. N-o 
să pui niciodată mâna pe ei. Le-a fost limpede că-ți vei da seama cine te-a 
vândut lui Arthur, îl lămuri Sam. 

Actul de brutalitate comis de loan împotriva lui Göring era ilegal, 
întrucât toată lumea din Parolando avea dreptul să-şi exprime liber părerile. 
Sam socoti că arestarea lui loan într-un asemenea moment nu era măsura 
cea mai înţeleaptă. Şi el simţise dorinţa de a-l lovi pe Göring. 

Încă plângând, Livy trecu clătinându-se prin dreptul lor. Sam porni după 
ea către locul unde Cyrano stătea pe un morman de cadavre. Franţuzul avea 
vreo zece răni, dar nu grave, iar de la gardă până la vârf, floreta îi era 
mânjită de sânge. Făcuse o strălucită dovadă a calităților lui. 

Livy se azvârli la pieptul lui. Sam le întoarse spatele şi se îndepărtă. Nici 
măcar nu primise mulțumiri c-o salvase de la moarte. 

Auzi o bufnitură puternică din spatele lui. Se răsuci pe călcâie. Restul 
casei se prăbuşise cu piloni cu tot. 

Se simţea secătuit de puteri, însă ştia că nu va avea prilejul sa se 
odihnească în cursul zilei. Trebuia să evalueze pierderile umane şi 
distrugerile provocate. Trebuia ca morții să fie transportați la fabrica de 
recuperare de pe deal, întrucât grăsimea lor era folosită pentru fabricarea 
glicerinei. Procedeul era respingător, însă necesar, iar morților oricum nu le 
mai păsa. Mâine aveau să reînvie undeva pe valea Fluviului, departe de 
acest loc. 

În plus, întreaga populaţie trebuia ţinută în alertă pentru a răspunde 
oricărui alt atac armat şi se impunea urgentarea lucrărilor de construcție a 
zidului de-a lungul Fluviului Trebuia să fie trimişi cercetaşi şi mesageri pe 
teren pentru a stabili cu exactitate care era situația militară. Exista pericolul 
ca uimakii, kleomenienii şi noii britani să lanseze un atac pe toate 
fronturile. 

Un căpitan îi raportă că liderul din Kleomenujo, Kleomenes, fusese găsit 
mort lângă malul Fluviului; un şrapnel din piatră îi perforase ţeasta. Aşa 
sfârşise fratele vitreg al marelui luptător spartan, Leonida, care apărase 
trecătoarea de la Termopile. Mai precis, aşa pierise în această lume. 


Sam numi câţiva oameni care să plece de îndată cu barca spre cele două 
țări. Ei aveau sarcina de a duce vestea că Parolando nu dorea să se răzbune 
dacă noii conducători ofereau garanții că vor adopta o atitudine 
prietenească. loan se plânse că nu fusese consultat şi urmă o ceartă scurtă, 
dar aprigă. Sam recunoscu în cele din urmă că, în principiu, loan avea 
dreptate, însă nu găsise timp pentru a discuta anumite probleme. Ioan îl 
informă că, în virtutea legii, Sam trebuia să mai aştepte. Se cuvenea ca toate 
hotărârile să fie aprobate de amândoi. 

Lui Sam nu-i făcu plăcere să recunoască, dar loan avea dreptatea de 
partea lui. Nu era cazul ca vreunul dintre ei să dea ordine care să contrazică 
părerea celuilalt. 

Plecară împreună să inspecteze fabricile. Nu erau grav avariate. 
Invadatorii nu voiseră să le distrugă, întrucât intenționau să le folosească. 
Vehiculul amfibiu, Balaurul de Foc l, rămăsese neatins. Sam se înfiora 
gândindu-se ce s-ar fi putut întâmpla dacă ar fi fost terminat şi ar fi căzut în 
mâinile duşmanilor. Avându-l, ar fi reuşit să frângă centrul apărării, iar apoi 
s-ar fi îngropat pentru a ţine în loc forţele din Parolando până la sosirea 
întăririlor. De acum înainte, pentru a proteja vehiculul, avea să instituie o 
gardă specială în jurul lui. 

După prânz adormi în coliba unui Consilier. Mai târziu, se trezi zgâlțâit 
de umăr şi avu impresia că abia pusese geană peste geană. Deschise ochii 
şi-l văzu pe Joe stând aplecat deasupra lui; răsuflarea lui Joe duhnea a 
whisky. 

— Tocmai a zozit delegazia din Zoul Zity. 

— Firebrass! exclamă Sam, ridicându-se brusc în picioare. Am uitat cu 
totul de el. Ce moment şi-a ales să apară! 

Cobori spre Fluviu unde în apropierea unei pictre-potir, se afla un 
catamaran tras pe plajă. loan ajunsese deja şi saluta delegația compusă din 
şase negri, doi arabi şi doi indieni asiatici. Firebrass era un bărbat scund, 
bronzat, cu părul cârlionţat şi ochii mari, căprui cu steluțe verzi. Fruntea lui 
uriaşă, umerii laţi şi brațele musculoase contrastau cu picioarele slăbănoage, 
făcându-l să pară impunător doar de la brâu în sus. La început, vorbi în 
esperanto, dar mai apoi trecu la engleză. Folosea un limbaj foarte straniu, 
încărcat cu termeni greoi şi cuvinte din argou, iar Sam nu înţelese mare 
lucru. Însă Firebrass părea să radieze căldură umană şi sinceritate, iar Sam 
se simți bine în prezenţa lui. 


— Mai bine ne întoarcem la esperanto, sugeră Sam cu un zâmbet şi îi 
turnă trei degete de whisky în cană. Asta-i limbajul călătorilor spaţial ori 
dialectul din Soul City? 

— Al marțienilor, răspunse Firebrass. Soul City are o populație foarte 
amestecată, iar limba oficială e esperanto, desigur, deşi Hacking intenționa 
să impună araba. Numai că acum nu-l mai încântă prezenţa arabilor, adăugă 
el cu voce scăzută şi privind spre Abd al-Rahman şi Aii Fazguli, membrii de 
origine arabă ai delegației sale. 

— După cum poți vedea, spuse Sam, nu prea avem posibilitatea de a 
organiza o discuție tihnită. Deocamdată. Trebuie să facem ordine, să 
obținem informaţii privind situaţia dincolo de graniţele statului Parolando şi 
să ne pregătim apărarea. Eşti însă bine venit şi în următoarele zile vom 
începe tratativele. 

— Nu mă deranjează, îl linişti Firebrass. Aş vrea să arunc o privire, dacă 
nu te superi. 

— Deloc, dar trebuie să-şi dea acordul şi celălalt Consul. 

loan zâmbi de parcă l-ar fi durut dinţii — ceea ce putea fi chiar adevărat în 
situația de acum — şi spuse că Firebrass era bine venit, dar trebuia să umble 
însoţit de o gardă de onoare de fiecare dată când îşi părăsea reşedinţa ce 1 se 
va pune la dispoziţie. Firebrass îi mulţumi, dar un alt membru al delegației, 
Abdullah X, protestă vehement şi pe alocuri obscen. Firebrass nu interveni 
imediat, apoi îi recomandă lui Abdullah să se poarte cuviincios, întrucât 
erau oaspeți. Sam se arătă recunoscător, deşi se întrebă dacă intervenția 
indianului şi ordinul lui Firebrass nu fuseseră cumva aranjate dinainte. 

Nu le priise să stea şi să audă tot soiul de injurii aduse rasei albe, deşi ele 
nu fuseseră adresate cuiva anume. Lui Sam nu prea-i conveni, însă se văzu 
silit să-l aprobe pe Abdullah. Acesta avea dreptate când se referea la situația 
ce existase cândva, dar Pământul dispăruse, iar ei trăiau într-o lume nouă. 

Sam îi conduse personal pe delegaţi la cele trei colibe aşezate una lângă 
alta; ele aparținuseră unor femei şi bărbaţi care pieriseră în luptă cu o 
noapte înainte. Apoi se mută şi el în apropierea delegației. 

Se auzi un duruit de tobe în preajma unei pietre-potir. Noua căpetenie a 
ulmakilor dorea pace. Fostul lor conducător, Shrubgrain, fusese ucis, iar 
capul său avea să fie adus peste o oră dacă se stabileau condiţiile păcii. 
Shrubgrain îşi trădase poporul, ducându-l la pieire. 

Sam porunci să se transmită noului şef, Threelburm, invitația de a veni la 
tratative. 


Ritmurile tobelor din Ţara lui Chernsky îi comunicară că Ieyasu, care 
domnea peste o porțiune de pământ lungă de douăsprezece mile, situată 
între Noua Britannie şi Kleomenujo, invadase Noua Britannie. Asta 
însemna că noii britani nu vor fi o primejdie pentru Parolando, dar vestea îl 
nelinişti pe Sam. Ieyasu era un individ foarte ambițios. De îndată ce-şi va 
consolida noul stat, exista probabilitatea să se socotească îndeajuns de 
puternic pentru a cuceri şi Parolando. 

Alt răpăit de tobe. Publius Crassus transmitea felicitări a salutări fierbinți 
şi dorea să sosească în vizită peste o zi pentru a vedea cum putea sprijini 
Parolando. 

Și să constate cât de rău am fost loviți şi dacă nu cumva am devenit o 
pradă uşoară, gândi Sam. Până în acel moment, Publius se dovedise paşnic, 
dar era imposibil ca un bărbat care îl slujise pe Iulius Cezar sa nu-i calce pe 
urme. 

Clătinându-se pe picioare şi având capul bandajat cu un prosop 
însângerat, Göring apăru susținut de doi dintre acolițu săi. Sam îşi exprimă 
speranța că omul pricepuse aluzia şi-şi va lua tălpăşiţa din Parolando, deşi 
nu avea mare încredere în capacitatea lui de înţelegere. 

Se duse la culcare. La lumina torțelor care ardeau pretutindeni, paznicii 
vegheau, atenţi la orice umbră şi scrutând ceţurile. În ciuda oboselii de 
peste zi, avu un somn agitat. Tot răsucindu-se şi negăsindu-şi locul, o dată 
se şi trezi, înfrigurat şi cu inima bătându-i nebuneşte, convins că în colibă se 
afla şi o a treia persoană. Se aştepta să descopere silueta învăluită în umbre 
a Necunoscutului Misterios. Dar, în afară de Joe, lăbărţat pe uriaşul pat din 
lemn de bambus, nu era nimeni. 

A doua zi se trezi ofilit într-o lume proaspătă. Ploaia de la ora 3:00 
noaptea spălase sângele şi duhoarea prafului de puşcă; Cadavrele 
dispăruseră, iar cerul era limpede şi albastru. Comunitatea îşi reluă 
activitățile obişnuite, dar resimţi absența celor patru sute cincizeci de 
bărbaţi şi femei. Jumătate din ei se aflau în fabrica de reciclare; restul, în 
spital. Celor care voiau să scape de chinuri li se făcu pe voie. Cu multă 
vreme în urmă, securea fusese singurul element de eutanasie, însă acum, 
grație tehnologiei din Parolando, treaba se făcea cu o pastilă de cianură de 
potasiu. 


Unii dintre răniți hotărâră să reziste. Cu timpul, mădularele sau ochii le 
creşteau la loc. Cei care nu erau în stare să suporte durerile, se îmbarcau pe 
Expresul Sinucigaşilor, iar cadavrele lor luau calea fabricii de reciclare. 

Secretara îi fusese ucisă. Sam o întrebă pe Gwenafra dacă n-ar dori să-i ia 
locul şi ea se arătă foarte încântată. Noul post îi oferea o situație deosebită 
şi nu făcu nici un secret din faptul că-i plăcea să fie în preajma lui. Lothar 
von Richthofen nu păru la fel de plăcut impresionat. 

— Indiferent de relațiile dintre voi de ce să nu fie secretara mea? întrebă 
Sam. 

— N-am nici un motiv, explică Lothar, doar că aş putea avea şanse mai 
mari dacă n-ar sta prea mult pe lângă tine. 

— Cel mai bun dintre noi are să câştige. 

— E vorba şi de sentimentele mele, dar n-aş vrea să-i răpeşti prea mult 
timp ori să-i dai iluzii. Ştii bine că n-o să-ți iei altă consoartă câtă vreme 
Livy va rămâne aici. 

— Ljvy n-are nici un cuvânt de spus în privinţa purtării mele, spuse Sam. 
Mare serviciu mi-ai face dacă ai ţine seama de asta. 

Lothar zâmbi cam strâmb şi spuse: 

— Sigur, Sam. 

Gwenafra îl însoți cuminte peste tot, luând notițe, transmițând mesaje, 
fixându-i programul şi aranjându-i întâlniri. Deşi era foarte ocupat, Sam îşi 
găsi momente de răgaz pentru a vorbi şi glumi cu ea, simțind o căldură 
aproape de fiecare dată când o privea. Gwenafra părea că-l adoră. 

Trecură două zile. Lucrul la amfibie în schimburi care acopereau toată 
ziua dădu roade. Vehiculul avea să fie gata peste două zile. Delegaţia din 
Soul City vizită diverse locuri, fiind însoțită peste tot de doi oameni de-ai 
Regelui loan. Joe Miller, care după bătălie căzuse din nou la pat, spuse că se 
simţea din nou în formă. Acum, Sam îi avea alături atât pe Gwenafra, cât şi 
pe titantrop, iar lumea 1 se părea mai atrăgătoare, cu toate că nu era nici pe 
departe ideală. Prin telegraful tobelor sosi vestea că Odiseu îşi încărcase 
bărcile cu cremene şi avea să se întoarcă peste o lună. Plecase în fruntea 
unei flote de zece bărci pentru a face negoţ cu Selina Hastings, căpetenia 
din Selinujo. Pe Pământ ea fusese Contesa Huntingdon, născută în 1707, 
decedată în 1791. Acum era membră a Bisericii celei de-A Doua Şanse şi 
colabora cu Sam doar pentru că Parolando le permitea misionarilor lui 
Göring să predice după pofta inimii, pe acest teritoriu, în schimbul 
cremenii, 1 se promisese un mic vapor cu aburi în care să călătorească în 


susul şi în josul Fluviului pentru a face noi prozeliţi. Sam socotea că Selina 
nutrea speranţe deşarte. Prima escală putea să-i fie şi ultima, existând şansa 
să 1 se taie gâtul pentru vapor. Dar treaba asta o privea personal. 

Consilierii purtară discuţii cu delegația din Soul City la o masă rotundă 
din cea mai spațioasă încăpere a palatului lui loan. Sam ar fi vrut să amâne 
totul, fiindcă loan era într-o dispoziție mai proastă decât de obicei. Una 
dintre femeile lui încercase să-l asasineze, cel puţin aşa susținea el. Fusese 
înjunghiat în coaste, iar el îi rupsese falca şi o dăduse cu capul de colţul 
unei mese. Fără să-şi fi recăpătat cunoştinţa, femeia murise după o oră şi 
fuseseră nevoiţi să accepte afirmația lui loan că ea îl atacase prima. Sam ar 
fi dorit să obțină depoziţii ale unor martori oculari, însă acest lucru se 
dovedi imposibil. 

loan avea dureri din pricina răni, era pe jumătate turmentat de whiskyul 
pe care-l băuse drept anestezic şi pus pe harță fiind-că femeia îndrăznise să- 
| sfideze. Stătea prăbuşit pe un scaun din stejar, iscusit sculptat, tapițat cu 
piele de peşte cu corn. Într-o mână ţinea o cană din lut ars plină cu whisky, 
o țigară îi atârna între buze şi măsura nervos pe toată lumea. 

Firebrass tocmai spunea: 

— Hacking a crezut cândva în segregația deplină a albilor şi nonalbilor. 
Era convins, ferm convins, că albii nu puteau nicicum să-i accepte din 
adâncul sufletului pe cei de altă culoare — adică pe negri, mongoli, 
polinezieni şi amerindieni. Segregaţia reprezenta singurul mod în care cei 
de altă culoare a pielii puteau trăi demn, simțindu-se atrăgător şi 
considerându-se un grup înzestrat cu personalitate şi mândrie. Egali, dar 
separați. Apoi, conducătorul lor, Malcolm X, i-a părăsit pe musulmanii 
negri. Şi-a dat seama că greşea. Nu toţi albii erau ticăloşi, rasişti împătimiţi, 
tot aşa cum nu toți negrii aveau nasul turtit. Hacking a fugit din Statele 
Unite ca să trăiască în Algeria, iar acolo a descoperit că atitudinea era aceea 
care dădea naştere rasismului, 

„Departe de a fi o descoperire nemaipomenită ori uimitoare”, gândi Sam. 
Dar îşi promisese că nu va interveni în discuţie. 

— lar apoi, tinerii albi din Statele Unite sau, mai curând, majoritatea lor, 
au repudiat prejudecățile manifestate de proprii lor părinţi şi i-au sprijinit pe 
negri în lupta lor. Au ieşit în stradă şi au demonstrat, au creat tulburări, şi-au 
riscat viaţa pentru ei. Păreau să țină sincer la negri, nu pentru că aşa 
considerau firesc, ci pentru că negrii erau ființe umane, iar acestea pot fi 
simpatizate sau chiar iubite. Cu toate acestea, deşi s-a străduit să-i 


socotească ființe umane, Hacking nu s-a simţit niciodată în largul său în 
mijlocul albilor americani. A fost distrus, tot astfel cum mai toți albii, ori 
mai curând albii în vârstă, se simțeau ruinaţi. Dar a încercat să țină la acei 
albi care erau de partea lui şi-i respecta pe tinerii albi care le spuneau 
părinților şi întregii societăți rasiste să se ducă dracului. 

Apoi a murit ca oricare altul, fie el negru sau alb. S-a trezit între chinezii 
din epoca antică şi nu s-a simţit prea fericit în mijlocul lor, fiindcă aceştia 
considerau toate celelalte nații drept inferioare. 

Sam îşi aduse aminte de chinezii din Nevada şi California de la începutul 
anilor şaizeci, oameni cenuşii şi scunzi, harnici, cumpătați şi umili. 
Avuseseră de îndurat jigniri pe care oamenii nu le-ar fi adresat nici măcar 
unui catâr, fuseseră scuipaţi, blestemaţi, torturați, bătuți cu pietre, prădaţi, 
violați, suferind aproape orice înjosire şi răutate imaginabilă. Nu 
beneficiaseră nici de cel mai neînsemnat drept, nu avuseseră apărători şi nu 
se bucuraseră de protecţie. Şi cu toate astea, nu scoseseră o vorbă, nu se 
revoltaseră, mulțumindu-se să rabde. Oare ce gânduri clocoteau în spatele 
acelor chipuri ca nişte măşti? Crezuseră şi ei în superioritatea chinezului 
faţă de orice alb ticălos? Dacă era aşa, de ce nu ripostaseră nici măcar o 
dată? Dacă ar fi încercat, ar fi fost masacrați, dar măcar pentru câteva clipe 
ar fi înfruntat totul ca nişte bărbaţi adevărați. 

Însă chinezii credeau în timp; el era aliatul lor. Dacă tatăl nu făcea avere, 
atunci fiul va avea timp să se îmbogăţească. Dacă nu, nepotul lui. 

— Prin urmare, continuă Firebrass, Hacking a plecat într-o luntre scobită 
din trunchiul unui copac, a coborât Fluviul şi, după ce a parcurs mii de mile, 
s-a stabilit printre negrii africani din secolul al XVII-lea. Strămoşi de-ai 
zuluşilor înainte de migrarea lor spre sudul Africii. După o vreme, a plecat 
şi de acolo. Se dovediseră din cale-afară de sângeroşi pentru a-i simţi 
aproape, iar obiceiurile lor erau prea respingătoare. Apoi a trăit într-o zonă 
unde populația era o amestecătură de huni din Evul Mediu şi albi bruneţi de 
la sfârşitul Epocii de Piatră. L-au tolerat destul de bine, însă el ducea dorul 
propriului său popor, negrii americani. De aceea a plecat mai departe şi a 
fost capturat de moabiţii din Antichitate şi, făcut sclav, a evadat, a fost luat 
prizonier de către evrei şi a căzut în sclavia potirului, a scăpat iarăşi, a găsit 
o comunitate retrasă de negri americani care fuseseră sclavi înainte de 
Războiul Civil şi o vreme a trăit fericit în mijlocul lor, dar superstițiile lor şi 
atitudinea lor dependentă de albi l-au scos din sărite şi a plecat şi de acolo, a 
navigat în josul Fluviului şi a locuit cu diferite alte populaţii. Apoi, într-o 


bună zi, nişte albi blonzi, un popor nordic după toate aparențele, au 
întreprins un raid împotriva poporului care-l primise, a luptat şi a fost ucis. 

Resuscitarea l-a aruncat aici. Trăieşte cu convingerea că singurele state 
fericite întemeiate de-a lungul Fluviului trebuie să fie alcătuite din oameni 
având aceeaşi culoare a pielii, aceleaşi gusturi şi care să fi trăit pe Pământ în 
aceeaşi perioadă istorică. Nici o altă combinaţie nu se dovedeşte viabilă. 
Acest loc nu-i va schimba pe oameni. Pe Pământ putea accepta ideea de 
progres, fiindcă tinerii dovedeau o gândire elastică. Bătrânii aveau să moară 
încetul cu încetul, iar copiii tinerilor albi puteau lepăda complet povara 
prejudecăţilor rasiale. Însă pe această planetă nu se va întâmpla aşa ceva. 
Fiecare om e construit într-un anume fel. Prin urmare, dacă Hacking nu va 
descoperi întâmplător o comunitate de albi de la sfârşitul secolului al XX- 
lea, nu va găsi nici albi lipsiți de prejudecăţi rasiale. Desigur, albii din 
Antichitate nu aveau nimic împotriva negrilor, dar aceştia reprezintă o 
ciudăţenie pentru omul civilizat. 

— Sinjoro Firebrass, ce concluzie ar trebui să trag din această cuvântare? 
întrebă Sam. 

— Dorim o naţiune omogenă. Nu putem încorpora toți negrii de la 
sfârşitul secolului al XX-lea, însă putem deveni o națiune de negri cât se 
poate de cuprinzătoare. Ştim că în Parolando aveţi aproximativ trei mii de 
negri. Am dori să vi-i dăm pe dravidieni, arabi şi pe cei care nu sunt negri în 
schimbul negrilor de aici. Hacking a făcut propuneri similare vecinilor 
dumneavoastră, dar nu-şi poate impune punctul de vedere. 

Regele Ioan se ridică în picioare şi se răsti: 

— Vrei să spui că n-are nimic de oferit? 

— Cam aşa stau lucrurile, recunoscu Firebrass, aruncând o privire spre 
Ioan. Dar, într-o bună zi, îi vom convinge. 

— Adică atunci când veţi avea destule arme din oţel? întrebă Sam. 

Firebrass se mulțumi să ridice din umeri. 

Ioan trânti cana de tăblia mesei, spărgând-o. 

— Ei bine, nu vrem nici un arab sau dravidian de-al vostru şi nici 
scursorile din Soul City Să-ţi spun eu cum vom proceda! Pentru fiecare tonă 
de bauxită sau criolit sau uncie de platină, vă vom da unul dintre cetăţenii 
noştri negri! Puteţi să vă păstraţi toți sarazinii infideli ori să-i trimiteţi la 
naiba-n praznic, în josul Fluviului ori să-i înecaţi, că nouă nu ne pasă. 

— Stai puţin, încercă Sam să-l domolească. Nu ne putem da cetățenii. 
Dacă vor să plece de bunăvoie, treaba lor. Dar nu-i putem trimite cu forţa. 


Trăim într-o societate democratică. 

Explozia de furie a lui loan îl făcuse pe Firebrass să se întunece la chip. 

— Eu n-am sugerat să dați pe cineva, spuse el. Ştiţi că nu suntem 
neguțători de sclavi. Noi vrem un schimb de voluntari, unul contra unul. 
Arabii wahhabi, reprezentați de al-Rahman şi Fazguli, simt că nu sunt bine 
văzuţi în Soul City şi ar dori să plece undeva unde să formeze o comunitate 
proprie, un soi de Kasbah‘, ca să zicem aşa. 

Lui Sam ideea 1 se păru puţin trasă de păr. Nu puteau face acelaşi lucru şi 
în Soul City? Iar dacă nu, de ce nu plecau cu toţii? Între altele, farmecul 
acestei lumi consta în aceea că oamenii nu mai erau legaţi de proprietate şi 
nici nu depindeau de venituri pentru a trăi. Fiecare putea să-şi care în 
spinare tot ce poseda, iar construirea unei locuinţe nu era o problemă într-o 
lume unde bambusul creştea cu cinci centimetri pe zi. 

Hacking voia pesemne să-şi aducă oameni în Parolando, astfel ca ei să 
poată spiona sau să se răscoale atunci când va declanşa invazia. 

— Vom comunica propunerea voastră fiecărui cetățean, încuviință Sam. 
Asta-i tot ce putem face. Acum cealaltă problemă: e dispus Sinjoro Hacking 
să continue livrarea de materie primă şi lemn? 

— Atâta vreme cât ne trimiteţi minereu şi arme din oțel, răspunse 
Firebrass. Dar Hacking s-a gândit să ridice prețul. 

Ioan trânti cu pumnul în masă. 

— N-o să ne lăsăm jefuiți! urlă el. Şi-aşa plătim prea mult! Nu ne şantaja, 
Sinjoro Firebrass, altfel o să pierdeţi totul! Absolut totul, inclusiv viața! 

— Las-o mai moale, Maiestatea Voastră, spuse Sam împăciuitor, apoi 1 se 
adresă lui Firebrass: loan nu se simte prea bine. Te rog să-l ierți. Cu toate 
astea, are dreptate. Nu ne forțați mâna mai mult de atât. 

Abdullah X, un bărbat foarte solid şi negru-tăciune, sări ca ars, împunse 
cu degetul noduros către Sam şi spuse în engleză: 

— Hei, scandalagiilor, ar fi bine să nu ne mai faceţi albie de porci. N-o să 
înghițim aşa ceva, Domnule Alb! Să vă fie limpede. Mai ales din partea 
unuia care a scris o carte ca aceea despre Negrul Jim! Nu ne plac rasiştii 
albi şi tratăm cu ei doar pentru că acum n-avem încotro. 

— Potoleşte-te, Abdullah, îi spuse Firebrass. Îşi însoţi vorbele cu un 
zâmbet şi Sam se întrebă dacă nu cumva vorbele lui Abdullah făceau parte 
dintr-un program bine pus la punct. Pesemne că Firebrass se întreba şi el 
dacă izbucnirea lui loan nu fusese exersată. Nu era obligatoriu ca actorii să 
fie politicieni, însă trebuia ca politicienii să joace teatru. 


Sam gemu şi întrebă: 

— Sinjoro X, ai citit Huckleberry Finn? 

— Nu citesc gunoaie, răspunse Abdullah rânjind. 

— Atunci nici nu ştii despre ce vorbeşti, am dreptate? 

Abdullah se făcu şi mai negru la chip. Firebrass surâse. 

— Nici nu trebuie să citesc porcăria aia rasistă, dom'le! se răsti Abdullah. 
Hacking mi-a povestit despre ea şi părerea lui mi-ajunge! 

— Întâi s-o citeşti şi după aceea mai discutăm, spuse Sam. 

— Ai luat-o razna? exclamă Abdullah. Ştii bine că pe lumea asta nu 
există cărți. 

— Atunci ai pierdut şansa asta, nu? spuse Sam. Tremura imperceptibil; 
nu era obişnuit ca un negru să-i vorbească astfel. În fine, continuă el, nu ne 
aflăm la o cafenea literară. Să nu ne îndepărtăm de la subiect. 

Dar Abdullah o ţinu una şi bună strigând despre cărțile scrise de Sam. De 
aceea, ieşindu-şi din fire, loan sări în picioare şi răcni: 

— Silentu, negraco! 

loan folosise cuvântul din esperanto care însemna „negru” sau „negrotei” 
şi-i adăugase particula „-ac-”, care exprima disprețul. Pusese lucrurile la 
punct într-un mod foarte convingător. Urmară câteva momente de uimire 
tăcută. Abdullah X rămăsese cu gura căscată, apoi o închise şi pe faţa lui 
apăru o expresie aproape triumfătoare. Firebrass îşi muşcă buzele. loan se 
propti în pumni de tăblia mesei şi se uită încruntat la el. Sam continuă să 
pufăie din trabuc. Ştia că loan inventase termenul fiindcă desconsidera 
întreaga umanitate. loan nu avea prejudecăţi rasiale; în viața lui de pe 
Pământ nu văzuse niciodată mai mult de zece negri. Dar se pricepea de 
minune să insulte oamenii; această ştiinţă era a doua natură a lui. 

— Eu plec! spuse Abdullah X. Mă duc acasă, dar dac-o fac, să fiți 
convinşi c-o să plătiți aluminiul şi platina de-o să vă iasă pe nas, Domnule 
Charlie. 

Sam se ridică şi încercă să calmeze spiritele: 

— Stai o clipă. Dacă vrei scuze, ţi le prezint eu în numele tuturor 
cetăţenilor din Parolando. 

Abdullah îl căută din ochi pe Firebrass, însă acesta se uită în altă parte. 

— Să-mi ceară el scuze, pe loc! spuse Abdullah. 

Arătă cu degetul către Ioan. 

Sam se aplecă spre loan şi-l sfătui în şoaptă: 


— Sunt prea multe în joc pentru a face pe monarhul plin de mândrie, 
Maiestatea Voastră. Şi cu ieşirea ta s-ar putea să le faci jocul. Pun ei la cale 
ceva, sunt gata să fac pariu. Cere-ţi scuze. 

loan se îndreptă de spate şi spuse: 

— Nu-mi cer scuze faţă de nimeni, mai ales când e vorba de cineva lipsit 
de titlu de nobleţe şi, pe deasupra, câine necredincios! 

Sam pufni iritat şi făcu un gest cu trabucul. 

— Nu-ţi intră în capul tău bolovănos de Plantagenet că aici nu mai există 
sânge regal sau drepturi divine, că suntem cu toţii nişte oameni de rând? Ori 
toți regi? 

loan nu-i răspunse. leşi. Abdullah se uită la Firebrass care dădu aprobator 
din cap. Abdullah se ridică şi părăsi sala. 

— Fi bine, Sinjoro Firebrass, şi-acum ce urmează? Plecaţi acasă? întrebă 
Sam. 

Firebrass scutură din cap. 

— Nu, eu nu cred în hotărâri pripite. Dar din punctul de vedere al 
delegației din Soul City, discuţiile au intrat într-un impas. Asta până când 
loan Fără-de- [ară îşi cere scuze. Vă dau timp până mâine la amiază să 
decideţi cum procedați. 

Dădu să plece. 

— O să vorbesc cu loan, dar e la fel de încăpățânat ca un catâr de pe 
Missouri, spuse Sam. 

— N-as vrea să văd cum ratăm negocierile pentru că cineva nu e în stare 
să-şi pună frâu limbii, explică Firebrass. Mi-ar displăcea să lăsăm baltă 
afacerile, deoarece asta ar însemna că n-o să-ţi mai poţi construi Vaporul. 

— Să nu mă înţelegi greşit, Sinjoro Firebrass. Nu ameninţ pe nimeni. Dar 
nimic nu-mi va sta în cale. O să obţin aluminiul chiar de-ar fi să-l alung eu 
însumi pe loan din ţară. Ca ultimă soluție, aş putea veni personal în Soul 
City să obțin alumina. 

— Te înţeleg, spuse Firebrass Dar nu pricepi un lucru: Hacking nu caută 
să devină puternic. Vrea doar să-şi apere statul cât mai bine, astfel încât 
cetățenii să se bucure de viaţă. lar acest lucru e posibil doar pentru că 
oamenii au cu toții aceleaşi gusturi şi țeluri. Cu alte cuvinte, vor fi toți 
negri. 

Sam mormăi nemulțumit: 

— Prea bine. Rămase apoi tăcut însă, înainte de plecarea lui Firebrass. 
spuse: O clipă. Ai citit Huckleberry Finn? 


Firebrass se întoarse spre el. 

— Sigur. Când eram puşti o consideram o carte grozavă. Am citit-o din 
nou la colegiu, iar atunci i-am descoperit minusurile, dar ca adult, mi-a 
plăcut chiar mai mult în ciuda scăderilor ei. 

— Te-a deranjat că Jim era numit Negrul Jim? 

— Te rog să nu uiţi că m-am născut în 1974 la o fermă de lângă 
Syracuse, New York. Pe vremea aceea lucrurile se mai schimbaseră, iar 
ferma aparținuse stră-stră-stră-bunicului meu. care venise pe ascuns din 
Georgia până în Canada şi apoi, după încheierea Războiului Civil, o 
cumpărase. Nu, nu m-am simțit jignit de felul în care ai folosit cuvântul. 
Negrii erau numiţi negrotei pe față în perioada scrierii cărții şi nimănui nu i 
s-a părut ciudat. Desigur, cuvântul sună ca o insultă. Dar ai descris întocmai 
modul în care vorbeau oamenii, iar baza etică a romanului, conflictul dintre 
datoria de cetăţean a lui Huck şi simțămintele lui față de Jim ca ființă 
umană şi victoria sentimentelor umane în sufletul lui Huck, m-au tulburat. 
Cartea era de la un capăt la celălalt un rechizitoriu adus sclaviei, societății 
semifeudale de pe Mississippi superstițiilor şi prostiei care domneau în 
acele timpuri. Prin urmare, de ce să mă simt jignit? 

— Atunci de ce?... 

— Abdullah — al cărui nume adevărat a fost George Robert Lee — s-a 
născut în 1925, iar Hacking în 1938. Atunci negrii erau negrotei pentru 
mulți albi, deşi nu pentru toți. Ei au descoperit pe pielea lor că violenţa, sau 
chiar ideea ei, aceeaşi atitudine pe care albii o adoptaseră pentru a-i ţine 
deoparte, era singura modalitate de a-şi obţine drepturi depline ca cetăţeni 
ai Statelor Unite. Dar probabil că ți s-a povestit ce s-a întâmplat după aceea, 
nu? 

Sam încuviinţă din cap. 

— Mi-e greu să cred. Nu-i vorba de violenţa tulburărilor sociale. Şi cât 
am trăit s-au întâmplat astfel de lucruri dar, din câte-am înţeles, nimic nu s-a 
comparat cu tulburările declanşate la New York de Legea încorporării din 
timpul Războiului Civil. Adică, îmi vine greu să-mi imaginez lcențiozitatea 
de la sfârşitul secolului al XX-lea. 

Firebrass pufni în râs şi spuse: 

— Şi cu toate astea, trăieşti într-o societate care e cu mult mai lhbertină şi 
mai licențioasă — din punctul de vedere al secolului al XIX-lea — decât 
aceea din secolul al XX-lea. Te-ai adaptat. 


— Cred că aşa e. Dar primele două săptămâni de goliciune absolută după 
resuscitare ne-au arătat fără putință de tăgadă că omenirea nu va mai fi 
nicicând la fel. Oricum, nu în ceea ce priveşte nuditatea. lar faptul, 
imposibil de negat, al resuscitării a sfărâmat multe idei şi atitudini rigide. 
Deşi cei înrăiți se află încă printre noi, aşa cum o demonstrează musulmanul 
tău wahhabi. 

— Spune-mi, Sinjoro Clemens. Ai fost unul dintre primii liberali, 
depăşindu-ţi epoca în multe privinţe. Ai ridicat glasul împotriva sclaviei şi 
te-ai pronunţat în favoarea egalității. lar când ai redactat Magna Carta 
pentru Parolando, ai insistat să existe egalitate politică pentru toate rasele şi 
sexele. Bag de seamă că locuieşti uşă-n uşă cu un negru şi o negresă. Fii 
sincer, nu te deranjează acest lucru? 

Sam trase un fum, îl slobozi afară şi spuse: 

— Sincer să fiu, da, m-a deranjat. Dacă e să mărturisesc adevărul, da, 
aproape că m-a ucis! Mintea îmi zicea una, iar reflexele, alta. Detestabil 
lucru. Dar am dovedit tărie de caracter, n-am scos o vorbă, m-am apropiat 
de cuplul acela şi m-am obişnuit să țin la ei. Iar acum, după un an, mă 
deranjează foarte puţin. Cu vremea, va dispărea şi sentimentul ăsta. 

— Diferenţa dintre tine — care reprezinți liberalismul alb — şi tineretul din 
vremea lui Hacking şi a mea, era că realitatea nu ne deranja. O acceptasem 
aşa cum se prezenta. 

— Nu merit laude pentru că am depăşit rezervele mintale? întrebă Sam. 

— Încerci să deviezi de la subiect, spuse Firebrass, trecând brusc la 
engleza argotică. Mai bine o derivă de două grade decât de nouăzeci. Tine-o 
tot aşa. 

Firebrass plecă. Sam rămase singur. După o vreme, se ridică şi ieşi. 
Prima persoană care-i ieşi în cale se dovedi a fi Hermann Göring. Capul îi 
era încă înfăşurat cu prosoape, dar paloarea bolnăvicioasă dispăruse, iar 
ochii nu-i mai sticleau ciudat. 

— Cum te mai simţi? îl întrebă Sam. 

— Încă mă doare capul. Dar nu mă mai săgetează la fiecare pas ca 
înainte. 

— Nu-mi place să văd oamenii suferind, făcu Sam. De aceea socot c-ai 
putea să eviți suferinţele, dacă nu chiar durerile, plecând din Parolando. 

— Mă ameninţi? 

— Nu cu fapta. Sunt însă mulți pe care s-ar putea să-i duci la exasperare 
şi te vor lua la goană cu bâtele. Sau or să te ducă la Fluviu să te înece. Scoţi 


din sărite pe toată lumea cu predicile tale. Statul acesta a fost întemeiat cu 
un anume scop: construirea Vaporului. De acord, fiecare poate să vorbească 
tot ce-i trece prin minte, fără să încalce legea. Dar mai există unii cărora 
prea puţin le pasă de ea şi n-aş vrea să fiu pus în situația de a-i pedepsi 
fiindcă i-ai stârnit tu. Te sfătuiesc să-ţi faci datoria creştinească şi să-ți iei 
tălpăşiţa de prin locurile astea. În felul ăsta n-o să-i mai instigi pe oamenii 
de treabă să recurgă la violență. 

— Dar eu nu-s creştin, protestă Göring, 

— Am toată admiraţia pentru cei care sunt în stare să recunoască asta. Nu 
cred să fi întâlnit vreodată un predicator care s-o spună de-a dreptul, şi încă 
în puţine cuvinte. 

— Sinjoro Clemens, spuse Göring, ţi-am citit cărțile când eram mic, întâi 
în limba germană, apoi în engleză. Dar cu neseriozitatea sau cu ironiile fine 
nu ajungem nicăieri. Nu sunt creştin, deşi mă străduiesc să pun în practică 
virtuțile creştine demne de urmat. Eu sunt misionar al Bisericii celei de-A 
Doua Şanse. Toate religiile de pe Pământ şi-au pierdut orice credit, chiar 
dacă unele n-o recunosc. Biserica este prima care se dezvoltă pe orice lume 
nouă. Ea... 

— Scuteşte-mă de predici, i-o tăie Sam. M-am săturat ascultându-i pe 
predecesorii tăi şi pe tine. Ca s-o scurtăm, doar din amiciţie şi din dorinţa de 
a te scuti de alte necazuri şi, ca să fiu cinstit, ca să nu-mi mai întorci 
stomacul pe dos, te sfătuiesc să-ți vezi de drum. Pe dată. Altfel vei fi ucis. 

— Atunci mă voi ridica în zori altundeva şi voi rosti Adevărul acolo, 
oriunde m-aş afla. Vezi tu, aici, ca şi pe Pământ, sângele martirilor stă la 
originea Bisericii. Cel care ucide pe vreunul dintre noi face ca Adevărul, 
şansa mântuirii veşnice, să fie cunoscut de tot mai mulți oameni. Crimele au 
ajutat la răspândirea credinţei noastre în josul Fluviului mai repede deci 
mijloacele obişnuite de călătorie. 

— Felicitări! explodă Sam exasperat, trecând la engleză, aşa cum 1 se 
întâmpla de obicei când se înfuria. Dar spune-mi, te rog, uciderea repetată a 
misionarilor voştri nu te tulbură? Nu te temi că-ţi vei pierde trupul? 

— Ce vrei să spui? 

— Principii pentru toată lumea? 

Goring îl privi nedumerit, incapabil să răspundă, de aceea Sam continuă 
în esperanto: 

— Dacă nu mă înşel, unul dintre principiile tale de bază e că omul n-a 
fost resuscitat ca să se bucure pe vecie de viaţa de aici. I se oferă un timp 


limitat, deşi multora li se pare foarte lung, mai ales dacă se întâmplă să nu 
le placă traiul în acest loc. Postulezi ceva analog sufletului, numindu-l 
psihomorf, corect? Sau uneori ka. Trebuie să faci asta, altminteri nu poți 
pretinde că există o continuitate a omului. Fără ea, omul care piere rămâne 
mort, chiar dacă trupul e reprodus exact şi făcut să trăiască. Al doilea trup e 
doar o reproducere. Cel revenit din moarte are mintea şi amintirile celui 
care-a murit, prin urmare, crede că e aidoma cu el. Dar nu-i adevărat. E 
doar o copie vie. Moartea a pus capăt existenței primului om. Şi cu asta, 
gata. 

Dar tu rezolvi această problemă postulând un suflet — sau un psihomorf, 
sau ka — dar n-are importanţă cum îl numeşti. Aceasta e o entitate care s-a 
născut o dată cu trupul, îl însoţeşte, trăieşte şi înregistrează tot ce face trupul 
ŞI, dacă nu iei în seamă contradicția în care am intrat, trebuie să fie o 
întrupare imaterială a acestuia. Prin urmare, când carnea moare, ka-ul încă 
există, într-o a patra dimensiune ori în vreo polarizare pe care ochii 
protoplasmatici n-o pot vedea şi dispozitivele mecanice n-o pot detecta. Am 
dreptate? 

— Te apropii destul de mult, recunoscu Göring. Exprimarea e cam 
brutală, dar multumitoare. 

— Până în prezent, spuse Sam, şi slobozi un nor de fum, avem — adică tu, 
nu eu — sufletul postulat al creştinilor, musulmanilor şi al altora ad 
nauseam. Dar tu susții că sufletul nu merge în rai sau în iad. Pluteşte undeva 
într-un fel de limb cvadridimensional. În absenţa unor fiinţe extraterestre, el 
ar rămâne acolo pentru totdeauna. Ne referim la extratereştrii care s-au 
născut cu mult înaintea umanităţii. Aceste superființe au sosit pe Pământ 
când omenirea încă nu exista; de fapt, ele au vizitat fiecare planetă care într- 
o bună zi putea crea viață înzestrată cu rațiune. 

— Nu te exprimi chiar ca noi, constată Göring. Noi susţinem că fiecare 
galaxie are una, sau poate mai multe specii, care au populat diverse planete. 
S-ar putea ca aceste ființe să se fi născut în galaxia noastră ori să-şi aibă 
originea într-o altă galaxie mai vârstnică, acum dispărută. În orice caz, ele 
sunt înțelepte şi, ştiind de multă vreme că pe Pământ va apărea viață 
înzestrată cu rațiune, au instalat dispozitive care au început să înregistreze 
totul despre aceste fiinţe chiar din clipa în care s-au născut. Dispozitivele nu 
pot fi detectate de către oameni. 

Într-un anumit moment pe care aceşti Antici, cum le spunem noi, l-au 
prevăzut, înregistrările se transmit către un anume loc, unde morților li se 


dă trup cu ajutorul unor convertoare energie-materie, le este redată tinereţea 
şi integritatea, iar apoi se fac copii după aceste trupuri — care sunt distruse şi 
morții retrăiesc într-o lume nouă, precum asta, prin conversie energie- 
materie. Psihomorfii, sau ka-urile, manifestă o afinitate faţă de gemenii lor 
protoplasmatici. În clipa în care se face o copie după trupul mort, ka-ul se 
ataşează şi începe să înregistreze. În felul acesta, chiar dacă trupul este 
distrus şi reprodus de o sută de ori, ka-ul continuă să păstreze identitatea, 
mintea şi amintirile tuturor trupurilor anterioare. Prin urmare, nu se creează 
doar o copie după alta. E vorba de o conservare a individului original, cu o 
înregistrare a fiecărui eveniment petrecut în mediul nemijlocit al tuturor 
trupurilor protoplasmatice ale ka-ului. 

— Există un „totuşi”! îl întrerupse Sam, făcând un gest larg cu trabucul, 
apoi împungând aerul cu capătul lui aprins, cât pe ce să atingă obrazul lui 
Göring. Totuşi! Voi sustineti că un om nu poate fi ucis la nesfârşit. Spuneţi 
că, după câteva sute de resuscitări, moartea se instalează definitiv. Pierderea 
repetată a vieții slăbeşte legătura dintre trup şi ka şi, în cele din urmă, trupul 
copiat nu se mai contopeşte cu acesta. Ka se îndepărtează şi rătăceşte pe 
coridoarele pline de fantasme ale celei de-a patra dimensiuni. El devine, de 
fapt, o fantomă, un suflet pierdut. E terminat. 

— Asta-i esenţa credinţei noastre, recunoscu Göring. Ori, mai curând a 
cunoaşterii noastre, întrucât ştim că acest lucru e adevărat. 

Sam înălță din sprâncenele stufoase în semn de mirare. 

— Serios? Aşa ştiţi? 

— Da. Fondatorul nostru a auzit Adevărul la un an după Resuscitare, 
când umanitatea s-a trezit din morţi. Într-o noapte, aflându-se pe o brână 
înaltă a muntelui şi rugându-se să aibă o revelaţie, i-a apărut un om. Acesta 
i-a spus şi i-a arătat anumite lucruri care nu i-ar fi fost la îndemână unui 
muritor de rând. Omul era un agent al Anticilor şi i-a revelat Adevărul, 
spunându-i fondatorului nostru să meargă şi să predice doctrina Celei de-A 
Doua Şanse. De fapt, termenul de A Doua Şansă e nepotrivit. E vorba, mai 
curând, de Prima noastră Şansă, fiindcă pe Pământ n-am avut norocul de a 
ne bucura de mântuire şi de viață eternă. Dar viaţa de pe Pământ a fost un 
preludiu necesar pentru această Lume a Fluviului. Creatorul a făurit acest 
univers, iar apoi Anticii au conservat umanitatea — adică toate fiinţele 
înzestrate cu rațiune din univers. Ei ne-au conservat! Dar mântuirea stă 
numai în puterea omenirii! Acum, când fiecărui om i-a fost oferită această 
şansă, depinde numai de el s-o împlinească! 


— Numai şi numai prin intermediul Bisericii celei de-A Doua Şanse, 
presupun, spuse Sam. N-ar fi vrut să zâmbească ironic, dar nu reuşi să se 
stăpânească. 

— Noi suntem convinşi de asta, rosti Göring cu tărie. 

— Şi străinul misterios ce împuternicire avea? întrebă Sam. Se gândi pe 
dată la Necunoscutul Misterios pe care-l ştia e/, şi se sperie. Oare era vorba 
de una şi aceeaşi persoană? Ori făceau amândoi parte din specia 
autointitulată Etici? Necunoscutul care trimisese aici meteoritul din crom- 
nichel şi care-i îngăduise lui Joe Miller să vadă Turnul de lângă înceţoşata 
Mare Polară de Nord era un renegat al Eticilor. Asta dacă trebuia să dea 
crezare spuselor lui. 

— Împuternicire? se miră Göring. Adică documente eliberate de 
Dumnezeu? făcu el şi pufni în râs. Fondatorul şi-a dat seama că vizitatorul 
nu putea fi un simplu om, fiindcă ştia lucruri de care doar un zeu sau o 
fiinţă superioară putea avea cunoştinţă. Şi i-a arătat anumite lucruri care să-l 
convingă. I-a spus cum am fost readuşi la viață şi motivul. Nu i-a relatat 
totul. Unele detalii vor fi revelate mai târziu. lar pe altele trebuie să le 
descoperim noi înşine. 

— ŞI cum se numeşte acest fondator? întrebă Sam. Să nu-mi spui că nu 
ştii. Sau e vreunul dintre secretele bine păstrate? 

— Nimeni nu ştie, afirmă Göring. Nici nu e nevoie. Ce importanţă are 
numele? Şi-a spus Viro. În esperanto asta înseamnă bărbat. De la latinul vir. 
Noi i-am zis Fondinto, Fondatorul, sau La Viro, Bărbatul. 

— Tu l-ai întâlnit vreodată? 

— Nu, dar am cunoscut două persoane care l-au întâlnit Una a fost de 
față când La Viro a ţinut prima predică, la o săptămâna după ce i-a vorbit 
Necunoscutul. 

— Acest La Viro e bărbat? Nu-i cumva o femeie? 

— Sigur e bărbat! 

Sam oftă adânc şi spuse: 

— Mi-ai luat o piatră de pe suflet. Dacă întemeietorul s-ar dovedi a fi 
Mary Baker Eddy aş muri de greață. 

— Poftim? 

— Nimic, îl linişti Sam şi zâmbi. Cândva, am scris o carte despre ea. Nu 
țin s-o întâlnesc; m-ar jupui de viu. Însă unele dintre chestiile mistice pe 
care mi le-ai relatat îmi aduc aminte de ea. 


— Cu excepţia ka-ului, explicaţiile noastre au ca fundament lumea fizică. 
Iar ka-ul are o natură fizică dar, îndrăznesc a spune, oarecum îndepărtată de 
realitatea noastră. Credem că e vorba de ştiinţă, o ştiinţă a Anticilor, care 
ne-a oferit resuscitarea din punct de vedere fizic. Asta n-are nimic 
supranatural, în afara credinţei noastre în Creator, desigur. Restul e ştiinţă 
pură. 

— Precum religia propovăduită de Mary Baker Eddy? întrebă Sam. 

— N-am auzit de ea. 

— Prin urmare, cum dobândiți mântuirea? 

— Devenind iubire. Iar asta presupune, bineînţeles, să nu răspundem prin 
violenţă, chiar dacă trebuie să ne apărăm. Credem că putem deveni iubire 
doar atingând o anumită stare transcendentă prin cunoaştere de sine. Până 
acum, omenirea nu a deprins cum să folosească guma de visat; omul a 
abuzat de acest drog, aşa cum a procedat şi cu toate celelalte. 

— ŞI, indiferent ce înseamnă expresia asta, crezi c-ai devenit iubire! 

— Încă nu. Dar sunt aproape. 

— Cu ajutorul gumei de visat? 

— Nu numai. Dar şi ea mă ajută. Trebuie să şi acționezi, să predici şi să 
suferi în numele credinţei. Învăţ să nu urăsc. Deprind iubirea. 

— De aceea te opui construcției Vaporului meu? Crezi că ne risipim 
vremea făcându-l? 

— E un lucru care nu va aduce nimănui binele. Până acum, nu ne-a adus 
decât pustiirea peisajului, lăcomie, durere şi vărsare de sânge, nelinişte şi 
trădare. Ură, ură şi iar ură! Şi pentru ce? Ca să ai ceea ce nu stă în puterea 
altora, un vapor uriaş din metal, acționat electric, culmea tehnologiei pe 
această planetă, un fel de corabie a nebunilor. Ca să poţi călători până 
izvoarele Fluviului. Şi ce-o să faci după ce ajungi acolo? Mai bine ai 
călători până la izvoarele sufletului! 

— Sunt unele lucruri de care n-ai habar, spuse Sam. Mulţumirea de sine 
era umbrită de o viziune. Un diavol, ascuns în beznă, şoptindu-i la ureche. 
Dar un alt diavol pitulat în întuneric picurase idei şi în urechile fondatorului 
Bisericii. Necunoscutul bisericos era oare diavolul? Fiinţa care venise la 
Samuel Clemens spusese că ceilalți erau nelegiuiții şi că dorea să 
mântuiască omenirea. 

Un diavol ar rosti exact asemenea vorbe, desigur. 

— Cuvintele mele nu te lovesc drept în inimă? întrebă Göring. 

Sam se bătu cu pumnul în piept şi-i răspunse: 


— Ba da, cred că m-a lovit o indigestie... 

Göring îşi încleşta pumnii şi strânse din buze. 

— Bagă de seamă, o să-ţi pierzi până şi bruma de iubire îl preveni Sam şi 
se îndepărtă. Nu se simţea chiar triumfător. Adevărul era că avea nişte 
crampe la stomac. Deşi ştia că ar trebui s-o ia în râs, ignoranţa dublată de 
trufie îl dădea întotdeauna peste cap. 

Se făcuse deja după-amiază. Sam Clemens şi loan Fără-de-Țară se 
certaseră toată dimineața. În cele din urmă, exasperat şi făcând uitate atât 
precauția cât şi înţelepciunea, Sam exclamă: 

— Nu ne putem permite să renunțăm la bauxita oferită de Hacking! Nu 
trebuie să întreprindem ceva care să pună stavilă construcţiei Vaporului! 
Pesemne că te porți astfel pentru a declanşa un război între noi şi Soul City! 
Maiestatea Voastră, n-o să reuşeşti! 

Sam umbla nervos de colo-colo, fluturând o țigară subțire de foi în timp 
ce vorbea. loan stătea nepăsător la masa rotundă din lemn de stejar din 
timoneria lui Sam. Joe Miller era aşezat într-un colţ, pe un scaun construit 
special pentru el. Zaksksromb, mongolul uriaş din paleolitic, veghea în 
spatele lui loan. 

Pe neaşteptate, Sam se răsuci şi izbi cu amândoi pumnii în tăblia mesei. 
Ținându-şi ţigara în colțul gurii şi împreunându-şi furios sprâncenele 
stufoase, se propti de masă şi se răsti la loan : 

— Ai cedat o dată la Runnymede, când ai semnat Magna Carta. A fost 
singurul lucru înţelept pe care l-ai făcut în timpul domniei tale, iar unii 
susțin că până şi atunci ai strâns din dinţi. Ei bine, acum te afli în fața unei 
hotărâri decisive, Maiestatea Ta. Ai să-i ceri scuze lui Abdullah, care le 
merită pe deplin, altfel cer o sesiune extraordinară a Consiliului pentru a 
decide dacă mai e cazul să rămâi Consul, alături de mine! 

loan îl ţintui cu o privire fioroasă, apoi spuse: 

— Nu mă sperii eu de amenințările tale. Dar mi-e limpede că preferi să 
arunci țara în război civil decât să lupţi împotriva celor din Soul City. Nu 
înțeleg țicneala asta, dar oamenii chibzuiți au întâmpinat întotdeauna 
greutăți când a fost vorba să priceapă lipsa de rațiune. Prin urmare, o să-mi 
cer scuze. De ce nu? Regele îşi poate îngădui să fie umil faţă de un om de 
rând. Nu-l costă nimic şi asta-i sporeşte bunătatea divină. 


Se ridică şi păşi hotărât afară, urmat îndeaproape de paza de corp. 

Sam află că zece minute mai târziu loan se înfăţişase la casa de oaspeţi 
şi-şi ceruse scuze. Abdullah le acceptase cam în silă. Era limpede că aşa i se 
poruncise. 

Cu puţin timp înainte ca sirenele să anunţe încheierea pauzei pentru masa 
de prânz, apăru Cawber. Se aşeză fără să mai aştepte invitația lui Sam, care 
ridică din sprâncene nelămurit, fiindcă era prima oară când Cawber se purta 
astfel. Înfăţişarea lui trăda ceva greu de exprimat. Urmărindu-l atent şi 
pândind fiecare inflexiune din vocea lui Cawber, Sam socoti că era 
atitudinea unui sclav care hotărâse să caute calea libertăţii. 

Cawber ştia că va fi trimis ca emisar în Soul City. Rămase aplecat, 
sprijinindu-şi braţele masive pe tăblia din stejar, cu palmele desfăcute. Vorbi 
în esperanto folosind, ca mulți alţii, îndeosebi timpul prezent, apelând la 
adverbe de timp pentru a indica viitorul şi trecutul când dorea să clarifice 
lucrurile. 

Echipa lui Cawber discutase cu toți cei aproximativ trei mii de cetăţeni 
de culoare (apăruseră unele neînțelegeri în clasificarea celor născuţi în 
vremuri preistorice). O treime din ei, deşi fără prea mare elan, erau dispuşi 
să plece în Soul City pentru a fi schimbaţi cu cetăţenii nedoriți de Hacking. 
Majoritatea erau negri de la sfârşitul secolului al XX-lea. Ceilalţi susțineau 
că aici desfăşurau o activitate care le conferea prestigiu, plăcându-le să fie 
pe picior de egalitate cu albii, şi nu doreau să renunţe la şansa de a se 
îmbarca pe Vapor. 

Acest din urmă argument era precumpănitor, gândi Sam. Nu era singurul 
care visa aşa ceva. Ideea apărea în somnul multora, strălucind ca un 
giuvaier în interiorul căruia se află captiv un licurici. 

Firebrass şi oamenii lui fură invitaţi să vină în sala de discuţii. Firebrass 
întârzie, deoarece era plecat să inspecteze avionul. Pufnise în râs văzându-l 
atât de ciudat, fragil şi lent şi, cu toate acestea, îl rodea invidia că von 
Richthofen îl va pilota. 

— Şi tu vei avea şansa de a zbura, îl asigură Sam. Cu condiţia să te afli 
aici la vremea când... 

Chipul lui Firebrass deveni serios. 

— Ce-aţi hotărât, domnilor, în legătură cu propunerile guvernului meu? 

Sam se uită la loan, care făcu un gest prin care îl invita să ia cuvântul. 
Voia ca eventualele resentimente să-i fie adresate lui Sam. 


— Trăim într-un stat democratic, începu acesta. Nu le putem spune 
cetățenilor noştri să plece decât dacă s-au făcut vinovaţi de vreo încălcare a 
legii. Deci, după cum văd eu situaţia — cum o simţim noi — dacă ţine cu 
orice chip, orice cetățean din Parolando poate pleca în Soul City. Consider 
că am ajuns la acest acord încă de la prima discuţie. Problema guvernului 
dumneavoastră e să negocieze cu fiecare cetăţean în parte. Cât priveşte 
acceptarea de către noi a arabilor şi dravidienilor dumneavoastră — dacă 
doresc, le vom oferi şansa de a ni se alătura. Dar ne rezervăm dreptul de a-i 
expulza dacă nu se comportă conform legilor. Depinde de ei unde vor pleca 
de aici. 

— Nu cred că Hacking vrea pe cineva care nu-i dispus să trăiască în Soul 
City, indiferent cât de neagră i-ar fi pielea, spuse Firebrass. 

— Ce se întâmplă cu livrările de substanțe minerale? interveni Sam. Vor 
fi sistate în cursul negocierilor? 

— N-aş putea face o precizare, îi răspunse Firebrass. Mă îndoiesc dar va 
trebui să mă consult cu Hacking. Desigur, până când preţul va creşte, va 
trebui să menţineţi proporţia de minereu şi arme pe care ni le livraţi. 

— Bag de seamă că ai spus va creşte, nu ar putea, remarcă Sam. 

— Toate afirmațiile mele urmează a fi confirmate ori infirmate de 
guvernul de la Soul City, explică Firebrass zâmbind. 

Căzură apoi de acord să-l trimită pe Cawber în Soul City ca ambasador al 
statului Parolando, în situația că se puteau opera modificări în Magna Carta 
în acest sens. Restul problemelor rămaseră în suspensie. Lui Sam 1 se păru 
că Firebrass nu avea intenția de a grăbi lucrurile. Ba dimpotrivă. Era dispus 
mai curând să le lase să treneze sau chiar să le frâneze dacă ar fi dat semne 
de redresare. Voia să rămână în Parolando, iar Sam credea că intenția reală 
era de a spiona. Pe de altă parte, poate dorea să stârnească zâzanie. 

Mai târziu, comentă întâlnirea cu loan, care îi împărtăşi părerea că 
Firebrass era spion, dar nu înţelegea de ce ar crea tulburări. 

— Şi el vrea ca Vaporul să fie construit cât mai repede. Cu cât îl 
terminăm mai curând, cu atât mai repede va încerca Hacking să pună mâna 
pe el. Ai impresia că pe Hacking nu-l interesează Vaporul? Îţi închipui 
cumva că există vreun vecin care n-ar vrea să ni-l smulgă? Arthur a făcut 
încercarea nereuşită de a ne copleşi pentru că mă ura. Ar fi trebuit să aştepte 
până când era aproape terminat, iar atunci, aliindu-se cu Kleomenes şi cu 
ulmakii, ar fi putut să-şi folosească forțele reunite declanşând un atac 


decisiv. Ca rezultat al pripelii, Arthur şi Kleomenes au murit, iar Ieyasu le-a 
invadat ţările, în vreme ce succesorii lor se sfâşie între ei. 

— Dacă dăm crezare spionilor noştri, el va câştiga, remarcă Sam. 

— Dacă-şi consolidează statul cu celelalte două teritorii, va deveni un 
inamic de temut. 

Tot astfel şi tu, loan Fără-de-Ţară, gândi Sam. Dintre toţi cei pe care va 
trebui să stau cu ochii după construirea Vaporului, tu eşti cel mai 
primejdios... 

Firebrass anunță că pe perioada cât vor continua negocierile, el şi 
delegația sa vor rămâne în Parolando ca misiune de reprezentare a statului 
Soul City. 

— Mă bucur să vă avem printre noi, spuse Sam. Dar Soul City îşi are 
propria industrie. Ştiu că folosiți minereurile noastre pentru a produce arme 
şi alte lucruri despre care spionii noştri n-au reuşit să afle nimic. 

Firebrass îl privi surprins, apoi porni să râdă în hohote. 

— Îmi forţezi mâna, amice! exclamă el în engleză. Apoi continuă în 
esperanto: La o adică, de ce să nu fim cinstiți? Ideea mă amuză. Da, ştim că 
aveţi spioni printre noi dar şi noi procedăm la fel. Arată-mi şi mie pe cineva 
care nu trimite spioni în statele vecine. Mă-ntreb însă unde vrei să ajungi. 

— Eşti omul cu pregătirea tehnică cea mai bună pe care-l are Hacking. 
Doctor în ştiinţe. Te ocupi de producţie, cercetare şi dezvoltare. De ce te-a 
trimis Hacking la noi când, de fapt, are nevoie de tine acolo? 

— Înainte de plecare am aranjat ca totul să meargă strună. Soul City n- 
are nevoie de prezenţa mea acum şi, în plus, mă plictiseam. Voiam să vin, 
asta-i explicația. 

— Să poţi vedea ce posedăm, de exemplu pistolul Mark I, avionul, 
vehiculul amfibiu şi tunul cu abur din dotarea noastră? 

Firebrass zâmbi larg şi dădu aprobator din cap. 

— Da. De ce nu? Dacă nu eu, le vede altul. 

Sam se mai linişti. 

— Serveşte-te cu un trabuc. După mine, poţi să te uiţi cât vrei. În afara 
tunului cu aburi, probabil, nu producem ceva care să vă surprindă. lar 
acesta, apropo, e invenţia mea. Vino cu mine. Mă mândresc tare mult cu el 
şi aş vrea să ţi-l arăt. E aproape finalizat 

Balaurul de Foc I se odihnea pe structura construită din cherestea. De 
culoare cenuşiu-argintie şi având forma unei ambarcațiuni cu fundul plat, 
era dotat cu şapte roţi uriaşe din metal şi plastic pe fiecare latură. În partea 


din spate avea elice duble, protejate de scuturi. Vehiculul era lung de zece 
metri, lat de trei şi înalt de trei metri şi jumătate. Pe puntea spate se iveau 
trei turele. Într-una stăteau pilotul, căpitanul şi radiofonistul, deşi Parolando 
nu avea deocamdată nici un aparat de radio. Turela din centru era mai înaltă 
decât celelalte două şi din ea ieşea ţeava unei arme scurte, bine fixate în 
lemn. Turela din spate era proiectată pentru pistolarii care vor fi înarmaţi cu 
pistolul Mark I şi, probabil, cu puşti. 

— Vehiculul amfibiu arde alcool obţinut din lemn pentru a produce abur, 
explică Sam. Să urcăm înăuntru prin bocaportul lateral. Vei observa cazanul 
care ocupă aproape o treime din spațiul interior. După cum o să-ți dai şi 
singur seama, am avu motive întemeiate să-l plasăm acolo. 

Suiră pe o scară ca să ajungă înăuntrul turelei principale, care era 
luminată de un singur bec. Firebrass scoase o exclamaţie de uimire. Era 
primul bec electric pe care-l vedea de când se afla pe această planetă. Sam îl 
lămuri că era alimentat de la o baterie. 

— lar acesta e Nemaipomenitul Tun cu Abur, îl prezentă el. Arăta spre 
cilindrul care ieşea din peretele de compartimentare al turelei. Dedesubt se 
afla un pat asemănător cu al unui pistol şi un trăgaci. Firebrass se opri lângă 
dispozitivul de dare a focului, puse degetul pe trăgaci şi privi prin 
deschizătura de deasupra ţevi. Ridică şi cobori arma. 

— Există şi un scaun pentru servant, explică Sam, Cu ajutorul unor 
pedale, el va putea roti turela după cum doreşte. Ţeava coboară sau urcă cu 
douăzeci de grade. Aburul din cazan este forța motrice pentru proiectilele 
cu calibrul de optzeci de milimetri, făcute din plastic. Tunul trage dintr-o 
culată deschisă — cu alte cuvinte, în țeava nu există proiectil când se apasă 
pe trăgaci. Prin apăsarea trăgaciului se eliberează o piedică, acest lucru îi 
permite lacătului închizătorului să se mişte înainte, sub acţiunea unui arc. În 
timpul cursei înainte, lacătul închizătorului prinde un proiectil din plastic 
din încărcător şi-l împinge în culată. Puțin înainte ca închizătorul să atingă 
culata, suporturile cu came de pe fiecare parte culisează pe ghidaje şi rotesc 
lacătul închizătorului un sfert către dreapta, închizând astfel culata. 

Firebrass dădu din cap în semn că a înţeles. 

— Bun. Imediat ce se încheie sfertul de rotație, canalul de admisie din 
lacătul închizătorului se aliniază cu canalul de alimentare cu abur de înaltă 
presiune. Acest lucru permite aburului fierbinte, să zicem la patru sute de 


grade Fahrenheit, să intre în camera închizătorului. Proiectilul din plastic 
este propulsat prin ţeavă de dilatarea aburului. In acelaşi timp, aburul, care 


exercită o mare presiune asupra părții din spate a camerei încărcătorului, 
împinge înapoi zăvorul culatei. Din cauza greutății mai mari a culatei, ea nu 
începe să gliseze decât după ce proiectilul a ieşit pe ţeava tunului. 

În momentul în care culata începe să se deplaseze înapoi, suportul cu 
came se mişcă în ghidajele camei şi roteşte bolţul cu un sfert de rotație spre 
stânga, oprind pătrunderea aburului. Atunci lacătul închizătorului revine la 
poziția sa inițială. Dacă trăgaciul se menţine apăsat, operațiunea se repetă la 
nesfârşit. 

— Impresionant, recunoscu Firebrass. Dar tunul n-ar funcționa mai 
eficient dacă temperatura ar fi aceeaşi cu a aburului de înaltă presiune? În 
felul acesta, s-ar folosi mai puţin din energia aburului pentru încălzirea 
armei, iar asta ar însemna o forță sporită pentru propulsia proiectilului. Aha, 
acum înţeleg! Aveţi deja o cămaşă în jurul ţevii. Aburul circulă prin acest 
înveliş înainte de a intra în arma propriu-zisă, corect? 

— Da, există o cămaşă izolatoare din ghips încastrat în lemn. Te rog să 
observi supapa aceea de purjare. Ea permite armei să fie încălzită înainte de 
utilizare; e vorba de câteva secunde înainte de tragere. Dacă nu găseam 
soluția asta, tunul se putea bloca. Şi cum temperatura maximă a tunului e 
aceeaşi cu a aburului din cazan, nu există pericolul de a carboniza ţeava. Ea 
poate fi utilizată ca armă sau ca tun cu apă. De fapt, în ambele cazuri 
eficienţa e aceeaşi. În cazul unui proiectil uşor din plastic cu o viteză atât de 
mică la ieşirea din ţeava, precizia tragerii nu e mare. 

Firebrass nu dădu semne că l-ar impresiona în mod deosebit 
superioritatea militară pe care ar avea-o Parolando prin folosirea vehiculului 
amfibiu. Asta pesemne fiindcă plănuia să fabrice şi el unul similar pentru 
Soul City. Sau, dacă Parolando avea unul, probabil că va construi două. Caz 
în care Parolando va trebui să producă trei. 

Soul City nu putea bate Parolando la acest capitol. Însă trebuia ca 
livrările să nu fie întrerupte, fiindcă atunci şi Soul City va sista 
aprovizionarea cu bauxită, criolit, platină şi iridiu. 

Euforia provocată de demonstrarea calităților deosebite ale invenției sale 
se stinse aproape imediat şi destul de vizibil. Dacă Soul City declanşa o 
cursă a înarmărilor, singura cale de rezolvare a problemei era distrugerea 
acestuia şi preluarea controlului asupra zăcămintelor de substanţe minerale. 
Asta însemna însă amânarea construcției vaporului. Şi mai presupunea să 
deranjeze alte două state, Publiujo şi Tifonujo, care se aflau între Parolando 
şi Soul City. lar dacă acestea formau o alianţă, forța lor era grozavă, ţinând 


seama de armele pe care a trebuit ca Parolando să le ofere în schimbul 
lemnului. 

Sam socotise că acest pericol potenţial era destul de grav. Dar câteva zile 
mai târziu leyasu cuceri cu totul statele învecinate şi trimise o misiune de 
pace în Parolando. Nu avusese cereri inacceptabile. De fapt, într-un fel, 
propunerile lui erau utile. El susținea că națiunea sa pierduse destui copaci 
şi dorea să le creeze condiţii pentru a creşte la loc dar, pentru a obţine o 
cantitate sporită de arme din Parolando, era dispus să ofere o mare cantitate 
de lemn şi excremente pentru industria producătoare de praf de puşcă. Avea 
intenția să cucerească teritoriile de pe malul celălalt al Fluviului pentru a 
pune mâna pe lemn. 

În concluzie, Parolando îl va plăti pe Ieyasu pentru a recolta lemn cu 
forţa de la vecinii săi. Pentru Parolando preţul avea să fie scăzut şi mai 
puţin dureros, întrucât cetăţenii săi vor fi scutiți de raiduri, crimele şi luare 
de sclavi. 

lar Sam Clemens va găsi astfel un nou subiect care să-i răpească tihna 
somnului. 

Lui loan Fără-de-Țară propunerea i se păru excelentă. 

— Fabricile noastre produc arme în număr tot mai mare, spuse el. Ne 
putem permite exporturi sporite. Şi trebuie să construim o flotă de vehicule 
de tipul Ba/aurului de Foc, astfel încât săbiile pe care le oferim acestor 
popoare să fie lesne dovedite de maşinile noastre. 

— Dar când vom începe construcţia Vaporului? întrebă Sam drept 
răspuns. 

Nimeni nu-i dădu răspuns, însă în următoarea zi, van Boom, Velitsky şi 
O’Brien, inginerii-şefi, îi aduseră primele schițe preliminare. Erau desenate 
cu negru pe folii din plastic cu ajutorul unui creion legat la o baterie. 
Câmpul magnetic din vârful creionului rearanja stratul foarte subțire şi liber 
aflat în apropierea sa, care acoperea folia. Liniile rămâneau polarizate până 
când pe deasupra lor trecea un câmp inversor. În felul acesta, cererea de 
hârtie pentru desene era drastic redusă, iar planurile puteau fi modificate 
după dorință. 

Firebrass spuse că ar dori să contribuie la construcția Vaporului. Cererea i 
se aprobă, deşi la început loan se opusese. Sam susţinu că, folosind orice 
ofertă li se făcea, lucrările vor înainta mai repede. Pe de altă parte, 
considera că Firebrass nu va putea fura nava, chiar dacă ştia foarte multe 
despre ea. Cu toate că Sam nu-i destăinui nimic lui loan, îşi făcu un plan 


propriu în ce-l privea pe Firebrass. Asta presupunea să-l atragă atât de mult, 
stârnindu-i entuziasmul, încât el să accepte oferta de a se îmbarca pe vapor. 

Utilajele necesare pentru laminarea primelor plăci de bordaj erau aproape 
finisate. Stăvilarul fusese definitivat cu o săptămână în urmă, iar apa 
provenind din afluent umplea lacul. În prezent trăgeau sârma de aluminiu 
pentru generatoarele ce urmau a fi acționate de căderea de apă. Prototipul 
batacitorului, care va avea înălțimea unei clădiri cu două etaje, va fi 
terminat peste o lună dacă procurau materialele necesare. 

Câteva zile mai târziu, cinci sute de misionari ai Bisericii celei de-A 
Doua Şanse cerură azil în Parolando. Ieyasu îi izgonise din noul său stat, 
ameninţându-i cu diferite torturi sofisticate dacă încercau să se strecoare 
înapoi. Sam nu auzi imediat această veste deoarece se afla la baraj. 

Misionarii refuzară să facă un pas când Ioan le transmise porunca de a 
pleca pe dată. Auzind răspunsul lor, loan zâmbi sumbru, se trase de coama 
nisipie ca de leu şi slobozi înjurătura lui preferată: 

— Pe colții lui Dumnezeu! 

Sam tocmai supraveghea instalarea câtorva tone de dinamită între pereții 
dubli. Acesta era încă un atu pe care-l păstra în mânecă, o operațiune 
disperată şi, probabil, chiar sinucigaşă, pentru cazul în care vreun duşman 
ar fi fost pe punctul de a reuşi invadarea statului său. 

Von Richthofen, congestionat la față şi respirând precipitat după ce 
urcase dealul în goană, îi povesti despre sosirea misionarilor şi refuzul lor 
de a-şi lua tălpăşiţa. Nu scoase însă nici o vorbă despre loan. 

Sam îl rugă să comunice misionarilor că va veni la ei în cursul serii. 
Puteau să-l aştepte, dar să nu se mişte mai departe de zece-doisprezece 
metri de piatra-potir alături de care coborâseră pe țărm. Vreme de o clipă, se 
gândi să-i alunge imediat şi să comunice soldaților că puteau să-i altoiască 
niţel cu latul săbiilor dacă li se ivea prilejul. Era înfierbântat, transpirat şi 
plin de pulbere de ciment şi simţea o adversitate ieşită din comun faţă de 
credincioşii aceştia. Găsiseră în sfârşit o lume binecuvântată, lipsită de 
prezenţa sâcâitoare a muştelor şi ţânţarilor, iar oameni de teapa misionarilor 
încercau să le ia locul. 

Uruitul şi pleoscăitul produs de instalațiile de turnat beton, răcnetele 
şefilor de paie, scrâşnetul hârleţelor şi zdrăngănitul roților din lemn cu 
obade din fier de la roabe îl împiedicară pe Sam să audă exploziile care se 
auziră jumătate de oră mai târziu. Nu află nimic decât la sosirea lui von 
Richthofen, care dăduse fuga să-i relateze ce se întâmplase. 


Sam simţi că 1 se taie genunchii, gata să se prăbuşească într-o băltoacă. 
loan testase noile pistoale asupra misionarilor. O sută de pistoale Mark I cu 
cremene uciseseră aproape cinci sute de bărbaţi şi femei în doar trei minute. 
loan trăsese şi încărcase arma de zece ori, folosind ultimele trei gloanţe 
pentru a da lovituri de grație răniților grav. 

Fuseseră cruțate aproximativ treizeci de femei, dintre cele mai frumoase. 
Ioan le luase în palatul său. 

Sam văzu mulțimea strânsă în jurul pietrei-potir cu mult înainte de a 
ajunge pe malul Fluviului. ÎL trimise pe Lothar să-i facă loc. Oamenii se 
dădură în lături din faţa lor precum apele Mării Roşii dinaintea lui Moise, 
gândi el, numai că Marea Roşie îi apăru abia după ce trecu prin spațiul 
rămas liber. Cadavrele erau îngrămădite unul peste altul, mânjite de sânge, 
cu carnea sfârtecată, iar oasele sfărâmate de gloanţele cu calibru mare. În 
cei nouăzeci şi şapte de ani de viaţă, Sam nu reuşise să se obişnuiască cu 
tăcerea morților. Părea să atârne deasupra lor ca un nor invizibil şi îngheţat. 
Gura care nu va mai scoate o vorbă, creierul care nu va mai gândi... 

Nu-i slujea la nimic să-şi aducă aminte că a doua zi toți aceşti oameni, 
având trupuri proaspete şi întregi, se vor trezi din nou undeva pe malul 
Fluviului. Efectul mortii nu putea fi îndulcit prin speculații intelectuale. 

loan dădea porunci pentru ca trupurile să fie trimise la fabrica de săpun şi 
de recuperare a pielii. Rânji către Sam ca un băieţel obraznic prins în timp 
ce trage mâţa de coadă. 

— Ăsta-i masacru! strigă Sam. Masacru! Fără noimă! De neiertat! N- 
aveai nici un motiv să faci asta, bestie criminală şi sângeroasă ce eşti! Aşa 
ai fost dintotdeauna, câine ucigaş şi tot astfel vei rămâne! Porc! Porc! Porc! 

loan uită să mai zâmbească şi, văzându-l pe Sam apropiindu-se cu 
pumnii strânşi, făcu un pas înapoi. Uriaş şi ciolănos, Zaksksromb porni spre 
Sam ținând o bâtă masivă din stejar şi cu ghimpi de oţel la capăt. 

— Terminaţi, strigă Lothar von Richthofen, lasă-l în pace ori cheamă-l pe 
Joe Miller! Îl împuşc cu mâna mea pe cel care face o mişcare spre Sam. 

Sam privi în spate. Lothar ținea un pistol în ambele mâini şi-l țintea pe 
loan. 

Acesta rămase cu ochii căscaţi şi păli. Până şi ochii albaştri-deschis îşi 
pierdură culoarea. 

O vreme după aceea, Sam se gândi că era bine să-i fi spus lui Lothar să 
tragă. Chiar dacă cei o sută de pistolari îi erau fideli, probabil că ar fi ezitat 
să riposteze dacă loan ar fi fost ucis din primul foc. Erau înconjurați de 


bărbați înarmați şi femei, mai toți ostili lui loan şi adânc tulburați de 
măcelul ce se petrecuse acolo. Pesemne că prezenţa lor ar fi împiedicat o 
altă vărsare de sânge. Chiar dacă n-ar fi intervenit, Sam s-ar fi putut arunca 
la pământ şi primele focuri ar fi fost ratate. După aceea cine ştie ce s-ar fi 
întâmplat? 

Dar n-avea nici un rost să-şi chinuie imaginația. Nu dăduse ordinul. 

Cu toate acestea, trebuia să ia imediat măsuri hotărâte. Dacă-l lăsa pe 
loan nepedepsit pentru acest măcel, nimeni nu l-ar mai respecta, ba şi-ar 
pierde şi respectul de sine. Iar atunci s-ar putea retrage din postul de Consul 
caz în care ar pierde şi Vaporul. 

Întoarse capul uşor, astfel încât să nu-l scape din ochi pe loan. Văzu 
chipul palid şi ochii negri ai lui Livy; arăta de parcă 1 s-ar fi întors stomacul 
pe dos. N-o băgă în seamă şi văzându-l pe de Bergerac cu floreta în mână şi 
stând la marginea cercului uman format în jurul lui, strigă, arătând spre loan 


— Căpitane-de Bergerac! Arestează-l pe vice-consul. 

Ioan ţinea un pistol în mână, dar nu-l aţinti spre cineva anume. 

— Protestez, spuse el cu voce slaba. I-am sfătuit să plece imediat, dar au 
refuzat. I-am avertizat, iar ei s-au opus, aşa că am dat ordin să fie împuşcaţi. 
De fapt, ce importanţă are? Mâine vor fi din nou vii. 

Cyrano păşi ţanţoş spre loan, se opri, salută şi spuse: 

— Armele dumneavoastră, Sire. 

Zaksksromb mârâi şi-şi ridică bâta ghintuită. 

— Nu, Zak, îl opri loan. Potrivit Cartei, unul dintre Consuli îl poate 
aresta pe celălalt dacă socoteşte că acesta a încălcat legea. Nu voi rămâne 
arestat multă vreme. 

Întinse pistolul cu patul înainte, îşi scoase centura şi le înmână pe 
amândouă lui Cyrano. În teci se aflau un cuţit lung şi o spadă scurtă. 

— Cât timp tu şi Consiliul îmi veţi hotărî soarta, voi rămâne în palatul 
meu, preciză el. Potrivit Cartei, trebuie să vă întruniți în decurs de o oră de 
la arestare şi, dacă nu intervine starea de necesitate naţională, să luaţi o 
decizie peste două ore. 

Se îndepărtă urmat de Cyrano. Oamenii lui şovăiră o clipă apoi, la 
ordinul lătrat de Zaksksromb, porniră în urma lui loan spre palat. Sam privi 
după ei. Se aşteptase să i se opună rezistenţă. Abia după aceea îşi dădu 
seama că loan ştia prea bine că Sam Clemens trebuia să procedeze aşa, căci 
altminteri îşi pierdea orice prestigiu. Iar loan îl cunoştea pe Sam îndeajuns 


de bine pentru a-şi da seama că acesta ar dori să evite luarea unei hotărâri 
care să declanşeze un război civil, dar că n-ar recurge la aşa ceva dacă ar 
socoti Vaporul în primejdie. 

Prin urmare, loan îi făcuse jocul. Nu voise să stârnească o confruntare 
directă. Deocamdată. Pentru moment îşi satisfăcuse pofta de sânge. 
Întrunindu-se, Consilierii aveau să constate că, din punct de vedere legal, 
Ioan îşi exercitase drepturile. Moral vorbind, îşi depăşise atribuţiile. Însă în 
acest caz, sprijinitorii săi vor susține că el avusese dreptate şi din punct de 
vedere moral. La urma urmelor, morții vor învia din nou, iar lecţia primită 
de misionarii celei de-A Doua Şanse va fi usturătoare. De acum încolo, vor 
ocoli Parolando multă vreme. Şi, bineînțeles, Sam Clemens va trebui să 
admită că acest lucru nu era decât de dorit. Dacă misionarii continuau să-şi 
facă prozeliți, Vaporul nu va mai fi construit nicicând. Pe de altă parte, alte 
state, mai puţin slăbite de filozofia sectanților, vor invada Parolando. 

lar Sam Clemens afirma că următorul pas al sprijinitorilor lui loan va fi 
să susțină că aveau tot dreptul să şi tortureze oamenii. La urma urmei, 
durerea nu era de durată şi orice rană se vindeca prin uciderea victimei. Tot 
astfel se va justifica şi violul, fiindcă, de ce nu?, femeile nu aveau cum să 
rămână gravide sau să se îmbolnăvească, iar dacă vreuna se alegea cu răni 
grave, asta era situația. Moartea venea ca soluţie, iar în dimineaţa următoare 
avea să renască nevătămată. Nu merita să se gândească cineva la suferința 
mintală. Puţină gumă de visat rezolva şi această problemă. 

Nu, va spune Sam, nu se pune chestiunea crimei, ci a drepturilor. 
Ucigând un om, îl muţi, fără consimţământul lui, într-un loc atât de 
îndepărtat, încât ar putea merge şi o mie de ani de-a lungul Fluviului şi tot 
n-ar ajunge înapoi. Îl azvârli departe de iubită, prieteni, cămin. Forţa tot 
forţă rămânea şi era întotdeauna... 

Of! Ar face bine să se păzească! 

— Sam! răsună o voce plăcută. 

Se întoarse. Livy era tot palidă, însă ochii ei aveau strălucirea obişnuită. 

— Sam! Dar cum rămâne cu femeile pe care le-a sechestrat? 

— Unde mi-o fi capul? se întrebă el. Hai cu mine, Lothar! Văzându-l pe 
uriaşul Miller pe câmpie, îi făcu un semn cu mâna şi titantropul se apropie 
pentru a-i întâlni la jumătatea drumului. Lothar se întoarse către cei o sută 
de arcaşi abia sosiți, ordonându-le să-i urmeze. 

Ajuns în apropierea impunătoarei clădiri din buşteni, Sam rări pasul. loan 
îşi dăduse seama că, deşi pe moment uitase de femeile răpite, Sam îşi va 


aduce aminte de ele. loan era pregătit să se supună judecății Consiliului 
pentru masacrul săvârşit, fundcă, legal vorbind, simţea că are dreptatea de 
partea lui. Dar să-i predea lui Sam femeile era prea mult. Se putea întâmpla 
ca loan să cedeze pornirilor lui mârşave, declanşând un război civil în 
Parolando. 

Sam văzu vreo treizeci de femei ieşind pe porțile deschise şi înțelese că 
loan hotărâse să-şi îndrepte greşeala. Chiar şi aşa, tot putea fi acuzat de 
răpire, o infracțiune mult mai gravă decât crima în această lume pe dos. Dar 
dacă femeile scăpaseră nevătămate, ar fi fost mult mai greu ca acuzația să 
se susțină. 

Se opri şi, de astă dată, crezu că va face infarct. Printre femei se afla şi 
Gwenafra! 

Strigând-o pe nume, Lothar pomi în goană spre ea. Ea alergă spre el cu 
braţele întinse şi se îmbrățişară. 

După îndelungi îmbrățişări, sărutări şi suspine, Gwenafra se apropie de 
Sam care se blestemă pe sine, fiindcă nu putea da vina pe altcineva. Dacă 1- 
ar fi arătat că o dorea în clipele în care ea îi dăduse de înțeles că era 
disponibilă, atunci n-ar fi pierdut-o în favoarea lui Richthofen. De ce nu se 
apropiase de ea? De ce se agăţase de ideea că Livy se va întoarce la el şi că, 
alegându-şi altă femeie, ea îl va detesta într-atât, încât aici nu va mai vrea 
să-l vadă în ochi? 

Nici nu reuşea să mai gândească logic. Cu toate acestea, orice ar fi 
susținut filozofii, principala rațiune a logicii era de a-ți justifica 
simţămintele. 

Gwenafra îl sărută plângând, udându-i pieptul cu lacrimile ei. Se 
desprinse din braţele lui şi se întoarse la Lothar, lăsându-l pe Sam sa 
găsească o soluţie în ce-l privea pe loan. 

Păşi pe poartă, urmat de mătăhălosul Joe Miller. O clipă mai târziu 
descoperi că von Richthofen îl ajunsese din urmă. Înjura şi bolborosea în 
germană: „Îl omor!” 

Sam se opri. 

— Tu să pleci! Şi eu sunt gata să explodez, dar mă stăpânesc. Ne aflăm în 
bârlogul leului şi dacă încerci ceva necugetat, te poate ucide pretinzând că 


era în legitimă apărare. Îl văd în stare, drept vorbind, s-ar putea să fi făcut 
toate astea doar pentru a înscena asasinarea noastră. 

— Dar eşti aici doar cu Joe! 

— Joe valorează cât zece! În orice caz, dacă n-ai fi fost atât absorbit de 
giugiuleala cu Gwen, ai fi auzit când am dat ordin trupei să ia palatul cu 
asalt şi să-i ucidă pe toți cei care le apar în cale dacă nu ies teafăr peste un 
sfert de ceas. 

Lothar se holbă la Sam. 

— Tare agresiv ai devenit în ultima vreme! 

— Când văd că necazurile se ţin scai de mine şi construcția Vaporului nu 
progresează deloc, e normal să mă enervez, îi răspunse Sam. Nu avea rost 
să-i spună că furia declanşată de purtarea lui şi a Gwenafrei se revărsa 
asupra lui loan, care era deja atât de detestat, încât ar fi trebuit să se facă 
MIC şi să dispară. Şi aşa ar fi trebuit să se întâmple dacă ar fi existat dreptate 
pe lume. 

Intră în clădirea cea mai mare apărată de fortificațiile construite din 
buşteni de pin şi trecu valvârtej pe lângă Sharkey. Huiduma cu umeri căzuți 
dădu să-l împiedice, dar Sam nu rări pasul. Apoi din urma lui Sam se auzi 
un mârâit înfundat. Sharkey rânjise fără a scoate o vorbă şi făcu greşeala de 
a nu se da la o parte destul de repede. Deşi cântărea peste o sută de 
kilograme, fiind izbit cu şoldul de uriaşul Joe se trezi zvârlit înapoi ca o 
păpuşă umplută cu paie. 

— Într-o bună zi tot te ucid eu! Strigă Sharkey în engleză. 

Joe întoarse încet capul masiv aducând cu turela unei nave de luptă şi 
bubui ca un tun: 

— Daa? Tu zi a cui zeată? 

— Joe, de la o vreme dai răspunsuri tare muşcătoare şi prompte, mormăi 
Sam. Te-ai molipsit de la mine, fără îndoială. 

— Nu-z chiar atât de prozt cum cred unii, îi răspunse Joc. 

— Nici n-ar fi posibil. 

Furia 1 se mai domolise. Chiar avându-l pe Joe alături, tot nu se simţea în 
deplină siguranţă. Se bizuia însă pe ideea că loan nu va merge chiar atât de 
departe încât să-l ucidă, fiindcă şi el voia să vadă Vaporul terminat. 

Avându-l pe uriaşul Zaksksromb aşezat în spatele său, loan stătea la masa 
mare şi rotundă din stejar, alături de vreo zece dintre brutele lui. Fiecare 
ținea în mână câte o stacană din lut. Încăperea duhnea a miros de tutun şi 
băutură. loan avea ochii înroşiţi, dar aşa erau mai tot timpul. Fortificațiile 


înalte împiedicau razele soarelui, dar pe ferestre pătrundea destulă lumină. 
Cu toate acestea, în încăpere erau şi câteva torţe care ardeau scoțând fum. 

Sam se opri, scoase un trabuc din cutiuţa care-i atârna la centură şi-l 
aprinse. Se înfurie văzând că-i tremură mâinile, iar asta îi spori mânia 
împotriva lui loan. 

— De ajuns, Maiestatea Voastră! N-a fost îndeajuns de rău c-ai 
sechestrat femeile acelea pentru a-ţi împlini scopurile mârşave? De ce-a 
trebuit s-o iei şi pe Gwenafra? E cetăţean al acestui stat! Singur ţi-ai vârât 
gâtul în lat, şi crede-mă că asta nu-i o figură de stil. 

loan bău dintr-o sorbitură whiskyul din stacană şi o aşeză calm pe masă. 
Apoi, fără să ridice glasul, explică: 

— Le-am adus aici pe femeile acelea pentru a le pune la adăpost. 
Oamenii erau foarte porniţi împotriva lor; voiau să-i ucidă pe toți 
misionarii. lar Gwenafra a fost luată laolaltă cu ele din greşeală. Voi stabili 
cine se face vinovat de asta şi-i voi pedepsi. 

— loan, spuse Sam, afirmaţiile tale ar putea fi puse sub stare de arest pe 
motiv de vagabondaj. Le lipseşte orice justificare reală. Dar trebuie să-ți 
recunosc meritele. Diavolul e un dulce copil pe lângă tine. Acum ai devenit 
părintele minciunilor şi marele maestru al tuturor înşelăciunilor trecute, 
prezente şi viitoare. Dacă cel mai mare mincinos te trage pe sfoară cu 
zâmbetul pe buze, atunci celorlalți mincinoşi le-a crescut o barbă ca a lui 
Moş Crăciun. 

loan se făcu roşu la față. Zaksksromb rânji şi-şi ridică bâta la înălțimea 
pieptului. Joe mârâi. 

După ce oftă adânc, loan îi răspunse: 

— Ce, te-au tulburat câteva picături de sânge? Are să-ți treacă. Nu poţi 
dovedi ca mincinoasă nici una dintre afirmaţiile mele, am dreptate? Apropo, 
ai convocat Consiliul? Legea îţi cere s-o faci neîntârziat, ştii bine asta. 

Necazul cel mare era că loan avea să scape nepedepsit. Toţi, inclusiv 
susținătorii lui, ştiau că minţea. Sam era însă conştient că nu putea face 
nimic decât dacă voia să declanşeze un război civil, iar asta însemna că 
lupii aflați la pândă — Ieyasu, Hacking, poate chiar şi aşa-zişii neutri, 
Publius Crassus, Chemsky, Tai Fung şi sălbaticii de peste Fluviu — vor 
invada Parolando. 

Sam pufni dispreţuitor şi ieşi. Două ore mai târziu, previziunile sumbre i 
se adeveriră. Prin votul lor, Consilierii refuzară să-l condamne pe loan 
pentru modul pripit şi defectuos în care rezolvase criza. I se recomandă ca 


pe viitor să se consulte cu celălalt Consul pentru rezolvarea unor situaţii 
similare. 

Fără îndoială că loan se va prăpădi de râs când va afla ce hotărâre se 
luase şi va cere să 1 se aducă băutură, tutun şi femei pentru a sărbători acest 
triumf. 

Cu toate acestea, victoria lui nu era deplină. Toți locuitorii din Parolando 
ştiau că Sam Clemens 1 se opusese lui loan, dăduse buzna în palatul 
acestuia fund sprijinit de o singură persoană, eliberase femeile şi-l insultase 
fără să se teamă. loan eră perfect conştient de situație; victoria lui era cam 
şubredă. 

Sam ceru membrilor Consiliului să-i exileze pe toți misionarii din 
Parolando spre propria lor siguranță. Câţiva Consilieri susținură că acest 
lucru ar fi ilegal. Trebuia schimbată Carta. Pe de altă parte, era puţin 
probabil că loan va mai întreprinde vreo acţiune împotriva lor după ce 
fusese avertizat. 

Consilierii ştiau la fel de bine ca şi Sam că acum profitau de starea 
emoţională creată în Parolando pentru a-i izgoni pe membrii cultului. Însă 
în Consiliu existau şi oameni încăpăţânaţi. Îi înfuria probabil ideea că nu 
reuşiseră să-l condamne pe loan şi, în acest caz, puteau lua măcar poziție în 
favoarea respectării principiilor. 

Sam ar fi fost în stare să parieze că supraviețuitorii masacrului vor dori să 
plece imediat. Însă ei insistară să rămână. Măcelul nu reuşise decât să-i 
convingă de necesitatea prezenţei lor pe teritoriul statului. Göring construia 
câteva colibe pentru ei. Sam îi trimise vorbă să pună capăt acestei activități. 
Parolando trecea printr-o criză de lemn. Göring răspunse că el şi tovarăşii 
săi vor merge să doarmă sub pietrele-potir. Blestemând şi învăluindu-l pe 
mesagerul misionarilor într-un nor de fum, Sam îşi exprimă cu voce tare 
marele regret că pneumonia fusese eradicată de pe planetă. După aceea i se 
făcu ruşine, dar nu-şi schimbă purtarea. N-avea de gând să oprească 
funcţionarea furnalelor pentru ca oamenii pe care i-ar fi vrut cât mai departe 
să aibă un acoperiş deasupra capului. 

Ca şi cum n-ar fi avut destule necazuri, în aceeaşi seară primi două 
mesaje care îl făcură să simtă că-i fuge pământul de sub picioare. Unul 
dintre ele îl anunţa că Odiseu, aflat în drumul de întoarcere în Parolando, 
dispăruse în cursul nopții din barcă. Nimeni nu ştia ce i se întâmplase. Era 
pur şi simplu de negăsit. Al doilea îl informa că William Grevel, omul care-l 


spiona pe loan, fusese găsit cu capul sfărâmat sub o lespede de la poalele 
muntelui. 

loan reuşise să afle de activitatea lui şi-l lichidase, iar acum, îşi râdea în 
barbă, fiindcă Sam nu putea dovedi nimic şi nici nu putea recunoaşte că 
Grevel lucrase în favoarea sa. 

Sam îi convocă pe von Richthofen şi pe Cyrano, pe care-i considera 
oamenii săi de încredere. Adevărat, relația dintre el şi Cyrano era cam 
încordată din pricina lui Livy, dar spadasinul îl prefera pe Clemens lui loan, 
cu care avusese schimburi dure. 

— Poate că dispariţia lui Odiseu e o simplă coincidență, presupuse Sam. 
Dar acest eveniment, plus moartea lui Grevel, mă fac să mă întreb dacă nu 
cumva loan mă loveşte prin prietenii mei apropiați. S-ar putea să uneltească 
uciderea voastră, unul câte unul, în condiţii astfel alese, încât să nu fie 
acuzat. E deosebit de şiret. Pesemne că o vreme nu va mai întreprinde 
nimic. Numai că l-a eliminat pe Odiseu într-un loc unde o investigaţie n-ar 
reuşi să evidențieze nici o dovadă. Şi nu-l pot acuza pe Ioan de moartea lui 
Grevel fără să dau în vileag la ce-l foloseam. Prin urmare, fiți atenți la 
situațiile în care se pot petrece accidente. Şi vegheaţi atunci când nu aveţi 
pe nimeni în preajmă. 

— Morbleu! exclamă de Bergerac. Dacă n-ar exista legea asta stupidă 
privind duelurile, l-aş putea provoca pe loan şi n-ar scăpa de ascuțişul 
spadei mele. Tu, Sinjoro Clemens, eşti vinovat de prevederile ei. 

— Am crescut într-o ţară în care duelurile erau lucruri obişnuite, spuse 
Sam. Obiceiul acesta mă revoltă. Dac-ai fi asistat la tragediile... în fine, să 
lăsăm asta. Cred că şi tu ai văzut astfel de scene, care se pare că nu te-au 
sensibilizat prea mult. În orice caz, crezi că Ioan te-ar lăsa să trăieşti până 
când l-ai provoca la luptă? Nici gând, ai dispărea ori ai cădea victimă 
vreunui accident, poţi fi sigur de asta. 

— Da” Ioan n-ar putea zuferi un aczident? se miră Joe Miller. 

— Cum ai reuşi să treci de zidul viu format de gărzile lui de corp? îl 
întrebă Sam. Nu, numai un accident adevărat ar rezolva problema. 

Îi trimise pe ceilalți la treburile lor şi rămase doar cu de Bergerac şi Joe, 
care nu se dezlipea de el decât dacă era bolnav ori Sam dorea să fie singur 
cu gândurile lui. 

— Necunoscutul a spus că a ales doisprezece oameni pentru atacul final 
asupra Turnului Ceţurilor, continuă Sam. Eu, tu, Joe, Francis Burton şi 
Odiseu suntem cinci. Dar nici unul dintre noi nu ştie care sunt ceilalți şapte. 


Acum Odiseu a dispărut şi numai Dumnezeu ştie dacă-l vom mai vedea 
vreodată. Necunoscutul a dat de înţeles că toţi doisprezece se vor îmbarca 
pe Vapor în cursul călătoriei. Dar dacă Odiseu ar fi resuscitat undeva în 
josul Fluviului, prea departe pentru a reuşi să revină aici înainte de a încheia 
construcția Vaporului, ghinionul lui. 

Cyrano ridică neputincios din umeri şi-şi frecă nasul mare. 

— De ce-ţi faci griji? Ori aşa-ţi stă în fire? Din câte ştim, ar putea fi în 
viaţă. Pesemne s-a întâlnit cu Necunoscutul Misterios despre care, apropo, 
Odiseu susține c-ar fi femeie şi atunci nu e acelaşi cu cel cunoscut de noi 
doi — mordieux! m-am îndepărtat de la subiect! Cum spuneam, Odiseu putea 
fi convocat pe neaşteptate de această persoană misterioasă şi la momentul 
potrivit vom afla ce s-a întâmplat. Să-l lăsăm pe acest înger sau diavol — din 
umbră să se îngrijească de toate. Noi trebuie să ne vedem de construcția 
fabulosului Vapor şi să-i dăm la o parte pe toţi cei care ne stau în cale. 

— Înzelepte vorbe ai jis, interveni Joe. Dacă lui Zam i-ar crezte câte-un 
fir de păr de fiecare dată când îji faşe grizi, ar arăta ca un porc zbinoz. Şeea 
şe, dacă mă gândezec mai bine... 

— Din gura pruncilor... şi din codiţele maimutelor, spuse Sam. Ori o fi 
invers? N-are importanță, dacă totul merge cum gândim noi — şi până acum 
nu s-a prea întâmplat aşa peste treizeci de zile vom începe să sudăm plăcile 
de magnaliu pentru corpul vasului. Aceea va fi cea mai fericită zi din viaţa 
mea, în afară de data lansării la apă. M-aş bucura chiar mai mult decât dacă 
Livy ar spune da... 

Ar fi putut să-şi pună frâu limbii înainte de a spune aşa ceva, însă voia 
să-l sâcâie pe Cyrano. Cu toate acestea, franţuzul nu ripostă. De ce-ar fi 
făcut-o? O avea pe Livy, iar ea era mereu de acord cu el. 

— Eu unul nu aprob ideea, spuse Cyrano, fiindcă sunt un om paşnic. Aş 
vrea să-mi găsesc răgazul de a mă bucura de lucrurile frumoase pe care le 
poate oferi viaţa. Aş fi încântat şi să pună capăt războaielor, iar dacă ar avea 
loc vărsări de sânge, aş prefera ca ele să se petreacă între adevărați domni 
care ştiu să mânuiască o spadă. Mi-e clar că nu putem construi vaporul fără 
piedici, deoarece aceia care nu au fier îl vor, şi nu se vor da înapoi de la 
nimic pentru a pune mâna pe el. De aceea, eu unul cred că, într-o anume 
privință, loan Fără-de-Țară are dreptate. Poate c-ar trebui să declanşăm un 
război nimicitor de îndată ce vom avea arme suficiente, astfel încât să 
curățăm valea Fluviului pe ambele maluri, înlăturând orice opoziţie cale de 


treizeci de mile în ambele direcţii. lar atunci am avea acces nestingherit la 
lemn, bauxită şi platină... 

— Dar chiar dacă am ucide toţi locuitorii, a doua zi teritoriul ar fi 
repopulat la loc, îl tempera Sam. Ştii cum funcționează resuscitarea. Ai 
văzut cât de repede s-a umplut zona de oameni după ce meteoritul pustiise 
totul. 

Cyrano ridică în aer un deget lung şi murdar. Sam se întrebă dacă Lily 
pierdea mereu bătălia pe care o ducea pentru a-l face să fie curat. 

— Mai e ceva, se învioră Cyrano. Oamenii aceştia vor rămâne 
dezorganizaţi, iar noi, fiind de-ai casei, îi vom înregimenta şi îi vom face 
cetăţeni ai unui stat extins. Îi vom include în loteria pentru ocuparea 
locurilor din echipajul vaporului. Până la urmă, am câştiga timp dacă am 
sista construcția vaporului şi am proceda aşa cum am sugerat eu. 

„lar eu te voi trimite în fruntea trupelor”, gândi Sam. „Şi vom reînvia 
istoria lui David, a Batshebei şi a lui Uriah. Cu diferenţa că probabil 
David nu avea mustrări de conştiinţă care să-i tulbure somnul pentru faptele 
comise.” 

— Nu sunt de acord, reveni Sam. În primul rând, cetăţenii noştri se vor 
opune din răsputeri pentru a-şi apăra poziția, fiindcă ei participă la 
construirea vaporului. Nu se vor lăsa atraşi într-un război de cucerire, mai 
ales când îşi vor da seama că, incluzând şi alți oameni în loterie, şansele lor 
s-ar diminua serios. Pe de altă parte, nu e cinstit. 

De Bergerac se ridică ţinându-şi o mână pe mânerul floretei. 

— Poate ai dreptate. Dar în ziua în care ai făcut un legământ cu loan 
Fără-de-Ţară şi l-ai ucis pe Erik Bloodaxe ai acceptat să asociezi construcția 
vaporului cu vărsarea de sânge, trădarea şi cruzimea. Toate acestea erau 
inevitabile dacă voiai să-ţi vezi visul cu ochii. Numai că nu poți începe 
astfel pentru ca mai târziu să eviţi comiterea de fapte similare sau chiar mai 
cumplite, în nici un caz, dacă ţii la vapor. lar acum, noapte bună, amice. 

Se înclină şi plecă. Sam pufăi din trabuc, apoi spuse: 

— Cât îl urăsc pe omul ăsta! A rostit adevărul! Joe se ridică şi podeaua 
gemu sub greutatea lui. 

— Eu mă dug ză mă gulg. Mă doare gabul. Mă doare undeva de toată 
iztoria azta. Ori o fagi ori laz-o baltă. Treaba-i glară. 

— Dac-aj gândi gu altşeva, aj jişe aşelazi lugru, îl maimuţțări Sam. Hai 
că-mi placi, Joe. Eşti grozav! Ce simplă-i lumea! Problemele te trimit la 
culcare şi gata! Pe când eu... 


— Noapte bună, Zam! spuse Joe şi se duse în texas. Sam se asigură că 
uşa fusese baricadată şi că paznicii postați în jurul clădirii erau la posturile 
lor. Apoi se culcă şi el. 

Îl visă pe Erik Bloodaxe, care-l fugărea pe toate punţile, până în magazia 
vaporului şi se trezi urlând. Joe stătea aplecat asupra lui, scuturându-l. 
Picăturile de ploaie răpăiau pe acoperiş, iar de undeva, de lângă povârnişul 
muntelui, se auzi bubuitul tunetului. 

După ce puse de cafea, Joe mai rămase o vreme lângă el. Puse o lingură 
de cristale în apă rece, iar dizolvarea lor încălzi întregul amestec în câteva 
secunde. Sorbiră din căni, Sam fumă o țigară şi vorbiră despre zilele când 
călătoriseră în josul Fluviului împreună cu Bloodaxe şi vikingii lui în 
căutare de fier. 

— Pe-atunji măcar ne mai diztram din gând în gând, remarcă Joe. Z-au 
dus vremurile azelea. Agum numai mungă zi mungă zi-s prea mulzi care ne 
vor pielea. Zi gând golo, femeia ta apare gu năzosul ăzta de Zyrano. 

Sam pufni în râs şi spuse: 

— Mulţumesc, Joe, n-am mai râs de zile întregi. Năsos! Doamne- 
Doamne. 

— Zam, uneori zunt prea zubtil pentru tine. 

Joe se ridică de la masă şi se întoarse în camera lui. În ultima vreme 
dormiseră prea puţin. Lui Sam îi plăcuse dintotdeauna să lenevească în pat 
chiar după o noapte de somn odihnitor. Acum abia dacă reuşea să prindă 
cinci ore pe noapte, deşi uneori îşi făcea chiar şi siesta. Mereu se găsea câte 
cineva care avea vreo întrebare ori vreo chestiune de lămurit. Inginerii-şefi 
se ciondăneau asupra unor aspecte, iar asta îl deranja în mod deosebit pe 
Sam. Îşi închipuise că ingineria era ceva din cale-afară de clar şi precis. 
Dacă aveai o problemă, găseai şi soluția cea mai potrivită! Dar van Boom, 
Velitsky şi O'Brien păreau să trăiască fiecare în lumea lui, nereuşind să se 
pună de acord. În cele din urmă, pentru a scăpa de orele enervante şi chiar 
pierdute inutil în discuţii contradictorii, Sam îl delegase pe van Boom să-şi 
spună ultimul cuvânt. Trebuia ca inginerii să nu-l mai sâcâie cu nimic decât 
dacă aveau nevoie de aprobarea lui. 

Numărul de probleme pe care le considerase de competenţa exclusivă a 
inginerilor, dar care aveau nevoie de aprobarea lui, era uimitor de mare. 

Ieyasu nu se mulţumise să cucerească doar zona locuită de boşimani- 
hotentoţi de pe malul celălalt al Fluviului, ci acapara şi nouă mile din 
teritoriul ulmak. Apoi trimisese o flotă în aval, către fâşia de trei mile la sud 


de ulmaki, unde trăiau indieni sac şi fox, originari din secolul al XVII-lea. 
Ocupă aceste pământuri doar măcelărind jumătate din locuitori. leyasu 
începu să se codească, cerând un preţ mai mare pentru lemn. De asemenea, 
voia şi un vehicul amfibiu la fel cu Balaurul de Foc 1. 

Parolando tocmai se pregătea să termine al doilea amfibiu. Între timp 
fuseseră daţi mai bine de cinci sute de negri contra unui număr similar de 
dravidieni. Sam refuzase cu încăpățânare să accepte arabi wahhabi sau 
insistase ca indienii asiatici să sosească primii. Evident, Hacking era 
nemulțumit de această situație, dar în acord nu se specificase care dintre 
grupuri avea prioritate. 

Aflând prin spioni despre cererile lui Ieyasu, Hacking trimise un mesaj. 
Voia şi el un vehicul amfibiu şi era gata să dea în schimb o mare cantitate de 
minerale. Publius Crassus şi Tai Fung se aliară pentru a invada teritoriul de 
peste Fluviu, ocupat de oameni din Epoca de Piatră adunaţi acolo din toate 
epocile şi locurile, care ocupau o porțiune lungă de paisprezece mile de-a 
lungul malului stâng. Copleşindu-i prin număr şi armament, invadatorii 
uciseră jumătate din populaţie, iar restul deveniră sclavi. Şi ei ridicară prețul 
lemnului, dar îl menţinură sub cel cerut de Ieyasu. 

Spionii aduseră vestea că Chernsky, domnitor peste o naţiune ce ocupa o 
porțiune de paisprezece mile lungime la nord de Parolando, făcuse o vizită 
în Soul City. Puteau doar să-şi imagineze ce se întâmplase acolo, fiindcă 
Hacking pusese la punct un sistem de securitate a cărui eficienţă era de sută 
la sută. Sam trimisese acolo opt spioni negri şi ştia că loan expediase cel 
puţin doisprezece. Într-o noapte, târziu, capetele tuturor spionilor fuseseră 
aruncate din bărci peste zidul ce se întindea de-a lungul malului. 

Van Boom veni la Sam în miez de noapte şi-i spuse că Firebrass îl 
abordase cu fereală. 

— Mi-a oferit postul de mecanic-şef pe vapor, recunoscu el. 

— ŢI l-a oferit el? exclamă Sam, cât pe ce să scape trabucul din gură. 

— Da. N-a zis-o în atât de multe cuvinte, dar asta am înţeles. Vaporul va 
fi luat de cetăţenii din Soul City, iar eu voi fi mecanic-şef. 

— Şi cum ai primit generoasa ofertă? La urma urmei, tu oricum n-ai ce 
să pierzi. 

— l-am spus să nu creeze un pseudocircuit. Să spună limpede ce vrea. N- 
a vrut, deşi a mustăcit, drept care l-am anunţat că nu ţi-am jurat credință, 
dar am acceptat oferta ta şi n-am de gând să te trădez, iar dacă s-ar întâmpla 
ca Soul City să atace Parolando, l-aş apăra până la moarte. 


— Grozav, superb! se bucură Sam. Poftim, ia o gură de whisky! Ia şi-un 
trabuc! Sunt mândru de tine, dar şi de mine însumi dacă am reuşit să inspir 
un asemenea sentiment de loialitate. Dar aş fi vrut... aş fi vrut.,. 

Van Boom îl privi peste marginea cănii. 

— Da? 

— Aş fi vrut să-l mai tragi de limbă. Am fi putut afla mai multe dacă te 
prefăceai că accepți. 

Van Boom puse cana pe masă şi se ridică. Trăsăturile lui atrăgătoare se 
înăspriseră. 

— Eu nu vreau să mă mânjesc spionând! 

— Întoarce-te! strigă Sam, dar van Boom nu-l luă în seamă. Sam îşi 
prinse capul între braţe pentru o clipă, apoi puse mâna pe cana lui van 
Boom. Despre Samuel Langhorne Clemens nu se va afirma niciodată că 
aruncă whiskyul pe apa sâmbetei. Fie el bun ori rău, cu toate că potirele nu 
ofereau decât de cea mai aleasă calitate. 

Lipsa de realism a lui van Boom îl irita. În acelaşi timp, avea un plăcut 
sentiment de satisfacție. Era încântat să constate că mai existau pe lume 
oameni incoruptibili. 

Era o mângâiere că nu trebuia să-şi facă griji în privinţa lui van Boom. 

La miezul nopții se trezi întrebându-se dacă nu se impunea să fie 
îngrijorat. Dacă van Boom nu era chiar atât de curat cum se prezenta 
singur? Oare nu cumva şiretul de Firebrass îl sfătuise pe van Boom să vină 
la Clemens cu însăilătura aceea? Nici nu exista o stratagemă mai bună 
pentru a deruta pe cineva. Dar atunci, ar fi fost mai bine dacă van Boom s- 
ar fi prefăcut că acceptă să-i dea speranţe lui Firebrass. 

— Am început să gândesc la fel ca Regele loan! se trezi Sam vorbind cu 
voce tare. 

În cele din urmă, hotărî să se încreadă în van Boom. Era destul de rigid şi 
uneori se comporta oarecum straniu, lucru de aşteptat din partea unui 
inginer, dar avea o ținută morală inflexibilă, de parcă ar fi fost fosilizată. 

Munca la mărețţul Vapor continua zi şi noapte. Plăcile bordajului fuseseră 
sudate, iar traversele la fel. Batacitorul şi uriaşele motoare electrice se 
montaseră, iar lucrările la sistemul de transport al macaralelor şi motoarelor 
se încheiaseră. Macaralele în sine erau nişte structuri enorme plasate pe şine 


şi acționate cu ajutorul electricităţii stocate în prototipul de batacitor. Erau 
oameni care veneau de la depărtare de mii de mile din susul şi josul 
Fluviului cu catamarane, galere, bărci scobite în trunchiuri de copaci, 
canoe, doar pentru a vedea vestitele lucrări. 

Sam şi loan fură de acord că mulţimea de oameni care umblau de colo- 
colo vor încurca muncitorii şi vor permite spionilor să acționeze fără să se 
mai teamă. 

— De asemenea, umbletul fără rost îi va pune în faţa ispitei de a fura şi 
n-am vrea să ne învinovăţească cineva că-i împingem la păcat pe oameni. 
Și-aşa au destule necazuri, remarcă Sam. 

loan nu gustă gluma. Semnă ordinul de expulzare a tuturor străinilor, cu 
excepția ambasadorilor şi mesagerilor, iar această măsură stăvili sosirea 
altora. Asta nu împiedică nenumărate ambarcaţiuni să navigheze pe lângă 
mal pentru ca ocupanţii lor să poată privi cu aviditate. Zidurile din piatră şi 
pământ erau aproape terminate. Existau, totuşi, multe spații goale prin care 
cei curioşi încă se puteau holba. Aceste deschideri în zid fuseseră lăsate 
pentru pătrunderea navelor de transport care aduceau lemn, minereu şi 
cremene. Pe de altă parte, cum câmpia urca spre poalele dealurilor, turiştii 
puteau vedea multe dintre fabrici şi macarale, iar structura impunătoare a 
şantierului naval putea fi zărită de departe. 

După o vreme, traficul turistic se mai subție. Prea mulți dintre curioşi 
căzuseră în ghearele neguţătorilor de sclavi. Aşa se duse vestea că era 
primejdios să călătoreşti pe această porțiune a Fluviului. Trecură şase luni. 
Lemnul din zonă fusese epuizat. Bambusul atingea dimensiuni utilizabile 
într-o perioadă cuprinsă între trei şi şase săptămâni; copacii aveau nevoie de 
şase luni pentru a ajunge la maturitate. Statele înşirate pe o distanță de 
cincizeci de mile în susul şi-n josul Fluviului faţă de Parolando abia de 
aveau lemn pentru nevoile lor interne. 

Reprezentanţii săi încheiară tratate cu state situate la mari depărtări, dând 
minereu de fier şi arme pentru a obține alimente. Parolando încă poseda 
mari cantități de siderit, aşa încât Sam nu se temea că ele se vor epuiza 
curând. Extragerea minereului, care făcuse ca zona centrală din Parolando 
să arate ca un peisaj bombardat cu arme grele, cerea însă o imensă forță de 
muncă şi multe utilaje. Pe de altă parte, cu cât se aducea mai mult lemn, cu 
atât creştea numărul de oameni şi utilaje care abandonau munca la 
construcția vaporului, trecând la producerea de arme necesare achitării 
obligaţiilor. În plus, dezvoltarea transportului fluvial crease o cerere sporită 


de lemn pentru construirea de ambarcaţiuni. Şi trebuia ca tot mai mulți 
oameni să fie pregătiți pentru a deveni marinari şi paznici, necesari 
protecției flotei care transporta lemn şi minereu. Se ajunsese până acolo, 
încât uneori se vedeau siliți să închirieze ambarcaţiuni de la statele 
învecinate, iar taxele erau plătite, ca de obicei, în nichel-crom şi arme. 

Sam dorea să fie prezent la şantierul naval din zori şi până la lăsarea 
întunericului, ba chiar şi mai târziu, fiindcă ţinea să vadă cu ochii lui orice 
progres, fie el cât de mic, înregistrat în construirea marelui Vapor. Avea însă 
atâtea sarcini administrative, unele legate indirect de vapor, altele nu, încât 
nu putea sta pe şantier decât două-trei ore pe zi, asta când avea noroc. 
Încercă să-l convingă pe loan să preia o parte din problemele 
administrative, însă acesta nu accepta decât îndatoriri care să-i confere mai 
multă putere asupra forțelor militare sau să-i permită exercitarea de presiuni 
împotriva celor care i se opuneau. 

Previziunile lui Sam, care se temuse că apropiații săi vor deveni victime 
ale unor tentative de asasinat, nu se adeveriră. Fură menținute paza de corp 
şi veghea atentă pe timp de noapte, dar Sam socoti că loan hotărâse sa nu 
stârnească suspiciuni, măcar o vreme. Constatase probabil că-şi împlinea 
mai bine scopurile dacă aştepta până când vaporul va fi aproape terminat. 

— Zam, nu creji cumva că te înjeli în privinza lui loan? întrebă Joe într-o 
bună zi. Poate că se va mulzumi cu poztul de zegund pe babor. 

— Joe, oare tigrul se poate lipsi de colți? 

— Poftim? 

— loan e putred până în măduva oaselor. Vechii regi ai Angliei n-au 
impresionat niciodată prin ținută morală: Singura diferență dintre ei şi Jack 
Spintecătorul a fost că ei au acționat fără fereală, având binecuvântarea 
Bisericii şi Statului. loan a fost însă un monarh atât de perfid, încât prin 
tradiție s-a stabilit ca nici un alt rege al Angliei să nu mai poarte numele de 
loan. Nici măcar Biserica, deşi dovedise o îngăduinţă ieşită din comun faţă 
de nelegiuirile săvârşite de mai marii regatului, nu l-a putut înghiți pe loan. 
Papa a aruncat Interdictul asupra întregii națiuni şi l-a făcut pe loan să se 
târâie în genunchi până la picioarele sale, cerşind îndurare şi scâncind ca un 
câine bătut. Eu cred că până şi atunci când a sărutat picioarele Papei a reuşit 
să-i sugă puţin sânge din degetul mare. lar după ce l-a îmbrăţişat pe Ioan, 
sunt sigur că Papa s-a controlat prin buzunare să vadă dacă nu-i lipsea ceva. 
Vreau să-ţi intre în cap că loan nu s-ar putea îndrepta nici dacă ar vrea asta. 
Va rămâne pentru totdeauna un ticălos cu două feţe, o hienă, un sconcs. 


Trăgând dintr-un trabuc ceva mai lung decât propriu-i nas, Joe spuse: 

— Eu unul, nu-mi dau zeama. Oamenii ze mai zghimbă. Uită-te numai 
şe-a făgut Bizeriga celei de-A Doua Janze din unii. la-l de ezemblu pe 
Göring. Gândejte-te la tine. Zbuneai gă pe vremea ta femeile purtau ztraie 
care le azgundeau trupul de la gât pân” la gălgâie ji-zi fierbea zângele doar 
dagă vedeai o glejnă, ce să mai zic de-o goabză! Acum rămâi de lemn, ghiar 
dacă veji zi nu ztiu țe... 

— Ştiu, ştiu! aprobă Sam. Vechile atitudini şi ceea ce psihologii numesc 
reflexe condiționate se modifică. Tocmai la asta mă refeream când spuneam 
că oamenii care rămân prizonieri ai prejudecăţilor rasiale şi sexuale pe care 
le-au avut pe Pământ nu profită de avantajele oferite de Fluviu. Omul se 
poate schimba, dar... 

— Poate? se miră Joe. Dar mi-ai zbuz mereu gă totul, bână ji modul în 
gare gândejte zi aczionează omul, e determinat de şeea şe s-a betregut cu 
mult înainte de a ze nazte. Azta şe înzeamnă? Înzeamnă gă e vorba de 
filojofie deterministă, atâta tot. Uite, dacă-zi înghibui că totu-i ficzat 
dinainte, iar oamenii zunt maşini, ca ză zbunem lugrurilor pe nume, atunji 
cum pozi crede că ei ze mai pot zghimba? 

— Păi, încercă Sam să tragă de timp, şi ochi albaştri-deschis îi străluciră 
fioros pe sub sprâncenele stufoase, ei bine, până şi teoriile mele sunt 
determinate mecanicist, iar dacă se bat în cap, n-am ce face. 

— Atunji, pentru numele lui Dumnejeu, exclamă Joe, azvârlindu-şi în aer 
mâinile mari cât nişte mingi de fotbal, şe rost are să dizgutăm despre asta? 
Sau să faşem şeva? De şe nu renunzi? 

— Fiindcă nu mă pot înfrâna, se dezvinovăţi Sam. Soarta mi-a fost 
hotărâtă, fiecare gând şi faptă mi-au fost stabilite atunci când primii doi 
atomi din acest univers s-au ciocnit. 

— În cajul ăzta nu eşti, ăă, răzbunător pentru faptele tale, adevărat? 

— Aşa e, aprobă Sam, simțindu-se cam stingherit. 

— Atungi nu-l butem acuja pe loan gă e un porg demn de tot disprețul, 
trădător zi înzetat de sândze? 

— Nu, şi cu toate astea, mi-e imposibil să nu-l disprețuiesc din tot 
sufletul ca pe un porc ce e. 

— Dacă ar veni şineva mai deştept decât mine ji zi-ar demonztra, printr-o 
argumentazie lojică de netăgăduit, că grezejiti prin filojofia ta, atunji o ză 
afirmi că e normal ză zocoteazcă rău razionamentul tău? Numai că el 


grejejte, findgă zi el e predeterminat, din pungt de vedere meganic, ză 
gândeasgă aza. 

— Am dreptate, şi sunt sigur de asta, insistă Sam, trăgând înfuriat din 
trabuc. Acest individ ipotetic nu m-ar putea convinge, deoarece nici 
propriul lui raționament nu izvorăşte din voinţa lui liberă, care e ca un tigru 
vegetarian, ceea ce vrea să însemne că aşa ceva nu există. 

— Dar nişi razionamentul tău nu ijvorăjte dintr-o voinză liberă. 

— Adevărat. Toţi suntem anapoda. Credem ce vrem noi. 

— Zam, tu-i iei în râz pe şei caracterijazi prin ignoranză de neînvinz. Cu 
toate aztea, zi tu ejti unul dintre ei. 

— Ferească-ne Dumnezeu de maimuţoii care se cred filozofi! 

— Pai vezi? Când nu mai găzejti replică, recurji la inzulte! Regunoajte, 
Zam! Razionamentele tale nu prea ztau în pijioare! 

— Ba tu nu eşti în stare să pricepi ce vreau să zic, pentru că eşti ce eşti, 
nu se dădu bătut Sam. 

— Ar trebui ză vorbejti mai dez cu Zyrano de Berjerag, Zam. E la fel de 
tinic, deji nu împinje determinizmul atât de departe. 

— Aş spune că voi doi nu puteți sta de vorbă. Cum de nu vă urâţi unul pe 
altul când semănați atât de mult? Cum poți să te rabzi cu nasul acela fără să 
izbucneşti în râs? Arătaţi ca doi furnicar... 

— Inzultă, inzultă! O, la şe bun? 

— Ai dreptate, recunoscu Sam. 

Joe nu-i ură noapte bună şi nici nu strigă după el. Era cătrănit. Părea atât 
de prost cu fruntea aceea îngustă, cu ochii înfundați în orbite, cu nasul 
semănând cu o pătlăgică murată şi stârnind râsul, cu statura de gorilă şi cu 
păroşenia lui. Făcând însă abstracție de vorbirea lui pocită şi de ochii 
minusculi şi albaştri, Joe dovedea o inteligenţă de netăgăduit. 

Cel mai mult îl tulbura afirmaţia lui Joe că gândirea deterministă nu 
reprezenta decât o justificare menită să facă uitată vina. Vină pentru ce? 
Pentru tot răul ce li se întâmplase celor pe care-i iubea. 

Dar acesta era un labirint filozofic ce sfârşea printr-un impas. Credea în 
determinismul mecanicist fiindcă dorea să nu se simtă vinovat, ori trăia cu 
sentimentul vinovăţiei, deşi nu era cazul, fiindcă universul mecanicist 
hotărâse că ar trebui să fie apăsat de vină? 

Joe avea dreptate. N-avea rost să se gândească la asta. Dar în cazul în 
care gândirea cuiva era dirijată de primii doi atomi care se ciocnesc, atunci 


cum să nu se gândească la aşa ceva, mai ales că el era Samuel Langhom 
Clemens, alias Mark Twain? 

Rămase treaz până mai târziu, dar nu pentru c-ar fi avut ceva de lucru. 
Bău cel puţin trei sferturi de litru de alcool etilic amestecat cu suc de fructe. 

Cu două luni în urmă. Firebrass afirmase că nu putea înțelege cum de nu 
reuşiseră cei din Parolando să producă alcool etilic. Sam se mirase. Nu 
ştiuse că putea face alcool din cereale. Socotea că singurele cantități de 
alcool erau cele oferite cu zgârcenie de potire. 

Ba nu, spusese Firebrass. Cum de nu-l informase nici unul dintre 
ingineri? Dacă aveau la dispoziţie materialele necesare, cum ar fi acid, gaz 
de cărbune sau aldehidă acetică şi un catalizator adecvat, atunci celuloza 
putea fi transformată în alcool etilic. Acesta era un lucru la îndemâna oricui. 
Dar, după părerea lui, Parolando era deocamdată singurul loc de-a lungul 
întregului Fluviu care avea materialele necesare pentru a obţine alcool. 

Sam îl convocase pe van Boom, dar acesta spusese că avea destule 
necazuri şi fără să pună alcool la dispoziția oamenilor care oricum 
obişnuiau să bea peste măsură. 

Sam comandase materialele, iar oamenii exultaseră. Din câte se ştia, era 
pentru prima oară în istoria Fluviului că se fabrica alcool de uz alimentar în 
cantități mari. Cu excepția misionarilor celei de-A Doua Şanse, cetăţenii 
erau mai fericiți, iar Parolando avea o nouă industrie. Acum exportau alcool 
în schimbul lemnului şi bauxitei. 

Sam se prăbuşi în pat şi a doua zi, lucru neobişnuit, refuză să se scoale 
înainte de răsăritul soarelui. Dar în zilele următoare se trezi ca de obicei. 

Sam şi loan îi trimiseseră un mesaj lui Ieyasu prin care îi comunicau că 
vor considera drept act ostil invadarea restului teritoriului ulmak aparținând 
Țării lui Chernsky. 

leyasu îi răspunsese că nu avea intenția de a porni război împotriva 
acestor pământuri şi, ca dovadă, cuceri statul situat imediat la nord de al 
său, Țara lui Sheshshub. Acesta, un asirian născut în secolul al VII-lea 
î.e.n., fusese general în armata lui Sargon al II-lea şi de aceea, ca 
majoritatea oamenilor puternici de pe Pământ, devenise conducător pe 
Lumea Fluviului. Luptă curajos împotriva lui Ieyasu, însă invadatorii îl 
copleşiră prin număr. 

Ieyasu reprezenta o primejdie. Dar nu era singurul care-l silea pe Sam să 
vegheze zi şi noapte. În cele din urma, Hacking transmisese prin Firebrass 
un mesaj, cerând ca Parolando să nu mai tragă de timp. Vroia vehiculul 


amfibiu ce 1 se promisese de multă vreme. Sam invocase tot soiul de 
dificultăți tehnice, dar Firebrass îi spuse că aceste scuze nu mai erau 
acceptate. De aceea cu mare părere de rău, expediară primul Balaur de Foc 
III. 

Sam îi făcu o vizită lui Chernsky pentru a-l asigura că Parolando va apăra 
Cernskujo. Când se întoarse, la jumătate de milă depărtare de fabrici unde 
era aer curat, Sam avu senzația că se îneacă. Trăise atâta vreme în atmosfera 
încărcată de acizi şi fum, încât se obişnuise cu ea, iar vacanța petrecută 
departe de casă îi curățase plămânii. Era ca şi cum ar fi intrat într-o fabrică 
de clei şi sulf. Deşi bătea cu cincisprezece mile pe oră, vântul nu reuşea să 
disperseze îndeajuns de repede fumul. Nici nu era de mirare că cei din 
Publiujo, aşezaţi la sud de Parolando, se plângeau din pricina asta. 

Construcția vaporului progresa. Stând în fiecare dimineaţă în faţa 
iubloului timoneriei sale, Sam îl putea admira, iar asta reprezenta o 
consolare pentru truda, osteneala, urâțenia cumplită şi duhoarea din jur. 
Peste alte şase luni vor fi terminate cele trei punți şi se vor instala marile 
roți cu zbaturi. După aceea, porțiunea de cocă în contact permanent cu apa 
va fi acoperită cu un strat protector din plastic. Acesta va împiedica 
electroliza magnaliului, dar va reduce şi turbulenţa apei, adăugând astfel 
zece mile pe oră la iuţeala vaporului. 

Între timp, Sam primise veşti îmbucurătoare. În Seliujo, ţara situată la 
sud de Soul City, se descoperise tungsten şi iridiu. Primi raportul de la 
prospector, care nu avusese încredere să transmită ştirea prin altcineva. Veni 
însă şi cu veşti proaste. Selina Hastings refuza să permită celor din 
Parolando exploatarea minereului. Dacă ar fi ştiut că un parolandan făcea 
săpături în zona muntoasă l-ar fi alungat din ţară. Nu dorea să se arate 
neprietenoasă, fiindcă îl iubea pe Sam Clemens, apreciindu-l ca om, dar nu 
era de acord cu Vaporul şi de aceea n-ar fi îngăduit folosirea bogățiilor țării 
ei pentru construirea lui. 

Sam explodă şi, după cum se exprima Joe, „ztrigă de ze aude până 
departe”. Tungstenul era absolut necesar pentru creşterea rezistenței 
maşinilor-unelte, dar chiar şi pentru aparate de radio şi, evident, televizoare 
pentru televiziune cu circuit închis. Iridiul putea fi folosit pentru a conferi 
rezistenţă platinei din care se fabricau instrumente ştiinţifice, chirurgicale şi 
vârfuri de peniță. 

Necunoscutul Misterios îi spusese lui Sam că plasase zăcământul de 
substanţe minerale aici fără ştirea celorlalți Etici. Pe lângă bauxită, criolit şi 


platină se găseau tungsten şi iridiu. Dar se produsese o greşeală, astfel că 
acestea din urmă fuseseră plasate cu câteva mile mai la sud de primele trei. 

Sam nu-i comunică imediat lui loan toate acestea, deoarece avea nevoie 
de timp să aprecieze situația. loan va cere, desigur, ca metalele să fie 
vândute statului Parolando, în caz contrar va declara război. 

În vreme ce se învârtea agitat prin timonerie, umplând-o cu fum verzui de 
trabuc, auzi răpăit de tobe. Se folosea un cod necunoscut lui, dar pe care îl 
recunoscu după câteva clipe drept folosit de cei din Soul City. Curând apăru 
şi Firebrass la picioarele scării. 

— Sinjoro Hacking are ştire despre descoperirea zăcământului de 
tungsten şi iridiu în Selinujo. Dacă nu ajungi la o înţelegere cu Selina, nu 
cumva să-i invadezi ţara. Ar considera asta drept declarație de război cu 
Soul City. 

Sam privi pe iubloul de la tribord, pe lângă Firebrass. 

— Uite-l şi pe loan venind fuguţa, spuse el drept răspuns. A auzit şi el 
vestea. Sistemul lui de informaţii e la fel de bun ca şi-al vostru, având doar 
câteva minute de întârziere. Nu ştiu pe unde se scurg informațiile din 
propria mea reţea, dar gaura-i atât de mare încât, dacă aş fi vapor, m-aş 
scufunda, ceea ce nu m-ar mira prea tare. 

loan intră pufnind şi gâfâind, cu faţa congestionată şi ochii bulbucaţi. De 
la introducerea alcoolului, se îngrăşase şi mai mult şi când nu era cherchelit, 
era beat de-a binelea. 

Sam era furios dar, în acelaşi timp, amuzat de situaţie. loan ar fi vrut să-l 
cheme pe Sam la palat, pentru a-şi păstra neştirbită demnitatea de fost Rege 
al Angliei, Ştia însă că Sam s-ar codi să vină şi, până să se întâmple o 
asemenea minune, nu avea cum să afle manevrele puse la cale de Firebrass 
şi Sam. 

— Ce se petrece? se răsti el fulgerându-i cu privirea. 

— Poate ştii tu, îl înfruntă Sam. Se pare că eşti mai bine informat decât 
mine asupra laturii misterioase a afacerii. 

— N-am de gând să-ţi tolerez glumele proaste! răspunse loan. Apoi, fără 
să-l invite nimeni, îşi turnă o stacană de alcool. Am înţeles la ce se referă 
mesajul, chiar dacă nu ştiu codul! 

— Atâta lucru am priceput şi eu, spuse Sam. Spre informarea ta, în caz că 
ti-a scăpat ceva..., şi-i relată ce discutase cu Firebrass. 

— Aroganţa voastră, a negrilor, devine insuportabila, se scăpă loan. Vă 
permiteți să recomandaţi conducătorilor din Parolando, stat independent, 


cum să-şi rezolve probleme de interes vital. Ei, te asigur că eu nu îngădui 
aşa un amestec. Într-un fel sau altul, tot vom obţine metalele acelea. 
Selinujo n-are nevoie de ele, pe când noi, da! Nu vor păţi nimic dacă ni le 
dau. Vom face un târg cinstit. 

— Cum? întrebă Firebrass. Cei din Sejinujo nu vor nici arme, nici alcool. 
Ce le poţi oferi? 

— Pace, protecţie împotriva unui război! 

Firebrass ridică din umeri şi zâmbi ironic, amplificând mânia lui loan. 

— Desigur, puteţi să faceți oferta. Dar spusele lui Hacking rămân 
valabile. 

— Hacking nu-i iubeşte deloc pe cei din Selinujo; spuse Sam. I-a pus pe 
goană pe toți misionarii; fie ei albi ori negri. 

— Fiindcă predicau un pacifism imediat. Mai propovăduiesc, şi chiar 
practică, iubirea semenului, indiferent de culoarea pielii, iar Hacking 
susține că ei constituie un pericol pentru stat. Negrii trebuie să se apere, 
altfel vor cădea din nou pradă sclaviei. 

— Negrii? exclamă Sam. 

— Da, noi, negrii, răspunse Firebrass, zâmbind. 

Nu era prima oară că Firebrass lăsa impresia că nu prea dădea atenție 
culorii pielii. Identificarea lui cu negrii în sine nu era fermă. Viaţa nu-i 
fusese cu totul ferită de influența prejudecăților rasiale, dar ele nu-l 
afectaseră prea mult. Şi uneori făcea afirmaţii care dădeau de înţeles că nu 
i-ar displăcea să primească o cuşetă pe vapor. 

Purtarea lui de până acum putea fi un joc, desigur. 

— Vom negocia cu Sinjorino Hastings, spuse Sam. Ar fi bine să avem 
aparate de radio şi televizoare pe vapor, iar atelierelor le-ar trebui tungsten. 
Dar ne-am putea descurca şi fără ele. 

Clipi din ochi spre loan, în semn că n-ar fi rău să susțină şi el ideea. 
Numai că loan se încăpăţâna ca de obicei. 

— E treaba noastră cum vom proceda cu Selinujo, nu a altora. 

— Îi voi comunica lui Hacking, spuse Firebrass. Dar, cum e o persoană 
greu de clintit, nu va înghiți orice minciună, cu atât mai puţin din partea 
unor capitalişti albi puşi pe cuceriri. 

Sam dădu să se înece, iar loan rămase cu ochii cât cepele. 

— Aşa vă consideră! reluă Firebrass. Şi după cum defineşte el termenii 
aceştia, sunteţi aşa cum zice. 


— Fiindcă am mare nevoie de vapor! strigă Sam. Ştii pentru ce-l 
construim, care-i scopul final?... 

Se zbătu să-şi tempereze furia, iar asta îl făcu să suspine. Simţea că se 
învârte lumea cu el. Fusese cât pe ce să aducă vorba despre Necunoscut. 

— Care? întrebă Firebrass. 

— Lasă, răspunse Sam. Nici unul. Vreau să ajung la izvoarele Fluviului, 
atâta tot. Poate vom descoperi secretul acestui balamuc de lume. Cine ştie? 
Dar nu voi accepta critici din partea unuia care stă pe noadă şi vrea să-i 
strângă în jurul lui pe toţi fraţii de suflet. Dacă atâta doreşte, să-i fie de bine, 
dar eu îmi menţin idealul de integrare. Iar eu sunt un alb născut în Missouri 
la 1835! Ia comparaţi asta cu moştenirea voastră şi cu lumea în care aţi 
trăit! Problema e, dacă nu folosesc sideritul pentru a construi vaporul, care e 
proiectat doar pentru călătorie, nu cuceriri, se va găsi altcineva s-o facă. lar 
acela s-ar putea să nu-l folosească în scop turistic, ci pentru a ocupa şi lua în 
stăpânire. 

— Uite cum stau lucrurile, până acum am satisfăcut cererile lui Hacking, 
am plătit preţuri umflate pentru minereuri, când am fi putut merge acolo săi 
le smulgem. loan şi-a cerut scuze pentru modul în care v-a vorbit ţie şi lui 
Hacking, iar dacă-ţi închipui că unui Plantagenet îi vine uşor să facă aşa 
ceva, înseamnă că habar n-ai de istorie. Păcat că Hacking nutreşte asemenea 
sentimente. N-am dreptul să-l învinovăţesc. Sigur, îi urăşte pe albi. Dar nu 
ne mai aflăm pe Pământ! Condiţiile de aici sunt cu totul altele. 

— Dar oamenii nu se pot debarasa de atitudinile dobândite, răspunse 
Firebrass. Ura şi iubirea, simpatile şi repulsiile, prejudecățile, adversităţile, 
toate persistă. 

— Însă ei se pot schimba! 

Firebrass rânji. 

— Ba nu, dacă dăm crezare filozofiei tale. Ori dacă nu intervin forțe 
mecaniciste. Prin urmare, pe Hacking nu-l sileşte nimic să-şi schimbe 
atitudinea. De ce-ar face-o? Aici a întâlnit aceeaşi exploatare şi acelaşi 
dispreţ pe care le cunoscuse şi pe Pământ 

— Nu vreau să mă cert pe tema asta, îi explică Sam. Să-ţi spun cum ar 
trebui să procedăm! 

Se opri o clipă şi aruncă o privire pe iublou. Coca de culoare alb-cenuşie 
şi suprastructura luceau în lumina soarelui Ce frumuseţe! Şi, într-un fel, 
nava îi aparținea în întregime! Merita să îndure atâtea suferinţe pentru ea! 


— Să-ţi spun ceva, reluă el, cu voce potolită. De ce nu vine Hacking aici 
într-o scurtă vizită? În felul acesta va vedea cu ce ne ocupăm şi se va 
convinge. Va înţelege problemele cu care ne confruntăm. Poate ne va da 
dreptate şi n-o să ne mai considere nişte diavoli cu ochi albaştri care vor să- 
l facă sclav. Cu alte cuvinte, cu cât ne ajută mai mult, cu atât va scăpa mai 
curând de noi. 

— O să-i transmit mesajul, încuviință Firebrass. Poate va accepta. 

— ÎI vom primi cu toate onorurile, îl asigură Sam. Salutat cu douăzeci şi 
una de salve de tun, recepție fastuoasă, mâncare, băutură, daruri. Va 
descoperi că nu suntem nişte răufăcători. 

loan scuipă. 

— Puah! făcu el, dar se mulțumi cu atât. Ştia că propunerea lui Sam era 
bună. 

Trei zile mai târziu, Firebrass aduse mesajul de răspuns. Hacking accepta 
să vină în vizită după ce Parolando şi Selinujo vor cădea de acord asupra 
modului de utilizare a metalelor. 

Sam se simţi ca un cazan vechi şi ruginii de pe un vas cu aburi de pe 
Mississippi. Încă puţină presiune şi ar fi sărit în aer. 

— Uneori îmi vine să-ţi dau dreptate, strigă el către loan. Poate c-ar fi 
mai bine să cucerim aceste state şi să terminăm odată! 

— Bineînţeles, îi răspunse convins loan. Se vede de la o poştă că fosta 
Contesă Huntingdon — mai mult ca sigur descendentă a vechiului meu 
duşman, Contele de Huntingdon — n-are de gând să cedeze. E o fanatică 
religioasă, o trăsmtă, după cum bine zici. lar Soul City va sări în grumazul 
nostru dacă invadăm Selinujo. Hacking nu-şi poate lua cuvântul înapoi. Iar 
acum, după ce i-am dat Balaurul de Foc III, e şi mai puternic, Dar nu la asta 
mă refer, n-am ce-ţi reproşa. M-am gândit mult cum să ieşim din 
încurcătura asta. 

Sam încetă să se mai învârtă de colo-colo şi-i aruncă o privire. Deci loan 
făcuse planuri. Umbrele vor porni furiş, profitând de beznă; scoase din 
teacă, pumnalele vor sclipi, aerul va deveni întunecat şi îngheţat de intrigi şi 
înşelătorii; sângele va ţâşni pretutindeni. lar cei adormiţi ar face bine să 
deschidă ochii cât mai e vreme. 

— Vă asigur că n-am luat legătura cu Ieyasu, puternicul nostru vecin de 
la nord, îi lămuri loan, stând prăbuşit pe scaunul cu spătar înalt, îmbrăcat în 
piele roşie, fără a-şi dezlipi ochii de la alcoolul purpuriu din stacana pe care 
o ținea uşor înclinată. Dar vă asigur că dețin informaţii, ori mijloace de a le 


obține. Sunt convins ca leyasu, care se simte foarte puternic, ar vrea să 
cucerească noi teritorii. Şi ar dori să ne facă o favoare. Desigur, în schimbul 
unor servicii. Un vehicul amfibiu şi o maşină zburătoare, să zicem. E-n 
stare de orice, numai să zboare şi el, înţelegeți? Ştiaţi asta? Dac-ar ataca 
Selinujo, Hacking n-ar putea da vina pe noi. lar dacă, după un conflict 
armat, Soul City ar fi distrus iar Ieyasu ar ieşi slăbit, asta nu ne-ar fi de un 
real folos? Pe de altă parte, am aflat întâmplător că Chernsky a încheiat o 
înţelegere secretă cu Soul City şi Tifonujo să intre în luptă dacă vreunul 
dintre aliați ar fi invadați de Ieyasu. Bineînţeles că măcelul care-ar ieşi i-ar 
şubrezi pe toți, iar noi am rămâne cei mai puternici. Atunci am putea ocupa 
toate aceste teritorii ori măcar ne-am vedea de treburile noastre fără să ne 
mai sâcâie nimeni. În orice caz, sigur am avea acces nestingherit la bauxită 
şi tungsten. 

Teasta aceea de sub claia de păr roşcat şi încâlcit pesemne că colcăia de 
viermi a căror hrană e corupția, intriga şi calculul viclean. Omul dovedea 
atâta ticăloşie, încât era demn de toată admiraţia. 

— Nu ţi se-ntâmplă să te ciocneşti de tine însuţi când dai vreun colț? îl 
întrebă Sam. 

— Poftim? făcu Ioan, ridicând ochii spre el. Asta-i una dintre insultele pe 
care nu le pricep decât cei aleşi? 

— Crede-mă, e cel mai ales compliment pe care-l vei primi vreodată... 
din partea mea. Desigur, nu-i decât o ipoteză. Dar dacă Ieyasu ar ataca 
Selinujo, ce scuză ne-am putea găsi? Cei din Selinujo nu i-au făcut nici un 
rău lui leyasu şi se află la şaizeci de mile depărtare, pe malul pe care ne 
aflăm noi al Fluviului. 

— De câte ori a avut nevoie un stat de motive întemeiate pentru a 
declanşa o invazie? întrebă loan. Problema e că, deşi Ieyasu i-a alungat pe 
toți misionarii, Selinujo trimite mereu alții în locul lor. Şi întrucât Selinujo 
nu pune capăt acestei activităţi... 

— Ei bine, spuse Sam, eu n-aş antrena Parolando într-o asemenea 
aventură. Dar dacă leyasu hotărăşte să pornească război, noi nu putem 
interveni. 

— Şi mă acuzi pe mine de necinste! 

— N-am cum să împiedic aşa ceva! protestă Sam, scoțându-şi trabucul 
din gură. Nu pot! lar dacă asta creează condiții favorabile pentru construcția 
vaporului, atunci vom profita. 


— Cât va ţine războiul, livrările din Soul City vor fi sistate, conchise 
loan. 

— Avem stocuri suficiente pentru a rezista o săptămână. Vom avea 
probleme cu lemnul. Pesemne că leyasu va reuşi să ne aprovizioneze chiar 
în condiţii de război, întrucât luptele se vor purta la sud de Parolando. Ne- 
am putea ocupa de tăiere şi de transport chiar noi. Dacă intenționează să 
mai amâne invazia cu câteva săptămâni, am putea face stocuri de minereu 
din Soul City, oferindu-le preţuri sporite. Poate le promitem chiar un avion, 
AMP-I. E floare la ureche pentru noi acum, de când avem aproape gata 
primul avion amfibiu. Totul nu-i decât o ipoteză, pricepi? 

— Da, îi răspunse loan, încercând să-şi ascundă disprețul. Lui Sam îi 
venea să urle că nu avea dreptul să fie dispreţuitor. La o adică, a cui fusese 
deea? 

În următoarea zi, cei trei ingineri-şefi îşi pierdură viaţa. 

Sam se afla acolo când s-a petrecut accidentul. Stătea pe o schelă de 
lângă tribordul vaporului, uitându-se spre bordajul deschis. Uriaşa macara 
cu aburi tocmai ridica imensul motor electric de acţionare a roții cu zbaturi 
din dreapta vaporului. În cursul nopţii, motorul fusese transportat din 
clădirea în care se desfăşurase asamblarea. Operaţiunea durase opt ore şi se 
efectuase cu ajutorul unui scripete gigantic. Acesta împreună cu sute de 
oameni care trăseseră de cabluri aşezaseră motorul pe un transportor care se 
mişca pe şine de oțel. 

Sam se trezise în zori să supravegheze operațiunea finală, ridicarea şi 
coborârea motorului în interiorul vaporului, precum şi cuplarea sa la axul 
roții cu zbaturi. Cei trei ingineri stăteau pe fundul cocăi. Sam le strigase să 
se dea la o parte, fiindcă erau prea expuşi dacă motorul ar fi scăpat din 
cabluri. Dar ei se aşezaseră în trei puncte pentru a-i putea anunţa pe oamenii 
de pe schelă care, la rândul lor, îl dirijau pe macaragiu. 

Van Boom se întoarse să-l privească pe Sam şi dinții lui sclipiră orbitor, 
în contrast cu chipul negricios. În lumina lămpilor electrice, pielea lui 
căpătase o nuanță purpurie. 

Totul se petrecuse în aceeaşi clipă. Unul dintre cabluri plesnise, iar 
motorul se răsucise într-o parte. Vreme de o clipă, inginerii înghețaseră, 
apoi dăduseră să fugă, însă era deja prea târziu. Motorul căzuse şi-i strivise 
pe toți trei. 

Șocul clătinase coca, iar vibraţiile făcuseră ca schela pe care se afla Sam 
să trepideze de parcă pământul ar fi fost zguduit de un cutremur. 


De sub motor începu să şiroiască sânge. 

A fost nevoie de cinci ore pentru montarea altor cabluri la macara, fixarea 
acestora şi ridicarea motorului. După ce scoaseră cadavrele, spălară coca şi 
coborâră motorul din nou. O verificare atentă stabilise că stricăciunile 
descoperite la manşoanele de protecţie nu-i vor afecta performanţele. 

Sam era atât de deprimat, încât îi venea să se aşeze în pat şi să nu se 
ridice o săptămână. Dar nu putea proceda astfel. Construcţia trebuia să 
continue şi, deşi existau oameni capabili să se îngrijească de asta, Sam nu 
voia ca ei să-şi dea seama cât de mult îl tulburase accidentul. 

Sam avea mulți ingineri, dar van Boom şi Velitsky erau singurii originari 
din secolul al XX-lea. Deşi solicitase alții prin viu grai sau prin răpăit de 
tobe, nu primise nici o ofertă. 

În a treia zi, îl invită pe Firebrass în timonerie pentru o discuţie între 
patru ochi. După ce-l servi cu un trabuc şi cu whisky, îl întrebă dacă voia 
să-i fie inginer-şef. 

Firebrass aproape că scăpă trabucul din gură. 

— "Tine cârma, matelot! Mi se pare, sau ţi-ai pierdut controlul? Nu 
cumva mă vrei domnişoară de onoare piua-ntâi? 

— Poate-ar fi mai bine să vorbim în esperanto, sugeră Sam. 

— Cum vrei, aprobă Firebrass. Să ne-ntoarcem la oile noastre. Spune-mi 
drept, ce gânduri ai? 

— Aş vrea să obţii aprobare să lucrezi pentru mine, să zicem, temporar. 

— Să zicem? 

— Dacă doreşti, postul e liber pe vecie, în ziua în care vaporul va porni 
în croazieră, poți deveni mecanic-şef. 

Firebrass rămase tăcut. Sam se ridică şi începu să măsoare încăperea 
încoace şi încolo. Din când în când, arunca o privire pe iublouri. Macaraua 
aşezase motorul de la tribord, iar acum cobora componentele batacitorului. 
După asamblarea tuturor pieselor, acesta avea să fie înalt de aproximativ 
doisprezece metri. Imediat după instalare, în cadrul unei curse de probă 
urma să se verifice funcționarea batacitorului şi a motoarelor. Un cablu 
dublu, gros de cincisprezece centimetri, va fi desfăşurat cale de şaizeci de 
metri, iar capătul liber va fi legat la o emisferă mare şi goală pe dinăuntru 
care va fi plasată deasupra celei mai apropiate pietre-potir. Când piatra va 


elibera uriaşa cantitate de energie electrică, ea va fi transmisă prin cabluri la 
batacitor, care o va înmagazina. După aceea, energia va fi extrasă la o 
putere controlată pentru acționarea motoarelor electrice. 

Sam se îndepărtă de iublou. 

— Asta nu înseamnă că te îndemn să-ţi trădezi patria, spuse el. În primul 
rând, trebuie doar să obţii aprobarea lui Hacking să lucrezi pentru mine la 
construcția vaporului. Mai târziu te poți decide dacă mergi cu noi. Ce 
preferi? Să rămâi în Soul City unde, în afară de trândăveală, nu ai mare 
lucru de făcut? Sau porneşti alături de noi în cea mai grozavă aventură? 

— Păi, dac-aş accepta oferta, spuse el rar, repet: dacă, n-aş vrea să fiu 
mecanic-şef. Prefer funcția de şef al forțelor aeriene. 

— Funcţia asta nu-i la fel de importantă ca aceea de mecanic-şef. 

— Însă presupune mai multă muncă şi răspundere! Ştii, mă atrage ideea 
de a zbura din nou şi... 

— Poţi zbura! Vei avea prilejul! Dar va trebui să te subordonezi lui von 
Richthofen, înţelegi? Lui i-am promis postul de şef al forțelor aeriene care, 
la urma urmei, sunt formate din numai două avioane. Atâta vreme cât poți 
zbura, ce-ţi pasă dacă eşti şef sau nu? 

— E-o chestiune de mândrie. Am infinit mai multe ore de zbor pe aparate 
mai complexe, mai mari şi mai rapide. Pe de altă parte am fost şi astronaut. 
Am mers pe Lună, Marte, Ganymede şi am orbitat în jurul lui Jupiter. 

— Asta nu-nseamnă nimic, insistă Sam. Avioanele noastre sunt foarte 
primitive. Asemănătoare cu aparatele pilotate de Lothar în primul război 
mondial. 

— De ce trebuie să fie un negru întotdeauna pe locul doi? 

— Nu-i cinstit! nu se dădu bătut Sam. Ai putea fi mecanic-şef. Ai avea 
treizeci şi cinci de oameni în subordine. Ascultă, dacă nu 1-aş fi promis lui 
Lothar, ai primi funcția imediat, crede-mă! 

Firebrass se ridică de la masă. 

— Ştii ce?! O să te-ajut la construcția vaporului şi-o să pun la punct 
pregătirea mecanicilor. Dar trebuie să şi zbor între timp, iar când va sosi 
momentul potrivit, mai discutăm şi vedem cine va fi şeful forţelor aeriene. 

— N-o să-mi calc promisiunea făcută lui Lothar. 

— De acord, dar până atunci se pot întâmpla multe. 

Pe de o parte, Sam se simţi uşurat dar, pe de alta, îl cuprinse îngrijorarea. 
Hacking îi transmise, prin intermediul tobelor, aprobarea de a-l folosi pe 
Firebrass. Asta sugera că Firebrass trebuia să deprindă modul de funcționare 


al vaporului fiindcă, într-o bună zi, avea să devină mecanicul-şef al lui 
Hacking. Şi chiar dacă Firebrass nu luase această posibilitate în calcul, 
pesemne că plănuia să-l elimine pe von Richthofen înainte de lansarea 
vaporului. Firebrass nu arăta ca un ucigaş nemilos dar, aşa cum îşi poate da 
seama orice om inteligent care a trăit mult printre semenii săi, trăsăturile 
chipului sunt uneori înşelătoare. 

Câteva zile mai târziu, Hacking trimise vorbă că era de acord să 
efectueze o livrare suplimentară de substanțe minerale în schimbul unui 
AMP-I. Firebrass zbură cu aparatul treizeci de mile până la graniţa de nord 
cu Soul City, unde un alt pilot, un negru care fusese general în cadrul 
Forţelor Aeriene ale SUA, preluă comanda. Firebrass reveni după câteva 
zile, călătorind cu o navă cu pânze. 

Batacitorul şi motoarele electrice funcționau perfect. Zbaturile se roteau 
încet în gol, apoi erau accelerate, rotindu-se atât de repede, încât paletele 
scoteau un şuierat. 

La momentul potrivit, urma să se sape un canal până la vapor, care va 
naviga până la Fluviu prin autopropulsie. 

Lothar von Richthofen şi Gwenafra nu se împăcau deloc. Lothar 
obişnuise să dea gata toate femeile şi continua să flirteze cu oricare. De cele 
mai multe ori nu se mărginea doar la un simplu flirt. Gwenafra avea idei 
bine conturate despre fidelitate, lucru cu care Lothar era, în principiu, de 
acord. Practica însă îl dădea gata. 

Hacking anunţă că dorea să viziteze Parolando peste câteva zile. Avea 
intenția de a discuta o serie de probleme comerciale, de a se convinge de 
bunăstarea cetăţenilor negri din Parolando şi de a vedea măreţul Vapor. 

Sam îi trimise vorbă că va fi încântat să-l primească. Adevărul era altul, 
dar disimularea e esența diplomaţiei. Pregătirile pentru cazarea lui Hacking 
şi a delegației care-l va însoţi, precum şi aranjarea sălilor de discuţii îi 
răpiră mult timp lui Sam, astfel că nu reuşi să mai supravegheze lucrările. 

Trebuia, de asemenea, să fie făcute pregătiri pentru andocarea numărului 
mare de nave cu minereu din Soul City. Hacking efectua o livrare de trei ori 
mai mare decât de obicei, ținând să-şi dovedească astfel dorinţa sinceră de 
pace şi înțelegere. Sam ar fi preferat ca livrările să fie eşalonate dar, pe de 
altă parte, era oportun să obțină cantități maxime în cel mai scurt timp 
posibil. Spionii îl informaseră că Ieyasu mobiliza câteva flote puternice şi 
un mare număr de luptători de pe ambele maluri ale Fluviului. Tot el le 


ceruse celor din Selinujo să nu încerce debarcarea de misionari pe teritoriul 
său. 

Nava lui Hacking trase la chei cu o oră înainte de amiază. Masivă şi 
lungă de treizeci de metri, nava avea două catarge şi vele aurite. Garda de 
corp a lui Hacking, alcătuită din negri înalți şi musculoşi, înarmaţi cu securi 
din oţel (dar şi pistoale Mark I, ţinute în hamuri mari), cobori cu paşi 
hotărâți pe schela de bord. Purtau kilturi negre, iar căştile, platoşele şi 
cizmele erau făcute din piele de peşte. Formară două şiruri de câte şase de o 
parte şi de alta a schelei şi abia după aceea apăru şi Hacking. 

Era înalt, bine clădit, cu tenul cafeniu-închis, ochi uşor oblici, nas lat şi 
turtit, buze groase şi bărbie proeminentă. Îşi purta părul după moda numită 
„naturală”. Sam încă nu se obişnuise cu claia de păr creţ de pe creştetele 
oamenilor de culoare. Îi crea o impresie nelămurită de indecență; părul 
negrilor ar fi trebuit să fie tuns foarte scurt. Impresia persistă chiar şi după 
ce Firebrass îi explică pe scurt că, la sfârşitul secolului al XX-lea, 
americanii de culoare consideraseră purtarea „naturală” a părului drept un 
simbol al luptei lor pentru libertate. După părerea lor, părul tuns scurt 
simboliza castrarea negrilor de către albi. 

Hacking purta un prosop negru drept mantie, un kilt negru şi sandale din 
piele. Singura lui armă era o floretă aflată într-o teacă prinsă la centura lată 
din piele. 

Sam făcu un semn şi un tun trase douăzeci şi una de salve. Tunul fusese 
plasat pe coama unui deal de la marginea câmpiei. Ceremonia nu avusese 
doar rolul de a-l onora pe Hacking, ci de a-l impresiona. Chiar dacă nu avea 
în dotare decât o piesă de 75 de milimetri, numai Parolando poseda artilerie. 

Se făcură prezentările. Hacking nu se arătă dornic să dea mâna cu 
gazdele sale, lucru care le conveni de minune lui Sam şi lui loan. Fuseseră 
preveniți de Firebrass că lui Hacking nu-i plăcea să strângă mâna cuiva 
decât dacă-l considera prieten de nădejde. 

Schimbară câteva banalităţi, vreme în care oamenii lui Hacking îşi 
aşezară potirele pe cea mai apropiată piatră. După descărcarea electrică de 
la amiază îşi luară potirele, iar şefii de state, însoțiți de gărzile lor de corp şi 
de cele de onoare, porniră spre palatul lui loan. Acesta insistase ca primele 
discuții să se poarte acolo pentru a-l convinge, desigur, pe Hacking în 
legătură cu întâietatea sa în ierarhia statului. De data asta, Sam nu mai 
comentase. Pesemne că Hacking fusese informat de Firebrass care erau 
relațiile dintre Sam Clemens şi loan Fără-de-Țară. 


Mai târziu, trăi o tristă satisfacție văzând nefericirea de pe chipul lui 
loan, care era tratat ca o slugă în propria-i casă. În timpul prânzului, 
Hacking luă cuvântul şi ținu o predică lungă şi usturătoare despre relele pe 
care le făptuise omul alb împotriva celui de culoare. Din nefericire, 
acuzaţiile lui Hacking erau pe deplin întemeiate. Tot ce spunea era adevărat. 
Sam fu nevoit să-i dea dreptate. Ce naiba, doar trăise pe vremea sclaviei şi 
văzuse ce însemna ea, după cum fusese şi martor la ororile Războiului 
Civil. Se născuse şi crescuse între sclavi. lar asta se întâmplase cu mult 
înainte de naşterea lui Hacking. Păi cum, doar scrisese Huckleberry Finn, 
Zevzecul Wilson şi Un yankeu din Connecticut la curtea Regelui Arthur! 

Află curând că nu avea nici un rost să-i spună lui Hacking toate astea. 
Acesta nu-i acorda nici o atenţie. 

Pe o voce piţigăiată, Hacking îi dădea înainte, amestecând vulgarități cu 
fapte, exagerări cu adevăruri, poveşti înfiorătoare privind sărăcia, 
maltratările, crimele, lipsurile şi umilinţele îndurate de negri. 

Sam se simți vinovat şi ruşinat şi, în acelaşi timp, înfuriat. De ce acest 
atac împotriva lui? La ce bun această acuzaţie generalizată? 

— Sunteţi vinovaţi cu toții! strigă Hacking. Fiecare alb e răspunzător! 

— Până să mor n-am văzut mai mult de zece negri, spuse loan. Ce 
legătură am eu cu poveştile astea despre nedreptate? 

— Dacă te năşteai cinci sute de ani mai târziu, ai fi fost cel mai mare 
exploatator al negrilor! îi răspunse Hacking. Ştiu totul despre tine, 
Maiestate! 

Sam se ridică brusc în picioare şi strigă: 

— Ai venit aici să ne spui ce s-a întâmplat pe Pământ? Ştim şi noi! Dar 
asta-i de domeniul trecutului! Pământul a murit! Important e ce se petrece 
acum! 

— Daa, îl maimuţări Hacking. lar ce se petrece acum repetă istoria de pe 
drăguțul Pământ! Lucrurile nu s-au schimbat nici cât negru sub unghie. Mă 
uit în jur şi pe cine văd în fruntea acestei ţări? Pe doi porci! Unde-s negrii? 
Oamenii de culoare formează aproximativ o zecime din populația voastră 
şi-ar trebui să aveți măcar unul în Consiliul alcătuit din zece membri. E 
vreunul? Măcar unul! 

— Îl avem pe Cawber, spuse Sam. 

— Daa! Membru temporar şi asta numai pentru că v-am cerut eu să-mi 
trimiteţi un ambasador de culoare. 


— Arabii alcătuiesc aproape o cincime din populația statului tău, nu se 
dădu bătut Sam, şi, cu toate astea, nici unul nu face parte din consiliu. 

— Sunt albi, de-aia! Şi vreau să scap de ei! Să nu mă-nțelegeți greşit O 
mulțime de arabi sunt oameni de treabă, lipsiți de prejudecăţi. I-am 
cunoscut pe când m-am refugiat în Africa. Dar arabii de aici sunt fanatici 
religioşi şi creează tulburări tot timpul. De aceea trebuie să plece! Noi, 
negrii, dorim o ţară unită, formată doar din oameni de culoare, în care să 
fim frați de suflet. Să putem trăi în pace şi bună înțelegere. Vom avea 
propria noastră lume, iar voi, porcilor, o veţi avea pe-a voastră. Segregaţie 
cu S mare, fraierilor! Aici segregația de care vorbeam poate da roade, 
fiindcă nu mai trebuie să stăm cu mâna întinsă în faţa albilor să căpătăm 
slujbe, mâncare, protecţie, dreptate sau altceva. Am reuşit s-o facem, 
albilor! Iar acum vă vom spune să vă duceți dracului, să nu ne ieşiţi în cale, 
şi am terminat! 

Firebrass stătea la masă ţinându-şi plecat capul cu păr răzvrătit şi cret, 
privind în pământ, acoperindu-şi faţa cu palmele. Sam avu senzaţia că făcea 
eforturi să rămână serios. Nu reuşi să-şi dea seama dacă râdea în sinea lui 
de Hacking sau de cei pe care acesta îi făcea albie de porci. Pesemne că 
ambele aspecte îl făceau să râdă. 

În acest timp, loan continuă să bea. Chipul nu-i era congestionat doar din 
pricina băuturii. Arăta gata să explodeze în orice clipă. Îţi venea peste mână 
să înghită insulte privind nedreptăţi făcute negrilor când se ştia nevinovat, 
dar loan scăpase nepedepsit pentru atâtea crime înfiorătoare, încât merita să 
sufere pentru câteva de care nu era răspunzător. Şi, aşa cum afirma 
Hacking, dacă i s-ar fi oferit prilejul, loan ar fi fost capabil de asemenea 
crime. 

Ce dorea Hacking să obțină prin tirada lui? Dacă ținea să aibă relații mai 
apropiate cu Parolando, atunci calea aleasă era cel puţin ciudată. 

Pesemne simţea că trebuie să-i pună pe toți albii, indiferent de persoană, 
la respect. Voia să-i lămurească o dată pentru totdeauna că el, Elwood 
Hacking, un negru, nu era cu nimic mai prejos faţă de oricare alb. 

Hacking fusese distrus de acelaşi sistem care, într-un fel sau altul, îi 
dusese de râpă pe aproape toți americanii, fie ei albi, negri, roşii ori galbeni. 

Aşa va fi mereu? Vor continua să rămână nemulțumiți, plini de ură, cât 
vor trăi pe malurile Fluviului, poate chiar mii de ani? 

Vreme de o clipă, dar nu mai mult, Sam se întrebă dacă nu cumva aveau 
dreptate misionarii celei de-A Doua Şanse. 


Dacă ei ar şti drumul de scăpare din această închisoare a urii, atunci ar fi 
singurii cărora ar merita să li se dea ascultare; Hacking, loan Fără-de- Țară 
ori Sam Clemens, care suferiseră de lipsa iubirii şi a păcii, n-ar trebui să 
aibă nici un cuvânt de spus. Să-i lase pe misionari... 

Însă nu credea în ei, ţinu să-şi reamintească. Nu se deosebeau de alţi 
propagatori ai credinţei de pe Pământ. Unii dintre ei erau plini de intenţii 
bune, neîndoielnic. Dar, oricât de mult ar fi insistat, nici unii nu aveau 
autoritatea adevărului de partea lor. 

Hacking tăcu brusc. Sam profită şi interveni; 

— Ei bine, Sinjoro Hacking, nu ne planificasem discursuri după masă, 
dar îți mulțumim că te-ai oferit; îti vom rămâne recunoscători atâta vreme 
cât nu vei cere să-ți răsplătim eforturile. Vistieria ne e cam goală în 
momentul de față. 

— Trebuie neapărat să iei totul în glumă, nu? spuse Hacking, Ei, ce-ar fi 
să facem o plimbare? Tare-aş vrea să-ți văd vaporul acela. 

Restul zilei trecu în mod destul de plăcut. Conducându-l pe Hacking prin 
fabrici, ateliere şi în cele din urmă la vapor, Sam făcu uitate furia şi 
resentimentele. Deşi terminat doar pe jumătate, vaporul arăta minunat. Era 
cea mai frumoasă privelişte pe care-o văzuse vreodată. Ba chiar, gândi el, 
da, chiar mai frumoasă decât chipul lui Livy în clipa în care îi spusese 
prima oară că-l iubeşte. 

Hacking nu se extazie, însă se văzu pe faţa lui că era profund 
impresionat. Cu toate acestea, nu rezistă ispitei şi se plânse de duhoarea din 
aer şi de aspectul dezolant al peisajului. 

Cu puţin timp înainte de masa de seară, a trebuit ca Sam să plece. Un 
bărbat care sosise cu o barcă prăpădită ceruse să discute cu conducătorul 
țării. Sam se văzu silit să meargă, întrucât cel care-l găsise era un om de-al 
său. Plecă în grabă într-unul dintre cele două „automobile de teren” care 
funcționau pe bază de alcool şi fuseseră terminate cu doar o săptămână în 
urmă. Tânărul zvelt, atrăgător, care-l aştepta la postul de pază se ridică şi se 
prezentă, în esperanto, drept Wolfgang Amadeus Mozart. 

Sam i se adresă în germană, observând că, oricare ar fi fost identitatea 
lui, tânărul vorbea varianta austriacă, mai plăcută, a germanei de nord. 
Vocabularul folosit de el cuprindea şi cuvinte pe care Sam nu le pricepu, dar 
nu-şi dădu seama dacă asta era din pricina termenilor tipic austrieci ori a 
limbajului obişnuit pentru secolul al XVIII-lea. 


Bărbatul care-şi spunea Mozart afirmă că locuia la vreo douăzeci de mii 
de mile în susul Fluviului. Auzise de vapor, dar pornise în călătorie mânat 
mai mult de zvonul că la bord se va afla o orchestră care va cânta spre 
încântarea pasagerilor. În cei douăzeci şi trei de ani de când se afla pe 
această lume, omul suferise din cauza sărăciei de materiale, pentru că 
singurele instrumente muzicale erau tobele, fluierele, flautele din lemn, 
naiurile şi un tip primitiv de harpă făcută din os şi maţe de Peşte de Fluviu. 
Apoi auzise de exploatarea sideritului şi de mărețul Vapor, orchestra lui 
compusă din pian, viori, flaute, corni şi alte instrumente minunate pe care le 
cunoscuse pe Pământ, la care se adăugau altele, inventate după moartea lui 
în 1791. De aceea venise. Se găsea şi pentru el un loc între muzicienii de la 
bord? 

Deşi nu se putea spune că iubea cu pasiune muzica clasică, Sam ştia s-o 
aprecieze. Era însă emoţionat că ajunsese să-l cunoască personal pe marele 
Mozart. Asta în caz că era cu adevărat Mozart. Pe Fluviu puteau fi întâlniți 
atâția impostori, care susțineau că sunt ba unicul şi singurul Isus Cristos, ba 
P.T. Barnum‘, încât Sam nu mai credea pe nimeni pe cuvânt când era 
vorba de declinarea identităţii. Cunoscuse chiar şi trei indivizi, care 
pretindeau că sunt Mark Twain. 

— Din întâmplare, fostul Arhiepiscop de Salzburg e cetăţean al statului 
Parolando, spuse Sam. Cu toate că tu şi el v-aţi despărțit certați, dacă nu 
cumva mă înşeală memoria, se va bucura să te revadă. 

Mozart nu păli şi nici nu roşi: 

— În sfârşit, o persoană pe care s-o cunosc din timpul vieţii! Nici nu-mi 
vine a crede... 

Sam era dispus să-l creadă. Nici el nu întâlnise până acum decât trei 
oameni pe care îi ştia, iar cunoştinţele lui, după o viaţă lungă şi nenumărate 
călătorii prin lume, fuseseră foarte numeroase. Faptul că Livy se număra 
printre aceste trei persoane era o coincidenţă cu totul ieşită din comun. 
Bănuia că Necunoscutul Misterios aranjase această întâlnire. Dar nici măcar 
nerăbdarea lui Mozart de a-l vedea pe arhiepiscop nu constituia o dovadă 
care să-i confirme identitatea. În primul rând, impostorii pe care-i întâlnise 
pretinseseră că aceia care ar fi trebuit să le fie prieteni vechi ori se înşelau, 
ori erau impostori. Dovedeau o obrăznicie de neînchipuit. În al doilea rând, 
Arhiepiscopul de Salzburg nu locuia în Parolando. Sam habar n-avea unde 
se afla acum. Adusese vorba despre el doar pentru a vedea reacţia lui 
Mozart. 


Sam aprobă ideea ca Sinjoro Mozart să facă cerere de cetăţenie, întâi îl 
informă cu privire la instrumentele muzicale. Acestea încă nu fuseseră 
fabricate. Şi nici nu vor fi din lemn sau alamă, ci dispozitive electronice 
care să reproducă sunetul exact produs de diferite instrumente. Dar dacă 
Sinjoro Mozart era într-adevăr ce pretindea a fi, atunci va avea prilejul să 
dirijeze orchestra. Putea, de asemenea, să-şi dedice timpul compunerii de 
noi opere. 

Sam nu-i promise conducerea orchestrei. Se învățase minte şi nu mai 
făcea promisiuni. 

În palatul lui loan se desfăşură o mare recepţie în onoarea lui Hacking, 
care lăsă impresia că-şi vărsase veninul încă din cursul convorbirilor 
preliminare. Sam discută cu el vreme de o oră şi descoperi că era foarte 
inteligent, cu multe lecturi la activ, un autodidact înzestrat cu imaginație şi 
simţ poetic. 

Faptul că un asemenea talent se risipea în mod tragic făcea ca situația lui 
Hacking să fie cu atât mai tristă. 

Pe la miezul nopţii, Sam îl însoți pe Hacking împreună eu suita sa în 
clădirea din piatră şi lemn de bambus cu două etaje şi treizeci de camere 
mari, aşezată într-o zonă special aleasă pentru delegaţii de stat. Era situată 
la jumătatea distanţei dintre locuinţa lui Sam şi palatul lui loan. Apoi plecă 
acasă cu maşina de teren, având de parcurs doar trei sute de metri. Joe se 
bosumflă, fundcă ar fi vrut să conducă şi el, chiar dacă picioarele îi erau 
prea lungi pentru a încerca aşa ceva. Urcară scara destul de nesiguri pe 
picioare şi blocară uşa. Joe merse în camera din spate şi se prăbuşi pe patul 
lui cu o bubuitură care făcu să se cutremure stâlpii casei. 

Sam privi pe iublou şi exact în aceeaşi clipă îi văzu pe Cyrano şi pe Livy 
îmbrăţişaţi şi mergând împleticindu-se spre uşa colibei lor. În stânga lor, pe 
un loc mai înalt, se afla coliba lui von Richthofen şi a Gwenafrei, care se 
culcaseră deja. 

Bolborosi un noapte bună, neştiind precis cui se adresa şi căzu în pat. 
Avusese parte de o zi lungă şi chinuitoare care se încheiase cu o petrecere- 
monstru, unde toată lumea băuse cantități incredibile de „pasiune purpurie” 
sau alcool din cereale şi apă, mestecase gumă de visat, fumase şi consumase 
marijuana. 

Se trezi visând că fusese surprins de cutremurul din California de pe 4 
iulie. 


Sări din pat şi porni în fugă pe podeaua timoneriei care vibra. Înainte de a 
ajunge la iublouri, îşi dădu seama că exploziile şi zgâlțâielile pământului 
erau provocate de invadatori. Nici nu mai apucă să se apropie de iublouri 
fiindcă, şuierând, o rachetă cu coada în flăcări roşiatice izbi unul dintre 
stâlpii de susținere a casei. Bubuitura îl asurzi, fumul pătrunse prin 
iublourile făcute țăndări şi Sam îşi pierdu echilibrul, prăbuşindu-se. Casa se 
nărui, iar întreaga faţadă căzu. Istoria se repeta. 

Se izbi de bucăți de lemn, de sticlă spartă, bulgări de pământ, şi rămase 
întins cu peretele sub el, încercând totuşi să se trezească din ameţeala 
provocată de şoc. Se simţi ridicat. În lumina unei explozii, văzu nasul 
proeminent al lui Joe. Coborâse pe la capătul deschis al camerei lui şi 
aruncase în lături lemnăria până-l găsise. În stânga ţinea potirul lui şi al lui 
Sam. 

— Nu ştiu cum se face, dar s-a întâmplat un miracol şi nu m-am rănit 
grav, constată Sam. Doar câteva zgârieturi şi tăieturi de la cioburi. 

— N-am mai avut timp ză-mi bun armura, spuse Joe. Dar mi-am 
reguberat zegurea. Uite o zabie bentru tine zi-un biztol, câteva gloanze zi 
praf. 

— Cine dracu” ne-a atacat, Joe? 

— Habar n-am! Uite-i! Vin prin zbazule goale din zidul de la docuri. 

Cerul era spuzit de stele strălucitoare. Norii care aduceau ploaia în 
fiecare noapte la ora trei nu apăruseră încă, însă ceața de deasupra Fluviului 
era deasă. Dinspre Fluviu apăreau puhoaie de invadatori care se adăugau 
celor sosiți deja şi răspândiți pe întreg cuprinsul câmpiei. Dincolo de 
zidurile de apărare trebuia să fie o flotă. 

Singura care se putea apropia fără a declanşa alarma era cea din Soul 
City. Orice alte vase care s-ar fi apropiat la această oră ar fi fost detectate de 
spionii pe care Sam şi loan Fără-de-Ţară îi plasase de-a lungul Fluviului, 
chiar pe teritorii ostile. Nu putea fi Ieyasu; potrivit unui raport primit cu 
puţin înainte de miezul nopții, flota acestuia se afla în port. 

Joe se uită cu băgare de seamă pe deasupra unui morman de lemne şi 
spuse: 

— La palatul lui loan are log o bătălie pe şinste. Iar caza de oazbeţi, unde 
ztăteau Hacking zi băiezu lui, arde. 


Flăcănile luminară cadavrele care zăceau pe pământ şi siluetele minuscule 
încleştate în jurul fortificațiilor din buşteni aflate în jurul palatului. Apoi 
câțiva oameni împinseră tunul şi chesonul în faţa fortificațiilor. 

— Uite maşina lui loan! exclamă Sam şi arătă cu degetul spre vehiculul 
care oprise în spatele chesonului. 

— Da, zi tunul noztru! remarcă Joe. Da-z oamenii lui Hacking zi vor ză-l 
zgoată pe loan din cuibuzorul lui de nebunii. 

— S-o ştergem repede de aici! îl îndemnă Sam, păşind peste movila de 
lemne şi pornind în direcție opusă. Nu reuşea să priceapă de ce invadatorii 
nu trimiseseră oameni la locuinţa lui. Racheta care-o lovise venise dinspre 
câmpie. lar dacă Hacking şi ai lui se strecuraseră din casa de oaspeţi pentru 
a lansa un atac-surpriză, simultan cu o lovitură dinspre vasele cu așa-zisul 
minereu, atunci Sam ar fi trebuit să fie prima ţintă, alături de loan. 

Va afla mai târziu ce se întâmplase, dacă va mai apuca. Nenorocirea cea 
mare era că oamenii lui Hacking puseseră mâna pe tun. În chiar clipa când 
gândi asta, auzi bubuiturile lui; una, două, trei. Din fugă, aruncă o privire 
peste umăr şi văzu cum prin fumul gros zburau bucăţi de lemn. În zidurile 
palatului se căscau găuri mari, iar următoarele proiectile aveau să-l 
transforme într-un morman de ruine. 

Faptul că invadatorii puseseră gheara pe tun avea şi o latură pozitivă. 
Cantitatea de proiectile era limitată la cincizeci de bucăţi. Chiar dacă în 
zăcăminte se aflau cantități mari de fier-nichel, metalul nu se găsea pe toate 
drumurile ca să fie risipit pentru fabricarea de muniţie. 

Văzu coliba lui Cyrano şi a lui Livy. Uşa stătea deschisă, dar înăuntru nu 
era nimeni. Privi către deal. Purtând doar un kilt şi având o floretă într-o 
mână şi un pistol în cealaltă, Lothar von Richthofen alerga spre el. 
Gwenafra se afla la câțiva paşi în urma lui, înarmată cu un pistol şi cărând 
un săculeţ cu gloanţe şi pachete de praf de puşcă. 

Curând se apropiară şi alții de Sam, Printre ei se numărau şi câțiva arcași. 

Îi strigă lui Lothar să-i organizeze şi se întoarse să privească spre câmpie. 
Docurile încă viermuiau de oameni. Dacă tunul ar fi fost întors pentru a-i 
prinde pe toți îmbulziți şi în imposibilitatea de a se retrage, ar fi fost 
minunat. Dar tunul fusese mutat de lângă palatul lui Ioan, care ardea cu 
vâlvătăi, şi acum era îndreptat spre cetăţenii din Parolando ce se grăbeau să 
urce dealul. 

Apoi, printr-o spărtură largă din zid, apăru un vehicul mare şi negru. Sam 
strigă îngrozit. Era Balaurul de Foc III dat lui Hacking. Dar unde erau cele 


trei amfibu din Parolando? 

Imediat după aceea văzu două dintre ele apropiindu-se de dealuri. 
Deodată, tunurile cu abur din turelele lor începură să bolborosească 
şuierător, iar oamenii — oamenii săi! — căzură. 

Cei din Soul City capturaseră vehiculele amfibii! 

Oriunde privi nu văzu decât încleştări furioase. Unii luptau în jurul 
Vaporului. Îi scăpă un nou strigăt, pentru că nu suporta gândul distrugerii 
lui. Dar nici un proiectil nu căzu în preajma vaporului. Duşmanii îi acordau 
aceeaşi grijă ca şi Sam. 

De pe dealurile din spatele lor veni în zbor o salvă de rachete care le 
trecură pe deasupra capetelor şi explodară în mijlocul armatei duşmane. 
Salva de răspuns nu întârzie; zeci de flăcări roşiatice brăzdară aerul; 
traiectoria unor rachete era atât de joasă, încât putură vedea, ca o învârtejire, 
corpurile lor cilindrice, cozile lungi din bambus, apoi auziră vâjâitul uneia 
grozav de mari trecând la vreo trei metri pe deasupra creştetelor. Racheta 
aproape că atinse coama dealului şi explodă cu un bubuit asurzitor pe 
cealaltă coastă. Frunzele unui arbore de fier începură să se cearnă la 
pământ. 

Următoarea jumătate de oră — ori poate două ore? — deveni un haos de 
tpete ascuţite, răcnete, strigăte, duhoare înțepătoare de praf de puşcă, miros 
dulceag de sânge, acrişor de sudoare, un amestec amețitor. Luptătorii din 
Soul City atacară dealul în câteva rânduri, dar tot de atâtea ori fură respinşi 
de rachete, gloanţe din plastic de calibrul 69 milimetri, proiectile azvârlite 
de arbalete şi săgeți pornite din arcuri. Apoi, un ultim atac îi aduse pe 
atacatori pe panta dealului şi de astă dată apărătorii îi azvârliră îndărăt 
luptând cu florete, săbii, securi, bâte, sulițe şi pumnale. 

Având blana păroasă mânjită de sânge — atât al lui cât şi al altora — Joe 
Miller îşi rotea necruțătoarea secure cu tăişul din fier-nichel, cântărind 
aproape patruzeci de kilograme, fixată pe un mâner din lemn de stejar gros 
de zece centimetri şi lung de un metru şi jumătate. Securea sfărâma scuturi 
din stejar şi zdrențuia armuri din piele, azvârlea în lături florete, sulițe şi 
securi, spinteca piepturi, reteza braţe şi grumazuri şi înjumătăţea este. 
Atunci când duşmanii şovăiau să-l atace, năvălea el asupra lor. În câteva 
rânduri, luptând de unul singur, dispersă şi zădărnici încercările de cucerire 
a dealului. 

Duşmanii traseră în Joe Miller şi cu pistoalele cu cremene Mark I, însă 
erau atât de înspăimântați de el, încât nu reuşeau să ochească bine, iar 


gloanţele mari din plastic îl ocoleau. 

O săgeată îl nimeri pe Joe în braţul stâng, iar un luptător duşman mai 
curajos, ori mai curând nechibzuit, păşi până sub secure şi-şi înfipse spada 
în coapsa lui Joc. Acesta făcu o mişcare cu capătul de lemn şi sfărâmă falca 
adversarului, apoi, fulgerător, îi tăie capul cu securea. Joe mai putea merge, 
dar pierdea sânge cu repeziciune. Sam îi porunci să se retragă pe celălalt 
versant al dealului, unde primeau îngrijiri cei răniți grav. 

— Nu! Nu vreau ză mă dug! spuse Joe şi, scoțând un geamăt, se prăbuşi 
în genunchi, 

— Retrage-te! Îţi ordon! răcni Sam la el, aplecându-se brusc şi auzind în 
aceeaşi clipa şuieratul unui glonţ care-i trecu pe lângă o ureche şi se făcu 
țăndăni lovindu-se de trunchiul unui arbore de fier. Sam simţi o arsură în 
braţ şi în fesă; fusese lovit probabil de bucăţi de plastic ricoşate din scoarța 
copacului. 

Joe reuşi să se ridice cu greu, ca un elefant bolnav, şi se îndepărtă 
şontâcăind. Din beznă apăru Cyrano de Bergerac; era murdar de praf de 
puşcă şi mânjit de sânge. În mâna dreaptă avea o floretă lungă şi 
însângerată, cu apărătoare semirotundă şi un pistol în stânga. În spatele lui, 
cu părul despletit atârnându-i pe spate, păşea Livy, la fel de pătată şi plină 
de sânge. Ea ducea un pistol şi un săculeţ cu muniţie, iar rolul ei era să 
încarce pistoalele. Văzându-l pe Sam, Livy zâmbi arătându-şi dinții albi 
care contrastau cu faţa înnegrită de pulbere. 

— Doamne, Sam! Am crezut c-ai murit! Racheta aceea care ţi-a lovit 
casa... 

— Aş fi preferat să mă sprijini pe mine în bătălia asta, spuse el. 

Atât apucă să spună deşi, aşa cum se prezenta situația, s-ar fi cuvenit să- 
şi țină gura. Duşmanii reveniră la atac, alunecând şi împiedicându-se de 
mormanele de cadavre sau sărind peste ele. Arcaşii rămăseseră fără săgeți, 
iar pistolarii mai aveau, gloanţe pentru câteva salve. Dar şi inamicul îşi 
cheltuise praful de puşcă, deşi mai avea săgeți. 

Joe Miller plecase, iar Cyrano de Bergerac încercă să compenseze 
absenţa lui şi aproape că reuşi. Omul acesta părea un diavol, dovedindu-se 
agil, flexibil şi iute ca şi floreta pe care o mânuia. Din când în când, ţinând 
pistolul în mâna stângă, trăgea câte-un foc în fața duşmanului, iar apoi îl 
ataca pe altul cu floreta, străpungându-l. După aceea, arunca pistolul în 
spate, iar Livy se apleca să-l ridice pentru a-l reîncărca. Ce mult se 
schimbase Livy! se trezi Sam gândind. N-ar fi bănuit că avea o asemenea 


capacitate de mobilizare în condiții cumplite ca acestea. Femeia delicată, 
deseori bolnăvicioasă, care detesta orice violență, îndeplinea acum 
îndatoriri care ar fi pus pe goană până şi un bărbat. 

„Printre aceştia m-aş număra şi eu”, gândi el, „dacă aş avea vreme să 
cuget mai bine.” Mai ales că Joe Miller nu era alături de el să-i ofere 
protecția fizică şi sprijinul moral de care ar fi avut mare nevoie în aceste 
momente. 

Cyrano înfipse floreta pe sub scutul pe care, în iureşul atacului, un arab 
wahhabi îl ridicase prea sus, iar apoi Livy, dându-și seama că trebuia să 
acționeze, întrucât Cyrano era în imposibilitatea de a face ceva, ridică 
pistolul, tinti şi trase. Cocoşul făcu ţeava să vibreze, Livy rezistă reculului şi 
din armă ţâşni un norişor de fum însoțit de o flacără, iar arabul se trezi 
azvârlit înapoi de lovitura care-i smulse o bucată din umăr. Un negru cu o 
statură impunătoare sări peste trupul căzut, având securea ridicată deasupra 
capului, iar Cyrano, scoțându-şi floreta din cel răpus înainte ca acesta să se 
prăbuşească la pământ, i-o înfipse în mărul lui Adam. 

După aceea, duşmanii se retraseră din nou la poalele dealului. Rămaseră 
în aşteptare, fiindcă un vehicul amfibiu masiv, de culoare negru-cenuşie, ca 
un Merrimac, se îndrepta spre ei pufăind. Lothar von Richthofen îl 
împinse puţin în lături pe Sam, care se dădu imediat la o parte când văzu 
tubul din aliaj de aluminiu şi racheta cu o încărcătură de aproape cinci 
kilograme de explozibil. Un om îngenunche, Lothar încarcă racheta în ţeava 
aruncătorului şi apoi ochi. Lothar se pricepea foarte bine să tragă şi racheta 
porni, descrise un arc de foc şi căzu exact pe botul vehiculului, pe unde 
răzbătea un firav fascicul de lumină. După ce ascunse namila vreme de 
câteva clipe, norul de fum se risipi, dus de vânt. Vehiculul se oprise, dar 
prinse din nou viaţă, căci turelele cu înspăimântătoarele ţevi ale tunurilor cu 
aburi se rotiră. 

— Aflaţi că proiectilul acela a fost ultimul, îi anunţă Lothar. Am face 
bine s-o ştergem dracului de aici. Nu putem lupta împotriva tunurilor. Ştim 
asta mai bine decât oricine, nu? 

Duşmanii se regrupau în spatele vehiculului blindat. Mulţi dintre ei 
scoteau țipete gâlgâite pe care le foloseau şi ulmakii, preamerindienii de 
peste Fluviu, atunci când atacau. Era limpede că Hacking îi înrolase şi pe 
acei ulmaki din teritoriile necucerite de Ieyasu. 

Sam constată deodată că nu mai vedea prea clar. Singurele lumini erau 
cele ale incendiilor şi vetrelor deschise de la topitoriile sau turnătoriile care 


încă funcționau. Norii de ploaie apăruseră pe neaşteptate, ca nişte lupi 
porniţi să vâneze stele. Peste câteva clipe avea să plouă torențial. 

Sam se uită în jur. Fiecare atac rărise rândurile luptătorilor săi. Se îndoia 
că ar mai fi fost în stare să reziste următorului val, chiar dacă vehiculul 
amfibiu ar fi rămas încremenit. 

Încă se mai dădeau lupte la nordul şi sudul câmpiei şi de-a lungul 
dealurilor ce o străjuiau. Strigătele şi împuşcăturile se mai răriseră. 

Câmpia părea mai împânzită de duşmani decât la început. Sam se întrebă 
dacă Publiujo şi Tifonujo se alăturaseră invaziei. 

Aruncă o ultimă privire la coca uriaşă a vaporului, cu cele două roți cu 
zbaturi, pe jumătate ascuns de macaralele gigantice. Apoi se întoarse. Îi 
venea să plângă, dar nu mai avea putere. Lacrimile vor veni ceva mai târziu. 

Mai degrabă va sângera de moarte, iar atunci lacrimile nu-şi vor avea 
rostul. Poate când va fi resuscitat... 


Orientându-se după lumina incendiilor ce mistuiau câteva colibe risipite 
pe câmpie, merse împleticit până pe versantul celălalt al dealului. Apoi 
începu răpăitul ploii. În acelaşi timp, un şir de duşmani porni în goană din 
flancul stâng, atacându-1. Sam se răsuci şi apăsă pe trăgaciul pistolului, însă 
ploaia stinse scânteia. Ploaia făcu inutilizabile şi pistoalele duşmanilor, 
astfel că acum ele puteau fi folosite doar ca bâte. 

Fură atacați cu săbii, sulițe şi securi. Joe Miller se azvârli în iureşul 
luptei, mârâind cu o voce groasă ca a unui urs de peştera. Deşi rănit, 
rămăsese acelaşi luptător neînfricat şi înspăimântător. La lumina fulgerelor 
şi însoțită de bubuitul tunetelor, securea lui făcu pârtie printre duşmani. 
Ceilalţi săriră în ajutorul lui şi, după câteva secunde, supraviețuitorii din 
Soul City socotiră că nu puteau face faţă. Erau nevoiţi să se retragă şi să 
aştepte întăriri. De ce să fie ucişi acum când victoria era a lor? 

Sam şi grupul său mai traversară două dealuri. Duşmanii îi atacară din 
flancul drept. O parte dintre ei se desprinseră din grosul forțelor şi alergară 
înainte pentru a-i doborî pe bărbaţi şi a lua femeile în captivitate, Joe Miller 
şi Cyrano îi înfruntară pe atacatori, care o rupseră la goană, alunecând şi 
împiedicându-se de rădăcinile ude ale ierbii tăiate. 

Sam numără supraviețuitorii. Nu-i venea să creadă. Erau doar 
cincisprezece. Unde dispăruse restul? Era în stare să jure că atunci când 
dăduse ordinul de a se retrage avea cu el cel puţin o sută de oameni. 

Livy se afla tot alături de Cyrano, Cum pistoalele deveniseră inutile, ea 
se ținea în spatele lui Cyrano şi-l ajuta împungând cu sulița când 1 se ivea 
prilejul. 

Sam era ud şi înfrigurat. Se simţea la fel de nenorocit ca şi Napoleon în 
timpul retragerii din Rusia. Pierduse totul, totul! Mica şi semeaţa lui 
națiune, minele de fier-nichel, fabricile şi amfibule invulnerabile cu tunurile 
lor cu abur, cele două avioane şi miraculosul Vapor! Totul era pierdut! 
Minunile şi cuceririle tehnologiei, Magna Carta şi constituția cea mai 
democratică pe care o cunoscuse vreodată o ţară şi mult visata călătorie! 
Pierduse totul! 

Şi cum? Prin trădare, vânzare josnică! 

Bine cel puţin că Ioan nu participase la această trădare. Palatul îi fusese 
distrus, el picrise sub ruine, mai mult ca sigur. Marele trădător fusese tras pe 
sfoară. 

Încetă să se mai amărască din pricina asta. Era prea îngheţat de groaza 
provocată de bătălie pentru a se gândi şi la altceva în afară de supraviețuire. 


Când se apropiară de poalele munților, îşi conduse grupul spre nord pană 
ajunseră de cealaltă parte a barajului. Aveau în față un lac lung de 
aproximativ un sfert de milă şi lat de jumătate de milă, Coborâră de-a 
lungul lui şi după o vreme dădură de un zid gros din beton şi, suindu-se pe 
el, îşi continuară drumul. Se aflau chiar pe marginea barajului. 

Sam făcu câţiva paşi încoace şi încolo până descoperi un simbol gravat 
adânc în beton, o cruce diagonală. 

— Am găsit-o! strigă el către ceilalți. Sper că nimeni n-a vândut secretul 
ascunzătorii şi că spionii n-au aflat despre ea! 

Îşi dădu drumul în apa rece. Fulgerele brăzdau cerul şi tunetele vuiau tot 
mai departe. Începu să tremure, dar continuă să coboare şi când apa îi 
ajunse până la subsuori atinse prima treaptă de metal. Inspiră adânc, închise 
ochii şi se scufundă, plimbându-şi mâna pe suprafaţa betonului până atinse 
treapta. După aceea coborî slujindu-se de celelalte trepte, ştiind că la câțiva 
centimetri sub cea de-a şasea se găsea calea de acces. Mai cobori şi urcă, 
ieşind la aer şi la lumină. În faţa lui se găsea o platformă situată la câţiva 
centimetri deasupra nivelului apei. Deasupra era un dom a cărui maximă 
înălțime măsura trei metri. Dincolo de platformă se afla intrarea. Încăperea 
era luminată brutal de şase becuri alimentate cu energie electrică. 

Tremurând şi gâfâind, urcă pe platformă şi se îndreptă spre intrare. Un 
moment mai târziu apăru şi Joe. Strigă slab şi Sam fu nevoit să se întoarcă 
pentru a-l ajuta să se caţere pe platformă. Avea vreo duzină de răni care 
sângerau. 

Apoi, unul după altul, veniră şi ceilalţi. ÎL ajutară pe Sam să-l care pe 
titantrop pe un plan înclinat care ducea într-o încăpere mare. Acolo găsiră 
paturi, prosoape, hrană, băutură, arme şi medicamente. Sam pregătise acest 
adăpost pentru o asemenea situație critică, dar crezuse că dă dovadă de o 
precauţie prostească. De acest loc ştiau doar şefii statului şi cei câțiva 
muncitori care-l amenajaseră. 

O altă cale de acces, la partea inferioară a barajului, era ascunsă sub 
şuvoiul de apă care acţiona generatoarele. Ea ducea până la un tunel prin 
care se putea urca pentru a ajunge la un zid aparent solid. Dar cel care-i 
cunoştea secretul putea să-l dea în lături. 

Îşi dădea seama că întregul proiect fusese rodul unei debordante 
imaginații romantice de care nu reuşite să se dezbare. Ideea uşilor secrete 
sub o cascadă şi a apartamentelor ascunse unde să se poată odihni şi unelti 
planuri de răzbunare în vreme ce duşmanii îl căutau zadarnic se dovedise 


prea puternică pentru a-i rezista. Uneori se luase chiar în râs pentru 
construirea acestui loc de refugiu. Acum se bucura. Romantismul avea şi 
laturile lui pozitive. 

Exista şi un detonator ascuns. Pentru a provoca explozia câtorva tone de 
dinamită de la baza barajului trebuia doar să lege două sârme. Într-un 
asemenea caz, barajul se făcea bucăţi, iar apa lacului pornea vuind, ducând 
cu sine partea centrală a ţării, aruncând totul în fluviu. 

Ar pieri astfel şi Sam şi Vaporul; acesta era preţul distrugerii duşmanilor. 

Tratară răniții şi le dădură gumă de visat sau băutură drept sedative. 
Uneori, mestecare gumei alina durerea, alteori părea s-o amplifice. Singura 
modalitate de a neutraliza efectul de generalizare a durerii era administrarea 
de băutură în cantități mari. 

Mâncară şi dormiră, având gărzi postate la ambele intrări. Joe Miller era 
aproape tot timpul semiconştient, iar Sam rămăsese la căpătâiul lui şi-l 
îngriji cum se pricepu mai bine. Cyrano se întoarse de la postul de pază 
aflat la uşa de sub căderea de apă şi îl informă că afară coborâse noaptea. 
Asta era tot ce ştia despre ceea ce se petrecea afară. Nu auziseră şi nu 
văzuseră pe nimeni dincolo de căderea de apă. 

Lothar şi Sam aveau răni aproape neînsemnate. Sam socoti că ar fi cazul 
să se strecoare dincolo de căderea de apă şi să tragă cu ochiul. Cyrano 
protestă, susținând că şi el ar trebui să meargă, dar Sam îl linişti. Livy nu 
scoase o vorbă, dar se uită recunoscătoare la Sam. El îi întoarse spatele; n- 
avea nevoie de mulţumiri pentru că-i cruța partenerul. 

Se întrebă dacă Gwenafra mai era în viață sau dacă fusese capturată. 
Lothar spuse că ea dispăruse în cursul ultimului atac şi că încercase s-o 
scoată din învălmăşeală, dar a trebuit să se retragă. Acum îi era ruşine că nu 
reuşise să facă mai mult, cu toate că i-ar fi fost imposibil. 

Îşi aplicară pe corp o vopsea de culoare închisă şi coborâră treptele de 
oțel ale tunelului. Zidurile erau umede, iar metalul le aluneca sub picioare. 
Puţul era iluminat. 

Ajunseră în spatele căderii de apă care mugea şi stropea în toate părțile. 
Brâna urma jumătatea inferioară a barajului şi, la capătul lui ieşea cu vreo 
douăzeci de metri în afară. Ajunşi aici coborâră pe trepte de oţel până la 
punctul de joncțiune al barajului cu pământul. După aceea porniră cu 
precauţie de-a lungul canalului săpat în pământ. Din pereţii lui încă ieşeau 
rădăcinile de iarbă. Rădăcinile mergeau mai adânc decât se putea săpa şi 
extirparea ierbii era imposibilă. 


Cerul era strălucitor, împânzit de stele uriaşe şi de nori mari de gaz. 
Reuşiră să se orienteze destul de bine în lumina lăptoasă. După vreo 
jumătate de milă, o luară la unghi drept faţă de canal, îndreptându-se spre 
ruinele palatului. Făcându-se una cu umbrele de sub ramurile răsfirate ale 
unui arbore de fier, priviră spre câmpia de dedesubt. În colibele de acolo se 
aflau bărbaţi şi femei. Bărbaţii erau învingători, iar femeile, victime. Când 
auzi țipetele şi strigătele prin care victimele cereau ajutor, Sam simţi un fior 
rece, dar încercă să nu se mai gândească la ele. Dacă ar fi dat buzna într-o 
colibă să salveze o femeie ar fi însemnat să renunţe la orice şansă de a face 
ceva bun pentru Parolando. Şi totul s-ar fi încheiat cu prinderea sau 
uciderea lor. 

Ştia, totuşi, că dacă ar fi auzit vocea Gwenafrei, ar fi sărit în ajutorul ei. 
Oare aşa stăteau lucrurile? 

Focurile din cuptoarele deschise şi din topitorii încă ardeau cu flăcări 
mari şi se vedeau oamenii lucrând. Evident, Hacking îşi pusese sclavii la 
muncă. În jurul clădirilor stăteau mulţi paznici, dar beau whisky sau alcool 
etilic. 

Câmpia era scăldată în lumină de uriaşe focuri de tabără. În jurul lor 
stăteau strânşi, bând şi râzând, femei şi bărbaţi. Din când în când, câte-o 
femeie, care se zbătea şi răcnea, era dusă cu forța într-un loc întunecos. 
Uneori nici nu era dusă prea departe. 

Sam şi Lothar coborâră dealul nepăsători de parcă le-ar fi aparţinut, dar 
nu se apropiară de clădiri sau de focuri. 

Nimeni nu-i oprise să-i întrebe ce căutau acolo, cu toate că ajunseră la 
mai puțin de douăzeci de paşi de câteva gărzi. Majoritatea duşmanilor 
sărbătoreau victoria cu băutura numită pasiunea purpurie sau cu orice alte 
băuturi alcoolice pe care reuşiseră să le găsească printre proviziile 
prizonierilor. Excepţie făceau arabii wahhabi, a căror religie le interzicea 
consumul de alcool. Mai erau câțiva negri de pază care practicau abstinenţa. 
Aceştia erau supuşi de-ai lui Hacking, care nu obişnuia să bea. 

În ciuda delăsării de acum, disciplina fusese menţinută în cursul zilei. 
Cadavrele fuseseră îndepărtate şi din lemnul recuperat de la alte clădiri se 
construise o fortăreață la marginea câmpiei, chiar lângă primul dintre 
dealuri. Deşi nu reuşi să vadă dincolo de pereţii ei, judecând după turnurile 
de pază din jur, îşi dădu seama că acolo erau ţinuţi prizonierii. 

Continuără să meargă cu paşi mari, bălăbănindu-se din când în când de 
parcă ar fi fost beti. Trecură la mai puţin de douăzeci de paşi de trei bărbați 


scunzi şi bruneți care vorbeau o limbă ciudată. Sam nu reuşi s-o identifice 
cu precizie, dar limba îi suna „africană”. Se întrebă dacă nu cumva erau 
originari din Dahomeyul secolului al XVIII-lea. 

Trecură cu îndrăzneală printre o fabrică de acid azotic şi o clădire de 
tratare a excrementelor şi intrară pe câmpie. Apoi se opriră ca trăsniți. La 
douăzeci de metri în faţa lor îl văzură pe Firebrass într-o cuşcă din bețe de 
bambus prea îngustă pentru a se putea aşeza. Avea mâinile legate la spate, 

Pe un cadru mare din lemn, în formă de X şi aşezat cu capul în jos, având 
picioarele legate de părțile de sus ale X-ului şi braţele de părțile de jos, se 
afla Göring. 

Sam privi în jur. În uşa fabricii de tratare a excrementelor stăteau câţiva 
bărbaţi care discutau şi beau. Sam hotărî să nu se apropie prea mult pentru a 
încerca să vorbească cu Firebrass. Murea de curiozitate să afle de ce fusese 
băgat în cușcă, dar nu îndrăznea să-l întrebe. Trebuia ca mai întâi să afle cât 
mai multe şi să revină la adăpostul din interiorul barajului. După câte 
văzuseră până acum, situația părea disperată. Cel mai bine era să se furişeze 
din ţară în timpul ploii. Putea să arunce barajul în aer şi să lase apa să 
măture totul, inclusiv forţele din Soul City, dar nu voia să piardă vaporul. 
Atâta vreme cât mai exista vreo şansă de a-l recupera, va lăsa barajul în 
picioare. 

Merseră până la cuşca lui Firebrass, sperând că văzându-i nu va începe 
să-i strige. Numai că el stătea aplecat, rezemându-şi capul de barele din 
bambus. Göring gemu. Nu se opriră şi curând dădură colțul clădirii. 

Preumblarea lor cu paşi rari şi parcă beţiviţi îi duse până în preajma 
clădirii mari unde locuise Fred Rolfe, susținător de-al Regelui loan în 
Consiliu. Numărul mare de gărzi înarmate din jurul ei îl convinse pe Sam că 
înăuntru se afla Hacking. 

Era o casă cu un etaj construită din buşteni şi lemn de bambus. Ferestrele 
nu aveau storuri şi în lumina care răzbătea prin ele văzură câțiva oameni. 
Deodată Lothar îl strânse pe Sam de braţ şi-i spuse: 

— Uite-o! Gwenafra! 

Părul ei blond, lung şi chipul palid sclipeau în lumina torţelor. Stătea 
lângă fereastră şi discuta cu cineva. După o clipă, se îndepărtă şi în dreptul 
ferestrei apăru Elwood Hacking cu faţa negricioasă şi părul vâlvoi. Lui Sam 
îi veni să verse, Hacking o alesese drept femeia lui pentru noaptea aceea. 

Gwenafra nu părea înspăimântată, ci mai curând calmă, dar ea, deşi 
nestatornică şi lipsită de inhibiții mai tot timpul, se putea dovedi distantă 


când situația o impunea. 

ÎI trase pe Lothar de acolo. 

— Acum nu putem face nimic, iar dacă intervenim în vreun fel îi punem 
viaţa în pericol. 

O vreme, umblară de colo-colo, privind cercetător la alte fabrici şi 
băgând de seamă că rugurile se întindeau de-a lungul pereţilor cât puteau 
cuprinde cu privirea. Pe lângă cetăţeni din Soul City, depistară ulmaki şi o 
serie de orientali. Sam se întrebă dacă aceştia erau burmezi, thailandezi şi 
ceylonezi din Noua Epocă de Piatră care trăiau pe celălalt mal al Fluviului 
faţă de Selinujo. 

Pentru a ieşi din Parolando aveau de trecut zidul. Dacă voiau să coboare 
pe Fluviu spre Selinujo era necesar să fure câteva bărci mici. Habar n-aveau 
ce se întâmplase cu Publiujo şi Tifonujo, dar bănuiau că aceste ţări se aflau 
pe lista de priorități a lui Hacking. Era o prostie să-şi caute scăparea spre 
nord în Țara lui Chernsky. Ieyasu va pomi împotriva acesteia imediat ce va 
afla despre invazia din Parolando, dacă nu cumva o şi făcuse. 

Era o ironie să-şi caute refugiu tocmai în tara ai cărei cetăţeni fuseseră 
izgoniți din Parolando, interzicându-li-se accesul. 

Socotiră că era mai bine să se întoarcă la baraj, să povestească ce 
văzuseră pentru a face planuri împreună cu ceilalți. Ora la care cădea ploaia 
rămânea cea mai potrivită pentru a fugi. 

Se ridicară şi porniră la drum, intenționând să dea ocol colibelor care-i 
găzduiau pe duşmani şi femeile lor captive. 

Nici nu intraseră bine în zona de umbră oferită de un uriaş arbore de fier, 
când Sam simți ceva strângându-i-se în jurul gâtului, venind din spate. 
Încercă să tipe, să se răsucească, zbătându-se, dar degetele se strânseră şi 
mai tare în jurul gâtlejului şi-şi pierdu cunoştinţa 

Se trezi gâfâind şi tuşind şi se pomeni tot sub arborele de fier. Dădu să se 
ridice, însă auzi o voce mârâind amenințător: 

— Nici să nu te gândeşti! Stai potolit, altfel îţi crap capul cu securea! 

Pnivi în jur. Având mâinile legate la spate şi un căluş în gură, Lothar 
şedea, rezemat de un brad tânăr la vreo douăzeci de metri distanță. Cel care 
1 se adresase era un bărbat solid cu umerii din cale-afară de laţi, pieptul 
masiv şi brațe musculoase. Purta un kilt negru şi o mantie de culoare 


închisă şi ţinea în mână o secure de mărime potrivită. În tecile de la centură 
avea un tomahawk şi un cuţit, amândouă din oţel, precum şi un pistol Mark 
I. 

— Tu eşti ăla de i se spune Sam Clemens? întrebă el. 

— Exact, răspunse Sam încet. Ce înseamnă asta? Cine eşti? 

Bărbatul mătăhălos îşi întoarse capul spre Lothar, fluturându-şi părul 
lung şi bogat. 

— L-am dus mai departe, să n-audă ce-avem noi de discutat. M-a trimis 
cineva pe care-l cunoaştem amândoi. 

Sam rămase tăcut o vreme, apoi spuse: 

— Necunoscutul Misterios? 

Omul mârâi în semn de aprobare şi continuă: 

— Da, Aşa spunea că 1 te adresezi, Necunoscut ajunge. Cred că ştii 
despre ce-i vorba, aşa că n-o să pierdem vremea trăncănind prea mult. Eşti 
mulțumit c-am vorbit eu el? 

— Aşa s-ar cuveni, recunoscu Sam, Mi-e limpede că l-ai întâlnit. Eşti 
unul dintre cei doisprezece pe care i-a ales. E bărbat, nu? 

— Nu l-am căutat, i-o întoarse bărbatul. Dar să-ţi zic ceva, n-am 
cunoscut vreun om, fie el roşu, negru sau alb care să mă fi băgat în răcori 
pân-acum. Da” Necunoscutul ăsta e-n stare să facă şi un urs grizzly s-o rupă 
la sănătoasa doar dacă se uită la el. Nu că m-aş teme, pricepi, numai că mă 
face să mă simt, nu ştiu cum... ciudat. De parc-aş fi o gaiţă jumulită. Da’ să 
lăsăm asta. Mi se zice Johnston. Ar fi cazul să-ți povestesc pe scurt despre 
mine, fiindcă ne-ar scuti de alte vorbe mai târziu. John Johnston. M-am 
născut în New Jersey prin 1827, cel puţin aşa cred, şi-am murit la Los 
Angeles într-un spital al veteranilor pe la 1900. Între una şi alta, am fost 
vânător în Munţii Stâncoşi. Până să ajung pe Fluviul ăsta, am luat gâtul la 
vreo sută de indieni, dar niciodată n-a trebuit să omor vreun alb, nici măcar 
francez. Asta până am venit aici. De-atunci încoace, am luat destule scalpuri 
de albi. 

Se ridică şi începu să se plimbe de colo-colo. În lumina stelelor părul lui 
părea negru, dar lăsa impresia că la vreme de zi era roşcovan. 

— Acum vorbesc al naibii de mult, faţă de altădată, continuă el. În valea 
asta n-ai unde să scapi de oameni. De-aceea m-am şi înrăit. 

Când porniră spre Lothar, Sam îl întrebă: 

— Cum de-ai ajuns până aici? Şi tocmai în asemenea momente... 


— Necunoscutul mi-a zis unde o să te găsesc, mi-a povestit despre tine şi 
vapor, Turnul Ceţurilor şi câte altele. Ei, ce-atâta vorbărie? Doar ştii. Am 
fost de acord să te găsesc şi să plec cu tine pe vapor. De ce nu? Şi-aşa nu-mi 
place să stau mult într-un loc. N-ai loc să te mişti în voie; nici nu te-ntorci 
bine şi dai nas în nas cu cineva. Mă aflam la vreo treizeci de mii de mile 
mai la deal când m-am trezit într-o noapte cu omul acela ascuns în umbră. 
Am avut o discuţie lungă în care el a vorbit mai tot timpul. Apoi m-am 
ridicat şi-am pornit-o la drum. Auzisem de unele lucruri ce se petreceau prin 
locurile astea. Am ajuns aici când bătălia era în toi şi de atunci încoace te 
tot caut. I-am auzit pe nişte negri; ziceau că nu-ți găsiseră cadavrul. Aşa că 
m-am furişat peste tot trăgând cu ochiul şi cu urechea. A şi trebuit să-l omor 
pe unul dintre arăboii ăştia fiindcă mi-a ieşit în cale pe ne-aşteptate. Şi 
oricum mi-era foame. 

Ajunseseră lângă Lothar, dar Sam rămase locului auzind ultimele cuvinte. 

— Foame? făcu el. Vrei să zic1?... 

Bărbatul nu-i răspunse, aşa că Sam continuă: 

— Ascultă, nu... nu cumva eşti acel Johnston supranumit şi Johnston 
„mâncătorul de ficaţi”? Ucigaşul de Cioroi? 

— Am căzut la pace cu cioroii şi m-am făcut frate cu ei, se auzi vocea 
dogită a omului. Şi m-am lăsat de mâncat ficat de om la scurt timp după 
aceea. Dar uneori trebuie să mai şi mănânci. 

Sam simţi un fior. Se aplecă şi desfăcu legăturile lui Lothar, apoi îi scoase 
căluşul. Lothar era supărat, dar şi curios. Şi, la fel ca şi pe Sam, Johnston îi 
stârnea o senzație ciudată — de spaimă. Omul radia o forță stranie şi 
sălbatică. „N-aş vrea să-l văd acţionând”, gândi Sam. 

Porniră către baraj. Multă vreme, Johnston nu scoase nici o vorbă. La un 
moment dat dispăru, provocându-i lui Sam o senzaţie stranie de frig. Omul 
avea doi metri înălțime şi părea să cântărească o sută treizeci de kilograme, 
fiind numai muşchi. Se mişca însă la fel de tăcut ca şi umbra tigrului. 

Sam tresări. Johnston se întorsese. 

— Ce s-a întâmplat? întrebă el. 

— Mai nimic, veni răspunsul. Ziceţi că nu prea ştiţi cum merg treburile. 
Eu am fost peste tot; cunosc situația binişor. Mulţi dintre oamenii voştri de 
la nord şi sud au scăpat peste ziduri. Dacă ar fi rămas îi făceau praf pe 
negri. Dar negrii n-au învins pe de-a-ntregul. Ieyasu se pregăteşte să 
pornească împotriva lor. Nu m-ar mira dacă ar porni atacul chiar în noaptea 
asta. Înainte de a veni încoace, am făcut o recunoaştere în tabăra lui. Nu se- 


ndură el să-i lase pe negrii ăştia cu tot fierul şi cu vaporul. O să-i lase cu 
mâna goală. 

Sam gemu. N-avea nici o importanţă că vaporul era luat de Hacking sau 
Ieyasu, dacă el însuşi nu mai putea intra în posesia lui. Dar când ajunseră în 
interiorul barajului se simţea deja mai optimist. 

Poate că cele două forțe se vor distruge una pe alta, iar localnicii fugari 
vor reveni şi vor rămâne stăpâni. Încă nu era totul pierdut. 

Pe de altă parte, dezinvoltura impunătorului Johnston Mâncătorul de 
Ficaţi îi dădea curaj. Necunoscutul Misterios nu-l abandonase cu totul. Încă 
făcea planuri şi trimisese un om priceput în luptă, dacă era să dea crezare 
istoriilor care circulaseră pe seama lui. Johnston era cel de-al şaselea om 
ales de Necunoscut. Ceilalţi şase aveau să apară la vremea potrivită. Dar 
unul dintre ei dispăruse. Era vorba de Odiseu. 

Cu toate acestea, era posibil ca el să se întoarcă. Fluviul era un loc 
nemaipomenit pentru băieţi răi, dacă-i putea numi astfel pe Cei 
Doisprezece. Erau răi pentru cineva. Pentru semenii Necunoscutului, Eticii, 
nădăjduia Sam. 

Când ajunseră la baraj, îl prezentă pe Johnston şi le povesti celorlalți cum 
stăteau lucrurile. Înfofolit în prosoape, Joe Miller se ridică în capul oaselor 
şi dădu mâna cu Johnston. lar acesta, uimit, exclamă: 

— Mamă doamne, dar multe minuni îi sunt date omului să vadă! Dar ca 
tine încă n-am apucat. Amice, nu era nevoie să-mi striveşti mâna. 

— Nişi n-am înşercat, spuse Joc. Arăzi tare falnic zi puternig. Te rog ză 
nu uizi că eu zunt bolnav. 

Cu jumătate de oră înainte de începerea ploii plecară. Oamenii se 
liniştiseră deja. Cei ce sărbătoriseră se duseseră la culcare şi, simțind ploaia 
aproape, nimeni nu mai rămăsese în jurul focurilor. Turnurile de veghe şi 
fabricile erau însă pline de gărzi duşmane care puseseră capăt dezmăţului cu 
alcool. Se vede că Hacking ordonase acest lucru. 

Ca o fantomă gigantică, Johnston porni înainte, în timp ce ei rămaseră 
hpiţi de zidul fabricii de acid sulfuric. Zece minute mai târziu, apăru pe 
neaşteptate lângă ei. 

— Am tras cu urechea la ce vorbeau negrii ăia, îi lămuri el. Hacking ăsta 
e un negru dat naibii de deştept. Toată beţivăneala şi țopăiala şi bălăbăneala, 
mamă, totu-i o înscenare! Pentru spionii din leyasujo. Ştie că japonezul o 
să-l atace la noapte şi-l lasă să creadă că va fi uşor ca bună ziua. Dar 
oamenii lui sunt îngrijorați. Nu prea au praf de puşcă. 


Sam rămase uimit de aceste veşti. Îl întrebă pe Johnston dacă mai aflase 
şi altceva. 

— Da, i-am auzit pe unii vorbind despre motivele care l-au determinat pe 
Hacking să atace. Ştia că Ieyasu uneltea acelaşi lucru, de aceea a hotărât să 
i-o ia înainte. Dacă n-o făcea, japonezul ar fi preluat controlul asupra 
metalelor, amfibulor şi nu numai, după care ar fi cucerit şi Soul City. 
Tontălăni ăia se prăpădeau de râs. Ziceau că Regele Ioan aranjase să dea 
lovitura împreună cu Hacking. Şi după aceea Hacking l-a făcut zob pe Ioan 
în propria-i casă, fiindcă n-a avut încredere în el. Mai spuneau că loan a fost 
un trădător şi chiar dacă de data asta rămânea cinstit, tot nu se puteau 
încrede în el fiindcă era alb. 

— Dar de ce dracu” să ne facă loan aşa un rău? întrebă Sam. 

— Hacking şi loan voiau să cucerească toată zona pe o lungime de o sută 
de mile de-a lungul Fluviului şi s-o împartă între ei. loan urma să 
domnească peste albi, iar Hacking peste negri. Juma-juma, fiecăruia parte 
egală. Aveau de gând să facă şi două vapoare, câte două din toate. 

— Dar ce era cu Firebrass? De ce l-au băgat în cuşcă? 

— Habar n-am, dar cineva a spus că e un trădător. Şi neamţul ăla, cum îi 
zice, Herring... 

— Göring. 

— În fine. Nu Hacking e de vină pentru torturile la care l-au supus. Nişte 
arabi wahhabi au făcut-o. Au boală pe misionari, înţelegi, şi, după ce l-au 
prins, l-au torturat cu ajutorul unor negri din Dahomey care, din câte-am 
auzit şi eu, obişnuiau să schingiuiască oameni fără să stea mult pe gânduri. 
Când Hacking a aflat şi le-a poruncit să înceteze, Göring era deja pe moarte. 
Dar a vorbit cu Hacking, l-a numit frate de suflet şi 1-a spus că-l iartă. I-a 
promis că se vor mai întâlni cândva. Chestia asta l-a cam zdruncinat pe 
Hacking, dacă ar fi să iau de bune vorbele oamenilor lui. 

Sam rămase pe gânduri şi simți că 1 se întoarce stomacul pe dos de atâta 
ticăloşie. Era atât de tulburat, încât nu-l amuza deloc ideea că Hacking îl 
trăsese pe sfoară pe Regele Ioan, campionul escrocilor. Se vedea obligat să-i 
recunoască lui Hacking meritele ca om de stat şi ca diplomat. Hacking 
pricepuse că nu putea trata cu loan decât într-un singur fel şi alesese această 
soluție. Spre deosebire de Sam, Hacking nu avea mustrări de conştiinţă. 

Veştile acestea îi făcură să-şi schimbe planurile. Ieyasu era deja pe drum, 
ceea ce însemna că trebuia abandonat gândul de a se furişa în timpul ploii. 
Cei din Soul City ar fi fost cu ochii în patru. 


— Ce s-a întâmplat, Sam? întrebă Livy. Stătea lângă el şi-l privea cu ochi 
trişti. 

— Cred că s-a terminat cu noi. 

— Vai, Sam! Unde ţi-e bărbăţia? Nu s-a terminat. Mereu îți pierzi curajul 
dacă lucrurile nu merg cum vrei tu. la gândeşte-te! E cel mai bun prilej de 
a-ți recăpăta vaporul. Lasă-i pe Hacking şi pe Ieyasu să se distrugă unul pe 
celălalt şi apoi apari tu. Stai liniştit pe deal şi priveşte-i cum se încaieră de 
moarte şi-i ataci când abia vor mai putea să-şi tragă sufletul. 

— Ce tot vorbeşti? izbucni Sam furios. Să-i atac doar cu cincisprezece 
oameni, printre care şi femei? 

— Nu, prostuţule! Ai cel puţin cinci sute de prizonieri în fortăreață şi 
Dumnezeu ştie câți alții. Şi mai sunt miile care s-au refugiat în Cernskujo şi 
Publiujo. 

Cum să-i adun pe toți acum? E prea târziu. Atacul va fi declanşat peste 
câteva ore, pun rămăşag! Pe de altă parte, pesemne că şi refugiații au fost 
închişi. Din câte ştiu, Chemsky şi Publius Crassus ar putea fi în cârdăşie cu 
Hacking. 

— Ai rămas acelaşi pesimist incapabil de acţiune pe care l-am cunoscut 
pe Pământ, spuse ea. Of, Sam, într-un fel, încă te mai iubesc, de aceea îți 
spun toate astea. Încă ţin la tine ca la un prieten, şi... 

— Prieteni! ridică el glasul atât de tare, încât ceilalți tresăriră. 

— Morbleu! exclamă Cyrano, iar Johnston şuieră: 

— Ține-ţi gura, vrei să vină indienii ăia negri peste noi? 

— Ne-am iubit ani în şir, spuse el mai încet. 

— Nu mereu, nici pe departe. Dar nu-i momentul potrivit să ne arătăm 
slăbiciunile unul altuia. Nu vreau să le mai scot la lumină. E oricum prea 
târziu. Problema e, mai vrei vaporul ori nu? 

— Sigur că-l vreau, spuse el convins. Mai întrebi?... 

— Atunci nu mai sta pe tânjeală ca un neputincios, Sam! încheie Livy. 

Dacă ar fi venit din partea altcuiva, remarca ar fi trecut neobservată. Era 
însă de neconceput ca Livy a lui, care vorbea dulce, plăcut şi cu delicateţe, 
să-i spună aşa ceva. Dar o făcuse, iar acum, dacă se gândea mai bine, mai 
trăise momente pe Pământ, pe care le ştersese din memorie, când... 

— Doamna are dreptate! bubui Johnston. 

Avea lucruri mult mai importante care-l frământau. Dar acestea erau mai 
curând recunoscute în subconştient, şi pesemne că tot astfel se întâmplase şi 
de astă dată. Acum înțelese pentru prima oară, simţise din adâncul ființei 


lui, că Livy se schimbase. Nu mai era acea Livy a lui. Încetase demult să 
mai fie aşa cum o ştia, poate cu câţiva ani înainte de moartea ei de pe 
Pământ 

— Ce părere ai, domnule Clemens? îl întrebă munteanul cu voce groasă. 

Sam oftă adânc, de parcă ar fi expirat ultimele rămăşiţe de Olivia 
Langdon Clemens de Bergerac şi răspunse: 

— lată ce vom face. 

Ploaia se porni cu furie; tunetele şi fulgerele urâţiră cerul şi pământul 
vreme de jumătate de oră. Johnston apăru din perdeaua de apă cu două 
aruncătoare de rachete şi patru proiectile, legate laolaltă pe spatele lui lat. 
Apoi dispăru din nou şi reveni peste jumătate de ceas cu câteva cuțite de 
aruncat şi tomahawk-uri, toate din oţel şi cu braţele şi pieptul pătate de 
sânge, dar nu al lui. 

Norii se risipiseră. Pământul era argintiu strălucitor în lumina stelelor 
mari cât nişte mere, multe precum cireşele într-un sezon bogat şi sclipitoare 
ca giuvaierurile. Apoi sub arborele de fier se lăsă răcoare şi începură să 
tremure. Deasupra Fluviului se formă o ceaţă subțire; după cincisprezece 
minute se făcuse atât de deasă, încât nu se mai vedeau nici măcar pietrele- 
potir sau zidurile de-a lungul malului. Ieyasu lovi jumătate de oră mai 
târziu. Ambarcaţiunile mari şi mici, pline de oameni înarmați apărură de pe 
malul celălalt al Fluviului, stăpânit cândva de indienii sac şi fox, începând 
din partea nordică a fostului teritoriu ulmak. Pe Pământ aceştia trăiseră în 
pace cu hotentoţii şi boşimanii. Marea majoritate a luptătorilor proveneau 
din cele trei ţări pe care Ieyasu le stăpânea de curând. 

Forţele lui leyasu atacară în zece puncte de-a lungul zidurilor ce 
mărgineau Fluviul. Oamenii începură să se reverse prin breşele create în 
ziduri cu ajutorul minelor. În primele minute lansară un număr impresionant 
de rachete. Mai mult ca sigur că Ieyasu le păstrase special pentru o 
asemenea ocazie. Cele trei vehicule amfibii ale apărătorilor apărură în forță, 
iar mitralierele lor cu aburi pufneau şi scuipau gloanţele din plastic ca la o 
serbare cu focuri de artificii. Pierderile provocate de ele erau impresionante, 
dar leyasu avea o armă-surpriză: rachete cu focoase din lemn care conţineau 
alcool condensat (obţinut din săpun şi alcool din lemn). Acestea căzură în 
jurul vehiculelor, apoi urmară câte cel puţin două lovituri directe. Napalmul 
neprelucrat se împrăştie cu o repeziciune furioasă pe suprafaţa vehiculelor 
şi chiar dacă substanţa incendiară nu pătrundea înăuntru, căldura degajată 
pârh plămânii servanților. 


Văzând această privelişte cumplită, Sam se cutremură, dar tot reuşi să-i 
spună lui Lothar că avea ceva de discutat când totul se va sfârşi, asta dacă 
vor scăpa cu viaţă. 

— Vehiculele trebuie să fie închise etanş, şi vom instala un sistem de 
aerisire cu circuit închis, aşa cum ne sugera Firebrass, spuse el. 

Johnston apăru la fel de neaşteptat de parcă ar fi deschis o uşă în 
întuneric. În spatele său păşea Firebrass. Acesta părea la capătul puterilor, 
de parcă ar fi avut dureri, dar îi zâmbi chinuit lui Sam. Tremura din tot 
trupul. 

— Lui Hacking 1 s-a spus că l-am trădat, îi lămuri el. Şi l-a crezut pe 
informator care, apropo, era stimabilul şi prietenul tău de nădejde, Regele 
loan. M-a turnat că vreau să-l vând şi că ţi-am destăinuit tot ce ştiam ca să 
pot deveni şef al forțelor tale aeriene. N-a vrut să creadă că îți mai 
strecuram câte-o idee pentru a te ţine sub control. Nici nu-l pot învinui de 
credulitate. Trebuia să fi transmis prin spionii noştri rapoarte despre 
activitățile mele. Nu mă surprinde că nu l-am convins de nevinovăția mea. 

— Chiar n-ai jucat dublu? întrebă Sam. 

Firebrass zâmbi. 

— Nu, deloc, deşi tare am fost ispitit s-o fac. Dar de ce să-l trădez când 
mi se promisese că puteam ocupa postul după ce Hacking punea mâna pe 
vapor? Adevărul e că Hacking dorea să-l creadă pe loan. Nu mă înghite 
fiindcă nu corespund ideii lui de frate de suflet. În plus, după părerea lui, 
am dus o viață prea uşoară. Mă detesta că n-am trăit niciodată într-o 
rezervație şi că m-am bucurat de avantaje la care el n-a avut acces. 

— Postul de mecanic-şef încă te aşteaptă, spuse Sam. Recunosc, mă simt 
uşurat la gândul că nu ţi-am promis şefia forțelor aeriene. Dar, dacă vrei, vei 
putea zbura. 

— De când am murit, asta-i cea mai frumoasă ofertă ce mi s-a făcut, 
recunoscu Firebrass. Primesc. 

Se dădu mai aproape de Sam şi-i şopti la ureche: 

— Cu funcție ori nu, oricum ar fi trebuit să mă iei cu tine. Sunt unul 
dintre Cei Doisprezece! 

Sam avu senzaţia că cineva îi înfipsese un drug rece ca gheaţa de-a 
lungul trupului. 


— Eticul? Necunoscutul? 

— Mi-a spus că-l numeşti Necunoscutul Misterios. 

— Deci într-adevăr îl trădai pe Hacking? 

— Cuvântarea pe care-am tinut-o adineauri era pentru restul publicului, 
explică Firebrass. Da, l-am trădat pe Hacking, dacă ţii neapărat să foloseşti 
cuvântul ăsta. Dar mă consider agent al unei autorități superioare. N-am de 
gând să-mi bat capul cu statele populate exclusiv de albi sau negri când, de 
fapt, vreau să aflu de ce şi cum a ajuns aici întreaga specie umană. Doresc 
răspunsuri la întrebările care mă frământă, după cum zice unul dintre 
Karamazovi. Oricât de importantă a fost pe pământ chestiunea segregației, 
toată tevatura asta cu alb şi negru e stupidă pe o asemenea planetă. Pesemne 
că Hacking a simţit ce gândeam, cu toate că m-am străduit să-mi ascund 
ideile. 

Sam nu-şi reveni multă vreme din uimire. Între timp, bătălia era în toi şi 
cetățenilor din Soul City începuse să le meargă prost. Deşi provocaseră 
pierderi de trei la unu, fură respinşi în jumătate de oră. Sam socoti că sosise 
momentul să intre în acțiune, astfel că porniră în goană către fortăreața unde 
erau ținuți prizonierii din Parolando. Lothar trase două rachete în porțile ei 
ŞI, înainte ca fumul să se fi risipit, cei cincisprezece pătrunseră înăuntru. 
Cyrano şi Johnston îşi dovediră bravura ucigându-i pe cei cincisprezece 
paznici. Cyrano era un adevărat diavol când avea floreta în mână, iar 
Johnston dobori patru oameni aruncând cu tomahawkul şi trei cu cuțitul. 
Rupse cu lovituri de picior două picioare şi sfărâmă un piept. Prizonierii 
fură îndemnați să meargă la armurărie, unde se mai găseau arcuri, săgeți şi 
săbii. 

Sam trimise câte doi oameni către nord şi către sud pentru a lua legătura 
cu cetățenii din Parolando ce se refugiaseră dincolo de ziduri. 

Apoi îi conduse pe ceilalți spre dealuri. Urmau să-şi facă tabără acolo 
până se hotărau sorții bătăliei. Nu avea nici cea mai vagă idee ce vor face în 
continuare. Recunoscu față de Cyrano că va fi nevoie să meargă după 
ureche. Se văzu silit să-şi ţină în frâu dorința de a spune că va proceda 
astfel, deşi Cyrano era surd. 

Curând după aceea mulțumi cerului şi pământului că nu stabilise tabăra 
chiar pe coronamentul barajului. Se aşezaseră pe o măgură ceva mai înaltă 
decât barajul, situată spre stânga lui. De acolo putea vedea mai bine 
dealurile şi câmpia unde încă explodau rachete, dar nu la fel de multe ca la 


început. Lumina stelelor licărea pe apele lacului din spatele barajului, 
lăsând impresia că pe lume nu era decât pace şi linişte. 

Deodată, Johnston sări în picioare şi exclamă: 

— Ia uitaţi-vă! Acolo sus! Pe baraj! 

Din apă ieşiseră trei siluete şi acum se căţărau pe baraj. Porniră în goană 
spre pământ. Sam le spuse celorlalți să se retragă în spatele trunchiului 
arborelui de fier. Joe Miller şi Johnston îi prinseră pe cei trei care tocmai 
fugeau spre copac. Unul dintre ei încercă să-l înjunghie pe Joe, care îl 
strânse atât de sălbatic de gât, încât sângele ţâşni din arterele sfârtecate, 
Apoi îi doborâră pe ceilalți doi. Când aceştia îşi veniră în simţiri, 
confesiunile lor deveniseră deja inutile. Sam bănuia că acționaseră din 
porunca Regelui loan. 

Pământul se cutremură sub picioarele lor, iar frunzele arborelui de fier, 
clătinându-se, scoaseră sunete care aminteau de farfurii ciocnite într-un 
dulap. Cu un nor uriaş de fum şi cu un vuiet care le asurzi timpanelc, 
peretele alb al barajului zbură departe. Ca nişte păsări albe care se rotesc pe 
deasupra coşului unei fabrici, hălci enorme de beton zburară prin fumul 
dens. Se rostogoliră în aer şi căzură pe pământ departe de apă. Lacul nu mai 
era oglinda licărind, tăcută şi netulburată, mesager al lumii minunate ce va 
să vie. Se azvârli înainte. Pornind cu viteză pe canionul săpat de oamenii lui 
Sam cu atâta sudoare şi truda, apa dezlănţuită mugi, asurzindu-i pe toți. 

Îngrădite de pereţii canionului, sutele de mii de tone de apă izbiră în 
pereții din pământ, smulgând bucăţi mari. Brusca retragere a apelor dislocă 
şi o mare parte a terenului din jurul malurilor lacului, astfel că privitorui fură 
nevoiți să se tragă înapoi, căutându-şi un loc mai înalt. Apoi, întrucât 
pământul de la bază fusese cărat de apă, rădăcinile care mergeau până la 
adâncimea de şaizeci de metri rămaseră expuse şi arborele de fier înalt de 
trei sute de metri se prăbuşi. Căderea păru să ţină o veşnicie şi explozia 
rădăcinilor enorme, precum şi şuierul aerului printre frunzele uriaşe şi 
iedera ce îmbrăţişa scoarța îi înspăimântară pe oamenii lui Sam. Îşi 
închipuiseră că se afla destul de departe şi, cu toate că arborele nu se 
prăbuşea peste ei, se vedeau ameninţaţi de erupția rădăcinilor smulse din 
sol. Trunchiul izbi pământul cu un bufnet, vârful lui atinse malul celălalt al 
lacului şi smulse solul în care se mai ţinea şi continuă să cadă în albia ce se 
golea. Se desprinse cu totul din ultimele rădăcini care-l mai ţineau ancorat 
şi se duse cu vârful în jos în adâncul apelor care-l răsuciră de parcă ar fi fost 


o scobitoare şi-l cărară în josul camonului cale de o milă, până se înţepeni 
între maluri. 

Mugind asurzitor, în momentul în care izbiră câmpia, apele formaseră 
deja un zid de cel puţin treizeci de metri înălțime. Coama valului luase cu 
ea o învălmăşire de copaci tineri şi plante de bambus, colibe, oameni şi alte 
lucruri. Într-o clipă mătură o milă şi jumătate de câmpie, răspândindu-se, 
rămânând totuşi pentru scurt timp încorsetată de zidurile secundare de 
dimensiuni ciclopice pe care Sam le construise pentru apărarea fabricilor şi 
a Vaporului, dar care se dovediseră inutile în cazul celor două atacuri 
desfăşurate în ultimele zile. 

Apele azvârliră în Fluviu tot ce apucaseră în strânsoarea lor. Fabricile se 
năruiră de parcă ar fi fost făcute din aluat. Giganticul Vapor era purtat ca o 
barcă de jucărie prinsă de valurile mării. Cărat înspre Fluviu, el se înclină şi 
apoi se scufundă în vâltoarea întunecată a apelor. Sam se azvârli la pământ 
şi-şi încleştă degetele de iarbă. Vaporul lui se pierduse! Totul era pierdut: 
fabrici, mine, amfibii, avioane, ateliere de fierărie, armurării şi întregul 
echipaj. Dar cel mai grav era că rămăsese fără Vapor. Visul lui se sfărâmase; 
din giuvaierul sclipitor al visurilor lui se alesese praful. 

Simti pe faţă răcoarea şi umezeala ierbii. Îşi percepu degetele ciudat, de 
parcă ar fi fost prinse în carnea pământului, care nu voia să i le mai 
elibereze. Joe îl apucă în braţe şi-l aşeză în capul oaselor ca pe o momâie. 
Apoi îşi lipi strâns trupul monstruos şi îmblănit, încălzindu-l. Joe, cu faţa 
având trăsături groteşti din cauza arcadelor proeminente şi a nasului absurd 
de lung, era alături de Sam. 

— Z-a duz tot! exclamă Joe. Izuze! Şe grojăvie! N-a mai rămaz nimic, 
Zam! 

Câmpia era acoperită de tumultul şi învârtejirea apelor care se retraseră 
într-un sfert de oră. Cu toate că în aval se umflase, Fluviul îşi recăpătase 
aspectul obişnuit în dreptul statului Parolando. 

Clădirile mari, vaporul şi schelăria din jurul lui dispăruseră. Zidurile 
înalte din dreptul vaporului, situate la o milă depărtare unul de altul, 
fuseseră luate de ape. Ici şi colo se zăreau mici lacuri în locurile unde până 
nu demult se aflaseră minele şi subsolurile fabricilor. Uriaşa forță a apei 
erodase porțiunile de câmpie unde se făcuseră excavații. Dar rădăcinile 
ierburilor, fiind foarte rezistente şi întrețesute, pătrunseseră atât de adânc în 
sol, încât mule de tone de apă nu reuşiseră să ia cu ele pământul. Zidurile 


din piatră şi pământ ce se aflaseră de-a lungul malurilor fuseseră măturate 
de parcă ar fi fost construite din nisip. 

Cerul păli, iar întunericul luminat de stele deveni cenuşiu. Sfărâmată, 
strivită, marea flotă a invadatorilor dispăruse undeva sub luciul apei ori 
plutea în aval, făcută bucăţi. Atât luptătorii celor două armate de pe câmpie, 
cât şi marinarii pieriseră, copleșiți de greutatea apei, înecaţi, striviți sau 
terciuiți. 

Dar Parolando se întindea pe o distanță de zece mile de-a lungul 
Fluviului, iar lacul nu răsese decât o porțiune lată de două mile. Distrugerile 
maxime fuseseră provocate zonei centrale, de unde, pe o rază de jumătate 
de milă, cărase tot ce stătea în picioare. Oamenii aflați dincolo de această 
arie se înecaseră, iar clădirile fuseseră dărâmate sau acoperite de apă pentru 
scurtă vreme. 

O dată cu zorii sosiră peste o mie de oameni în bărci sau sărind zidurile 
dinspre Țara lui Chernsky, aflată la nord. 

În fruntea lor se afla Regele Ioan. 

Sam îşi grupă oamenii în formație de luptă, avându-l pe Joe Miller în 
centru, dar Regele loan porni şchiopătând spre ei, cu o mână ridicată în 
semn de pace. Sam se apropie să discute cu el. După ce loan îi povesti ce 
făcuse, Sam crezu că va fi ucis. Mai târziu îşi dădu seama că loan avea 
nevoie de el şi de ceilalţi pentru a reconstrui vaporul. În acelaşi timp, poate 
că simţea o plăcere bizară să-i lase viaţa lui Sam, făcându-l să se întrebe 
mereu în care noapte va fi străpuns de un pumnal. 

Până la urmă se vădi că nu era nevoie să pornească de la zero. Găsiseră 
Vaporul, aproape neatins, eşuat pe un deal de cealaltă parte a Fluviului, la o 
milă în aval. Apele în retragere îl aşezaseră acolo cu grijă. Lucrările 
necesare pentru a-l deplasa de acolo nu erau uşoare, dar ar fi cerut mai puţin 
timp decât construirea altuia. 

loan îi explică de mai multe ori ceea ce făcuse, dar înşelătoria şi 
repetatele trădări se dovediseră atât de complicate, încât Sam nu reuşi să-şi 
formeze o imagine generală prea clară. Ioan încheiase o înţelegere pentru a- 
l trăda pe Sam, ştiind prea bine că şi Hacking îl va trage pe sfoară. Cu alte 
cuvinte, s-ar fi simțit dezamăgit dacă Hacking n-ar fi încercat să-l înjunghie 
pe la spate. Şi-ar fi pierdut orice dram de încredere în natura umană. 

loan încheiase un târg şi cu Ieyasu, promițând că-i va ajuta să cucerească 
Parolando după invadarea statului de către Hacking. Lui Ieyasu îi plăcuse 
ideea că forțele lui Hacking vor slăbi în acțiunea de acaparare a statului 


Parolando. În ultima clipă, loan căzuse la o înţelegere cu Publius Crassus, 
Tai Fung şi Chernsky pentru a alunga forțele care vor fi spulberate de apele 
dezlănţuite ale barajului aruncat în aer. 

loan îi trimisese pe cei trei să detoneze explozivii din interiorul barajului 
în momentul în care între zidurile de apărare secundare avea să se 
concentreze numărul cel mai mare de invadatori şi apărători. La adăpostul 
ceţii, loan fugise într-o ambarcaţiune înainte de consumarea acestei fapte. 

— Deci nu te aflai în palat când tunurile au deschis focul?! întrebă Sam 
neîncrezător. 

— Nu, răspunse loan, zâmbind perfid ca o pisică. Eram la multe mile 
depărtare, în drum să-l întâlnesc pe Ieyasu. Samuel, niciodată n-ai avut o 
părere prea bună despre mine, dar de data asta ar trebui să cazi în genunchi 
şi să-mi săruți mâna în semn de recunoştinţă. Fără mine ai fi pierdut totul. 

— Dacă mi-ai fi spus că Hacking avea gânduri de cucerire, aş fi putut 
păstra totul, spuse Sam. Îl puteam prinde într-o ambuscadă pe Hacking. 

Soarele răsări, scoțând în evidență părul roşcat al lui loan şi 
inconfundabilul albastru-deschis al ochilor lui. 

— Da, sigur, dar Ieyasu ar fi constituit o mare problemă. Acum a pierit şi 
nimic nu ne mai împiedică să stăpânim zonele de care avem nevoie, 
inclusiv bauxita şi platina din Soul City, sau iridiul şi tungstenul din 
Selinujo. Presupun că n-ai nimic împotrivă să cucerim aceste două state?! 

Încetarea ostilităţilor rezolvă multe lucruri. Îl făcură prizonier pe 
Hacking, iar pe Gwenafra o găsiră în viaţă. În timpul luptelor, amândoi 
fuseseră goniți către dealurile din apus. Hacking tocmai se pregătea să 
conducă un atac în josul dealului când apele îi măturase toți oamenii. 
Gwenafra scăpase cu viaţă, cu toate că era cât pe ce să se înece. Hacking 
fusese izbit de un copac. Îşi frânsese picioarele şi un braţ şi avea hemoragii 
interne. 

Sam şi loan se grăbiră către arborele de fier sub care zăcea Hacking. 
Gwenafra scoase un strigăt de bucurie când îi văzu şi-i îmbrățişă pe Sam şi 
pe Lothar. Părea să-l strângă mai mult pe Sam, lucru deloc neaşteptat, mai 
ales că ea şi Lothar avuseseră certuri violente în ultimele luni. 

Ioan vroia să-l ucidă pe Hacking cât de curând posibil, folosind o serie de 
torturi rafinate. Sam se opuse vehement. Ştia că loan putea realiza ce-şi 
pusese în minte, întrucât oamenii săi erau de cincizeci de ori mai numeroşi. 
Dar în acele momente lăsase orice precauţie la o parte. loan renunță. Avea 
nevoie de Sam şi de oamenii care-i rămăseseră credincioşi. 


— Ai avut un vis, Sam cel Alb, spuse Hacking cu o voce pierită. Ei bine, 
şi eu am avut unul. O ţară în care frații şi surorile să poată umbla fără griji, 
căutându-şi sufletele. În care toţi să fie negri. Nu-ţi dai seama ce înseamnă 
asta. Fără diavoli albi. Doar negri, frați de suflet în lumea asta care seamănă 
cu iadul, totul ar fi fost o replică a raiului. Nu înseamnă că n-am fi avut 
tulburări, fiindcă un asemenea loc nu există, omule, însă n-am mai fi avut 
necazuri cu albii. Toate ar fi rămas între noi. Dar n-a fost să fie. 

— Îţi puteai împlini visul, îi explică Sam, dacă aveai răbdare. După 
lansarea vaporului am fi lăsat fierul cui avea nevoie de el. Iar apoi... 

Hacking se strâmbă. Tot corpul îi era scăldat de sudoare, iar faţa chinuită 
de durere. 

— Omule, sigur ţi-ai ieşit din minți! Chiar îți închipui c-am crezut 
povestea aceea despre călătoria în căutarea Marelui Potir? Eu ştiam că vrei 
să foloseşti vaporul pentru cucerirea teritoriilor locuite de negri, urmând să- 
i pui din nou în lanţuri. Un alb sudist ca tine... 

Închise ochii. 

— Te înşeli! Dacă m-ai fi cunoscut mai bine, dacă ai fi făcut efortul ăsta, 
în loc să mă bagi în aceeaşi oală cu... Hacking deschise ochii şi spuse: 

— Eşti în stare să mă minţi şi când sunt în pragul morții Ascultă! 
Nazistul acela, Göring, el m-a uimit de-a dreptul. N-am dat ordin să-l 
tortureze, ci doar să-l ucidă, dar ştii cum sunt arabii ăia fanatici. Oricum, 
Göring mi-a transmis un mesaj. Salut şi rămâi cu bine, frate de suflet, sau 
ceva asemănător. Te iert fiindcă nu ştii ce faci. Cam aşa suna. Ce zici de 
ticălos? Un mesaj de iubire de la un nazist blestemat! Dar să ştii că era 
altfel. Şi poate avea dreptate. Pesemne că toți misionarii celei de-A Doua 
Şanse au dreptate. Cine ştie? Mi se pare o prostie să fim sculați din morți, 
dându-ni-se înapoi tinereţea, doar pentru ca unii să lovească în stânga şi-n 
dreapta, iar alţii să sufere din nou. E-o tâmpenie, nu? Îl privi lung pe Sam şi 
adăugă: Împuşcă-mă, te rog. Scuteşte-mă de dureri. Sufăr îngrozitor. 

Lothar apăru alături de Sam, oferindu-se: 

— După câte i-ai pricinuit Gwenafrei, voi fi încântat s-o fac. Îndreptă 
țeava pistolului către capul lui Hacking. 

Cuprins de dureri, acesta rânji şi bolborosi: 

— Violul din principiu, tăticu”! Când eram pe Pământ am jurat că mă las 
de-aşa ceva, dar femeia aia m-a băgat în draci! Iar la o adică, nu contează! 
Voi cum aţi violat atâtea negrese care erau sclave? 


În vreme ce se îndepărta, Sam auzi pocnetul pistolului. Tresări, dar nu 
rari pasul. Reprezenta un act de milostivenie din partea lui Lothar. Mâine, 
undeva departe, Hacking va umbla din nou pe malurile Fluviului. Deşi Sam 
nu ţinea să-l mai revadă vreodată, acest lucru se putea întâmpla. 

Mirosind pătrunzător a praf de puşcă, Lothar îl ajunse din urmă pe Sam. 

— Trebuia să-l las pradă chinurilor. Dar ne dezbărăm greu de vechile 
obiceiuri. Diavolul acela negru mi-a zâmbit. I-am arătat eu zâmbet. 

— Termină, te rog, replică Sam, Şi-aşa mi-e greață. Îmi vine să las totul 
baltă şi să mă apuc de misionarism. Singurii oameni a căror suferinţă a avut 
vreun sens astăzi au fost misionarii celei de A Doua Şanse. 

— Are să-ți treacă şi asta, îl linişti Lothar. 

Avea dreptate, dar lui Sam 1-a luat trei ani să uite. 

* 

Pământul arăta din nou ca un câmp de bătălie sfârtecat de obuze, înnegrit 
de fum şi trăsnind a diferite mirosuri. Dar marele Vapor era gata. Mai 
rămânea doar să fie lansat la apă pentru probe. Nu uitaseră nici de ultimul 
amănunt, înscriindu-i numele cu litere mari de culoare neagră. Pe ambele 
părți ale corpului alb al vaporului, la trei metri deasupra liniei de plutire, se 
vedea scris: NU SE ÎNCHIRIAZĂ. 

— Sam, ce înseamnă numele ăsta? îl întrebară mulți. 

— Exact ce scrie acolo, indiferent ce-ar spune majoritatea cuvintelor 
vorbite ori tipărite, le explica Sam. Vaporul nu aparține nimănui, deci nu 
poate fi închiriat. Accesul pe el este liber şi are un echipaj format din 
oameni liberi. 

— lar şalupa vaporului de ce se cheamă Nu lipiți afişe? 

Numele mi-a venit într-un vis, obişnuia Sam să răspundă. Cineva încerca 
să lipească un afiş publicitar pe ea, iar eu i-am spus că n-a fost construită 
pentru a sluji unor scopuri mercenare. Ce-ţi închipui că sunt eu, agent de 
publicitate pentru PT. Barnum? i-am zis eu. 

Visul era mai cuprinzător dar Sam nu-l povestise în întregime decât lui 
Joe. 

— Dar eu am fost individul care-a lipit afişele alea în culori țipătoare, 
anunțând sosirea celui mai măreț Vapor şi a celui mai impresionant 
spectacol pe apă! i se destăinui Sam lui Joe. În vis eram şi unul şi celălalt! 

— Zam, eu nu înzeleg, recunoscu Joe. 

Sam renunță să-i explice. 

Cea de-a douăzeci şi şasea aniversare a Zilei Resuscitării marcă 
momentul în care zbaturile vaporului Nu se închiriază se învârtiră pentru 
prima oară. Asta se întâmplă cam la o oră după ce piatra încărca potirele cu 
hrana pentru micul dejun. Cablurile, până mai devreme conectate la piatra- 
potir, erau acum depozitate după ce fuseseră rulate printr-un sabord din 
secțiunea prova de la tribord. Potirele fuseseră recuperate de la o piatră 
situată la o milă spre nord şi aduse în mare viteză de şalupa amfibie, 
blindată, acționată de forţa aburului, Nu lipiți afişe. Vopsit în alb şi 
împodobit cu roşu, negru şi verde, nemaipomenitul vapor naviga de-a 
lungul canalului şi intră în Fluviu, ocolind un sparge-val situat la tribord. 
Acest sparge-val avea menirea de a abate curentul, astfel încât vaporul să nu 
fie răsucit spre sud în clipa în care ieşea din canal şi să fie purtat către 
marginea lui. 

În tiuit de sirene şi dangăt de clopote, înţesat de pasageri care ovaţionau 
şi stăteau aplecaţi peste balustrade şi însoțit de strigătele oamenilor rămaşi 
pe mal, minunatele roţi cu zbaturi făcură apa să fiarbă şi Nu se închiriază 
pătrunse cu o grație impresionantă în apele Fluviului. 

Avea lungimea totală de o sută treizeci şi doi de metri şi cincisprezece 
centimetri. Traversul vaporului în dreptul apărătoarelor pentru roțile cu 
zbaturi era de douăzeci şi şapte de metri şi nouăzeci de centimetri. Pescajul 
mediu cu încărcătură era de patru metri şi şaizeci de centimetri. Uriaşele 
motoare electrice care acționau roțile cu zbaturi aveau puterea de zece mii 
de cai putere şi furnizau suficientă energie pentru a satisface toate 
necesitățile navei. Teoretic vorbind, viteza maximă era de patruzeci şi cinci 
de mile pe oră pe apă liniştită. Navigând împotriva curentului de 
cincisprezece mile pe oră, putea dezvolta o viteză de treizeci de mile pe oră. 
Dacă ar fi mers în aval, putea căpăta viteza de şaizeci. Vaporul avea să 
navigheze mai tot timpul contra curentului şi viteza de croazieră faţă de 
maluri avea să fie de cincisprezece mile pe oră. 

Avea patru punți: aşa-numita punte a căldărilor, puntea principală, cea de 
promenadă şi platforma de apuntare. Timoneria se afla la marginea dinspre 
prova a punţii de promenadă, iar în spatele ei, texasul lung, care găzduia 
cabinele căpitanului şi comandantului secund. Timoneria avea punte dublă. 
Era plasată în faţa celor două coşuri de fum înalte, dar subţiri, care se 
ridicau până la zece metri înălțime. Firebrass recomandase eliminarea 


acestora, arătând că fumul de la căldările man (folosite doar pentru 
încălzirea apei şi acționarea mitralierelor) putea fi evacuat lateral. Dar Sam 
pufnise şi exclamase: 

— Ce-mi pasă mie de rezistența opusă de aer! Eu vreau frumusețe! Şi 
frumuseţe o să am! Cine-a mai auzit de Vapor cu zbaturi fără coşuri înalte, 
grațioase şi impresionante? Chiar n-ai pic de suflet, frate? 

Pe vapor erau şaizeci şi cinci de cabine, fiecare cu suprafaţa de 
aproximativ doisprezece metri pătrați, cu paturi şi mese rabatabile şi cu 
scaune pliante, Fiecare cabină avea grup sanitar cu lavoar, apă caldă şi rece, 
iar la fiecare şase cabine era prevăzută câte o cameră de duş. 

Existau trei sufragerii: în texas, pe puntea de promenadă şi pe puntea 
principală. Aici pasagerii aveau la dispoziție mese de biliard, jocuri cu 
săgeți, aparate de gimnastică, mese pentru jocul de cărți, un ecran pentru 
proiecții de filme şi o scenă pentru spectacole de dramă şi muzicale, iar 
sufrageria de pe puntea principală poseda un podium pentru orchestră. 

Puntea superioară a timoneriei era mobilată luxos cu scaune din lemn de 
stejar, sculptate şi mese acoperite cu piele roşie, albă şi neagră de Balaur de 
Fluviu. Pilotul stătea într-un scaun larg şi confortabil care se putea roti în 
faţa panoului cu instrumente de navigaţie. Pe panou se găseau câteva ecrane 
ale sistemului de televiziune cu circuit închis, oferind imagini ale centrului 
de control al navei. În faţa pilotului se afla un microfon care-i permitea să 
se adreseze oricui de la bord. El guverna vaporul cu ajutorul a două manete 
situate pe un panou rabatabil. Maneta din stânga controla roata cu zbaturi de 
la babord, iar maneta din dreapta, pe cea de la tribord. Pentru navigația pe 
timp de noapte exista un ecran pe care apăreau indicaţii de radiolocație. Pe 
un alt ecran se putea citi adâncimea apei, măsurată cu ajutorul sonarului. Un 
comutator aflat pe panoul de control permitea trecerea pe pilot automat, 
deşi regula impunea ca în timonerie să se afle permanent un pilot de 
serviciu. 

Sam avea în picioare sandale din piele albă şi purta un kilt, o pelerină şi o 
şapcă de căpitan din material plastic şi piele, toate albe. La brâu avea o 
centură din piele cu un toc în care-şi ținea puternicul pistol cu patru focuri, 
Mark II, calibrul 69 mm, şi un cuțit lung de treizeci de centimetri într-o 
teacă albă din piele. 

Păşea agitat de colo-colo ținându-şi mâinile pe lângă corp şi ridicând 
vreuna doar când voia să-şi scoată trabucul din gură. Îl urmărea pe pilotul 
Robert Styles, aflat pentru prima oară la post. Styles era un pilot 


experimentat de pe Mississippi, un tânăr atrăgător, care, deşi avea obiceiul 
de a mai umfla lucrurile, nu minţea. Cu doi ani în urmă, când venise în 
Parolando, Sam sărise în sus de bucurie. Chiar plânsese, ceea ce i se 
întâmplase doar de câteva ori în viaţă. Îl cunoscuse pe Rob Styles pe 
vremea când erau amândoi piloți pe Mississippi. 

Styles era emoționat, aşa cum 1 s-ar fi putut întâmpla chiar şi faimosului 
căpitan Isaiah Sellers, despre care se spunea că are nervi de oţel. De îndată 
ce-ar fi priceput rostul celor două manete, până şi un profesor de la şcoala 
duminicală, chior de-un ochi şi mahmur, sau un copil de şase ani ar fi reuşit 
să dirijeze vaporul. Trebuia să fie împinse în faţă pentru obținerea unei 
viteze sporite, aşezate în poziţie mediană pentru oprirea roților cu zbaturi şi 
trase înapoi pentru a face zbaturile să se rotească invers. Pentru cârmirea 
vaporului spre babord era nevoie doar să se tragă maneta puţin înapoi şi să 
se împingă o idee maneta de la tribord. Pentru cârmirea la tribord, se 
proceda invers. 

Era însă nevoie de exercițiu pentru obținerea unei coordonări fară cusur. 

Din fericire, pilotarea unui vapor pe acest Fluviu nu cerea o bună 
memorie. Nu existau insule, bancuri de nisip, ci puteau apărea ocazional 
buşteni sau ramuri încâlcite. Dacă vaporul se apropia periculos de mult de 
ape puţin adânci, sonarul dădea alarma. Dacă, la vreme de noapte, în faţă 
apărea o altă navă sau vreun buştean pe jumătate ascuns de apă, radarul sau 
sonarul indica prezenţa lor printr-o luminiță roşie intermitentă. 

Sam se uită la Styles vreo jumătate de oră, timp în care trecură prin 
dreptul a mii de oameni aflați pe maluri şi care făceau semne cu mâna sau 
ovaționau. Ori blestemau, mulți dintre ei fiind dezamăgiți că tragerea la 
sorți nu-i favorizase pentru a deveni membri ai echipajului. Dar el n-avea 
urechi pentru aşa ceva. 

Apoi Sam preluă comanda şi, după încă o jumătate de oră, îl întrebă pe 
loan dacă n-ar vrea să încerce. loan era îmbrăcat în negru din cap până în 
picioare, de parcă ar fi hotărât să pară reversul lui Sam. Trecu însă la 
manete şi, pentru un fost rege care nu muncise cinstit nici măcar o clipă, 
având întotdeauna supuşi care să facă totul în locul lui, se descurcă destul 
de bine. 

Vaporul trecu prin dreptul regatului defunctului Ieyasu, acum divizat din 
nou în trei ţări, apoi Sam ordonă pilotului să întoarcă. Rob Styles îşi făcu 
cheful şi roti vaporul în loc, „precum un titirez”, după cum se exprimă el, 
demonstrându-i manevrabilitatea. În timp ce roata babord se rotea înapoi, 


cea de tribord se învârtea înainte cu viteza maximă, astfel că vaporul se roti 
de parcă ar fi fost înfipt într-un ac. Apoi porni în josul Fluviului. Având 
curent şi vânt favorabil din pupa şi folosind forţa maximă a roților cu 
zbaturi, Nu se închiriază goni cu şaizeci de mile pe oră. Asta nu dură mult. 
Sam îi ordonă lui Styles să aducă vaporul aproape de mal, unde sonarul 
arăta că intervalul de siguranță între fundul apei şi chilă la babord era de 
numai treizeci de centimetri. Cu tot zgomotul produs de rotirea zbaturilor, 
plescăitul apei şi de dangătele de clopot, încă puteau auzi mulţimea 
strigând. Chipurile oamenilor trecură pe lângă ei ca un vis fugar. 

Sam deschise uşile dinspre prova ale timoneriei, să poată simți vântul şi 
să trăiască astfel mai din plin beţia vitezei. 

Nu se închiriază goni în josul Fluviului până în dreptul satului Selinujo, 
apoi se întoarse din nou. Sam aproape că-şi dorea să mai existe un vapor cu 
care să se poată lua la întrecere. Se simţea însă în al nouălea cer de fericire 
că era posesorul unicului vapor cu acţionare electrică de pe Fluviu. Nimeni 
nu se putea bucura de toate, nici măcar în viaţa de după aceea trăită pe 
Pământ. 

În cursul drumului de întoarcere, deschiseră bocaportul uriaş de la pupa 
ŞI, prin deschizătură, şalupa cobori pe apa Fluviului. Porni în zigzag cu 
viteză maximă şi o luă înaintea navei-mamă. Mitraherele ei cu aburi porniră 
să tragă, desenând linii pe deasupra apei, iar cele treizeci de mitraliere de pe 
Nu se închiriază traseră şi ele o salvă, dar nu înspre şalupă. 

Prin deschizătura de la pupa apăru monoplanul amfibiu de trei locuri, îşi 
îndreptă aripile pliate, apoi le blocă pe poziţie şi decolă. La manşă se afla 
Firebrass, avându-i ca pasageri pe concubina lui şi pe Gwenafra. 

O clipă mai târziu, o catapultă cu aburi, aşezată pe acoperişul texasului, 
propulsă miniaturalul avion de recunoaştere cu carlinga deschisă, având loc 
doar pentru pilot. La comenzile aparatului se afla Lothar von Richthofen 
care ambală motorul pe bază de alcool şi porni drept înainte cu o asemenea 
viteză, încât dispăru curând din câmpul vizual al privitonilor. Apoi avionul 
reveni, urcă înspre cer şi, din câte ştia Sam, făcu prima demonstrație de 
acrobație aeriana pe care o văzuse vreodată populația din valea Fluviului, 

Lothar încheie cu un zbor în picaj la capătul căruia trase patru rachete în 
apă şi apoi o salvă cu cele două mitraliere de la bord. Acestea aveau calibrul 
de 80 de mm şi erau dotate cu gloanţe din aluminiu. Pe vapor existau o sută 
de mii de asemenea cartuşe care, la lichidarea stocului, nu puteau fi 
înlocuite. 


Lothar ateriză cu monoplanul pe puntea de apuntare de pe acoperişul 
texasului, iar dispozitivele instalate acolo se prinseră de cârligul aflat în 
partea posterioară a aparatului. Cu toate că aparatul fusese frânat astfel, 
elicea aflată încă în rotaţie se opri la doar trei metri de coşurile de fum. 
Lothar mai decolă o dată şi repetă aterizarea cu aceeaşi perfecțiune. Apoi se 
întoarse şi Firebrass cu amfibiul şi ținu să decoleze cu avionul pentru a face 
un zbor de probă. 

Sam privi prin iubloul dinspre babord la puşcaşii marini care executau 
instrucţie de front în secţiunea prova a punţii căldărilor, care era mai lată. În 
razele puternice ale soarelui aflat sus pe cer, care ridicaseră temperatura 
aerului până la 26,6 grade Celsius, oamenii mărşăluiau încoace şi încolo, 
realizau manevre complicate sub comanda lui Cyrano. Căştile argintiu din 
duraluminiu, cu panaş, semănau cu cele purtate de vechiu romani. Purtau 
cămăşi din zale cenuşii cu dungi roşii care le veneau pană la jumătatea 
pulpei. În picioare aveau bocanci din piele. Erau înarmaţi cu florete, cuțite 
lungi şi pistoale Mark II. Aceştia erau doar pistolarii. Grosul puşcaşilor 
marini, adică arcaşii şi lansatorii de rachete, stăteau deoparte şi urmăreau 
parada. 

Sam se simţi fericit văzând-o pe blonda Gwenafra în mijlocul mulțimii de 
pe puntea principală. 

O văzu şi pe bruna Livy alături de ca şi se întristă. 

După alte şase luni de convieţuire mânată de gelozie alături de von 
Richthofen, Gwenafra acceptase oferta lui Sam şi se mutase la el. Cu toate 
acestea, de fiecare dată când o vedea pe Livy regreta că o pierduse. 

Dacă n-ar fi fost prezenţa Livyei şi a lui loan, s-ar fi simţit cât se poate de 
fericit. Însă Livy avea să rămână pe vapor în toţi cei patruzeci de ani de 
călătorie. Cât despre loan, ei bine, el îi dădea un sentiment de nesiguranţă 
şi-i bântuia visele. 

loan se arătase atât de dornic să-l lase pe Sam să fie căpitan şi şovăise din 
cale-afară de mult să ocupe postul de secund, încât Sam îşi dăduse seama că 
acestea nu erau de bun augur. Oare când va izbucni Revolta? se întreba el 
mereu. Părea inevitabil ca Ioan să încerce să preia comanda Vaporului şi 
într-un asemenea caz, orice om cu scaun la cap care-şi dădea seama de asta 
l-ar fi azvârlit pe loan peste bord. 

Numai că pe Sam îl mustra conştiinţa pentru că-l ucisese pe Bloodaxe. 
Știind că loan nu va rămâne mort pe vecie, nu se simţea în stare să mai 


comită un asasinat. Un cadavru tot cadavru se chema, iar perfidia nu avea 
cum să se numească altfel. 

Problema era: când va ataca loan? Chiar de la început, ori mult mai 
târziu, în cursul călătoriei, când vigilenţa lui Sam ar fi fost adormită? 

Dacă era să spună lucrurilor pe nume, situația devenise de nesuportat. 
Pentru moment, era surprinzător cât de tolerant putea fi Sam. 

În timonerie intră un individ uriaş cu părul blond. Se numea Augustus 
Strubewell şi era aghiotantul lui loan de pe vremea când Ioan făcuse vizita 
în leyasujo, după invazia lui Hacking. Se născuse în 1971, la San Diego, 
California, fusese fundaş într-o echipă de fotbal american, căpitan în Marina 
SUA, decorat pentru bravură în timpul serviciului militar din Orientul 
Mijlociu şi America de Sud şi îşi croise apoi o carieră în domeniul filmului 
şi televiziunii. Părea un tip destul de agreabil, numai că, asemenea lui loan, 
se lăuda nespus de mult cu succesele lui la femei. Sam nu avea încredere în 
el. Toţi cei care intrau în slujba lui loan Fără-de- Țară aveau o trăsătură urâtă 
de caracter. 

Sam ridică din umeri. Deocamdată putea să se simtă liniştit. De ce să 
permită cuiva să-i răpească bucuria celei mai măreţe zile din viață? 

Se aplecă spre iublou şi privi din nou oamenii şi puşcaşii făcând 
instrucție. Valurile Fluviului sclipeau în razele soarelui, iar briza aducea 
răcoare. Dacă se făcea prea cald; putea închide iublourile şi porni instalația 
de climatizare. Steagul navei Nu se închiriază flutura în vânt pe catargul 
înalt de la prova. Era pătrat şi pe câmpul de culoare albastru-deschis avea o 
pasăre Phoenix de culoare sângerie. Pasărea simboliza renaşterea omenirii. 

Făcu semn către oamenii înşirați pe mal, apoi apăsă un buton care 
declanşa o serie de fluierături şi dangăte de clopot. 

Trase un fum din trabucul fin, îşi bombă pieptul şi mărşălui semeţ 
încoace şi încolo. Strubewell îi oferi lui loan un pahar cu whisky, apoi îi 
dădu unul şi lui Sam. Toţi cei prezenţi în timonerie — Styles, ceilalți şase 
piloți, Joe Miller, von Richthofen, Firebrass, Publius Crassus, Mozart, loan 
Fără-de-Ţară, Strubewell şi trei dintre consilierii lui loan — primiră câte un 
pahar. 

— Un toast, domnilor, spuse loan în esperanto. Vă doresc tuturor o 
călătorie plăcută şi lungă şi să obţinem fiecare ce dorim. 

Joe Miller, care stătea alături de Sam şi aproape că atingea tavanul, ridică 
paharul care conţinea aproximativ un litru de whisky. Îl amuşină cu nasul 
lui monstruos şi apoi băgă vârful limbii în pahar, gustându-l. 


Sam tocmai se pregătea să dea de duşcă paharul care conţinea vreo sută 
de mililitri, când îl văzu pe Joe, cu chipul lui simian, strtâmbându-se. 

Ce s-a întâmplat Joe? întrebă el. 

— Drăşia azta are şeva în ea! 

Sam mirosi şi detectă doar aroma whiskyului de calitate din Kentucky. 

Dar când loan, Strubewell şi ceilalți duseră mâinile către arme, azvârli 
conținutul paharului în faţa lui loan. 

— Otravă! strigă el şi se aruncă la podea. 

Pistolul lui Strubewell bubui. Glonţul din plastic se sfărâmă de materialul 
plastic rezistent aflat deasupra lui Sam. 

Joe scoase un muget — care aminti de răgetul unui leu scăpat din cuşcă — 
şi aruncă şi el lichidul între ochii lui Strubeweill. 

Ceilalți consilieri traseră, apoi, parcă nemulţumiţi, mai traseră o dată. 
Pistoalele Mark II cu patru focuri puteau aprinde capsa cartuşului printr-o 
scânteie electrică. Mai mari şi mai grele decât cele de tipul Mark I, aveau 
mecanismul de dare a focului mai rapid, iar gloanţele din plastic erau 
propulsate de cordită, nu praf de puşcă. 

Timoneria deveni un vacarm de bubuituri, explozii asurzitoare, țiuituri 
ale gloanţelor care ricoşau, strigăte şi urlete omeneşti şi răcnetele inumane 
ale lui Joe. 

Sam se rostogoli, întinse mâna şi comută pilotul automat. Rob Styles era 
pe podea, având un braţ aproape smuls. Unul dintre consilierii lui loan 
agoniza în faţa lui. Strubewell zbură peste el, se lovi de geam şi apoi căzu 
peste Sam. loan dispăruse, coborând scările în goană. 

Sam ieşi târâş de sub Strubewell. Patru dintre piloții săi erau morți. Cu 
excepția lui Strubewell, care-şi pierduse cunoştinţa, toţi consilierii muriseră. 
Joe le frânsese gâtul sau le sfărâmase maxilarele. Tremurând, Mozart stătea 
ghemuit într-un colţ. Firebrass, lovit de fragmente de plastic, sângera destul 
de rău, iar Lothar pierdea sânge dintr-o rană deschisă la braţ. Unul dintre 
consilieri îl lovise cu cuțitul înainte ca Joe să-i fi răsucit capul cu 180 de 
grade. 

Sam se ridică nesigur şi privi pe iublou. Mulțimea care urmărise 
demonstrația puşcaşilor se risipise, dar în urma ei rămăseseră vreo zece 
cadavre. Puşcaşii de pe puntea căldărilor deschiseseră focul împotriva 
câtorva oameni care trăgeau în ei de pe puntea principală. Unele focuri 
păreau să vină dinspre iublourile cabinelor de pe puntea principală. 


Dând ordine răstite, Cyrano stătea alături de grupul său de puşcaşi, ale 
căror rânduri se subțiau mereu. Apoi oamenii lui loan ieşiră la atac trăgând 
cu toate armele şi Cyrano căzu. Se ridică însă aproape imediat şi-şi flutură 
floreta argintie mânjită de sânge. Duşmanii rupseră rândurile şi o luară la 
goană, iar Cyrano porni după ei. 

— Desereieratule! strigă Sam. Întoarce-te! dar Cyrano nu-l auzi, 
bineînţeles. 

Făcu un efort să-şi limpezească mintea. loan strecurase ceva în băuturile 
lor, otravă ori sedativ şi doar Joe, cu nasul lui inuman de sensibil, îi oprise 
să bea şi să cadă răpuşi, împiedicându-l astfel şi pe loan să acapareze 
timoneria fără nici un efort. 

Aruncă o privire pe iubloul de tribord. La numai jumătate de milă în față 
se afla uriaşul dig sparge-val la adăpostul căruia vaporul trebuia să ancoreze 
peste noapte. Ar fi trebuit ca marea călătorie să înceapă a doua zi. Ar fi 
trebuit, gândi Sam. 

Anulă comanda de pilotare automată şi trecu la manetele de guvernare. 

— Joe, vreau să îndrept nava cât mai aproape de mal, paralel, dacă se 
poate. Sper să eşuăm. Găseşte megafonul. O să le comunic oamenilor de pe 
mal ce s-a întâmplat şi-o să primim ajutor. 

Trase maneta pentru zbaturile de la tribord şi o împinse pe cea de babord. 

— Ce-i asta? răcni el. 

Vaporul continua să-şi menţină cursul în susul Fluviului, menţinându-se 
la o sută de metri de mal. 

Trase manetele şi le împinse disperat, dar vaporul nu-i asculta comenzile. 

Deodată auzi vocea lui loan pe intercom: 

— Te chinuieşti degeaba, Samuel, Mare Şef, Căpitan sau cum mai vrei tu 
să te numeşti! Comenzile vaporului sunt la mine. Mecanicul meu, cel ce va 
deveni mecanic-şef, a instalat o dublă comandă... n-are importanță unde. Tu 
nu mai ai nici un control asupra manevrelor, iar nava are să meargă unde 
vreau eu. Prin urmare, n-ai nici un avantaj. Oamenii mei vor ataca timoneria 
ŞI vor pune mâna pe tine. Aş dori să nu provocaţi distrugeri prea mari. De 
aceea, dacă te hotărăşti să părăseşti nava, o să te las în viaţă. Cu condiția să 
fii în stare să înoți o sută de metri. 

Spumegând de furie, Sam înjură şi lovi cu pumnii în tabloul cu 
instrumente. Trecură de doc, iar oamenii strânşi acolo, fluturând din mână şi 
ovaționând, îşi puseră întrebarea de ce nu se mai oprea vaporul. 

După ce se uită afară pe iubloul de la pupa, Lothar constată: 


— Încearcă să se furişeze spre noi! Apoi deschise focul împotriva unui 
individ care apăruse de după capătul texasului de pe puntea de promenadă. 

— Nu putem rezista multă vreme! spuse Firebrass. N-avem muniţie 
suficientă. 

Sam privi spre prova. Câteva persoane, bărbaţi şi femei, sosiseră în goană 
pe puntea căldărilor şi opuneau rezistenţă. Printre ei se afla şi Livy. 

Urmă un nou asalt. Un om dădu să-l împungă cu sabia pe Cyrano care 
tocmai vârâse vârful floretei într-un alt atacator. Folosind pistolul, care 
pesemne era descărcat, Livy încercă să devieze lovitura, dar sabia 1 se 
înfipse în stomac. Se prăbuşi pe spate cu sabie cu tot. Omul care-o ucisese 
pieri o clipă mai târziu, când floreta lui Cyrano îi pătrunse în gâtlej. 

— Livy! Livy! strigă Sam, ieşi valvârtej din timonerie şi coborî în fugă 
treptele scării. Pe lângă el trecură şuierând câteva gloanţe care, izbindu-se 
de scară şi pereți, se făcură fărâme. Simţi o durere arzătoare, apoi auzi 
strigăte venind din spate, dar nu se opri. Îşi dădea seama ca prin vis că Joe 
Miller şi ceilalți porniseră să alerge după el. Pesemne voiau să-l salveze ori 
înţeleseseră că era mai bine să părăsească vaporul imediat, înainte de a fi 
copleşiți numeric şi prinşi în timonerie ca într-o capcană. 

Pretutindeni zăceau cadavre şi răniți. Oamenii lui loan nu erau prea 
numeroşi; se bizuise pe un atac-surpriză şi nu greşise, în cursul primelor 
schimburi de focuri fuseseră ucişi zeci de oameni, iar mulți alții căzuseră 
din pricina panicii. Unii, văzând că nu exista cale de salvare, negăsindu-şi 
vreo ascunzătoare sau neavând arme, săriseră în Fluviu. 

Acum vaporul se îndrepta spre mal cu viteză maximă, iar roțile cu zbaturi 
se învârteau şuierând şi pufnind, făcând puntea să trepideze şi apa să fiarbă. 
loan voia să tragă la mal, unde aştepta un grup mare de bărbați şi femei 
având tot felul de arme. 

Aceştia erau cei puşi pe liber, supăraţi că sorții loteriei îi tăiaseră de pe 
lista echipajului. O dată ajunşi la bord, ei îi vor lichida pe puţinii susținători 
al lui Sam. 

După ce coborâse din timonerie, Sam alergase de-a lungul punţii de 
promenadă. Avea o floretă şi un pistol în care mai rămăseseră două cartuşe. 
Nu ştia cum se trezise cu ele în mână; nu-şi amintea să le fi scos din teacă 
ŞI, respectiv, toc. 

Pe scara din față, aflată la marginea punţii, apăru un cap. Trase în el şi 
omul dispăru. Ajunse apoi la capătul punţii şi, în clipa în care se aplecă să 
privească în josul scării, trase. Glonţul de plastic nu-şi mai greşi ţinta. Pe 


pieptul omului apăru o pată mare de sânge, iar cadavrul se prăbuşi, 
doborând în cădere alți doi bărbaţi. Pe punte apărură însă şi alți duşmani, 
aşa că Sam fu nevoit să se retragă. Rafala nu-l nimeri, dar câteva gloanţe se 
loviră de pereți, explodară şi câteva fragmente îi intrară lui Sam în picioare. 

Apărând brusc în spatele lui, Joe strigă: 

— Zam! Zam! Nu ne rămâne degât ză zărim în apă! Ne-au înconzurat! 

Pe puntea de sub ei, Cyrano care mânuia floreta cu dibăcie şi rezista 
atacului a trei oameni o dată, se retrase spre balustradă. Apoi străpunse 
gâtlejul unui adversar, care se nărui la podea, după care se răsuci şi sări 
peste bord. Când apăru la suprafață, începu să înoate în forță pentru a se 
îndepărta de roata cu zbaturi de la tribord, care ameninţa să-l lovească. 

Câteva gloanţe loviră în pereţii cabinelor din spatele lui Sam, iar Lothar 
strigă: 

— Sări, Sam! Săn! 

Dar încă nu puteau s-o facă. Nu aveau cum să treacă de puntea 
principală, iar cea a căldărilor le era inaccesibilă. 

Joe se întorsese deja şi fugea cu securea în mână către oamenii care 
trăgeau în el ascunşi după cabinele de pe puntea de promenadă. Gloanţele 
şuierau, lăsând în urmă firicele de fum, dar Joe ajunsese prea departe ca să-i 
mai fie frică de ele. Şi se bizuia pe înfăţişarea sa înfiorătoare şi pe forța pe 
care duşmanii i-o cunoşteau prea bine, pentru a crea panică între ei. 

Ceilalți îl urmară în fugă şi curând ajunseră la carcasa care adăpostea una 
dintre roțile cu zbaturi. Aceasta era situată la vreo zece metri de marginea 
punţii de promenadă, iar dacă se ridicau în picioare pe balustradă şi făceau 
un salt, se puteau prinde de ghidajele mari din fier prin care fuseseră trecute 
cablurile când macaraua aşezase carcasa deasupra roții. 

Săriră unul după altul, în vreme ce gloanțele şuierau pe lângă ei. Se 
agăţară de ochiurile de fixare, izbindu-se de carcasa de metal. Se căţărară şi 
ajunseră târâş deasupra carcasei apoi, ridicându-se în picioare, săriră de pe 
vapor. Oglinda apei era la zece metri sub ei, o distanţă care, în alte condiții, 
l-ar fi îngrozit pe Sam. De astă dată însă, se azvârli în gol, plutind cu trupul 
drept şi ținându-se de nas şi intră în apă cu picioarele înainte. 

leşi la suprafață în clipa în care sărea Joe, nu de pe carcasa roții, ci de pe 
puntea principală. Îşi croise drum cu forţa pe scară şi de-a curmezişul 
punţii, făcând prăpăd printre pigmeii ce-i ieşiseră în cale. Chiar şi aşa, era 
mânjit de sânge din cap până în picioare. Plonja peste bord, urmărit de 
gloanţe de pistol şi săgeți. 


Sam se scufundă imediat, fundcă mai multe mitraliere cu aburi îşi 
îndreptaseră ţevile spre el, iar gloanţele de calibrul 80 mm începuseră să 
lovească apa în apropierea sa. 

Vaporul se întoarse două minute mai târziu. loan aflase, desigur, că 
duşmanul său principal reuşise să scape. Sam era deja pe mal şi alergă să-şi 
caute adăpost, deşi simţea că picioarele i se înmoaie. Focurile de armă nu se 
întețiră. Pesemne că loan se răzgândise şi nu mai avea de gând să-l ucidă. 
Voia să-i provoace suferință, fiindcă Sam avea să se chinuiască mai cumplit 
dacă rămânea în viaţă şi contempla locurile înfrângeri sale, 

Dintr-un megafon bubui vocea lui loan: 

— Rămâi cu bine, Samuel! Zevzecule! Îţi mulţumesc pentru vapor! Şi 
află că o să-i dau un nume care să mi se potrivească mai bine! Acum plec să 
mă bucur de roadele trudei tale! Să te gândeşti la mine! Adio! 

Hohotul de râs, amplificat de megafon, îl asurzi pe Sam. 

leşi din ascunzătoarea pe care şi-o găsise într-o colibă şi se cațără pe 
zidul de pe malul Fluviului. Vaporul fiind oprit, oamenii coborâră o schelă 
lungă până pe mal, permiţând trădătorilor să urce la bord. Auzi o voce 
dedesubtul său şi privi în jos. Era Joe, cu părul roşcat lipit de corp şiroind 
de apă şi sângerând din câteva răni. 

— Lothar, Firebraz, Zyrano zi lohnzton au reuzit ză zgabe, îl anunţă el. 
Tu gum te zimzi, Zam? 

Sam se aşeză pe pământul bătătorit şi-i răspunse: 

— Dac-aş avea ceva de câştigat, mi-aş pune capăt zilelor. Lumea asta-i 
un iad, Joe, un adevărat iad. Nici măcar nu te poţi sinucide în mod decent, 
fiindcă a doua zi te trezeșşti, iar problemele de care-ai încercat să scapi se 
agaţă de tine de parc-ar fi hpite cu... în fine, să lăsăm asta. 

— Zi-acum şe faşem? 

Sam rămase tăcut multă vreme. La fel ca şi Cyrano, pe Livy n-o mai 
putea avea în preajmă. Ar fi fost în stare să suporte pierderea ei dacă n-ar fi 
rămas într-un loc unde s-o poată vedea. 

Mai târziu avea să-l ajungă şi ruşinea pentru că se bucurase de pierderea 
suferită de Cyrano. 

Mai târziu. Acum era prea năucit de tot ce pățise. Răpirea vaporului 
venise ca un şoc mult mai mare decât moartea Livyei. 

După atâţia ani de trudă, chinuri, trădări, planuri, dureri, şi... şi... 

Era prea greu de îndurat. 


Văzându-l că plânge, Joe se amărî, dar rămase răbdător lângă el până 
când lacrimile se opriră. Apoi spuse: 

— Zam, o ză-nşepem conztruczia altui vabor? 

Sam Clemens se ridică în picioare. Schela era trasă înapoi pe puntea 
minunatului său Vapor cu ajutorul unui dispozitiv electromecanic. Sirenele 
tiuiră triumfătoare, iar clopotele porniră să bată. Probabil că loan încă 
hohotea de râs. Poate că în aceste clipe îl urmărea pe Sam prin lunetă. 

Sam îl ameninţă cu pumnul, sperând că loan îl privea. 

— Te prind eu, trădătorule! urlă el. O să construiesc un alt vapor şi te 
ajung din urmă! Nici o stavilă n-o să-mi stea în cale, nici un om! O să te 
dobor, loan, şi-o să arunc în aer vaporul pe care mi l-ai furat! Şi nimeni, 
absolut nimeni, nici Necunoscutul, nici Diavolul, nici Dumnezeu, oricât de 
puternic ar fi, n-o să mă poată opri! loan, ziua aceea nu e departe! Nu e 
departe! 


i. Citat trunchiat din Furtuna de Shakespeare, Act II, scena 2 (n. tr.) 


1%. Citat trunchiat din Biblie, Psalmul 8, versetul 8 (n. tr.) 


3} n îi $ r A îi AEG Ko è s 
Bl Vineri, 24 septembrie, este ziua în care s-a declanşat marea panică financiară din 1869, dată 
rămânând cunoscută sub acest nume până în prezent (n. tr.) 

Filozof şi istoric american (1842-1901)(n. tr.) 

“3. Cuvânt derivat de la titlul unui poem scandinav, care a ajuns să capete înţelesul, oarecum 
impropriu, de profet-femeie (n. tr.) 

'* Calul zeului Odin (n. tr.) 

‘Z. Puntea superioară a unei nave fluviale sau cu aburi (n. tr.) 

'% Termen dispreţuitor folosit pentru albi (n. tr.) 

ia Temporar (lb. lat.)(n. tr.) 


1». Vechi stat barbar din nordul Africii,în zona Algeriei de azi (n. tr.) 

D. Fondatoare a Asociației Ştiinţei Creştine, în 1876, şi a Bisericii lui Cristos în 1879 (n. tr.) 


"=! Aproximativ 204° C 

12 Biblia, Psalmul 8:2; „Din gura pruncilor şi ai celor ce sug ai săvârşit laudă, pentru vrăşmaşii Tăi, 
ca să amuţeşti pe vrăşmaş şi pe răzbunător” (n. tr.) 


1. Aluzie la regele David, care s-a căsătorit cu Batsheba, fosta soţie a lui Uriah, ofiţer în armata lui 


David (n. tr.) 


“=! Phineas Taylor Barnum (1810-1891) cunoscut organizator de spectacole de circ (n. tr.) 

18. Prima navă de război blindată folosită de forțele Confederației în cursul Războiului Civil, 1862 
(n. tr.) 


